
Poşta redacţiei 


1. În cârciuma din Thionville 


O dimineaţă minunată la Ortry. Soarele băuse roua de pe 
frunze şi spice, şi numai ici, colo mai sclipea o picătură 
argintie în potirul adânc al unei flori. 

La ora aceasta Marion de Sainte-Marie obişnuia să 
participe la lecţiile pe care doctorul Muller le dădea fratelui ei. 
Făcea asta din dragoste de soră, sau pentru că o interesau 
obiectele pe care le preda germanul? Poate că nici ea însăşi 
nu ştia. 

În vremea asta, Nanon obişnuia să se plimbe singură prin 
pădure. Acolo era mai multă libertate şi mai frumos decât în 
odaie, în tovărăşia cărţilor... erau fel de fel de plante şi ierburi 
şi, din când în când, cineva venea să le culeagă şi să-şi umple 
tolba cu ele. 

Mai ales era acolo un locşor unde-i plăcea să stea, căci 
şezuse pe dânsul prima oară cu Fritz. Şi ori de câte ori venea 
acesta în pădure, nu se întindea nici el în iarbă până nu 
ajungea la locul acela. 

Mergea încetişor printre copaci, fredonâna: 


Departe în miazăzi e frumoasa Spanie. 
Spania e patria mea. 

Acolo castanii umbroşi 

Freamătă pe țărmul Ebrului. 


Ea se opri şi ascultă. Ecoul nu-i răspundea, iar ei îi plăcea 
atât de mult ecoul; îl asculta cu atâta drag! Îşi urmă drumul şi 
cântă mai departe. 

lar se opri să asculte, şi deodată un zâmbet fericit îi 
lumină faţa, căci de data aceasta ecoul se auzi. Dar venea din 
munţi sau dintr-un perete de stâncă? Desigur că nu, căci 


2 


tonurile erau cu o octavă mai jos şi apoi şi cuvintele 
cântecului erau altele, iar glasul care le cânta era de bariton. 

Nanon ascultă şi, abia când ultimul sunet se pierdu, porni 
iar la drum, dar mai repede ca înainte. Se apropia tot mai 
mult de locul cu pricina, şi când ajunse la el... îl văzu în iarbă 
pe Fritz, cu sacul său. Culegătorul de buruieni stătea întins la 
pământ, cu privirea spre cer, ca unul care-şi ţese visuri de 
fericire. 

— Bună dimineaţa, domnule Schneeberg! auzi îndărătul 
său. 

El sări în sus, ca şi cum ar fi fost peste măsură de 
surprins. 

— Ah, dumneata eşti! zise apoi. Bună dimineaţa, 
domnişoară Nanon. Credeam că sunt singur. 

— De aceea cântai atât de frumos? 

— De, frumos cum poate cânta un culegător de plante. 

— Eşti foarte modest. Şi cântai tocmai cântecul meu 
favorit. 

— Serios? Ar fi trebuit să ştiu. 

Cu toate astea, ştia deja de mult. 

— Înainte de a te auzi, am cântat şi eu două strofe din 
acelaşi cântec, spuse ea. 

— Aha! De aceea mi se părea că aud ceva de departe, ca 
şi cum venea din cer. Ce frumos era! 

— Zău? 

— Nu eşti obosită, duduie Nanon? 

— Nu prea. 

— Nu vrei să iei loc? 

— lar pe sacul cu buruieni? Cu vremea o să ţi-l rup şi o să 
te certe doctorul dumitale. 

— Ce-mi pasă mie de doctor, numai dumneata să te simţi 
bine. 

Nanon se aşeză pe sac. 

— Mă răsfeţi prea mult. 


— Aş vrea să-ţi fiu mult mai mult de folos decât sunt în 
stare acum. 

— Te cred. Şi tocmai pentru că eşti atât de amabil, nu mă 
lasă inima să-mi exprim o rugăminte. 

— Încearcă fără teamă! 

— Închipuie-ţi, tatăl meu a murit. 

— Tatăl dumitale? spuse el, îndurerat. Doamne sfinte, 
asta e trist, foarte trist. 

— Deşi nu era tatăl meu adevărat, ci numai adoptiv. 

— Aşadar, n-ai părinţi? 

— Nu. Sunt orfană. 

— La fel ca mine. 

— Da, la fel ca dumneata. Aşadar, tatăl meu adoptiv a 
murit şi urmează să fie înmormântat poimâine. Vreau să plec 
într-acolo, unde va veni şi sora mea. 

— Ai o soră? 

— Da. l-am telegrafia! şi va fi mâine la gară. O întâmpin 
acolo şi plecăm împreună mai departe, la Metz, apoi la 
castelul Malineau de lângă Etain. Închipuie-ţi, atât de departe, 
numai noi două! 

— Da, e cam neplăcut. Două doamne singure... 

— Nu mă tem de nici o primejdie, dar nu poţi să ştii 
niciodată ce se poate întâmpla. Gândeşte-te la nenorocirea 
aia de pe Mosel! 

— Da, cine şi-ar fi putut închipui că vom naufragia... 

— Şi tocmai dumitale ţi-a fost scris să mă salvezi. De 
atunci... ei, da, asta mă face să-ţi adresez rugămintea de azi, 
dragă domnule Schneeberg... Dar zău că-mi vine greu s-o 
exprim. 

El zâmbi şi spuse: 

— Ştii dumneata ce m-ar face pe mine vesel şi felicit? 

— Ce anume? 

— Să te pot însoţi. Dar unei dudui ca dumneata nu-i şade 
bine să fie însoţită de un biet strângător de buruieni, ca mine. 

— La ce te gândeşti, omule! Tocmai asta vroiam să te rog. 
Ai avea timp? 

— Berechet. Îi voi spune stăpânului meu şi apoi totul e în 
bună regulă. 

— Bun! Vei putea pleca cu trenul de amiază? 

— Fireşte. 

— Atunci ne întâlnim în gară. Cât de mult mă bucur c-am 
s-o revăd pe sora mea! Sunt ani întregi de când ne-am 
despărţit. Ştii că i-am scris despre dumneata şi despre dintele 
de leu? Mă gândeam că s-ar putea interesa, căci locuieşte la 
Berlin. 

— La Berlin? întrebă el, devenind atent. E măritată? 

— O, nu! E damă de companie, ca şi mine. Îi merge foarte 
bine. Stăpâna ei e contesa de Hohenthal. 

— Hohen... Hohenthal? repetă el, dându-şi osteneala să-şi 
ascundă surprinderea. 

— Da. Fiul ei e căpitan de husari. 

— Aşa! Şi cum o cheamă pe sora dumitale? 

— Madelon. Vii, deci? 

— Fireşte. 

— Atunci mă grăbesc. Marion m-o fi aşteptând. 

Se ridică şi-i întinse mâna. 

— Cu bine, bunule domn Schneeberg! 

— Cu bine, domnişoară Nanon! 

Ea plecă şi el rămase pe loc. După ce o văzu dispărând, 
Fritz clătină din cap şi-şi zise: 

„Ce-o să iasă din toate astea? Madelon de la Hohenthal e 
sora ei. Aia mă cunoaşte bine şi va bănui îndată de ce ne 
aflăm aici. Ce-i de făcut? Cel mai bun lucru e să-l întreb pe 
domnul doctor Muller. Ce va spune el, aceea se va face. Nu- 
mi pot lua singur răspunderea.” 

Trecuse de amiază când Fritz ajunse la Thionville. După ce 
îşi goli sacul, se duse la hanul unde locuiseră odinioară artiştii 
trupei lui Abu Hassan, şi unde avusese discuţia cu 

dansatoarea. 

Străbătând strada, îl zări pe Muller mergând agale. Un 
semn scurt între cei doi fu de-ajuns ca să se înţeleagă şi Fritz 
intră în local. În sala de mese nu se afla nimeni: totuşi el se 
îndreptă spre odaia cunoscută, ca să nu fie tulburaţi de 
eventuali clienţi. Muller fu destul de precaut să meargă 
înainte şi să se întoarcă prin două străduţe lăturalnice. Intră şi 
el în odaia cealaltă, deoarece nu văzu pe nimeni în sală. La un 
pahar de vin, statură de vorbă în şoaptă. 

— Ai ceva să-mi spui? 

— Da, domnule doctor. Am nevoie neapărat de un scurt 
concediu. 

— Pentru ce? 

— Pentru că tatăl adoptiv al domnişoarei Nanon a murit. 

— Nu pricep. 

— Să vedeţi: pe lângă Elain, la castelul Malineau, trăia 
tatăl ei adoptiv, care a murit acum. Vrea să se ducă la 
înmormântare şi mă roagă s-o însoțesc. 

— Tu, tu? zise Muller, ameninţându-l cu degetul. Ce să 
cred eu despre asta? Nu cumva... 

Se întrerupse şi Fritz interveni repede: 

— Vreţi să spuneţi că nu-s omul potrivit să însoțesc o 
duduie şi s-o ocrotesc? 

— Pe una bătrână, da. Însă una tânără şi frumoasă, nu. 

— Mă iertaţi! Un sergent-ma... 

— Psst! 

— Aşa e! Vroiam să spun un culegător de buruieni, care se 
pricepe la plante şi flori, va şti şi să umble delicat cu o 
duduie. Dar, din păcate, îmi lipseşte ce-i mai important 
pentru a impresiona o femeie. 

— Ce anume? 

— Cocoaşa dumneavoastră. 

— Eşti o pacoste, dar cunoştinţa ta cu Nanon Köhler ne-ar 
putea fi de folos. Cât timp vei lipsi? 

— Asta nu ştiu. Dar cred că până poimâine seară... 

— Când plecaţi? 

— Mâine cu trenul de amiază. 

— Bine, îţi dau concediu şi bani de drum. Ţine! 

Scoase punga şi-i dădu lui Fritz câteva piese de aur. 

— Foarte mulţumesc, domnule doctor. În felul acesta pot 
face şi eu impresie bună. Asta mi-e cu atât mai plăcut cu cât 
va fi cu noi şi o veche cunoştinţă din Berlin. 

— Cine anume? 

— Să vedeţi, domnule doctor, asta e o istorie a dracului. 
Cine s-ar fi putut gândi la aşa ceva! 

— Ei, spune odată! 

— Cunoaşteţi, cred, familia domnului căpitan de husari 
Hohenthal? 

— Fireşte că o cunosc. Sunt chiar bun prieten cu 
căpitanul. Ne vizităm adesea. 

— Ştiu asta. O cunoaşteţi atunci şi pe dama de companie 
a mamei domniei sale? 

— Pe mica Madelon? Da. 

— Nu vă bate la ochi că se numeşte tocmai Madelon? 

— De ce mi-ar bate la ochi? Pentru că e nume franțuzesc, 
poate? 

— Da. Nanon şi Madelon, Madelon şi Nanon. Cunoaşteţi 
numele de familie al acestei fete? 

— Cred că l-am auzit cândva. Da... da, căpitanul îi zicea 
„domnişoara Köhler”. 

— Aşa e. Şi Nanon tot Köhler se numeşte. De aici urmează 
că... 

— „sunt înrudite. 

— Ba sunt chiar surori. 

— Ei asta! E adevărat? 

— Foarte adevărat. Nanon singură mi-a spus-o. Madelon 
va sosi mâine cu trenul de amiază la Thionville, ca să se 
întâlnească cu sora ei. 


— Asta e neplăcut. 

— Aşa e. 

— N-o voi putea însoţi pe Nanon. 

— Asta mi-am spus şi eu. De fapt, nici n-ar trebui să mă 
arăt, dar, hm!, am chibzuit bine şi am ajuns la concluzia c-ar 
fi totuşi mai bine să mă arăt ei. Cele două surori nu s-au văzut 
de ani întregi, şi, cu siguranţă, după înmormântare, Madelon 
va veni la castelul Ortry, să stea câteva zile cu Nanon; atunci 
nu veţi putea scăpa să fiţi văzut de ea. 

— Din păcate, asta e foarte adevărat. 

— Şi în felul acesta totul poate fi trădat. Gândiţi-vă numai 
că, în surpriza ei, tânăra v-ar spune pe numele adevărat! 

— Ar fi prost de tot. 

— Aşa cred şi eu; de aceea gândesc că e mai bine să dau 
ochii cu ea şi s-o pregătesc. 

— Foarte bine, dar cum explicăm prezenţa noastră aici? 

— Asta o las pe seama dumneavoastră. Adevărul nu 
trebuie spus în nici un caz. 

— Fireşte că nu. Tu cunoşti unele amănunte din trecutul 
familiei mele? 

— Ce-am prins pe ici, pe colo. 

— Bătrânul căpitan joacă un rol însemnat... 

— Ştiu. Vreţi să spuneţi să-i explic în felul acesta prezenţa 
noastră aici? 

— Asta ar fi cel mai bun lucru. 

— Dar ce să-i spun? 

— Las pe seama ta. Eşti destul de inteligent şi precaut să 
găseşti ceva potrivit. 

— Poate auzi şi Nanon? 

— Nici un cuvânt! 

— Aşadar, nu trebuie să ştie că sora ei mă cunoaşte. Asta 
îngreuiază lucrurile. 

— O socot pe Madelon fată inteligentă şi tăcută. 

— Şi eu. Şi sper că nu va flecări nici măcar în faţa surorii 

sale. Dar ceea ce mă îngrijorează e clipa întâlnirii. 

— Ţi-ai dat întâlnire cu Nanon în gară? 

— Da. Sora ei ştie că e aşteptată acolo de dânsa. Va 
deschide compartimentul, cele două fete îşi cad în braţe, apoi 
Madelon mă va recunoaşte şi mă va striga în gura mare pe 
nume şi atunci voi fi demascat. 

— Chiar aşa. 

— Dar nu-mi vine nici o idee cum să scap. 

— Ca să eviţi asta, nu există decât un singur mijloc: 
trebuie să-i ieşi în întâmpinare Madelonei. Trenul ajunge aici 
după ora douăsprezece, într-o staţie mică, unde opreşte 
puţin, n-ai timp s-o descoperi. Trebuie deci s-o întâmpini la 
Trier şi asta se poate numai dacă pleci cu trenul de 
dimineaţă. 

— Bine. În Trier trenul opreşte zece minute. De ajuns 
pentru a găsi un călător. Dai de dânsa şi, până ai ajuns aici, 
totul e pus la punct. Ştiu că mă pot bizui pe tine. 

În momentul acela intrară doi clienţi în sala mare. Uşa nu 
era închisă de tot, aşa că se putea auzi ce vorbeau. 

— E acasă patronul? întrebă un glas. 

— Da, răspunse chelneriţa. 

— Dă-mi un rachiu şi cheamă-l! De tine însă n-avem 
nevoie... 

Fata plecă. 

— Ceva secret, după cât se vede, şopti Muller. 

Se apropie de uşă, aruncă o privire prin crăpătură şi văzu 
un bărbat cu o barbă mare, neagră. Purta îmbrăcăminte 
obişnuită, dar făcea o impresie milităroasă. Luase loc pe un 
scaun şi sorbea din rachiul pe care i-l adusese fata. 

Trecu cam multişor până sosi patronul. 

— Mă laşi să aştept prea mult, spuse omul către el. Timpul 
mi-e măsurat. 

— Ce-s eu de vină? Ce e? 

— Adunare. 


— Aha! Şi ai alergat, cred. Vin toţi? 

— Nu, numai şefii. 

— Când? 

— Precis la ora unsprezece. 

— La ruine? 

— Nu. Acolo nu se mai poate, de când am fost spionaţi 
atunci. Aş vrea să ştiu cine a izbutit să se furişeze înăuntru. O 
bănuială avem. 

— Zău? Cine e? 

— Un individ străin de pe aici, care colindă toată ziua prin 
pădure, culegând buruieni. A fost zărit şi la ruine. Poate că 
acela a fost. 

— Aş! spuse patronul. Ăla nu putea să fie. 

— ÎI cunoşti? 

— Ba bine că nu. E culegătorul de plante al doctorului 
Bertrand. Vine adesea pe la mine. 

— Ce fel de om e? 

— E tot atât de prost pe cât de lung şi de voinic. De pilit 
pileşte în draci. Altminteri, însă, nu e nimic de el. Nu deschide 
gura, nu joacă nici biliard, nici cărţi. E bun doar pentru 
meseria lui. 

— Norocul lui! Dacă şi-ar vâri nasul în secretele noastre, 
nu i-ar merge deloc. bine. De unde e? 

— Din Geneva, cred. De ăsta nu trebuie să ne îngrijorăm. 

— Căpitanul a intrat la bănuială, însă, şi vrea să-l pună 
sub observaţie. Îl voi linişti pe bătrân. 

— Da, da, poţi s-o faci fără grijă. Dar dacă nu ne mai 
adunăm la ruine, nu ne mai rămâne decât Trou du bois. 

— Da. Astă-seară la ora zece, la Trou du bois. Acum 
trebuie să plec. 

— Trebuie adus ceva? 

— Nu. Vom primi câteva ordine şi atâta tot. Într-un sfert 
de ceas, treaba e gata. La revedere! 

Plecă însoţit de patron, care nu se mai întoarse. 

— Bien! Asta a fost minunat, nu? zise Fritz în şoaptă. 

— Foarte bine! 

— Patronul pare să nu ştie nimic de prezenta noastră. 

— Aşa e. De aceea să închidem uşa, atunci când ne va 
observa să nu bănuiască cumva că i-am putut auzi. 

Fritz închise încetişor uşa, se aşeză iar şi zise: 

— Aşadar, pe mine mă bănuiseră domnii. Ce bine că ştiu! 
Mă pot orienta în consecinţă. 

— Şi eu mă bucur că nu m-au luat pe mine la ochi. De 
când m-a zărit căpitanul la ruine, mă tem mereu că bănuiala 
s-ar putea îndrepta asupra mea. 

— Astă-seară iar o adunare! De-am putea spiona! 

— Locul îl ştim. La Trou du bois. 

— Asta înseamnă: Groapa pădurii. Ştiţi cumva unde vine, 
domnule doctor? 

— Nu, însă trebuie să aflu. 

— Vom descoperi noi. Mă luaţi cu dumneavoastră? 

— Trebuie să te odihneşti. 

— Pentru călătoria de mâine? 

— Bineînţeles. 

— Asta mai lipsea. Vă rog din tot sufletul să mă luaţi şi pe 
mine. 

Muller nu-l putu refuza. 

— Bine! Dacă vrei neapărat. 

— Şi încă cum. Unde ne întâlnim? 

— La ora zece fix, la locul unde o potecuţă duce de la 
castel la pădure. 

— Bun. Între timp vom afla unde trebuie căutat locul. 

— Fireşte. Dar vii înarmat. 

— De la sine înţeles. Şi acum să mă retrag? 

— Nu. Mai aşteptăm. Dacă plecăm acum şi ne zăreşte 
patronul, intră la bănuială. Dacă ne vede însă mai târziu, va 
crede că am sosit de curând. Dar ia spune: l-ai mai întâlnit pe 
Abu Hassan? Din noaptea aceea a dispărut fără urmă. 

— Dar lucrurile sale se mai află aici, la han. 

— Atunci cu siguranţă se va reîntoarce. 

— Precis? Altfel riscă să se emită mandat de arestare pe 
numele lui, căci trebuie să-şi facă depoziţia cu privire la 
moartea dansatoarei. 

— Dacă-l vezi, îmi dai de ştire îndată. Trebuie să mă 
lămurească în privinţa unor lucruri, şi-mi pare rău, acum, că 
n-am fost mai sincer cu el. 

Uşa se deschise şi patronul vâri capul înăuntru. Zărindu-i 
pe cei doi, făcu o mutră surprinsă. 

— De mult eşti aici? întrebă el. 

Fritz îşi luă o mină de prostănac şi răspunse: 

— Ştii doar. 

— Eu nu te-am văzut intrând. 

— Ba, totuşi. Când am venit pentru prima oară aici, la 
dumneata, stăteai colo după uşă. 

— Dar cine te întreabă de asta? 

— Păi chiar dumneata. Întrebaseşi de cât timp sunt la 
Thionville. 

— M-ai înţeles greşit. Te-am întrebat de când eşti aici, 
astăzi. 

— Ah, aşa! Păi nu m-am uitat la ceas. 

— A fost cineva în odaia din faţă? 

— Chelneriţa. 

— Vreun client? 

— Nici unul. 

Patronul păru că se linişteşte şi i se adresă lui Muller: 

— Dumneata n-ai fost încă aici, domnule. Pot întreba cine 
eşti? 

— Pentru care motiv mă întrebi? Ca să poţi bea un pahar 
de vin la dumneata trebuie să te legitimezi? 

— Asta nu, dar îmi place să-i cunosc pe cei care vin la 
mine. Ştii şi dumneata, domnule, că datoria unui patron de 
local e să servească clienţii după pretenţiile lor. 

— Se poate să fie cum zici dumneata. În ce mă priveşte, 
pretenţiile mele nu-s mari. Sunt educator la castelul Ortry. 

Cârciumarul tresări uşor şi îşi plimbă privirea de la unul la 
altul. 

— Atunci sunteţi desigur domnul doctor Müller? întrebă el. 
Dumneavoastră aţi salvat-o pe tânăra, baroană? Şi pe 
domnişorul Alexander? 

Muller încuviinţă cu un gest din cap. 

— Trebuie să fiţi un bărbat foarte curajos, urmă celălalt, 
măsurându-l cu privirea. 

— Datoria şi nimic mai mult. 

— V-aţi întâlnit întâmplător cu dumnealui? 

— Întâmplător, da. 

— Vă cunoaşteţi cumva? 

Asta era prea mult. Müller se ridică şi zvârli o monedă pe 
masă. 

— Întrebări dintr-astea să le pui copiilor de şcoală, nu unui 
om care e obişnuit să primească el răspunsuri. la-ţi plata şi să 
ne vedem cu bine! 

Plecă, petrecut de privirile patronului, care se adresă apoi 
lui Fritz: 

— Un mojic! 

— Da, încuviinţă culegătorul de plante. 

— Nu găseşti şi dumneata? 

— Ba chiar foarte mult. Eu era aproape să-l pălmuiesc. 

— Cum asta? 

— A intrat aici tocmai când m-am aşezat jos. Îţi închipui 
poate c-a salutat! 

— Nu? 

— AŞ, de unde! Am încercat să încep o discuţie. 

— Şi el n-a vrut? 

— Nu. Am început cu vremea de afară, dar nici cu o privire 
nu m-a învrednicit. Şi tot aşa am atins mereu alte subiecte, 
care de care mai interesante. Şi ştii dumneata ce mi-a spus? 

— Ei, ce? 

— Cică să-mi ţin botul. 

— Asta e obrăznicie. 

— Şi încă ce obrăznicie! Mă miră că nu ţi-a spus-o şi 
dumitale. Straşnică educaţie o să-i dea individul ăsta 
tânărului baron Alexander! 

— Ai dreptate. Dar e adevărat că n-a fost nimeni în odaia 
din faţă? N-ai auzit pe cineva vorbind? 

— Nici un cuvânt. 

— Atunci e bine. Vezi că aşteptam poştaşul, dar se vede 
că n-a fost. Ai fost şi azi să culegi plante? 

— Peste tot: în pădure şi pe câmp. 

— Care sunt locurile dumitale preferate? 

— Ce vrei să zici cu asta? 

— Vreau să zic, unde stai cu mai multă plăcere? 

— În pat. 

— l-ascultă domnule, vrei să-ţi baţi joc de mine? 

— Cum? spuse Fritz, prefăcându-se mirat. M-ai întrebat 
unde-mi place să stau mai mult şi ţi-am răspuns cu toată 
sinceritatea. 

— Voiam să ştiu dacă nu cumva ai în pădure un locşor 
unde-ţi place să stai cu deosebire. 

— Mă duc acolo unde găsesc plantele mele; alte locuri nu 
mă atrag. 

— Pe la turnul cel vechi te abaţi adesea? 

— Brrr! Pe acolo umblă stafii. 

— Cine ţi-a spus? 

— Toţi oamenii ştiu asta. 

— Dar pe la ruinele alea mari din inima pădurii ajungi 
vreodată? 

— Ce să caut eu printre ruine? Acolo nu creşte ceea ce 
caut eu. 

— Dar cunoşti locul numit Trou du bois? 

— Trou du bois? Ce-o mai fi şi asta? 

— O groapă în pădure. 

— Aşadar, un loc unde nu-s copaci? 

— Nu, doar o groapă mare în pământ. 

— Păi, sunt multe gropi în pădure pe unde am trecut eu. 

— Se află în prelungirea drumului de la marea carieră de 
piatră spre primul colţ de pădure. 

— Ce ştiu eu de carieră de piatră şi colţuri de pădure! 
Habar n-am. 

— Dacă mergi în linie dreaptă de la primul loc la al doilea, 
ajungi la groapă într-o jumătate de ceas. 

— Fie şi aşa! Dar mie nici nu-mi dă în gând să alerg prin 
pădure, ca să găsesc o groapă. Am de făcut ceva mai bun. 

Patronul izbucni în râs. 

— Eşti admirabil! zise el. Aşadar, n-ai fost încă la groapa 
aceea? 

— Nu. 

— Nu găseşti că pădurea asta este foarte izolată? 

— Ca toate pădurile. 

— Ba sunt păduri foarte bine cunoscute. Dar a noastră e 
foarte rar vizitată de oameni. 

— O fi. 

— Se vorbeşte că noaptea... 

— Prostii! Ce om cu scaun la cap umblă noaptea prin 
pădure? 

— Oh! Se spun lucruri ciudate! 

— Prostii! Astea-s poveşti de adormit copiii. Dacă ar exista 
pe aici o graniţă ce trece prin pădure, s-ar putea spune că 
sunt contrabandişti pe acolo. Dar dacă vorbeşte cineva de 
oameni care umblă noaptea prin pădure se înşeală cu 
siguranţă. Ştiu eu mai bine. 

Hangiul ezită. Să bănuiască prostănacul ceva? 

— Dar cine să fie, dacă nu-s oameni, domnule? 

— Hm! Despre asta nu trebuie vorbit decât în şoaptă. 
Apropie-te! 

Fritz îl luă de mână şi îi suflă în ureche: 

— Alaiul gălăgios... 

Şi dădu drumul hangiului, se scutură ca şi cum ar fi fost 
înspăimântat, dădu din cap de câteva ori plin de înţelepciune 
şi adăugă făcându-şi cruce: 

— Da, aşa e! Chiar dacă nu se vorbeşte despre asta. În 
timpul nopţii nici o putere pământeană nu s-ar putea mişca în 
pădure. 

Hangiul îl aprobă pe acest om inofensiv: 

— Am auzit şi eu de asta. 

— Ştiţi că celui pe care-l prinde vânătorul gălăgios i se 
suceşte capul? 

— Se povestesc fel de fel de lucruri înfiorătoare. 

— Şi după aceea nefericitul trebuie să vâneze pe vecie. 
Dumnezeu să mă apere de aşa ceva. 

— Este mai rău decât purgatoriul şi pedeapsa supremă. Te 
îngrozeşti doar când te gândeşti. Mă întorc mai bine la treabă. 

Patronul plecă. Când fu în încăperea vecină şi închise uşa 
după el, zâmbi pe sub mustață şi murmură: 

„O, că mare-i grădina lui Dumnezeu. Şi pe omul ăsta idiot, 
l-am socotit noi primejdios! Ha-ha-ha!” 

Şi dincolo, în odăiţă, Fritz zâmbi şi el în sinea sa. Apoi 
părăsi oraşul, pornind în direcţia carierei cunoscute. 

2. Umbrele trecutului 


În vremea asta, la castelul Ortry se petrecuse o scenă 
oarecum furtunoasă. 

Acolo se mai aflau încă cei doi conți Rallion, tatăl şi fiul. 
Rana pe care i-o făcuse Fritz bătrânului, când fugise de la 
ruine, fusese neînsemnată, în schimb, aceea pe care i-o 
provocase tânărului, era mai gravă. Ea îi produse o inflamație 
mare şi dureri, apoi îi desfigura faţa, la care colonelul ţinea 
atât de mult. 

Astfel se întâmplă că cei doi conți nu erau deloc în bună 
dispoziţie. Problemele lor secrete erau pe drum bun, după cât 
se părea, dar în privinţa domnişoarei Marion, nu se vedea nici 
un progres. De aceea, în dimineaţa când fata era de faţă, la 
lecţia fratelui ei, Rallion-tatăl se duse la căpitan. 

— la citeşte vestea asta pe care am primit-o cu poşta de 
dimineaţă, spuse cel dintâi. 

Richemonte luă hârtia, care avea următorul cuprins: 


„Contelui Jules Rallion, la Castelul Ortry! Vino imediat! 
Prezența dumitale e absolut necesară pentru a stăvili 
curentele contrare. 


Ducele de Gramont.” 


Ordinul venea deci din partea ministrului de externe, care 
era un favorit al împărătesei şi făcea parte din partidul 
războinic. 

— Ce spui de asta? întrebă Rallion. 

— Că trebuie să plecaţi. Aceste curente contrare... 

— „„„nu mă interesează, deocamdată. Dumneata spui că 
trebuie să plec, dar nu te gândeşti la ceea ce m-a adus aici? 

— Fireşte. 

— Intenţiile mele nu s-au îndeplinit. 

Căpitanul se uită mirat la celălalt. Puse jos tocul şi zise: 

— Nu ştiam asta. Aţi putut constata că organizarea 
conspirației noastre e aproape gata. Apoi aţi văzut depozitele, 
care se măresc din zi în zi. 

— Nu la asta mă refer! îi tăie vorba Rallion. Mă gândesc la 
interesul nostru personal. 

— Şi nu-i în ordine, oare? 

— Ce înţelegi prin a fi în ordine, căpitane? 

— Starea actuală a lucrurilor. 

— E cât se poate de nemulţumitoare. 

— Domnule conte, replică Richemonte, sunt motive care 
ne fac să dorim urgent o legătură între copiii noştri. V-am 
asigurat că Marion va deveni soţia fiului dumneavoastră. l-am 
adus pe amândoi aici, ca să se cunoască. Nu-i oare destul? 

— Din păcate, nu. 

— Hm! spuse Richemonte, zâmbind: vă gândiţi poate la o 
căsătorie imediată? 

— Ba deloc. Însă o siguranţă aş dori, totuşi, să am. 

— Aveţi cuvântul meu. Nu vă e de ajuns? 

— Cât ţin la cuvântul dumitale ştii prea bine. Ai avut 
adesea prilejul s-o afli. Dar în cazul de faţă s-ar cere cuvântul 
unei alte persoane. 

— În cine aveţi încredere? În baron? În baroană? 

— Aş! 

— Vă referiţi la Marion? 

— Da! 

— Atunci puteţi fi liniştit. Fata va asculta. 

— Dă-mi voie să mă îndoiesc. Observă şi dumneata cum 
se poartă cu fiul meu. E rece, distantă, aş putea spune chiar 
dispreţuitoare. 

— Ei da, fata are mândrie şi fiul dumneavoastră nu-şi dă 
nici o osteneală să-i placă. Să-ncerce s-o câştige! 

— Pentru asta n-am timp. Am venit încoace la ceva sigur. 
Acum trebuie să plec. Ce-mi oferi dumneata? 

— Vă gândiţi cumva la o logodnă imediată? 

— Poate. 

— În starea în care se află fiul dumneavoastră? E bolnav în 
pat, desfigurat. 

— Atunci mi-ar fi de ajuns făgăduiala fetei. Pe aceasta 
trebuie s-o am, însă, ca să pot pleca liniştit. 

— Nu-i nevoie, domnule conte. 

— Şi totuşi o pretind. 

— Nu vă înţeleg! Dar pentru vechea noastră prietenie 
vreau să vă fac pe plac. Voi vorbi cu Marion. Când plecaţi? 

— Mâine dimineaţă. 

— Fiul dumneavoastră rămâne aici? 

— Da. Starea în care se află nu-i îngăduie să plece. 

— Bine! După masă voi sta de vorbă cu Marion şi veţi auzi 
încuviințarea ei din propria-i gură. 

— Să sperăm. 

— Şi acum am să vă dau o veste bună. Printre scrisorile 
de azi se află una pe care o aşteptam de mult. 

— Din New-Orleans? întrebă contele, repede. 

— Da. 

— Slavă Domnului! E în regulă? 

— Da. Întreprinderea ne trimite pe unul din funcţionarii ei, 
un anume mister Deephill, care are misiunea să încheie 
afacerea cu noi. Omul are milioane cu dânsul şi va sosi mâine 
aici cu trenul de amiază. 

— Deci, am câştigat. Asta mă face să sper că şi 
chestiunea personală se va rezolva într-un mod fericit. 

— Bazaţi-vă pe mine! 

Masa decurse într-o atmosferă posomorâtă. Baronul părea 
absent şi nu rosti nici o vorbă. Colonelul nu putea lua parte. 
Richemonte nu uitase că fusese silit să-l rabde la masă pe 
doctorul Muller. Baroana, Marion şi Nanon erau silite să tacă 


19 


şi ele, şi dacă se mai auzea un cuvânt asta se întâmpla numai 
când profesorul vorbea cu elevul său. 

După masă, Richemonte le pofti pe Marion şi pe baroană 
în odaia sa. Li se adresă în felul acela aspru şi poruncitor, 
care nu prevestea nimic bun. 

Bătrânul căpitan se plimba prin odaie de colo-colo. 
Baroana apăru cea dintâi. Luă loc şi amândoi aşteptară până 
veni fata. Ea vru să se aşeze, dar Richemonte o opri cu un 
gest poruncitor: 

— Nu-i nevoie! Ceea ce am să-ţi comunic e important, dar 
scurt. 

Îşi trecu mâna peste frunte şi se întoarse spre baroană: 

— Ştii dumneata, doamnă, de ce am chemat-o pe Marion? 

— Da, domnule căpitan. 

Pe chipul ei pluti un zâmbet de satisfacţie nestăpânită. 
Ştia despre ce va fi vorba. O ura pe Marion şi se bucura că va 
scăpa de dânsa, şi tot atâta plăcere resimțea şi la gândul că 
frumoasa fată va aparţine unui bărbat pe care nu-l iubea. 

— Şi pentru ce contele Rallion se află acum cu fiul său la 
Ortry? urmă căpitanul. 

— Ştiu şi asta. 

— Cred că n-ai nimic împotrivă? 

— Colonelul Rallion va avea un viitor strălucit. 

— Perspectivele sunt minunate... 

— Auzi, Marion? În scrisoarea prin care te-am chemat 
acasă, îţi pomenisem ceva despre asta. De la înapoierea ta, 
îţi vei fi dat seama de interesul pe care ţi-l port, şi sunt 
convins că-i vei da contelui un răspuns favorabil când te va 
vizita ca să te întrebe dacă te poate considera, începând de 
azi, drept logodnica fiului său. 

Chipul grav al fetei nu se tulbură deloc. N-o învrednicise 
cu nici o privire pe mama ei vitregă, însă pe căpitan îl privi 
deschis în faţă. 

— Vrei să mă căsătoresc cu colonelul Rallion? Ce motive 

te îndeamnă? 

— Multe şi importante. 

— Bine. Nu vreau să lungesc zadarnic vorba, îţi voi spune 
numai că sunt două piedici. 

— Ei! Cum adică? se răsti bătrânul. 

— Nu e nimic altceva decât că e vorba de drepturile mele 
de om şi de voinţa mea personală. 

— Ce înseamnă asta? 

— Că-l resping pe logodnicul care mi-a fost impus. Nu mă 
voi căsători niciodată cu contele Rallion. 

— Ah, asta-i nostim! râse el. Şi cum vei face asta, Marion? 

— Mai bine întreabă-te pe tine cum vrei să procedezi 
pentru a mă sili să devin soţia unui om pe care-l dispreţuiesc. 

— Voi proceda foarte simplu: te voi sili. Te voi închide 
până te vei supune. 

— Asta n-o vei putea face. Legea pedepseşte asemenea 
fapte. 

— Ce-mi pasă mie de lege! Aici voinţa mea e suverană. Pe 
a ta va trebui s-o înfrâng. Răspunde-mi imediat dacă vrei să 
te supuli! 

Baroana se aşteptase la oarecare împotrivire, dar nu la un 
refuz dârz. Ea se ridică, temându-se de ceea ce s-ar putea 
întâmpla. Căpitanul se apropiase de Marion, dar ea nu se 
arătă deloc înfricoşată, ci răspunse: 

— Rămâne la ceea ce-am spus. 

— Aşa! Bine! la vino-aici! 

Vru s-o apuce cu amândouă mâinile, dar se dădu înapoi, 
cu un țipăt. Baroana se refugie şi ea în ungherul cel mai 
îndepărtat al încăperii. Marion ţinea mâna dreaptă într-o 
geantă de mână şi, când bătrânul vru s-o înhaţe, ea o scoase 
repede afară. Un şarpe cu gura deschisă era gata să-l muşte. 

— Ce-i asta? strigă el. De unde ai reptila? 

— O amintire din Algeria, răspunse ea. Dacă ai curajul, 
pune mâna pe mine! 

— Ah! O ai de la vrăjitorul Abu Hassan? 

— Da. 

— Unde se află el? 

— Caută-l! Şi acum pofteşte de mă sileşte să mă mărit cu 
Rallion! 

Se întoarse şi părăsi odaia. 

— Dumnezeule! spuse baroana, respirând anevoie. Ce 
scandal! Fata asta cutează să atingă o reptilă atât de 
scârboasă şi veninoasă! 

— Nu te mai văita! strigă la ea Richemonte. Fata asta m-a 
tras pe sfoară. Şarpele nu e veninos; i-au fost scoşi dinţii, 
altminteri ar fi muşcat-o în primul rând pe ea. 

— Atunci de ce-ai fugit? 

— De surprindere. Dar nu-i va folosi la nimic. Când şi unde 
a vorbit cu Abu Hassan? Ce i-a spus? Trebuie să aflu asta. 

— ÎI cunoşti pe omul acela? 

Abia acum băgă de seamă că se dăduse de gol. De aceea 
se răsti la ea: 

— Ce te priveşte pe dumneata? Du-te la Marion şi fă-o să 
înţeleagă că aştept să-şi schimbe hotărârea până diseară. 
Dacă nu face aşa, va trebui să recunoască în cele din urmă că 
eu sunt mai puternic decât ea. 

O împinse pe baroană înspre uşă şi se închise înăuntru. 
Nici chiar când, după câtva timp, bătu contele, nu-i deschise, 
ci întrebă, doar. 

— Cine-i acolo? 

— Eu, contele Rallion. 

— Ce doriţi? 

— Răspuns! 

— Aşteptaţi până diseară. N-am timp acum. 

Contele se depărtă. 

Când Marion intră în odaia ei, o găsi pe Nanon aşteptând- 


— Dumnezeule, ce palidă eşti! o întâmpină ea. Ce s-a 

întâmplat? 

— Ce aşteptăm de mult. 

— Colonelul Rallion? 

— Da. 

— Bunicul tău pretindea... Şi ce-ai răspuns? 

— Ceea ce mi-am propus: nu voi deveni niciodată contesa 
Rallion. 

— Îţi aduci aminte ce spuneai despre colonel, când l-ai 
văzut prima oară? 

— Ce? 

— Că nu e de azvânlit. 

— Cu asta n-am făcut decât să exprim prima impresie pe 
care o făcuse asupra mea! 

— Şi această impresie s-a şters? 

— Cu desăvârşire. Colonelul e un prostănac, iar acum îmi 
apare şi ca un om lipsit de inimă şi conştiinţă. lar tatăl său îmi 
face o impresie deplorabilă. Gândeşte-te la atitudinea 
colonelului faţă de doctorul Muller. 

— Da, s-a purtat urât de tot. 

— Müller a primit cu atâta linişte insulta numai din 
consideraţie pentru mine. E un om extraordinar şi am cel mai 
mare respect pentru el. 

— Şi unde mai pui asemănarea aceea izbitoare cu... 
idealul tău, spuse Nanon zâmbind. 

— Se poate ca această asemănare să fie un joc al naturii; 
dar, făcând abstracţie de asta, Muller e un om pe care l-ai 
putea stima şi chiar... iubi. 

— Aoleu! Şi cu idealul ce te faci? 

— Nu-l voi atinge niciodată, răspunse Marion, cu privirea 
în gol. Unde-i cel pe care l-am zărit atunci? E o nebunie să-ţi 
legi inima de o iluzie. Sunt acum în mine două fiinţe şi nu le 
pricep pe nici una din ele. Realitatea va fi tristă şi mă tem că 
mă aşteaptă zile grele. 

Nanon o cuprinse cu braţul pe prietena ei: 

— Eu nu te voi părăsi. 

— Da, scumpa mea, tu nu mă vei părăsi. Din nenorocire, 
am motive să cred că bunicul plănuieşte ceva rău. E un om 
fără scrupule şi violent: voia să mă închidă. 

— Să te închidă? Şi cum ai scăpat? 

— L-am ameninţat... cu rigorile legii. 

Adevărul întreg nu vroia să-l spună Marion, căci faptul că 
avea şarpele rămăsese până acum tăinuit şi faţă de prietena 
ei. 

Marion vroia să-i povestească mai departe, când se auziră 
bătăi în uşă şi intră baroana. 

— Aproape c-am uitat, spuse ea. Mă trimite domnul 
căpitan. 

— Solul e vrednic de cel care-l trimite, răspunse Marion. 

Baroana se prefăcu că nu pricepe insulta: 

— Mulţumesc. Dacă nu te vei supune până diseară, 
consecinţele vor fi din vina ta. 

— Ba eu le voi pune în sarcina voastră. Cu asta sper că 
problema e rezolvată pentru totdeauna. 

Baroana părăsi camera. Marion se apropie de fereastră şi 
privi afară. 

— i s-a mai dat un răgaz, spuse Nanon, ca să întrerupă 
tăcerea apăsătoare. 

— Zadarnic; nu-mi voi schimba hotărârea. 

— Şi ce se va întâmpla atunci? 

— Dumnezeu să hotărască! Trebuie să fac o plimbare, ca 
să mă pot gândi în voie. 

— Încotro? Te pot însoţi? 

— N-am o ţintă precisă. Dacă vrei să-mi faci un serviciu, 
lasă-mă să plec singură. Sunt momente când nu te poţi sfătui 
decât cu tine însuţi. 

— Atunci, te rog ca îndată ce te vei înapoia să vii pe la 
mine. 

Marion plecă. Abia acum vâri mâna în geantă şi scoase 

şarpele. Femeile au de obicei o mare repulsie faţă de reptile. 
Era de mirare că fata aceasta nu simţea nici un fel de scârbă. 
Prin venele ei curgea sângele fiicei deşertului. 

— El a avut dreptate; tu m-ai ocrotit, spuse ea. Haide, te 
voi ascunde la loc. 

Se duse la mica ei bibliotecă şi ascunse reptila îndărătul 
volumelor, unde făcuse un culcuş de vată. Apoi se îmbrăcă de 
plecare şi părăsi castelul, fără s-o împiedice nimeni. 

Se duse în pădure, la mormântul mamei sale. Acolo, pe 
treptele ruinii, şezuse cu Muller, în ziua aceea furtunoasă. 

De ce oare se gândea mereu la educator? O impresiona 
într-atâta modul în care preda? Existau atracţii sufleteşti pe 
care nimeni nu le putea înţelege? Se lăsă pradă acestor 
gânduri, şi izbucni în plâns. 

Căzu în genunchi şi începu să se roage. Nu bănuia că 
groapa fusese deschisă. 

Când se ridică, o pace desăvârşită pusese stăpânire pe 
sufletul ei. Porni mai departe, ieşind din pădure şi ajungând în 
câmp liber. Drumul cobora şi deodată se văzu jos, la cariera 
de piatră, ai cărei pereţi urcau vertical. Măsură cu privirea 
prăpastia şi îşi aduse aminte că de aici era să se prăbuşească 
fratele ei. Se cutremură. Muller îl salvase. larăşi Muller?... 
Pentru ce? 

Se aşeză pe un bolovan din apropiere. Avea atârnată de 
cordon aceeaşi gentuţă ca atunci, pe vapor. O deschise şi, 
fără să-şi dea seama, scoase fotografia, pe care o şterpelise 
cândva la Berlin. 

O privi... De câte ori nu făcuse asta în ultima vreme! Dar 
nu era admirabilul călăreț cel la care se gândea, ci Muller, 
educatorul fratelui ei. 

Deodată auzi paşi apropiindu-se. Vâri repede fotografia la 
loc şi se întoarse spre acela care tocmai venea de după colţ. 
Era Muller... 

Ea se ridică. O roşeaţă puternică îi acoperi faţa. El rămase 


25 


surprins văzând-o şi îşi scoase pălăria. 

— Dumneavoastră, domnişoară? Mă iertaţi! Am trecut 
întâmplător pe aici şi m-am apropiat de carieră pentru ca... 

— „„„să revezi teatrul unei fapte curajoase, interveni ea. 
Abia acum îmi dau seama cât trebuie să-ţi fim de 
recunoscători. 

El se înclină şi răspunse oarecum stingherit: 

— Omul acţionează numai sub impulsul momentului. 

— Da, fiecare face aşa. Dar unii luptă, pe când alţii fug 
când se iveşte acel moment. Profit de ocazie ca să-ţi cer 
iertare. 

O privi întrebător. Ea urmă: 

— Îţi aduci aminte de mirarea mea când ai întâmpinat atât 
de liniştit insulta colonelului Rallion? 

— Fireşte. 

— Ceea ce socoteam atunci drept lipsă de curaj, a fost, 
dimpotrivă, eroism: te-ai învins pe dumneata însuţi. 

Ochii lui avură o sclipire de bucurie când spuse: 

— Mulţumirile mele, domnişoară. Îmi oferi un dar de mare 
preţ pentru mine. 

— lar dumneata mi-ai adus o jertfă care te-a costat mult, 
fără să-mi faci vreo bucurie. 

— Cum? i-ar fi fost mai plăcut dacă l-aş fi culcat la 
pământ pe colonel? 

— Zău că nu ţi-aş fi luat-o în nume de rău. 

— Asta nu puteam bănui, spuse dânsul, privind-o 
cercetător. Mi s-a comunicat că dumnealui intenţionează să 
intre în familia dumneavoastră... 

— Ceea ce nu se va întâmpla niciodată, îl întrerupse ea. 
Aşază-te, te rog, aici lângă mine, domnule! Aş vrea să-ţi pun 
o întrebare. 

El se aşeză. Ea puse mâna în geantă şi scoase o hârtie, 
dar, odată cu aceasta, căzu jos şi fotografia. Dânsa nu băgă 
de seamă, însă el se aplecă s-o ridice. 

Privirea lui căzu pe fotografie... Chipul său? Cum ajunsese 
la dânsa? 

Abia acum observă fata. Se făcu roşie ca focul şi întinse 
mâna s-o ia. 

— Ah, am scos şi fotografia, fără să vreau. Mulţumesc. Te 
rog, priveşte-o! 

El se prefăcu că n-o văzuse încă şi se uită la propriul său 
chip. 

— Cum o găseşti? întrebă dânsa. 

— Hm! Un ofiţer prusac, răspunse el, precaut. 

— Da. Eu nu-l cunosc. Crezi că e posibil aşa ceva? 

— Dacă o spui dumneata, trebuie să fie adevărat. 

— M-am fotografiat cândva la Berlin şi când mi-am scos 
pozele, fotograful mi-a pus-o şi pe asta printre ale mele. 

Un zâmbet fin flutură pe buzele lui Muller. O fotografie pe 
care o datorezi numai întâmplării n-o porţi în geantă. 

— Nu observi nimic bătător la ochi la această poză? 
întrebă ea. 

— Mărturisesc că nu, răspunse el. 

— Cum, nu găseşti o asemănare perfectă cu chipul 
dumitale? 

Dânsul se sili că privească fotografia mai atent, apoi zise: 

— E drept că sunt unele trăsături asemănătoare. 

— Unele trăsături! Asta e prea puţin spus. Seamănă întru 
totul cu dumneata. Numai părul dumitale e altfel, culoarea e 
mai închisă, şi nici barbă nu porţi. Dar nu despre fotografie 
voiam să vorbesc cu dumneata, ci despre hârtia asta. la te 
uită puţin la ea! 

Era o coală împăturită şi scrisă mărunt. 

— Cunoaşteţi scrierea asta străină? 

— Da, e în arabă, răspunse el. 

— Pricepeţi această limbă? 

— Atâta cât să pot citi rândurile acestea. 

Ea avu o privire plină de admiraţie pentru dânsul. 

— Domnule Muller, sunt uimită! Până acum n-am găsit 
nimic care să-ţi fie necunoscut. Cum ai ajuns să înveţi 
arăbeşte? 

— Tatăl meu a călătorit prin Sahara. De obicei, fiii trag 
foloase din cunoştinţele taţilor. 

— Asta e adevărat. Trebuie să-ţi spun mai întâi că aceste 
rânduri conţin o taină, care anume, nu ştiu nici eu. Vreau s-o 
cunosc, însă; am motive pentru asta. Dar nu pot ajunge la ea 
decât prin dumneata. Vei şti s-o păstrezi? 

— Te rog să nu te îndoieşti de discreţia mea. 

— Bine. Am încredere în dumneata. Vrei să tălmăceşti ce 
scrie aici? 

— Cu plăcere. Dar dă-mi voie să parcurg întâi rândurile. 

Ea încuviinţă şi el citi. Scrisoarea avea următorul conţinut: 


„Allah îl Allah we Mohammed raşuhi Allah! De mulţi ani de 
zile şi-a părăsit ţara strămoşilor săi Abu Hassan, care 
împreună cu fratele său Saadi este singurul supravieţuitor al 
tribului Beni Aissa. Ed dem b'ed dem — sânge pentru sânge. 
Astfel glăsuieşte legea deşertului. El a pornit în lume să-i 
caute pe nimicitorii tribului său, pe răpitorii Liamei, fiica Beni 
Aissa-ilor, şi să afle dacă soția fratelui său se mai află printre 
cei vii. Aceşti doi ticăloşi, pe care Gheena să-i înghită, erau 
Malek Omar şi Mahmud Ben Ali. Ei s-au dat drept fiii ţării şi 
credincioşi ai Profetului, deşi erau ghiauri şi spioni ai 
francezilor. Cel mai bătrân dintre ei, negustorul de fructe 
Malek Omar, era numit chiar — după cum s-a aflat mai târziu 
— „Ochiul francezilor”. Dânşii au calomniat fată de francezi 
neamul Beni Aissa-ilor, învinovățindu-l de nelegiuiri pe care ei 
înşişi le-au făptuit. Soldaţii francezilor au venit şi au măcelărit 
pe bărbații tribului, fără să facă cercetări şi fără pic de milă. 
Și Abu Hassan a trecut drept mort, dar rana pe care o 
căpătase la umăr era uşoară şi neprimejdioasă. În timpul 
nopții, el s-a ridicat şi a început să caute prin nisipul 

deşertului după alții, care ar fi fost numai răniți. Erau însă toți 
morți, ucişi prin răutatea a doi ticăloşi. Dar ajungând la fratele 
său Saadi, în pieptul căruia era înfipt glontele, băgă de seamă 
că viața nu părăsise însă cu totul trupul acestuia. După o 
muncă obositoare, izbuti să-l panseze pe rănit şi să-l vindece. 
După câteva luni, Saadi fu în stare să plece la un trib prieten. 
Dar Abu Hassan îşi luă rămas bun de la ai săi, plecă în ţara 
francezilor şi se dădu drept „vrăjitor”, câştigându-şi astfel 
mijloacele de existență şi putându-i căuta pe cei doi criminali. 

Ani de-a rândul i-a căutat în toate oraşele şi în toate 
satele ţării. nici o tavernă de marinari, nici o cârciumă de 
criminali n-a scăpat atenţiei sale, căci Abu Hassan bănuia că 
ticăloşii făceau parte din clasa cea mai de jos. Dar se 
înşelase. Ma şa Allah kan wa ma lam jaşa. Allah lam jekun — 
Ceea ce vrea Allah se întâmplă şi ceea ce nu vrea Allah nu se 
întâmplă. Allah a vrut ca Abu Hassan să-l revadă pe duşmanul 
său de moarte abia de curând. El află că negustorul de fructe 
Malek Omar şi bătrânul căpitan Richemonte sunt una şi 
aceeaşi persoană. Cu mulţi ani înainte venise în Franta cu fiul 
unuia Hagi Omanah şi îşi luă locuința la Ortry. Hagi Omanah 
n-ar fi fost în realitate un urmaş al Profetului, ci un baron al 
francezilor, iar fiul său îşi valorificase dreptul la moştenire. 

Lui Abu Hassan nu-i veni să-şi creadă urechilor. Hagi 
Omanah, marabu-ul sfânt, un francez! Şi fiul său, pe care Abu 
Hassan îl văzuse adesea, când venea cu o solie a marabu-ului 
la fiii Beni Aissa-ilor, să fie un tovarăş al celui mai mare 
duşman al acestora? Asta nu se putea, şi cu siguranță că la 
mijloc era o nouă mare ticăloşie. Abu Hassan făcu în aşa fel, 
ca trupa lui să ajungă în apropiere de Ortry. Acolo se văzu 
pentru prima oară, după mulți ani de zile, față în față cu 
duşmanul său de moarte. Dar acesta nu-l mai recunoscu, căci 
durerea îi brăzdase faţa şi anii îi albiseră părul. În schimb, 
Abu Hassan recunoscu de la prima privire pe trădătorul „Ochi 
al francezilor”. Îi venea să se năpustească asupra lui şi să-i 

înfigă cuțitul în piept, dar se stăpâni. Răzbunarea trebuia 
înăbuşită până când crimele vor ieşi la iveală. În primul rând, 
trebuia să afle de soarta Liamei, floarea tribului Beni Aissa, 
apoi urma să descopere ce era cu presupusul fiu al Hagiului 
Omanah. 

Cel dintâi lucru se află curând. Liama, floarea deşertului, 
era de mult moartă şi îngropată. Nu tot atât de uşor fu însă 
de a da peste baron. Bărbatul acesta nu venea printre oameni 
şi se spunea de dânsul că sufletul îl părăsise. 

Totuşi, Abu Hassan se pricepu să se descurce. A doua zi 
după sosirea sa la Ortry izbuti să sară zidul castelului şi să se 
aşeze la pândă într-o tufă din grădină. Şi avu noroc. Stătea de 
puțin timp acolo, când auzi paşi apropiindu-se. Erau doi 
oameni, dintre care unul îl conducea pe celălalt. Primul era 
negustorul de fructe Malek Omar, care se numeşte acum 
căpitanul Richemonte, iar celălalt era Mahmud Ben Ali, 
tovarăşul său de ticăloşii, răpitorul Liamei, soția lui Saadi. Era, 
într-adevăr Mahmud, nimeni altul, cu atât mai puțin fiul lui 
Hagi Omanah. Acum fu totul limpede pentru Abu Hassan. 
Dacă Hagi Omanah era într-adevăr francez şi conte, Allah 
bjarif — ştie Dumnezeu! atunci cu siguranță că cei doi bărbați 
au pus mâna printr-o crimă pe anumite hârtii, cu ajutorul 
cărora falsul baron îşi putea dovedi dreptul său la moştenire. 
Hagi Omanah a fost găsit mort în coliba sa, tocmai pe când 
cei doi străini se aflaseră prin apropiere. Din ziua aceea, fiul 
său dispăruse fără urmă; nu s-a mai auzit nimic despre 
dânsul. Abu Hassan nu se îndoieşte deloc că cei doi l-au ucis. 
Poate că l-au spionat pe Hagi Omanah în clipele sale din 
urmă, când sufletul e deschis şi gura limbută. Poate că au 
auzit ce-i spunea tată! fiului şi au aflat astfel o taină pe care s- 
au gândit s-o folosească imediat. Mahmud, urma să ia locul 
fiului lui Hagi Omanah şi să ridice pretenții asupra moştenirii 
acestuia. Probabil că cel dispărut se află îngropat undeva în 
nisipul deşertului, cu un glonte în cap sau un cuțit în inimă. 

Sau poate că groapa lui se află aproape de locul în care 
marabuul şi-a dat sufletul. 

Abu Hassan se va întoarce în tara strămoşilor săi şi va 
săpa pe locul acela, ca să aducă dovada spuselor sale. Fără 
aceasta el nu poate face nimic împotriva puternicului căpitan 
al francezilor. Căci cine e Abu Hassan, ca să cuteze să-l 
înfrunte pe acesta? 

Legea franceză este îngăduitoare cu crimele care s-au 
înfăptuit asupra arabilor. Dar aici nu este vorba de un arab ci 
de un fiu al ţării, în caz că Hagi Omanah a fost într-adevăr 
francez. Şi atunci criminalul va fi pedepsit după legile locale. 
Aşadar, întâi de toate dovada! Abu Hassan o va aduce, el 
simte asta. Şi atunci, toți diavolii gheenei nu vor fi în stare să- 
i scape pe nelegiuiți. Asta o jură pe barba Profetului şi pe toți 
sfinții califi. 


Abu Hassan, aşa-zis „Vrăjitorul“ 


— Ei, pricepi ce scrie acolo? întrebă Marion, după ce 
doctorul Muller isprăvi. 

— În întregime, domnişoară, răspunse el. 

— Te rog, tălmăceşte-mi şi mie! 

— Bănuieşti ce însemnătate are hârtia aceasta pentru 
dumneata? 

— Că e însemnată mi s-a spus, dar în ce măsură, nu ştiu. 

— De la cine o ai? 

Marion şovăi să răspundă, ceea ce-l făcu pe Muller să 
spună: 

— Domnişoară, de vreme ce m-ai socotit demn de 
încrederea dumitale şi mi-ai arătat scrisoarea, te rog să treci 
peste orice rezerve şi să mă lămureşti. Te asigur că aceste 
rânduri sunt de mare însemnătate nu numai pentru 
dumneata, ci şi pentru mine. 

— Adevărat? 

— Eu aş fi gata să-ţi încredinţez totul, dacă aceste taine ar 
fi numai ale mele. 

— Te cred. Întreabă deci, domnule! Îţi voi răspunde la tot 
ce voi putea. 

— Mulţumesc. Dar trebuie să fac o scurtă introducere: să 
nu te sperii când îţi voi spune că există un om care te iubeşte. 
Dumneata eşti pentru dânsul însăşi viaţa, fericirea. El e gata 
să-ţi jertfească totul, în afară de onoarea sa. Acest om sunt 
eu. 

Se opri. Dânsa se făcuse palidă. Îl privea cu ochii mari fără 
să spună un cuvânt. Asta îl încurajă să urmeze: 

— Unui bărbat care nu se gândeşte decât la dumneata, i 
se poate acorda încredere. Te rog să-mi spui, domnişoară, de 
la cine ai primit scrisoarea? De la Abu Hassan, vrăjitorul? 

— Da. 

— Când ai stat de vorbă cu el? 

— Două zile după nenorocita reprezentaţie de la 
Thionville; mi-a ieşit deodată înainte în grădina castelului. 

— Pot să ştiu ce ţi-a spus? 

— Mi-a spus că spiritul Liamei, mama mea, l-a trimis la 
mine să mă ocrotească. 

— A fost sincer cu dumneata, căci e un om de treabă şi 
cinstit. Şi ce-a mai spus? 

— Că mă ameninţă nenorociri din partea căpitanului. 

— Avea dreptate. 

— Ca să mă pot feri de ele, mi-a încredinţat două 
talismane: scrisoarea asta şi un şarpe. 

— A! Unul din şerpii pe care-i duce cu el? 

— Da. Spunea că atunci când căpitanul ar vrea să mă 
silească la ceva ce-ar fi împotriva voinţei mele să mă apăr cu 
şarpele acela. Nu mai e veninos, dar are dinţi în gură, care 
provoacă răni ce nu se vindecă atât de uşor. 

— Şi ai luat şarpele fără să-ţi fie teamă? 

— Omul acela bătrân mi-a inspirat multă încredere. 

— Pe bună dreptate. Mai ai şarpele? 

— Da. l-am făcut un culcuş ascuns. S-a obişnuit cu mine. 

— Şi nu l-a văzut nimeni altcineva? 

— Ba da, azi după-amiază căpitanul şi baroana. Am bănuit 
că mă aşteaptă o primejdie şi am luat reptila cu mine. 

— Şi a fost chiar primejdie? 

— Din nenorocire. Căpitanul vroia să mă silească să mă 
logodesc cu colonelul Rallion. M-am împotrivit, şi atunci el şi-a 
întins mâinile după mine, ca să mă închidă, cum spunea. Am 
scos şarpele, i l-am ţinut în faţă şi el mi-a dat drumul. 

— Îţi mulţumesc pentru încrederea pe care mi-ai dovedit-o 
prin această comuni-care. Dar nu vei mai avea nevoie şi în 
viitor de ocrotire? 

— Cred că da, căci mi s-a dat un răgaz să chibzuiesc până 
diseară. 

— Atunci şarpele nu-ţi va mai folosi. Căpitanul şi-o fi spus 
că nu e veninos. 

— Atunci mă folosesc de al doilea talisman. 

— Şi în ce fel crezi că te poate ajuta? 

— Abu Hassan spunea că dacă mă voi afla în mare 
primejdie să încredinţez scrisoarea autorităţilor. 

— El e oriental şi nu ştie cum merg lucrurile pe aici. 
Rândurile acestea nu-s suficiente ca să te apere. 

— Dar dânsul mi-a făgăduit. 

— Tot ce se poate. Dar ce te faci dacă domnul căpitan te 
închide şi nu mai poţi face să ajungă scrisoarea în mâna 
autorităţilor? Sau dacă ţi-o ia şi o distruge? 

— La asta nu m-am gândit, e drept. 

— Şi nici Abu Hassan nu s-a gândit. Dar chiar dacă ar 
ajunge în mâna judecătorului, scrisoarea n-are nici o valoare. 
Se povesteşte într-însa o întâmplare, dar îi lipseşte pecetea 
adevărului. Cred că un sfat de-al meu ti-ar folosi mai mult 
decât aceste două talismane. Te mai aştepţi azi la vreo 
primejdie? 

— Cu siguranţă... 

— Atunci există un mijloc cât se poate de bun ca să te 
aperi. Dar spune-mi întâi: îl iubeşti pe bătrân? 

— Mi-e groază de el. Mai curând aş atinge un şarpe 
veninos decât mâna lui. Şi totuşi mi-e bunic. 

— Poate că te înşeli... Şi cum stai cu baroana? 

— O dispreţuiesc. 

— Atunci n-ai nici un motiv să-i cruţi pe aceştia doi. 
Ascultă deci care e sfatul meu. În cazul când căpitanul va 
căuta să se folosească azi de forţă, întreabă-l dacă a cunoscut 
următoarele persoane: pe Hagi Omanah, pe fiul acestuia, apoi 
pe neguţătorul de fructe Malek Omar şi pe tovarăşul lui, 
Mahmud Ben Ali. Poţi memora numele acestea? 

— Da. 

— Bun. Fiul celui dintâi a fost ucis, probabil, de ceilalţi doi, 
de dragul unor anumite hârtii pe care ucigaşii le-au luat. 

— Dumnezeule! Are cumva căpitanul vreo legătură cu 
această crimă? 

Doctorul Muller ocoli răspunsul: 

— ÎI socoţi capabil de o crimă? 

— N-aş putea spune. 

— Atunci să amânăm deocamdată explicaţia faptului 
pentru care ţi-am indicat acest nume. Cunoşti trecutul 
căpitanului? 

— A fost ofiţer în vechea gardă imperială. 

— Ai auzit vreodată de numele Eschenrode? 

— Nu. 

— Dar Greifenklau? 

— Da. Îmi amintesc că acest nume a fost rostit de contele 
de Rallion, ceea ce l-a făcut pe căpitan să se înfurie grozav. 

— A avut căpitanul fraţi, surori? 

— Nu ştiu. 

— Are cumva tatăl dumitale, baronul, rude în Germania? 

— Nici asta nu ştiu. 

— Cam astea sunt întrebările pe care aveam să ţi le pun. 
Acum aş mai vrea să ştiu încotro a plecat vrăjitorul Abu 
Hassan? 

— Spunea că pleacă în Sahara. 

— Se va întoarce? 

— Da. Spunea că vrea să aducă nişte dovezi de acolo. 

— Ce fel şi pentru ce? 

— Asta nu mi-a destăinuit. 

— Atunci îţi voi împărtăşi eu o mare taină. Îţi aminteşti de 
furtuna aceea în timpul căreia ne-am adăpostit în turnul 
vechi? 

— Foarte bine chiar. 

— Am văzut acolo o făptură trecând pe lângă noi şi urcând 
treptele turnului. 

— Spiritul mamei mele... 

— Aşa credeai dumneata; eu însă îţi spun că nu cred în 
caracterul supranatural al acelei apariţii. Am vrut s-o 
urmăresc, dar dumneata m-ai oprit. 

— Toată lumea spune că biata mea mamă n-are odihnă în 
groapă, pentru că n-a fost creştină. 

— Şi toată lumea aceasta se înşală. Căci se poate ca biata 
mama dumitale să nici nu fi murit. Aş pune rămăşag că 
Liama, fiica Beni Aissa-ilor, mai trăieşte. 

— Dumnezeule sfinte! exclamă Marion. Ai motive pentru a 
face această afirmaţie? 

— Chiar foarte temeinice. Îţi voi mărturisi în mod sincer că 
am fost tovarăş al vrăjitorului. El a venit din Africa s-o caute 
pe Liama, fiica şeicului său. Auzise că e moartă şi a vrut să se 
încredinţeze dacă rămăşiţele ei pământeşti au fost într- 
adevăr îngropate. Într-o noapte, noi am deschis groapa. 

Marion stătea ca înlemnită. Abia după câtva; timp izbuti 
să spună: 

— Ai făcut asta? Şi ce-ai descoperit? 

— Un sicriu umplut cu pietre. 

— Sfinte Dumnezeule! E groaznic. Să fi fost înmormântată 
în altă parte? 

— Nu cred. Ce să-i fi îndemnat atunci să dea acest 
mormânt drept al ei? 

— Eram copilă şi am fost de faţă când sicriul a fost 
coborât în pământ. Nu-i îngropată în altă parte. 

— Atunci nu rămâne altă explicaţie decât că n-a murit. 

— Trăieşte? Dar unde? Unde? 

El îi puse mâna pe braţ s-o liniştească. 

— Presupun că Liama şi-a dat încuviințarea la această 
înşelăciune. Motivele care o vor fi îndemnat le vom afla. 

— Şi tatăl meu ştie şi el? 

— Poate. Aş susţine chiar că starea sa mintală actuală e în 
strânsă legătură cu taina aceasta. Mama dumitale a fost 
îndemnată să dispară, pentru ca actuala baroană să-i poată 
lua locul. Pentru ce, vom descoperi. 

— Dumnezeule sfinte, sunt înconjurată de taine şi de 
crime. Pe cine oare să mă sprijin? 

— Precum ai spus, pe Dumnezeu, şi dacă poţi să ai puţină 
încredere în mine, îţi stau la dispoziţie întru totul. 

Ea îi întinse mâinile şi zise: 

— Îţi mulţumesc din toată inima. Nu i-am putut iubi şi 
respecta niciodată pe ai mei şi nu m-am simţit bine în patrie. 
Aveam impresia că tot ce mă înconjoară e o mare minciună. 
Şi acum vii dumneata şi mă lămureşti, dându-mi în acelaşi 
timp speranţa că întunericul s-ar putea risipi. Da, am 
încredere în dumneata. Dumneata însuţi îmi apari ca o 
enigmă pe care trebuie s-o dezleg şi cred că mă vei ajuta în 
acest sens. 

El se dădu înapoi, fără să ia mâinile întinse ale fetei. 

— În toate presupunerile dumitale ai dreptate, 
domnişoară, dar dacă şi eu sunt o enigmă pentru dumneata, 
te voi convinge cel puţin că poţi avea încredere în mine. 

— N-am nevoie de nici o dovadă. 

— Atunci ia cum vrei ceea ce-ţi voi spune. Ti-am mărturisit 
cât îmi eşti de dragă, dar ştiu că iubirea mea este fără 
speranţă, ba chiar trebuie să fie aşa; numai de aceea am 
putut vorbi de ea fără să mă fac de râs. Mărturisirea mea 
sinceră va avea drept urmare că mă voi retrage şi mai mult. 
Dar îndată ce vei avea nevoie de mine, domnişoară, voi face 
cu bucurie tot ce-mi va sta în puteri. Acesta să fie contractul 
pe care-l încheiem. 

Chipul ei se lumină deodată, îiî 
zise: 

— Ei bine! Fie cum vrei! Îmi îngădui deci să te consider 
drept prietenul meu? 

— Te rog chiar din suflet. 

— Un astfel de contract trebuie însă întărit cel puţin printr- 
o strângere de mână. 

— De acord. Dispune de mine! 

— În primul rând trebuie să mă înarmez pentru astă- 
seară. Crezi într-adevăr că numele acelea sunt în măsură să-l 
facă pe căpitan să dea înapoi? 

— Sunt convins de asta. 

— Şi ce-i cu scrisoarea asta arăbească? Nu pot să ştiu ce 
cuprinde? 

— Pentru moment e spre propriul dumitale folos dacă nu 
ţi-o tălmăcesc. Şi nici n-aş vrea s-o las în mâna dumitale, 
pentru că nu mi se pare c-ar fi în siguranţă. 

— Crezi că lupta pe care o voi avea de susţinut cu 
căpitanul ar putea avea un sfârşit nenorocit pentru mine? 

— Astăzi vei învinge, dar ce se va întâmpla mai apoi, nu 
se poate prevedea, ţinând seama de caracterul inamicului 
dumitale. Deci pot păstra scrisoarea? 

— Da, păstreaz-o! Mă încred în dumneata ca şi atunci 
când te-ai afundat în apă cu mine. Rămâi cu bine, prietene. 

Îi întinse mâna, pe care el o duse la buze. După ce plecă, 
privi după ea şi murmură: 


ntinse din nou mâinile şi 

„Marion! Are fotografia mea! Dar de unde? De unde?” 

— A şterpelit-o de la fotograf! auzi un glas îndărătul său. 

Se întoarse cu iuţeala fulgerului şi-l văzu pe Fritz ivindu-se 
în patru labe de după o stâncă. 

— Drace! exclamă Muller. Ai ascultat? 

— Da, răspunse celălalt, neînfricat. 

— De ce te-ai luat după mine? 

— M-am luat după dumneavoastră? Nici pomeneală. 

— Dar atunci cum ai ajuns aici? 

— Ca să caut drumul spre acel Trou du bois. 

— A! Ştii pe unde trebuie mers? 

— Foarte bine chiar. 

— De la cine ai aflat? 

— De la cârciumar. Domnule doctor, sunt încredinţat că 
individul acela nu joacă un rol de mâna a doua în chestia cu 
franctirorii. A încercat să mă iscodească, dar eu am făcut-o pe 
prostul şi l-am tras pe sfoară. A început să sporovăiască şi 
astfel mi-a descris unde se află groapa sau peştera, ce-o fi. 

— Minunat! Unde o găsim? 

— Ţinând drumul drept de aici de după colţul pădurii, într- 
o jumătate de ceas eşti acolo. 

— Şi aveai de gând s-o cauţi? 

— Da. Voiam să fiu pregătit pentru diseară. Am alergat şi 
am fost aici înaintea dumneavoastră. Tocmai când vroiam să 
mă strecor prin stâncăria asta de aici, am zărit-o pe coniţa... 
Ca să nu mă vadă, m-am ascuns pe după stâncă. Atunci aţi 
apărut dumneavoastră şi astfel am fost silit să aud totul. ŞI 
acum trebuie să ne apucăm de căutat. 

Se căţărară pe stâncă şi descoperiră în depărtare colţul de 
pădure pe care-l căutau. O luară la picior şi, după vreo 
jumătate de oră de drum, Muller zise: 

— După cele spuse de tine trebuie să fim aproape. 

— Aşa cred. Nu ne-am abătut din drum. 

— Atunci să fim cu băgare de seamă. Un loc care serveşte 

pentru adunări secrete o fi şi păzit. 

— N-ar fi mai bine să ne despărţim? 

— Ba da. Însă nu trebuie să ne pierdem din ochi. Cine 
descoperă întâi groapa îi dă de veste celuilalt. 

— Dar cum? 

— Ştii să imiţi glasul păsărilor? 

— Numai al cucului. 

— E de ajuns. Aşadar, cine găseşte întâi groapa strigă 
ACU 

Se despărţiră şi porniră înainte, cu băgare de seamă. 
După câtva timp se auzi cucul, Müller se îndreptă spre partea 
de unde răsunase strigătul şi dădu peste Fritz, care se oprise 
lângă o tufă ale cărei ramuri le dăduse la o parte. 

— Ai găsit? întrebă profesorul. 

— Asta trebuie să fie. 

Se aflau în faţa unei pâlnii adânci, cu un diametru de cel 
puţin şaizeci de metri. Marginile erau acoperite cu tufe şi 
chiar până în cel mai adânc punct, unde stătea copac lângă 
copac, creşteau buruieni. Ici, colo se vedea câte un bolovan 
acoperit cu muşchi. Făcea impresia că, odinioară, aici ar fi 
fost gura unui puț care s-ar fi acoperit, iar pământul se 
afundase cu timpul. 

— Suntem la faţa locului, spuse Muller. Nu e rău ca loc de 
întrunire. 

— De fapt ar fi mai bine să rămânem de pe acum aici. 

— Dar eu trebuie să plec, deoarece nu trebuie să afle 
nimeni despre excursiile mele. 

— Pe mine nu mă aşteaptă nimeni, astfel că pot să rămân. 

— Ai dreptate. Este în orice caz mai bine să supraveghezi 
locul încă de pe acum, pentru a nu ne scăpa ceva. Mai întâi 
însă să cercetăm dacă suntem într-adevăr singurii oameni de 
pe aici. 

Căutară prin împrejurimi, dar nu găsiră nimic dubios, nici 
în groapă nu erau urme că s-ar fi ascuns careva. 

— Or fi ţinând mai des întruniri pe aici? întrebă Fritz. Cred 
că nu. 

— De ce crezi asta? 

— Pentru că, altfel, muşchiul şi buruienile ar trebui să fie 
mai bătătorite. 

— E adevărat. Dar ia te uită cu atenţie! Vezi tu cât de 
regulat creşte aici totul pe partea asta şi cum stă fiecare 
frunzuliţă, ca şi cum aşa şi nu altfel trebuie să stea? 

— Zău aşa! Parcă totul ar fi aranjat cu mâna. 

— Cu mâna nu, dar cu o greblă da. 

— Aşa e, domnule doctor. Pe aici se umblă adesea cu 
grebla, asta se vede. 

— Descoperirea aceasta e însemnată. În primul rând se 
poate trage concluzia că asemenea întruniri au loc mai des 
decât credeam noi, şi apoi se umblă cu multă atenţie 
greblându-se vegetaţia, să arate ca şi cum n-ar fi fost călcată. 

— Dar de ce numai pe partea asta? Urma greblei se vede 
numai aici şi e lată doar de doi coţi. Duce în jos de la 
marginea vâlcelei şi aici se sfârşeşte. 

— Asta mă face să cred că aici e un drum, care după 
folosire e acoperit la loc. Constatarea aceasta ne poate fi de 
folos diseară. Dar uite că se şi întunecă. Trebuie să plec. 

După ce ieşiră din vâlcea, Fritz întrebă: 

— Unde ne vom întâlni deseară? 

— E greu de stabilit. Aşează-te aici la margine şi priveşte 
spre Blutbuche. Pe acest drum drept mă voi furişa. Sper ca pe 
la zece jumătate să fiu la Buche. Dacă nu te găsesc aici voi 
deduce că te-ai îndreptat spre vâlcea şi te voi urma. 

— Un semn de recunoaştere? 

— Nu avem nevoie. E periculos. Ai arme la tine? 

— Destule. 

— Şi ceva de-ale gurii? 

— De asta am uitat. 

— Îţi voi aduce eu! 

— Fii atent să nu fii prins! 

Fritz îşi căută o ascunzătoare bună sub tufe, iar Muller 
porni cu pas repede spre castel. Se lăsase amurgul şi, când 
urcă scara, o văzu pe Marion ieşind pe uşa odăii sale. Trecând 
pe lângă dânsa, ea îi şopti: 

— M-a chemat căpitanul. 

— Curaj! 

Urcă apoi în odaia sa, însă lăsă uşa deschisă, ca să poată 
auzi când fata va ieşi de la Richemonte. 

Intrând la acesta, Marion o găsi pe baroană acolo. 
Bătrânul avea o mutră grozav de întunecată. 

— Ţi s-a transmis că ai avut timp să te hotărăşti până în 
acest moment. 

— A fost de prisos. 

— Îţi voi dovedi contrariul. 

— Ce-ai hotărât, o întrebă el aspru. 

— Nu mi-am schimbat decizia. 

— Atunci voi şti eu să ţi-o schimb. 

Ea se îndreptă spre uşă. 

— Mai ai ceva de spus? 

— Da! răcni dânsul. Am să-ţi spun că astă-seară te voi 
logodi cu Rallion. 

— Aş vrea să ştiu cum vei face asta, replică ea, înălţând 
din umeri. 

— Am să-ţi arăt. Rămâi acum aici la mine, până te voi 
conduce eu însumi în salon. Aşază-te! 

— Nu te face de râs! spuse ea. Astăzi după-amiază nu mi- 
a fost îngăduit să iau loc, şi acum îmi porunceşti să fac asta. 
Când îţi vei da seama o dată că nu mai sunt o copiliţă? 
Renunţă la asemenea metode! 

— Asta e prea de tot! exclamă baroana, tremurând de 
furie. 

Bătrânul căpitan stătea ca înlemnit în mijlocul odăii. Aşa 
ceva nu i se mai întâmplase. Aşa ceva i se spunea în propria 

sa cameră! Mustaţa i se zbârlise ca părul de pe coama unei 
hiene, dinţii îi scrâşneau şi cu toată mânia care era într-însul 
răcni: 

— Îndrăzneşti să-mi vorbeşti astfel? Să-ţi ceri iertare 
imediat! În genunchi! 

Şi cu mâna întinsă arătă spre podea. 

— Îngenunchez numai în faţa lui Dumnezeu, nu însă 
înaintea unui om, şi cu atât mai puţin a ta. 

El scoase un scrâşnet ca de fiară şi o apucă de braţ: 

— Bine, nu aici! Cum vrei! Dar jos, jos îţi vei cere iertare în 
genunchi în faţa oaspeţilor şi a servitorilor. Vei fi silită să 
povesteşti tare despre... 

Cu o smucitură, ea îşi eliberă braţul şi rosti: 

— Silită? Ca să povestesc, nu trebuie să fiu silită. Voi 
povesti de bunăvoie, în gura mare şi faţă de toată lumea, ca 
toţi să poată auzi: despre neguţătorul de fructe Malek Omar... 

Făcu intenţionat o pauză. Baroana tresări, iar bătrânul se 
dădu înapoi speriat. 

— „Şi de Mahmud Ben Ali, tovarăşul său, urmă Marion. 

— Ce ştii tu despre Malek Omar? strigă Richemonte. 

— Tot atâta cât ştiu şi despre Hagi Omanah, al cărui fiu a 
fost omorât. 

El îşi duse mâinile la cap. | se făcuse negru înaintea 
ochilor, urechile îi vâjâiau şi căută un sprijin. 

Nu trecu mult însă şi îşi recapătă stăpânirea de sine. 

— Te rog părăseşte-ne! îi spuse baroanei. Nu e nevoie să 
fii martoră la corecţia pe care o voi aplica acestei fete. 

Baroana se ridică şi, aruncând o privire ironică spre 
Marion, zise: 

— Merită cea mai aspră pedeapsă. Ar fi un mare păcat să 
fie cruţată. 

Richemonte aşteptă până nu se mai auziră paşii, apoi 
încrucişă braţele pe piept şi întrebă cu un ton sinistru: 

— Acum dă-i drumul! Ce ştii despre Hagi Omanah? 

— Că fiul său a fost omorât. 

— De cine!? De cine? 

— De Malek Omar şi Mahmud Ben Ali. 

— Asta-i minciună, minciună, minciună! 

— Ba e adevăr, purul adevăr. 

— Ce motive aveau să-l omoare? 

— De dragul hărtiilor pe care vroiau să i le ia. 

— De unde ştii asta? Cine ţi-a spus? 

— E taina mea. Dar dacă mai pomeneşti o dată de 
logodnă sau corecție, va afla şi judecătorul totul. Tu n-ai avut 
niciodată milă, aşa că să nu te aştepţi nici de la mine! 

Din camera ei, baroana auzise şi ea discuţia, dându-şi 
seama că Richemonte e din nou învins. 

Marion se întoarse şi părăsi odaia, iar căpitanul începu să 
umble de colo-colo, scrâşnind din dinţi şi mormăind: 

„Mi-a scăpat, însă numai pentru astăzi şi cel mult pentru 
mâine. Cine i-o fi spus toate astea? Cine ştie de noaptea 
aceea din munţii Atlas? N-a fost nici un om de faţă. Să fi 
flecărit el însuşi, nebunul de baron? Nu cred. El nu trădează 
nimic, chiar când are accese. Dar ea va trebui să 
mărturisească şi atunci va fi vai de dânsa! O voi închide 
totuşi, ca s-o fac nevătămătoare, şi nu-şi va recăpăta 
libertatea decât ca doamna contesă Rallion.” 

3. Pe drumuri subterane 


Fritz stătea în pădure, aşteptând desfăşurarea 
evenimentelor. Se făcuse întuneric. Să fi fost cam ora zece, 
când se auziră paşi apropiindu-se. Doi oameni trecură pe 
dinaintea lui Fritz şi se opriră pe marginea vâlcelei. Unul din 
ei scoase o fluierătură. Neprimind nici un răspuns, spuse 
către celălalt: 

— Venim prea devreme; nu e încă nimeni aici. 

— Asta e bine, pentru că putem aranja afacerea noastră. 

— Aşadar, eşti de acord? 

— Cât de cap? 

— Cinci mii de franci. 

— E puţin. Individul, cică ar avea milioane la el. 

— Dar banii intră toţi în caseta noastră. 

— E primejdios al naibii. 

— Copil ce eşti! Ce primejdie e să vâri mâna în buzunarul 
unui mort, ca să-i iei portmoneul? 

— Dar dacă mai e în viaţă? 

— Atunci o înţepătură de cuţit sau o apăsare pe beregată 
face restul. 

— Câţi suntem? 

— Patru oameni. E de ajuns. 

— Aşa e. Dar ştiţi exact cu ce tren soseşte? 

— Cu trenul de amiază, de la Trier. Vine din New Orleans 
şi are nume englezesc, dacă nu mă-nşel Deephill. 

— Ciudat nume! 

— Ei, eşti dispus? Sau să iau pe altul? 

— Nu, nu! Cinci mii de franci sunt părăluţe frumoase. 

— Aşa cred şi eu. E o mare deosebire să-i ai sau nu. 
Hotărăşte-te repede, înainte să vină ceilalţi! 

— Aşadar, bătrânul ţi-a cerut-o? 

— A poruncit-o. 

— Atunci fie! Mă întovărăşesc. 

— Ţi-a venit mintea la cap. Haide! Mi se pare c-aud paşi. 

Coborâră în groapă. Începură să vină şi alţii, unul după 
altul. Fritz numărase vreo douăzeci, când se simţi deodată 
pişcat de braţ. 

— Fritz? şopti cineva. 

— Domnul doctor? 

— Sunt mulţi? 

— Douăzeci şi patru. 

— Dar nu s-aude vorbă. 

— Da Dumnezeu ştie. Îndată ce ajung jos, nu mai dau nici 
un semn de viaţă. 

— Poate că rămân tăcuţi până sunt toţi împreună. 

— Mai ştii! Când vor începe, vom putea auzi tot ce 
vorbesc. 

— Din care parte vin? 

— Din partea asta. Trec toţi pe lângă mine. 

— Ah, unde duce drumul greblat? Drace! Ai văzut ceva? 

— Ce să văd? 

— O rază de lumină. 

— Or fi aprins o lanternă. 

— Nu, nu. Venea ca din pământ. Stau şi mă gândesc că o 
fi vreun drum în adevăratul înţeles al cuvântului, care duce 
undeva jos, căci în toată vâlceaua nu se găsesc nici un fel de 
alte urme. Ajung astfel la concluzia că trebuie să fie pe aici 
vreo peşteră sau vreo ascunzătoare. 

— Nu-i rea ideea. Dar atunci înseamnă c-or fi acum toţi în 
peşteră, în vreme ce noi credem că stau acolo printre copaci. 

— Fireşte. Trebuie să ne încredinţăm, nu-i timp de pierdut. 
Mă târăsc încetişor în jos. 

— Şi eu? 

— Şi tu. Însă cu băgare de seamă, să nu fim descoperiţi. O 
pietricică ne-ar putea trăda. 

— Şi dacă totuşi ne observă, ce facem? 

— Fugim şi ne apărăm. 

Se culcară pe pântece şi începură să se târască în jos, ca 
indienii. Ajunseră aproape la punctul cel mai adânc, când se 
opriră speriaţi. O rază fugară de lumină trecuse peste dânşii. 

— De unde vine? întrebă Fritz. 

— Din faţa noastră. S-o luăm spre stânga, să nu ne atingă. 
Priveşte! 

Într-adevăr, din pământ ieşi ca un fulger, luminând locul 
unde se aflaseră cei doi cu o clipă înainte. 

— Ne-or fi observat? întrebă Fritz. 

— Nu. Lumina ne-a atins doar din întâmplare. Dar uite 
peştera. Intrarea e făcută numai pentru un om şi se închide 
cu bolovanul acesta. 

— Dar în ce fel oare? 

— O fi vreun soi de instalaţie, asta e sigur. Voi veni mâine 
să cercetez. 

— Păcat că nu pot să vin şi eu. Dar se poate să am şi eu 
prilejul unei aventuri. 

— Unde? 

— În gara Thionville. Vine un american care duce milioane 
cu el şi care trebuie să-i fie luate. 

— De către cine? 

— De trei indivizi dintr-ăştia de aici. Pe doi i-am surprins 
vorbind. Fiecare va primi cinci mii de franci drept răsplată. 
Americanul e din New Orleans şi-l cheamă Deephill. Jaful se 
execută din ordinul bătrânului. 

— Al bătrânului? Ăsta ar fi căpitanul. Vroiam să-ţi spun să 
dai de veste poliţiei, dar dacă Richemonte este amestecat, 
tăcem din gură. Cel mult, poţi căuta să-l vezi în gară pe 
domnul acela din New Orleans şi să-l previi între patru ochi. 
Ascultă! Auzi vorbindu-se? Pare să se fi adunat toţi, căci nu 
mai vine nimeni şi a început întrunirea. 

Prin deschizătura prin care ieşise lumina se auzea un 

murmur înăbuşit de glasuri. Apoi lumina pieri brusc şi nu se 
mai auzi nimic. 

— S-a închis intrarea, şopti Muller. Zgomotul făcut 
seamănă cu izbirea a două pietre. 

— Nu e nici un om afară, răspunse Fritz. Nici măcar un 
paznic nu s-a pus. 

— Cu atât mai uşor ne va fi să vedem în ce fel se 
manevrează închizătoarea. 

— Să nu bage de seamă cei dinăuntru. 

— AŞ! Ne ferim să facem zgomot, şi chiar dacă nu s-o 
putea cu totul, nu cred să observe, căci vorbesc tare. Haide! 

Se târâră spre locul de unde ieşise lumina din pământ. 
Dădură peste unul din acei bolovani acoperiţi cu muşchi, pe 
care-l observaseră în timpul zilei. 

— Bolovanul acesta pare să fie uşa spuse Muller, pipăind 
cu degetele. 

Fritz făcu la fel şi zise: 

— Piatra nu e afară cu totul, ci iese numai cu una din 
laturi din peşteră. Trebuie deci să presupunem că e mobilă. 

— Dacă e într-adevăr uşa, atunci nu poate fi îndepărtată 
dinafară, ci dinăuntru. 

— Fireşte. Dac-ar fi scoasă în afară, s-ar observa vreo 
urmă. Dar cum poate fi mişcată! Să încercăm? 

— Da, însă cu băgare de seamă. S-o mişcăm din loc numai 
puţin. Haide, opinteşte-te şi să împingem! 

Se lăsară în genunchi, puseră umărul şi împinseră. Dar 
bolovanul nu se clinti. 

— Trebuie să fie o închizătoare pe dinăuntru, spuse 
Muller. Nu ne rămâne altceva de făcut decât să aşteptăm 
sfârşitul întrunirii. Poate că atunci când vor pleca indivizii 
auzim ceva care să ne ducă la vreo urmă. 

— Sau poate că vedem chiar. Trebuie numai să ne 
ascundem cât mai aproape cu putinţă. Aici sub tufe n-ar fi 
bine? 

— Ba da. Sunt atât de dese, încât cu greu am putea fi 
observați. 

— N-aş fi crezut că francezii ăştia sunt atât de proşti, încât 
să nu pună paznici. La astfel de întâlniri secrete este absolut 
necesar. Nici nu le-a dat prin cap să aducă un câine! 

— Hm, da! Să sperăm că şi în cazul unui război, soldaţii 
acestei mari naţiuni nu se vor deştepta prea mult! Hai, să ne 
ascundem! 

Se pitiră sub tufe şi aşteptară cam vreun ceas. Deodată se 
auzi un zgomot, un fel de scârţâit, şi în clipa următoare se ivi 
iar lumina. Se putea vedea bine că bolovanul dispăruse 
înăuntru. Oamenii ieşeau unul câte unul şi se îndepărtau. 

Numai doi se opriră în loc. La urmă, veni şi un al treilea pe 
lângă ei. 

— Ei, spuse el, nu credeţi că totul e bine pus la cale? 

— Bătrânul căpitan! şopti Muller. 

— Fireşte, răspunse unul din cei doi. Oamenii au nevoie să 
exerseze, iar cât priveşte armele şi muniţiile, sunt aici mai 
mult decât de ajuns. 

— Îndată ce intervine ceva şi am nevoie de voi, vă voi da 
semnalul. Începând de azi, ne întrunim numai aici. 

— Aş vrea să înceapă odată! 

— N-avem încă motiv pentru a declara războiul. 

— Să fie atât de greu de găsit unul? 

— De! Chiar atât de greu nu cred să fie. Mai greu mi se 
pare de ales momentul potrivit. Împăratul doreşte războiul, 
iar împărăteasa şi mai mult. Gramont e în fruntea Ministerului 
de Externe. E un duşman de moarte al nemților, îi urăşte şi 
face totul ca să zgândărească focul. De aceea avem motive 
să credem că speranţele noastre se vor realiza curând. 
Armata glorioasă trebuie să respecte regulile generale ale 
războiului; franctirorul însă e un om liber. Vom face tot ce ne 
va fi pe plac. 

— Să sperăm. Până acum nu prea am câştigat. 

— Nemţii vor plăti. Am motive serioase să urăsc acest 
popor. Şi acum, să ne întoarcem la prezent. Voi doi aveţi 
mâine de dat o lovitură de seamă. Aţi înţeles instrucţiunile 
mele? 

— Foarte bine. 

— Plecaţi din vreme, ca nu cumva să întârziaţi la tren. 
Lefleur va fi înaintea voastră, ca să-şi facă datoria. Principalul 
e ca el să se retragă repede şi ca voi să aveţi grijă să nu cadă 
nici o bănuială asupra voastră. 

— Lăsaţi în seama noastră, domnule căpitan. Noi îl 
căutăm pe şeful gării şi, în vreme ce stăm de vorbă cu dânsul, 
Lefleur îşi va face treaba netulburat, iar şeful staţiei va putea 
dovedi că am fost la dânsul. Prin asta orice bănuială e 
îndepărtată de la noi. 

— Vreau să admit că aţi chibzuit bine lucrurile. Să nu 
zăboviţi însă. 

— Vom veni îndată la Ortry. 

— Vă voi aştepta. Dacă faceţi treaba cum trebuie, puteţi 
conta pe o răsplată în plus. Ştiţi că nu-s zgârcit când văd că 
oamenii mei îşi îndeplinesc datoria. Noapte bună! 

— Noapte bună, domnule căpitan. 

— Fixaţi bine pana aceea, pentru ca piatra să se închidă 
cum trebuie. 

— N-aveţi nici o grijă! 

Bătrânul se aplecă şi intră înapoi în peşteră. Unul din cei 
doi oameni se ghemui la pământ şi îşi făcu de lucru cu 
bolovanul. După aceea se îndepărtară amândoi. 

— Haide! îi şopti Muller lui Fritz. 

leşiră de sub tufe şi îşi întinseră mădularele amorţite. 

— Ce-or fi având de gând ăia doi? întrebă Fritz. 

— Vreo încercare de atentat asupra americanului Deephill. 

— Asta e sigur, dar când şi cum va fi îndeplinit? 

— Asta-i întrebarea. Soseşte cu trenul de amiază la 
Thionville? 

— Aşa am auzit. 

— În gară nu-l pot ataca. 

— Fireşte că nu, în schimb pe drum... 

— După cât se pare, se va duce la Ortry, la căpitan. 

— Cu siguranţă. Şi până acolo vor să-l achite. Asta trebuie 
împiedicat. 

— Fireşte. Vei face tu treaba. 

— Va fi greu. Eu plec cu acelaşi tren mai departe, aşa că 
n-am timp. 

— Vei găsi timp. Poate că poţi sta de vorbă cu americanul 
în timpul călătoriei şi să-l previi. 

— Aşa da. Plecăm acum? 

— Nu. Nu pot părăsi locul acesta fără să fi cercetat puţin 
ce-i pe aici. la să vedem ce e cu intrarea aceea! 

— Cu pana de înţepenit, despre care vorbea bătrânul? 

— Da. Din vorbele sale trag concluzia că peştera poate fi 
închisă şi deschisă numai cu un ic. Acesta trebuie să se 
găsească deci la un colţ al bolovanului. la să-l căutăm! 

Se apropiară de piatră, unul la dreapta, altul la stânga, şi 
examinară muchiile ei. 

— Aici trebuie să fie! zise Fritz după câtva timp. Am 
apăsat şi văd că cedează. 

— la să vedem! 

Muller cercetă locul şi găsi că ceda la apăsarea degetului 
său. 

— Ăsta e! spuse el. E un ic care poate fi împins. De dânsul 
e legat un şnur, ca să poată fi tras înapoi. Aşa... acum l-am 
vârât înăuntru. la să vedem dacă şi bolovanul se mişcă. 

Împinse de piatră şi constată că printr-o apăsare uşoară 
se deplasa din aşezarea ei, dându-se înapoi în direcţia 
orizontală. 

— Bravo! şopti Muller. Acum putem intra. Haide, Fritz! 

Intrarea era destul de mare ca să îngăduie trecerea unui 
om printr-însa. Adâncimea găurii era de trei picioare, dar apoi 

Muller simţi că se putea ridica. După câteva clipe Fritz stătea 
lângă el. 

— Aţi adus lanterna? întrebă servitorul. 

— Fireşte. Dar întâi trebuie să ne încredinţăm dacă putem 
face lumină. Nu ştim unde ne aflăm. Poate să fie vorba de un 
gang lung şi, dacă aprindem aici lanterna, e cu putinţă ca 
lumina să fie zărită în fund. Aşa că să cercetăm deocamdată 
încăperea pe întuneric. Eu la dreapta, tu la stânga. Dar 
încetişor şi cu toată atenţia, ca să nu ne poticnim de ceva. 

Muller dibui drumul înainte, simţi un perete de piatră, 
dădu de un colţ, trecu de dânsul şi se întâlni cu Fritz. 

— Ai şi ajuns aici? întrebă el. Suntem deci într-o pivniţă 
pătrată, după cât se pare. 

— Cu siguranţă. Aţi observat vreo uşă? 

— Nu. 

— Nici eu. 

— Dar trebuie să fie totuşi una. Căpitanul n-o fi dispărut 
prin zid. Facem lumină. 

Scoase lanterna din buzunar şi o aprinse. Acum văzură că 
se aflau într-o încăpere pătrată, cu pereţii din bolovani de 
piatră. Nu se vedea însă nici o uşă. 

— Unde-o fi uşa? Pe podea? întrebă Fritz. 

— Nu cred. Trebuie să existe un gang aici. Acesta duce în 
singura direcţie posibilă, adică drept înainte. În consecinţă 
uşa nu poate fi decât în peretele opus, în faţa găurii pe unde 
am intrat. 

— Atunci o vom găsi. 

— Să sperăm. Înainte însă vom împinge piatra la loc şi 
vom pune icul în gaură. Închizând intrarea, nu vom putea fi 
observați de afară. 

După ce făcură treaba asta începură să cerceteze 
pardoseala. 

— Nu se vede nimic, spuse Fritz. Să vedem ce-i cu 
peretele din fund! 

Începu să ciocănească într-însul, dar Miller îl opri: 

— Nu ciocăni! Nu ştim ce se află îndărătul acestui zid. 

— Dar atunci cum putem descoperi unde e vreun loc gol? 

— Cu ajutorul minţii. După cum vezi, aici e piatră, 
pretutindeni numai piatră. O uşă în înţelesul obişnuit al 
cuvântului nu poate exista, deci. Presupun că uşa pe care o 
căutăm e tot o gaură ca aceea prin care am intrat. Să 
căutăm. 

— Aşadar, pe jos. 

— Şi cam pe la mijlocul lăţimii zidului. 

Muller lumină în direcţia indicată. 

— Hop! Aici? şopti Fritz. 

— Vezi ceva? 

— Da. Un şnur. Ţineţi lumina mai aproape! 

Acum observă şi Muller şnurul subţire fixat acolo. 

— Vezi? zise el, vesel. Ăsta e icul. Şi piatra asta de zid 
este uşa. la să încercăm dacă se mişcă! 

Încercarea izbuti. Stăteau în faţa unei deschizături, 
aproape la fel cu aceea prin care intraseră. 

— Pătrundem într-însa? întrebă Fritz. 

— Fireşte. Dar să ascund întâi lanterna. 

Trase în jos capacul felinăraşului, lăsând totuşi lumina 
aprinsă, şi o luă înainte. Fritz îl urmă. Simţiră amândoi că se 
aflau într-un gang îngust. 

— Încotro o fi ducând? întrebă Fritz. 

— Trebuie să încercăm să aflăm. Pentru asta avem nevoie 
de lanternă, dar întâi să vedem dacă putem face lumină. Să 
ascultăm! 

Abia după ce stătură câteva clipe cu auzul încordat şi 
constatară că nu se aude nimic suspect, Muller făcu lumină, 
îndreptând-o înainte. 

— Nu se vede capătul, spuse Fritz. 

— Gangul duce drept înainte. Să-l urmăm! Dar mai întâi să 
închidem gaura la loc! 

Piatra fu împinsă înapoi, după care porniră înainte. În 
curând găsiră la dreapta o uşă din lemn tare, iar la stânga o a 
doua, apoi o a treia şi a patra. Toate erau ferecate şi 
prevăzute cu lacăte trainice. 

— Ce-o fi îndărătul acestor uşi? întrebă Fritz. 

— Asta aş vrea şi eu să ştiu. O vom afla, chiar dacă nu azi. 
Deocamdată vreau să ştiu unde duce acest gang. 

Îşi urmară drumul. Müller stingea şi aprindea lanterna la 
răstimpuri, ca nu cumva să fie zărită lumina. 

Făcuseră o bucată de drum, când profesorul se opri brusc 
şi prinse mâna lui Fritz. 

— Psst! Ce-i asta? spuse el. 

Ajunseră la o altă uşă. Aceasta era întredeschisă. Muller 
vâri repede lanterna în buzunar şi împinse puţin uşa. Un 
întuneric adânc era înaintea sa. Deschise uşa mai mult şi 
intră, urmat de Fritz. 

Ciuliră urechile şi, după câtva timp, servitorul spuse: 

— La stânga se aude vorbind. 

— Da, aud şi eu. 

— O fi o cameră, sau iar un gang? 

— Nu cred să fie gang. Totuşi, nu, nu e nici un zid. Sunt 
lăzi, aşezate unele peste altele. 

— La dreapta mea la fel. 

Muller scoase lanterna şi lumină repede înaintea sa. 

— Ai văzut? întrebă el. 

— Da. Trebuie să fie o încăpere mare, boltită. Sunt lăzi 
îngrămădite până în tavan. Gangul duce printre ele. 

— Apoi pare să ocolească spre stânga, în direcţia de unde 
se aude discuţia. Haide! 

Amândoi porniră pe gangul dintre cele două şiruri de lăzi. 
Când cotiră spre stânga, zăriră în depărtare un loc luminos. 

— Trebuie să aflu ce se petrece aici, hotărî Muller. 

Porniră încetişor mai departe, apropiindu-se tot mai mult 
de izvorul de lumină. Acum se auzeau şi glasurile mai lămurit. 

Nu văzură nici un om încă, totuşi Muller îi şopti tovarăşului 
său: 

— Bătrânul căpitan şi contele Rallion, tatăl. Îi recunosc 
după vorbă. Rămâi aici! Dacă te chem însă, vii îndată! 

Îşi urmă drumul până observă deschizându-se un pătrat 
între lăzi. Acolo stăteau cei doi pe o ladă. Pe o scândură 
înaintea lor era vin, lângă o lanternă aprinsă. Fumau şi 
vorbeau cu glas tare. 

— Şi aşa vrei s-o sileşti pe fată? întreba Rallion. 

— Fireşte. 

— Mă tem că va deveni şi mai dârză. 

— Îi înfrâng eu dârzenia. Întunericul, setea şi foamea 
încovoaie voinţa cea mai tenace. Trebuie să spună „da”. 

— Şi când se va întâmpla asta? 

— La momentul potrivit. Astăzi, mâine, poimâine. 

— Şi dacă totuşi nu se hotărăşte? 

Bătrânul arătă cu degetul peste umăr, îndărătul său, şi 
râse batjocoritor: 

— Acolo, înăuntru, să nu se hotărască? Sunt absolut sigur 
că se va hotări şi puteţi pleca fără grijă. 

— Din păcate trebuie să plec. Cine ştie când ne vom mai 
întâlni. Fiecare zi poate aduce o surpriză. 

— Noi suntem înarmaţi, după cum vedeţi. Bolta asta e 
plină de arme şi muniții şi aş vrea ca treaba să-nceapă chiar 
mâine. 

— Se vor grăbi, asta e sigur, doar nu se începe războiul în 
decembrie, şi acum vara bate la uşă. 

— Aşa e. Puteţi anunţa că suntem gata cu pregătirile. În 
ce mă priveşte, sunt gata să mă răfuiesc cu Germania. la să 
golim paharele şi să plecăm. Am avut azi o zi plină de muncă 
şi necazuri. Sunt obosit. 

— Dar încuie întâi registrele de furnituri şi vinul în ladă. 

— Fireşte. Ah, dar unde am pus cheia? 

Muller auzise îndeajuns. Veni înapoi la Fritz şi-l trase pe 

acesta cu sine: 

— Repede. Ăia pleacă. 

Cotind după colţ şi apropiindu-se de uşă Muller putu 
cuteza să lumineze puţin cu lanterna, ca să găsească drumul. 

— A! spuse Fritz. Uite două chei aici. 

— Unde? 

— Pe marginea acestei lăzi. 

— Dă-le aici! 

Muller luă cheile şi ieşi în gang prin uşa pe care o lăsase 
deschisă. Fritz o sprijini iarăşi, aşa cum făcuse înainte. 

— Acum să plecăm repede! 

Cu lanterna aprinsă, străbătură înapoi drumul pe care 
veniseră, dar numai până la prima uşă pe lângă care 
trecuseră înainte. 

Acolo Muller scoase cheile. 

— Nu veţi fi vrând să intraţi? întrebă Fritz. 

— Ba tocmai asta vreau. 

Avu noroc; una din chei se potrivea. Muller deschise uşa, 
scoase cheia din broască şi intră cu Fritz în încăperea 
întunecoasă, după care trase uşa după ei. 

— Ce căutăm noi aici? întrebă servitorul. 

— Căpitanul căuta cheile pe care le-am găsit noi. E posibil 
să creadă că le-a pus pe undeva, dar tot atât de posibil e să 
intre la bănuială. În cazul acesta, cu siguranţă că se întoarce, 
ca să vadă dacă nu cumva găseşte vreo urmă a unui nepoftit. 
Trebuie să ştiu ce va crede în acest caz şi de aceea mă 
ascund aici. Ascultă! 

— Îndrăznim cam multe. 

— Nu-i chiar aşa. Aici nu poate intra şi, oricum, suntem 
înarmaţi. 

— Nici eu nu mă tem; dar, domnule doctor, vă grăbeaţi 
atât de tare, încât am dedus că cei doi v-au luat urma, şi 
acum nu se mai aude nimic de la ei. 

— Caută cheia. Ascultă! 

Deschise puţin uşa. Prin crăpătură îl văzu pe conte şi pe 
căpitan, care ieşiră în gang. Vorbeau tare, ceea ce era un 
semn bun pentru Muller. Dacă ar fi bănuit ceva, ar fi discutat 
în şoaptă. 

Cele două uşi erau numai la vreo cincisprezece metri una 
de alta. 

— Nu, spunea căpitanul, nu le-am pus aici. Le-am luat cu 
mine acolo, în fund. Trebuia să deschid celula şi lada. 

— Dar vezi că am mers spre uşă, ca să numărăm lăzile. 

— Şi aveam cheile? 

— Le-ai pus aici pe o ladă, aşa cred. 

— Vă înşelaţi. Le-am avut cu mine colo-n fund. Precis că 
le-am scăpat între două lăzi. E o poveste neplăcută, dar n-am 
timp să caut şi să răstorn totul. 

— Dar ce facem cu uşa asta de aici? 

— Rămâne deocamdată deschisă. “Trebuie să mă întorc 
înapoi, ca s-o încui. 

— Mai ai şi alte chei? 

— Fireşte. Am chei duble la uşile principale. 

— Drace! De la uşile principale erau? Nu e neprevăzător 
din partea dumitale? 

Observaţia îl cam întărâtă pe Richemonte: 

— Nu-s copil de şcoală, sunt destul de bătrân ca să ştiu ce 
fac. Când vom goli depozitul, vom găsi cheile pierdute. Acum 
să mergem! 

ŞI-I trase pe conte după el. 

— Mare noroc, domnule doctor! şopti Fritz. Chei 
principale! Drace! 

— Asta e o împrejurare care ne va putea fi de mare folos. 

— Acum putem cerceta totul. 

— Nu astăzi. 

— Pentru ce nu! 

— N-ai auzit că bătrânul se întoarce? 

— Atunci plecăm? 

— Ba nu, rămânem. 

— Dar ăia doi au plecat. 

— Aşa e, dar eu rămân până vine căpitanul înapoi. Vreau 
să văd dacă e neliniştit sau chiar îngrijorat. 

— Deci putem arunca o privire pe-aici. 

Muller închise iar uşa şi făcu lumină. Şi aici se aflau într-o 
încăpere boltită, plină până-n tavan cu lăzi şi butoaie. 

— Desigur, arme şi pulbere, zise Fritz. Brr! O singură 
scânteie într-unul din butoaiele astea şi tot depozitul sare în 
aer. 

— Ar fi păcat de atâta bunătate de armament. 

— De noi în primul rând. 

— Vom cerceta cu luare-aminte gangurile şi bolțile astea, 
spuse doctorul Muller. Fireşte că pentru asta se cere mult 
timp. 

— Şi te pomeneşti că dă peste noi bătrânul. 

— Şi eu mă gândeam la asta. Ar trebui găsit un mijloc să-l 
împiedicăm să vină jos. 

— Eu l-am şi găsit. 

— la s-auzim! 

— ÎI îmbolnăvim, ca să nu poată părăsi patul o vreme. 

— Dar cum vrei să procedezi? 

— Uitaţi că sunt un excelent culegător de buruieni? 

— Da, şi un tot atât de excelent cunoscător de plante. 

— Chiar aşa. Şi i-aş da bătrânului o basma plină cu 
ciumăfaie. 

— Nu-i rău. 

— Sau un şort plin cu mătrăgună. 

— E bun. 

— Un sac de neghină otrăvitoare. 

— Şi mai bine! 

— Ori un coş cu băşina porcului sau muscar pestrit. 

— Atunci scăpăm cu totul de el. Nu, nu, de aşa ceva să nu 
ne folosim. 

— O fi ştiind doctorul Bertrand mai bine. Mă voi adresa lui, 
cerând ceva care să-l facă pe căpitan să nu poată părăsi 
patul. 

— E primejdios. Nu ştiu dacă trebuie să ne dăm pe mâna 
doctorului. 

— Oh, ăsta e discret. Puteţi avea deplină încredere în el. 

— O fi, dar vezi că face parte din populaţia de aici, şi e în 
orice caz mai bine să nu fim nevoiţi a recurge la serviciile lui. 
Dar ia ascultă. Vin! 

Deschise puţin uşa şi-l văzu pe căpitan întorcându-se cu 
un felinar într-o mână şi o cheie în cealaltă. Încuie uşa 
alăturată şi se îndepărtă. 

— Oare să nu aibă nici o bănuială? întrebă Fritz. 

— Cu siguranţă că nu are. 

— Să-i fie de bine! Şi când cercetăm încăperile de pe aici? 

— Cât de curând posibil. 

— Proastă afacere, căci mâine şi poimâine nu voi fi aici. 

— Şi mie îmi este mai plăcut să te am lângă mine. Dacă 
nu va interveni vreun motiv, care să mă zorească, voi aştepta 
până te întorci! 

— Mulţumesc. Ştiţi dumneavoastră ce cred eu despre 
gangul ăla de afară? 

— la s-aud! 

— Că merge de-a dreptul în direcţia castelului Ortry. 

— Sunt de aceeaşi părere. Castelul şi Trou du bois se află 
în aceeaşi direcţie cu gangul. Şi bănuiala mea merge chiar 
mai departe: cred că dintr-însul se despart două ganguri 
laterale. 

— Încotro? 

— La dreapta, spre Turnul vechi şi la stânga spre ruinele 
unde erai cât pe ce să fii prins. 

— Tot ce se poate. Pe vremuri a fost aici un castel feudal 
şi se ştie că în asemenea locuri se găsesc de obicei multe 
ganguri, bolți şi ascunzători. Cât e de bine că avem cheia! 

— Să nu zăboveşti prea mult la Malineau, căci nu se ştie 
ce se poate întâmpla şi, în situaţia noastră, trebuie să ne 
folosim de fiecare clipă. Acum, însă, putem pleca. 

Muller încuie uşa şi vâri cheia în buzunar, apoi cei doi 
plecară. După o bucată de drum făcută împreună se 
despărţiră, fără prea multe vorbe. 

Muller pătrunse de pe paratrăsnet în camera sa. Fritz 
ajuns acasă se pregăti pentru o scurtă odihnă. 

Era soldat şi obişnuit să se scoale atunci când era nevoie. 

Dis-de-dimineaţă, fiind din nou în picioare, se pregăti 
pentru călătorie, apoi luă trenul spre Trier. 


4. Un atentat monstruos 


La Trier, Fritz avu destul timp să facă o plimbare prin oraş, 
apoi intră într-o cârciumă, unde ceru o sticlă cu vin. În afară 
de el se afla un singur client în local. 

Acesta avea înfăţişarea unui străin. Pielea feţei era de 
culoare închisă şi părul creţ. O mustață impunătoare îi 
împodobea buza de sus. Bărbatul făcea o impresie distinsă şi 
era cu adevărat frumos. Avea foc în priviri, iar mişcările sale 
trădau forţă şi îndemânare. Veşmintele şi rufăria sa erau ale 
unui om care ştie să se îmbrace. Să fi fost în vârstă de vreo 
patruzeci de ani, dar s-ar fi putut lua la întrecere cu orice 
tânăr dac-ar fi fost vorba să cucerească inima unei femei. 

Citea o gazetă, dar părea să se plictisească, deoarece 
punea jos foaia din când în când şi arunca o privire pe 
fereastră. În cursul unei astfel de pauze, îl măsură pe Fritz cu 
privirea şi se păru că acesta făcuse o impresie bună asupra 
lui, căci se ridică, făcu câţiva paşi prin odaie, apoi i se adresă: 

— Îmi ierţi întrebarea, domnule: nici dumneata nu arăţi să 
fii de pe aici? 

— E adevărat, sunt străin. 

— Eşti de la sud sau de la nord? 

— De la sud, domnule. 

— Departe de aici? 

— Nu prea. 

— Atunci eşti de invidiat. Voiajul constituie un efort mai 
mare pentru spirit decât pentru trup. Monotonia drumului, 
uniformitatea vieţii de hotel sunt lucruri cumplite. Stau aici şi 
aştept plecarea trenului pentru Metz. Ce plictiseală, Doamne! 
Ce poţi face? 

Felul lui de a vorbi, gesturile-i nerăbdătoare, totul într- 
însul trăda pe omul de la sud. 

— Plecaţi la Metz? întrebă Fritz. 

— Nu chiar acolo; cobor la Thionviile. 

Fritz tresări. 

— Acolo merg şi eu. Sunt chiar din Thionville, deşi azi plec 
mai departe. 

— Din Thionville eşti, domnule? Îmi dai voie să iau loc 
lângă dumneata? 

— Cu plăcere. În doi te plictiseşti mai puţin. 

— Cu ce tren pleci? 

— Cu cel de zece. 

— Eu la fel. Cunoşti cumva împrejurimile Thionville-ului? 

— Întrucâtva. 

— De Ortry ai auzit? 

— Da. E un castel în apropierea oraşului şi aparţine 
baronului de Sainte-Marie. 

— Nu locuieşte acolo un bătrân, care a fost căpitan în 
garda primului imperiu? 

— Vă referiţi la căpitanul Richemonte? Da, locuieşte la 
castelul Ortry. 

— O fi acolo acum? 

— L-am văzut chiar ieri. 

— Aşa! La el mă duc. Îl cunoşti cumva personal? 

— Nu, nu. 

— Dar ştii ceva despre dânsul? 

— Din auzite. 

— Se zice c-ar fi un mare patriot. 

— Asta e adevărat, mai bine zis un duşman al germanilor. 

— Am auzit şi eu. Se spune că e în legătură chiar cu 
persoane de la Curte. Cu un anume conte de Rallion. 

— Pe ăsta îl cunosc. Contele a fost câteva zile acolo, dar 
azi cred că a plecat. 

— Păcat! 

— Fiul său, colonelul, a rămas însă la castel. 

— Atunci e bine. Mi s-a spus că bătrânul căpitan se află în 

fruntea unei anumite mişcări. 

La întrebarea aceasta îl privi pe Fritz pătrunzător. 

— Da, răspunse acesta, strânge în jurul său pe toţi aceia 
care se bucură de un război cu Germania. 

— Eşti şi dumneata printre dânşii? 

— Nu. 

— Pentru ce nu? 

— Pentru că nu fac parte dintre aceia care doresc 
războiul. 

— Dar ce te faci cu patriotismul? 

— Poţi mânca bătaie cu el. 

— Franţa va învinge. 

— Se poate. 

Fritz spuse aceasta cu un ton nepăsător, înălţând din 
umeri. 

— Se poate, ai zis? Ba e sigur că Franţa va învinge. Cine 
spune contrariul, nu-i cunoaşte pe francezi. 

— Da. Dar cu atât mai bine pe nemti. 

— Credeţi că prusacii sunt superiori francezilor? 

— Nu se poate şti. Aceste două popoare nu s-au măsurat 
încă între ele. Prusacii s-au bătut cu danezii şi austriecii şi i-au 
învins. Francezii şi-au dovedit superioritatea faţă de austrieci, 
ruşi, mauri, faţă de chinezi şi mexicani. Când prusacii şi 
francezii vor lupta unii împotriva altora, de-abia atunci se va 
afla care pe care-l va răpune. 

— Domnule, nu eşti un bun patriot. 

— Ne aflăm aici pe pământ german şi trebuie să fim cu 
băgare de seamă. 

— Vorbim între noi. Eu sunt atât de convins de războiul 
dintre Franţa şi Prusia şi de victoria noastră, încât vin de 
foarte departe ca să-mi pun puterile în slujba patriei. Sunt 
mândru de această patrie a mea, deşi am fost foarte nefericit 
într-însa. Îi urăsc pe nemti. Dar dumneata... dumneata le eşti 
prieten? 

Fritz se întinse în scaun şi înălţă din umeri. 

— Mie îmi sunt toate popoarele la fel de dragi. Eu nu-s 
mâncător de oameni. Fiecare fiinţă şi fiecare naţiune, are 
dreptul la viaţă. Un om cu cap se poartă politicos cu toţi 
semenii săi: la fel trebuie să se trateze şi popoarele între ele. 

— Ceea ce spui dumneata sună foarte frumos, dar pentru 
asta trebuie să ai sânge care curge prea molcom prin vene. 
Noi ăştia din sud iubim cu foc şi urâm cu patimă cotropitoare. 
la spune, ai iubit vreodată? 

— Hm! Da. 

— Ai fost căsătorit sau, poate, mai eşti? 

— Nu. 

— Ai avut copii, copii frumoşi, dragi, la care să te fi uitat 
ca la nişte idoli? 

— De vreme ce n-am fost însurat, n-am avut nici copii. 

— Atunci nu trebuie să spui nimic, deoarece nu poţi face 
deosebirea dintre Franţa şi Germania. 

Străinul se ridicase şi umbla agitat prin odaie. Era o 
imagine vie a meridionalului, frumos, pătimaş, curajos, 
impulsiv, sincer, fără rezerve şi fără scrupule. 

— Dar ce deosebire există între aceste două naţii? întrebă 
Fritz, zâmbind amuzat. Una e căsătorită şi cealaltă nu? Are 
cea dintâi copii frumoşi şi dragi, la care priveşte ca la idoli, iar 
cealaltă a dat naştere unor stârpituri şi monştri, la care nu 
merită să te uiţi? 

— Exagerezi, domnule! Nu m-ai priceput. Află că am avut 
o soţie, care era nemţoaică. Cred că cu asta am spus totul. 

— Da. Se spune că femeia germană e un model de 
credinţă, gospodină, virtute şi spirit de economie, o soţie 
duioasă şi o mamă plină de iubire. 

— Atunci să ştii, domnule, c-ai arat cu cai proşti, cum 
spune proverbul. O iubeam cu idolatrie pe soţia mea şi... 

— Ah, iarăşi un idol! zâmbi Fritz. 

— Da, asta a fost dânsa. Tatăl meu n-a vrut-o, eu nu l-am 

ascultat, deoarece o iubeam pe nemţoaica aceea, şi atunci el 
m-a alungat. 

— Numai pentru că era nemţoaică? Atunci aş vrea să-i 
spun o vorbuliţă tatălui dumitale, aşa, între patru ochi. 

— Domnule, avea dreptate. 

— Cum asta? 

— Femeia mi-a dăruit două fiice, două fete pe care să le 
mănânci cu ochii, nu alta. Într-o zi am fost nevoit să plec la 
drum şi am lipsit aproape un an. Când m-am întors, soţia 
dispăruse, împreună cu copiii. 

— Au dispărut? Încotro? 

— Ştiu şi eu? 

— N-aţi pornit cercetări? 

— Luni întregi, ba chiar ani, zi şi noapte. 

— Şi n-aţi găsit nimic? 

— Nici o urmă. 

— Atunci n-aţi căutat cum trebuie. O femeie cu doi copii 
nu dispare fără să lase o mică urmă. 

— Ea avea toate motivele să facă să dispară orice urmă. 

— Cum asta? 

— S-a dus cu altul. 

— Ei drace! 

— Da, pentru că, vezi dumneata... era nemţoaică. 

— Nu veţi fi vrând să susţineţi că toate femeile nemţoaice 
fug cu alţi bărbaţi? zise Fritz, cu necaz. Aveţi vreo dovadă că 
soţia v-a înşelat? 

— Da. Tatăl meu şi alţii mi-au dovedit-o. 

— Tatăl dumneavoastră? Care v-a alungat din cauza ei? 
Interesant, zău aşa! Dar cine a fost ticălosul care v-a 
şterpelit-o? 

— Un necunoscut. 

— Aşadar, celebrul necunoscut pe seama căruia se pun 
toate cele făcute de alţii. Aţi cercetat lucrurile în 
amănunţime? 

— Da. 

— Dumnezeu să mai înţeleagă! Tatăl dumneavoastră e 
martorul şi chezaşul, acelaşi tată care n-a încuviinţat să vă 
căsătoriţi cu acea femeie? Suspect lucru! Şi soţia a luat şi 
copiii cu dânsa? O femeie uşuratică, dintr-acelea care îşi 
părăsesc bărbaţii, îşi lasă copiii, nu-i ia cu dânsa. 

— Dar i-a iubit. 

— Bun! Asta înseamnă c-a avut inimă, a fost o adevărată 
mamă. O femeie de treabă nu ia însă copiii unui bărbat bun. 
Dacă a plecat cu ei, a avut motive pentru aceasta şi, desigur, 
c-a făcut-o cu inima sângerândă. N-aţi primit vreo scrisoare 
de rămas bun de la ea? 

— O scrisorică, care cuprindea câteva cuvinte reci şi care 
nu spuneau nimic. 

— Şi fireşte că aţi păstrat-o cu sfinţenie? 

— La ce bun? Scrisoarea şi fotografia ei le-am predat 
tatălui meu să le distrugă şi am plecat să-mi caut copiii. 

— Îmi îngăduiţi o întrebare: ce vârstă aveaţi când v-aţi 
căsătorit? 

— Douăzeci de ani. 

— Si când v-a părăsit soţia? 

— La douăzeci şi trei. 

— Si dânsa era mai tânără? 

— Cu doi ani. 

— Aşa ceva se întâmplă lesne unui temperament 
meridional. Se îndrăgosteşte la optsprezece ani, se însoară la 
douăzeci împotriva voinţei tatălui, pleacă pentru un an la 
vârsta de douăzeci şi doi, îşi lasă soţia şi cei doi copii fără 
ocrotire în tot timpul lungii sale absenţe, la înapoiere o 
găseşte dispărută, crede în înşelătoria care i se pune înainte, 
apoi înjură... Germania! Încotro aţi pornit să vă căutaţi copiii? 

— Prin toată Franţa, Anglia şi America. 

— Fără nici un punct de sprijin? Fără să cunoaşteţi numele 
seducătorului? 

— Cum să-l fi aflat? 

— Şi ce-aţi făcut după aceea? 

— De ce vrei să ştii asta? întrebă străinul, aspru. 

— Pentru că dumneavoastră aţi pornit discuția. 
Condamnaţi un popor întreg numai pentru că aţi avut parte 
de o căsnicie nefericită şi acum că eu iau parte la discuţie din 
simplă politeţe, o mai faceţi pe supăratul. Aşa se obişnuieşte 
prin sudul dumneavoastră? 

— Domnule, termină cu întrebările. 

— Bine, nu-i nevoie să răspundeţi. Duceţi-vă înapoi la 
ziarul dumneavoastră şi lăsaţi-mă în pace! 

— Da, s-o scurtăm! Habar n-ai de regulile bunei cuviinţe. 

— Ăsta e norocul dumneavoastră, căci altminteri m-aş 
simţi ispitit să vi le predau. 

Zicând acestea, Fritz întoarse capul. Străinul însă nu se 
putu linişti. Începu să umble prin încăpere de colo-colo, 
gâfâind şi scăpărând scântei din ochi. 

În cele din urmă se aşeză iar pe locul său, luând ziarul. 

Fritz îşi bău vinul, plăti şi plecă fără să salute. Se duse la 
gară să aştepte acolo sosirea trenului. 

Luă loc în sala de aşteptare, unde după câtva timp sosi şi 
străinul. Amândoi se prefăcură că nici nu se cunosc. 

Trenul fu anunţat. Toţi călătorii ieşiră pe peron. După 
câteva clipe, trenul opri în staţie. 

— Trier, cinci minute! strigară conductorii. Fritz tocmai 
vroia să iasă pe peron, când un altul dădu buzna pe uşă. Era 
un omuleţ scund şi bondoc, cu o pălărie calabreză pe cap. 

Era atât de grăbit, încât nici nu mai avu timp să-l observe 
pe Fritz, astfel că se ciocni de el cu toată puterea, se clătină 
pe spate, alunecă şi se întinse la pământ. 

— Mii de bombe! strigă el. Ce stai acolo ca un idol de lut? 
Nu poţi face loc? 

— Ei, băieţaşule! răspunse Fritz, zâmbind. Ridică-te, du-te 
acasă şi să nu cumva să mai blestemi, căci altminteri ţi se va 

întâmpla ceva şi mai rău. 

Bondocul se ridică cu greu de jos. 

— Ghinionul ăsta! exclamă el. Şi numai dumneata, 
uriaşule, eşti vinovat de nenorocirea asta. 

— Ai dreptate, dacă n-aş fi stat eu aici, ai fi avut 
bunătatea să te ciocneşti de un altul. Ce nume să trec în 
jurnalul meu cu prilejul întâmplării de acum? 

— Mă numesc Hieronymus Aurelius Schneffke şi sunt... 
lisuse, trebuia să aduc o gustare pentru domniţe, şi uite că 
sună a doua oară! 

Se scutură de praf, începu să alerge cât îi îngăduiau 
picioarele, deschise prima uşă pe care o întâlni în cale şi 
strigă înăuntru: 

— Două şniţele reci cu garnitură! 

— Vrei să telegrafiezi asta, domnul meu? Unde? întrebă 
un glas. 

Schneffke deschise bine ochii şi făcu trista constatare că 
se afla la oficiul telegrafic... 

În vremea asta, Fritz se apropie de vagoanele de clasa 
întâi şi a doua. Văzu un compartiment deschis, privi înăuntru 
şi... o recunoscu pe Madelon. Da, dânsa era, alături de altă 
femeie, care însă purta voal. Intră repede în compartiment şi 
salută: 

— Respectele mele, domnişoară Köhler. 

— Domnul sergent-major! exclamă ea. E cu putinţă? Ce 
cauţi dumneata aici, la Trier? 

— Fritz! Fritz! exclamă şi cealaltă, ridicându-şi repede 
voalul. 

— Domnişoara von Greifenklau! Asta e o adevărată 
surpriză. Dar, după cum văd, nu sunteţi singure. Observ un 
geamantan străin aici. 

— Un pictor scund şi gras călătoreşte cu noi. Vrea să ne 
trateze cu şniţele reci. 

— Ah, bondocul ăla care s-a ciocnit de mine şi s-a întins la 

pământ! 

— lar a căzut? 

— Da. 

— De la Berlin până aici e a treia oară. Dar spune, Fritz, 
eşti numai întâmplător aici? 

— Ba nu. Am primit de la domnişoara Nanon porunca s-o 
întâmpin pe sora ei aici şi... ah, uite că mai vine un pasager. 
În cursul drumului vă voi spune restul. Daţi-mi voie să mă 
aşez în faţa dumneavoastră, domnişoară Köhler. 

Noul sosit era străinul care avusese discuţia cu Fritz la 
cârciumă. Salută politicos şi luă loc. Fritz nu se necăiji, fiind 
convins că şi această vizită la castelul Ortry era în legătură cu 
pregătirile secrete ale lui Richemonte. Poate afla ceva în 
cursul drumului. 

În vremea asta Hieronymus dăduse în sfârşit peste 
firmuliţa: „Sala de aşteptare clasa a doua” şi tocmai vroia să 
deschidă uşa, când se auzi al treilea semnal şi locomotiva 
scoase un fluierat ascuţit. 

— Tunete şi fulgere, ultimul moment! 

Se năpusti înăuntru, trânti un scaun la pământ şi alergă la 
tejghea. 

— Două şniţele! Dar repede, repede! Nu-i nici o clipă de 
pierdut. 

— Calde sau reci? 

— Reci, fireşte. Cât costă? 

— Doisprezece groşi. 

— Uite aici! 

Zvârli banii pe masă şi luă farfuriile. 

— Adio! strigă el şi o luă la goană. 

— Stai! Vrei să iei şniţelele în tren? 

— Da! răcni el peste umăr. 

— Atunci lasă farfuriile şi tacâmurile aici. 

— N-am timp. 

Şi dădu buzna pe uşă. Un chelner se luă după el. Toate 

compartimentele erau deja închise şi trenul tocmai se pusese 
în mişcare. Cele două fete îl anunţaseră pe conductor că 
lipsea un pasager; conductorul aşteptase o vreme cu 
semnalul de plecare, dar mai mult nu se putea. Fetelor le 
părea rău şi stăteau la fereastră, când îl văzură pe bietul 
pictor ieşind pe uşa restaurantului cu câte o farfurie în fiecare 
mână. 

— Stai! Stai! Şniţelele! strigă el, din toate puterile. Trebuie 
să urc şi eu. 

La toate ferestrele apărură capete de curioşi. 

— Înapoi! strigă şeful gării. E prea târziu. 

— Ei, aş! Am plătit doar! 

Şi se năpusti înainte. 

— Dă  farfuriile încoace,  farfuriile! striga  chelnerul 
îndărătul lui. 

Hieronymus Aurelius Schneffke privi furios înapoi şi asta 
fu nenorocirea lui. Zelosul conductor, văzând că pictorul nu 
mai vine şi se făcuse vremea de plecare, luase jos din 
compartiment geamantanul întârziatului, nu însă şi mapa sa, 
şi-l pusese pe peron. Hieronymus nu-l observă şi se poticni de 
el. Pălăria, farfuriile, cuţitele şi furculiţele, împreună cu cele 
două şniţele, zburară cât colo, iar el însuşi se rostogoli ceva 
mai departe. De data asta căzuse pe pântece şi, ca 
întotdeauna după asemenea accidente, îşi recapătă curând 
prezenţa de spirit. Se ridică pe jumătate şi, îndreptându-şi 
privirea spre fereastra deschisă a paradisului său pierdut, 
strigă: 

— Onoratele mele coniţe, e o satisfacţie nespusă pentru 
mine de a i... 

Restul cuvintelor nu se mai auziră, acoperite de zgomotul 
roţilor şi de râsetele numeroşilor martori ai acestei scene. 

— Bietul de el! spuse Emma, aşezându-se. 

În faţa ei stătea străinul, în timp ce Fritz se afla faţă în 
faţă cu Madelon. Aceasta tot nu-şi putea explica încă 

prezenţa lui aici, iar el nu ştia cum să-şi lămurească faptul că 
Emma von Greifenklau o însoțea. 

— Spui că Nanon te-a trimis! întrebă Madelon, cu voce 
înceată. 

— Da, domnişoară, răspunse el, tot atât de încet. 

— O cunoşti? 

— Chiar foarte bine. 

— Ai fost cumva la Ortry? 

— Am trecut pe acolo. Veţi veni şi dumneavoastră? 

— La înapoiere, da. 

— Atunci sunt silit să vă împărtăşesc o taină. Îmi daţi 
cuvântul de onoare că veţi păstra discreţie? 

— Cu plăcere. 

— Domnul locotenent von Greifenklau se află acolo. 

— Ştiu. 

— Adevărat! Cine v-a spus? 

— Domnişoara Emma. 

— Cunoaşteţi şi motivele pentru care se află acolo? 

— Aşa, puţin. 

— Ah! 

— Să n-ai nici o teamă. Eu ţin cu nemţii, dragă domnule 
sergent-major. 

— Psst! Nu-s sergent-major, ci culegător de plante. 
Principalul lucru e că domnişoara Nanon nu trebuie să afle 
nimic despre mine ori despre locotenentul meu. 

— Nu trebuie să ştie nici că ne cunoaştem? 

— În nici un caz. 

— l-am cerut să vină în gară la Thionville. 

— Vă va aştepta acolo. 

— Şi va pleca mai departe cu mine? 

— Da. lar eu voi avea plăcerea să vă însoțesc. 

— Zău? Dar cum asta? 

— Domnişoara Nanon a avut bunătatea să se pună sub 
ocrotirea mea. 

— Astea sunt enigme a căror dezlegare aş fi curioasă s-o 
cunosc. 

— Sper că dezlegarea nu se va lăsa mult aşteptată. Dar 
spuneţi-mi, vă rog, cum se explică prezenţa domnişoarei 
Greifenklau? 

— Şi asta e o enigmă, pentru a cărei dezlegare va trebui 
să aştepţi, la rându-ţi. 

— Mă supun. Dar se duce la Ortry? 

— Cred că da. 

— Asta-i primejdios. Ştie domnul locotenent că vine? 

— Nu ştie nimic. 

— Atunci daţi-mi voie să vă spun că asta e o imprudenţă. 
Ah, ia uitaţi-vă; individul ăla intră în vorbă cu domnişoara. 

— Cine e? 

— Unul din sud, care-i urăşte pe nemți, pentru că soţia lui 
a fost nemţoaică şi a fugit cu cei doi copii. 

— Oh, sărmanul! 

Străinul o privise până atunci în tăcere pe Emma şi se 
părea că frumuseţea ei făcuse o impresie adâncă asupra lui. 
Puțin stingherită, Emma se adresă Madelonei: 

— Cum se numeşte staţia următoare? 

— Wellen, domnişoară, se grăbi să răspundă străinul. Am 
trecut deja de Karthaus. 

— Mulţumesc, domnule. 

El se înclină uşor, scoase un portvizit şi luând o carte de 
vizită, i-o întinse. Ea citi numele: „Benoit Deephi/l, New 
Orleans". 

Aproape fără să vrea vâri şi ea mâna în poşetă, unde avea 
cartea de vizită a unei prietene, o englezoaică, pe care i-o 
dădu. El citi: „Miss Harriet de Lissa, Londra”. 

— Ah, sunteţi englezoaică, duduie? întrebă el, bucuros. 

— Da, răspunse dânsa, împurpurându-se uşor. 

— Asta îmi trezeşte amintiri foarte dragi. De câte ori am 
fost la Londra, m-am putut convinge de minunata ospitalitate 


71 


a compatrioţilor dumneavoastră. Asta îţi face atât de bine 
când eşti străin pretutindeni! 

Cuvintele lui aveau o notă de tristeţe, pe care o însoţi cu o 
privire tulbure. Ea îşi dădu seama că omul acesta suferise 
mult în viaţă. 

— Străin? repetă dânsa. Asta poţi spune numai atunci 
când ţi-ai pierdut patria. 

— Patria şi familia, în acelaşi timp. 

— Oh, ce trist! Dar ceea ce-ai pierdut, poţi regăsi şi ceea 
ce s-a prăbuşit se poate reclădi. 

— Cine ar dori să clădească pe ruine! Oricum, nu te mai 
poţi aştepta la o adevărată fericire. 

Îşi îndreptă privirea spre fereastră, aşa că avu acum 
prilejul să-i studieze profilul. Ce avea omul acesta de făcea 
asupra ei o impresie atât de puternică? Observă că nici 
Madelon nu-şi lua ochii de la el. 

jucându-se cu cartea lui de vizită, Emma nici nu băgă de 
seamă când aceasta îi scăpă din mână. Fritz o văzu şi se 
aplecă s-o ridice. Curios, citi numele, avu un gest de surpriză 
şi dădu cartonaşul înapoi. Străinul observase privirea pe care 
i-o aruncase Fritz şi ridică din umeri dispreţuitor. 

— Îmi daţi voie, zise Fritz, puţin stins, a dumneavoastră e 
această carte de vizită? 

— Dar a cui să fie? răspunse celălalt, aspru. 

— Vă numiţi Deephill? 

— Da. 

— Veniţi din New Orleans? 

— Ce te îndreptăţeşte să-mi pui această întrebare, după 
discuţia destul de aprinsă pe care am avut-o? 

— Va trebui să-mi îngăduiţi să vă acord puţin atenţia mea. 
V-am căutat, dar cu înfăţişarea dumneavoastră, n-am putut 
bănui că sunteţi americanul aşteptat. Trebuie să ştiţi că e un 
noroc pentru dumneavoastră că v-am găsit. 

Deephill nu-şi putu ascunde mirarea: 

— Un noroc că te-am întâlnit? zise el. 

— Chiar aşa. 

— Ei, asta e! Îmi dai voie să-ţi spun că nu pricep nimic? 

— Cred, şi-mi voi lua permisiunea să mă explic. Înainte de 
toate îngăduiţi-mi o întrebare cam indiscretă: aveţi o sumă 
importantă de bani la dumneavoastră? 

— De unde ştii asta? 

— Pe această sumă a pus cineva ochii. 

— Domnule, vorbeşti ca şi cum aş fi picat printre bandiți, 
răspunse Deephill şi pipăi cu amândouă mâinile locul unde 
avea portmoneul. 

— Printre bandiți n-aţi picat încă, domnule, zise Fritz, 
zâmbind, dar dacă nu-mi veţi asculta sfatul, nu va trece mult 
şi domnii bandiți vă vor avea la mână. 

— Glumeşti! spuse Emma, neîncrezătoare. 

— Mon Dieu! exclamă Madelon. 

— Vorbesc cât se poate de serios, întări Fritz. 

— De unde şi până unde deţii această informaţie, întrebă 
Deephill, şovăind. 

— Ştiu precis că vor să vă omoare, ca să vă ia banii. 

Cele două fete scoaseră câte un țipăt uşor. 

— Asta i-ar veni greu individului, zâmbi americanul. 

— Chiar dacă ar fi doi sau trei? 

— Sunt înarmat. 

— Ce ajută o armă de foc împotriva vicleniei şi când e 
vorba de un atac neaşteptat? 

— La naiba! Dar cine e acela care se interesează de 
persoana mea? 

— Asta are nevoie de explicaţie. N-aţi fi ajuns viu la Ortry, 
dacă nu v-aş fi întâlnit eu. Am plecat în întâmpinarea 
dumneavoastră, ca să vă previn. 

Cele două fete se priviră speriate. Americanul deveni şi el 
mai îngrijorat. 

— Dar cum ai aflat dumneata despre ceea ce se pune la 

cale? 

— Aseară mă aflam în pădure. Întârziasem şi am ascultat 
întâmplător convorbirea dintre doi indivizi care veneau în 
drumul meu. Spuneau că un anume Mister Deephill din New 
Orleans va sosi azi cu trenul de amiază la Thionville, şi că va 
avea milioane la el. Pomeneau de o înţepătură de cuţit, de o 
gâtuire şi mai spuneau de un al treilea care trebuia să vină 
înaintea lor la faţa locului. 

— Unde anume? 

— Asta nu ştiu. Din convorbire am putut deduce că planul 
a fost făurit până în cele mai mici amănunte. 

— N-ai înştiinţat poliţia? 

— Nu. Putea ea să facă mai mult decât am făcut eu, adică 
să vă ies înainte, să vă previn? 

— Ar fi putut pune mâna pe ticăloşi. 

— Nu cred, căci nu-i cunosc nici eu. 

— Nu pot pricepe cum au putut afla indivizii aceştia că vin 
cu milioane la mine. Numai două persoane ştiau de asta. 

— Cunosc aceste persoane. Bătrânul căpitan Richemonte 
şi contele Rallion. 

— Domnule, dacă ştii asta, atunci cu siguranţă că eşti unul 
de-ai noştri. 

— În privinţa aceasta nu pot spune nimic, zise Fritz cu 
precauţie. 

— Dar locul unde urma să fiu atacat? E doar lucrul 
principal. N-ai putut prinde nici un cuvânt în privinţa aceasta? 

— Vorbeau de un cantonier. 

— Cantonierul există doar pe linie, nu şi în gară. Există 
între Thionville şi Ortry astfel de slujbaşi? 

— Nu, căci nu e linie ferată pe acolo. 

— Ciudat! În ce fel au pomenit de acest cantonier? 

— Cei doi ziceau că se vor duce să stea de vorbă, ca să 
poată dovedi apoi că nu ei au făptuit ticăloşia. 

— Şi totuşi vor să mă jefuiască? 

— Am impresia că înainte de jaf trebuia să se mai 
întâmple ceva. Cei doi urmau să vă găsească într-o stare care 
să le uşureze jaful. Pentru cazul când veţi mai fi fost în viaţă, 
urmau să se folosească de cuţit sau gâtuire. 

— Dumnezeule sfinte! exclamă americanul, îngrozit. Acum 
se face lumină... încep să pricep. Dar asta ar fi groaznic! 

— Ce, ce, ce? întrebară toţi trei. În acelaşi timp. 

— Nu cumva al treilea, despre care vorbeai, urma să 
provoace deraierea trenului? 

Fritz sări în sus, încât se izbi cu capul de tavan. 

— Aşa e, aşa e! strigă el. Vor să aşeze bolovani pe linie. 
Ceilalţi doi vin ca din întâmplare acolo. Vagoanele sunt 
sfărâmate, oamenii răniţi sau omorâţi. În zăpăceala generală, 
nu e greu să-l descopere pe american şi să-i scoată 
portmoneul din haină. Dacă e mort, lucrul merge lesne; dacă 
e rănit, numai atunci o apăsare pe beregată e de ajuns să-l 
achite. 

— Pentru Dumnezeu, să nu pierdem nici o clipă! exclamă 
Emma. Unde ne aflăm? 

Fritz deschise fereastra din partea sa, americanul pe 
aceea dintr-a lui. 

— Am trecut de Königsmachern. 

— Câte staţii mai avem? 

— K6nigsmachern este ultima înainte de Thionville. Dacă 
e să se întâmple ceva, atunci se întâmplă aici, imediat. 
Trebuie să facem un semn. 

— Deschideţi uşile! strigă Fritz. Eu alerg pe scară până la 
locomotivă. 

Vâri mâna pe fereastră şi deschise uşa. 

Americanul făcu acelaşi lucru pe partea sa. Coborâră pe 
scara vagonului şi, în aceeaşi clipă, se auzi de la locomotivă 
un fluierat ascuţit de alarmă. 

Trenul străbătea o curbă. Fritz se afla pe partea dinăuntru, 
astfel că putea cuprinde cu privirea o porţiune de linie 

dinaintea locomotivei. 

— Dumnezeule! bolovani pe linie! strigă el. Domnule 
Deephill, afară cu duduile! Săriţi jos şi daţi-vă imediat în 
lături! 

Vâri mâna în compartiment, o prinse pe Madelon şi o 
smulse afară. Făcu o săritură... şi alunecă cu fata pe 
povârnişurile terasamentului, în jos. 

Deephill avea tot atâta sânge rece şi hotărâse ca celălalt. 

— Afară, miss! strigă el. 

Emma se şi afla în uşă, îndărătul său. Văzu imediat că nu 
mai exista altă salvare, împinse la o parte mâna 
americanului, puse piciorul pe scară şi... îşi dădu drumul. 
Locomotiva urla, frânele scrâşneau, roţile scârţâiau asurzitor. 
Din compartimente răsunau ţipete de spaimă. 

Un trosnet înfiorător, ca şi cum s-ar fi prăbuşit munţi 
întregi, un huruit ca de tunet, fluierături şi urlete sinistre... 
Trenul deraiase, mai alunecă o bucată alături de linie, 
vagoanele se încălecară, apoi, cu locomotiva în frunte, se 
rostogoliră pe povârniş. Un morman de dărâmături fu tot ce 
se mai putea vedea. 

Câteva clipe nu se mai auzi nici un glas omenesc. Apoi 
însă se stârni un adevărat concert înfiorător de ţipete, 
gemete, urlete, chemări şi strigăte de ajutor. 

Nu departe de locul catastrofei Emma zăcea leşinată în 
iarbă, iar americanul stătea îngenuncheat lângă ea. 

Şi pe partea cealaltă a  terasamentului, Fritz 
îngenunchease lângă Madelon. Şi ea închisese ochii, pe care-i 
deschise acum, privind rătăcită în juru-i. 

— Mai trăiesc? întrebă dânsa. 

— Cred că da, răspunse Fritz. Am scăpat de primejdie în 
ultima clipă. 

— Şi unde e?... 

— Pe partea cealaltă a liniei ferate. 

— E şi ea salvată? 

— Sper. 

— Speri numai? Nu ştii precis? 

— Nu. N-am putut trece încă dincolo. 

— Trebuie să trecem, trebuie! 

Îşi adună toate puterile şi începu să urce terasamentul. 
Fritz abia izbuti să se ţină după ea. De sus, îi zăriră pe ceilalţi 
doi. Emma mai zăcea leşinată. 

— E moartă? strigă Madelon. 

— Ba nu! strigă americanul. Trăieşte! Veniţi aici! 

Coborâră repede pe partea cealaltă şi Madelon se lăsă în 
genunchi lângă prietena ei. 

— Da, trăieşte... Lăsaţi-ne singure, domnilor! Ajutorul 
dumneavoastră e mai necesar dincolo. 

— Aşa e... Haideţi! zise Fritz. 

Alergară la locul catastrofei. Locomotiva se înfipsese 
adânc în pământ. Pufăia, şuiera şi gemea încă, întocmai ca un 
bolnav muribund. 

Fochistul şi mecanicul zăceau în apropiere, desfiguraţi 
îngrozitor. 

Înăuntrul şi în jurul vagoanelor era un spectacol înfiorător. 
Cei scăpaţi teferi şi răniţi uşor izbutiseră, în parte, să iasă de 
sub dărâmături şi îşi dădură concursul la opera de salvare. 
Fritz cu americanul lucrau de zor. 

Deodată, cel dintâi ridică întâmplător privirea şi văzu 
venind din depărtare trei bărbaţi, dintre care unul purta bluză 
de cantonier, iar ceilalţi doi haine de oraş. 

— Domnule, spuse Fritz americanului, ăştia doi sunt. 

— Da, ei trebuie să fie. Îi arestăm. 

— Dar asupra faptului. 

— Cum adică? Faptul s-a consumat şi va fi greu să se 
dovedească vinovăția lor. 

— Şi cu toate astea îi vom demasca. 

— În ce fel? 

— Aveţi curajul s-o faceţi pe mortul? 

— Nu-i greu. Dar ce mă fac cu lovitura aceea de cuţit sau 
cu strângerea de beregată? 

— Fiţi fără grijă! Stau eu de veghe. 

— Bine. Am priceput planul dumitale şi-ţi stau la 
dispoziţie. 

— Scoateţi mai întâi hârtiile de valoare din portmoneu. 

— Nu-i nevoie. Indivizii s-au înşelat. Hârtiile mele au 
valoare numai în propriile mele mâini. Chiar dacă lovitura le- 
ar fi reuşit, n-ar fi căpătat nici un cent, deoarece lipseşte 
semnătura mea de pe cecuri. 

— Atunci, repede! Indivizii sunt în faţă, la locomotivă; nu 
trebuie să vă observe. 

— Dar unde să mă vâr? 

— În compartimentul acesta de clasa întâi. Am să vă 
acopăr trupul, să nu se observe că nu sunteţi rănit. Prin gaura 
lămpii din tavanul vagonului îi voi observa pe mizerabili. Cum 
văd că unul din ei întreprinde ceva ameninţător pentru 
dumneavoastră, îl culc la pământ cu un glonte. 

Americanul se vâri în compartimentul sfărâmat şi Fritz îl 
acoperi, în aşa fel încât numai capul şi o parte din trup se 
puteau vedea. 

— Aşa! Şi acum mă duc să mai fac rost de un martor. 

Şeful trenului scăpase teafăr. El conducea acum operaţiile 
de salvare, în aşteptarea ajutoarelor după care se trimisese. 
Fritz se apropie de el şi-i făcu semn să vină îndărătul unui 
vagon răsturnat, unde nu puteau fi observați de criminali. 

— Ce doreşti? întrebă slujbaşul. 

— Vrei să pui mâna pe ticăloşii care au provocat deraierea 
trenului? 

— O, de mi i-ai putea da în mână! 

— Sunt aici. 

— Aici? Cu neputinţă. 

— Nu-i vreme de explicaţii. Am să-ţi spun pe scurt: ieri am 
avut prilejul să ascult în pădure ce-şi vorbeau doi indivizi 

despre un american care urma să vină cu trenul acesta şi 
care aducea cu dânsul o întreagă avere. Vroiau să-l omoare, 
după sosirea lui la Thionville, după cum am dedus. Am plecat 
în întâmpinarea lui, ca să-l previn, şi am dat de el. Dar 
ticăloşii aveau alt plan, pe care eu nu l-am putut ghici. Au 
făcut să deraieze trenul şi vin acum prefăcându-se că vor să 
dea ajutor, în realitate însă pentru a-l căuta pe american, ca 
sa-i ia portmoneul. 

— Ah, o să le facem o petrecanie! Unde-i domnul? 

— S-a vârât în compartimentul acela de clasa întâi, 
făcând-o pe mortul. 

— Trebuie să-i vorbesc. 

Şeful de tren se apropie de american şi-l rugă să-i arate 
portmoneul. Deephill îl scoase şi i-l arătă. 

— Bine! spuse slujbaşul. Acum vă cunosc. Să vedem dacă 
indivizii vor trece examenul. 

— Dar mai aşteaptă o clipă! ceru Fritz. Trebuie să mă urc 
pe vagon, să-i împiedic ca ei să-l ucidă. 

— Minunat! Uite aici o bucată de pânză. S-o aruncăm sus, 
ca să te poţi ascunde sub ea. Eu o să-i atrag încoace pe 
mizerabili. 

Şeful de tren se îndepărtă. Fritz urcă pe vagon, se acoperi 
cu pânza şi scoase revolverul. Prin gaura lămpii putea 
observa totul bine. Americanul zăcea ca mort sub dărâmături. 
Haina şi-o deschisese în faţă, astfel că se putea ajunge lesne 
la buzunar. 

Slujbaşul se întoarse la locul unde stătuse la început, 
conducând mai departe operaţiile de salvare. Îi ţinea sub 
supraveghere pe cei doi indivizi, care îşi dădeau aerul că dau 
ajutor. Acum, că i se atrăsese atenţia, îşi putea da seama că 
dânşii căutau ceva precis. Se apropie de ei şi le zise: 

— La clasa a doua, băieţi! Acolo se aflau câţiva voiajori de 
vinuri, iar în clasa întâi un american. 

Văzându-i pe cei doi clipind din ochi unul către altul, se 

îndepărtă de dânşii. 

Ticăloşii porniră în grabă spre vagonul de clasa întâi şi 
intrară în compartimentul cu pricina. 

— Trebuie să fie zdrobit de tot, şopti unul din ei. 

— Mort! Cu atât mai bine. 

— Repede! 

Vâri mâna în buzunarul de la piept al americanului şi 
scoase portmoneul. 

— la-l repede! 

— S-o ştergem! 

— Ba nu! Ar bate la ochi. Să intrăm întâi în clasa a doua! 
S-a dat de veste la Thionville şi Königsmachern. Poate sosi 
ajutorul din moment în moment. Abia când va veni, ne cărăm, 
fără să bată la ochi. 

Se depărtară şi-şi căutară de lucru la alte vagoane. Fritz 
se dădu jos de la postul său de observaţie. 

— l-ai surprins? întrebă şeful de tren. 

— Da. 

— Bun! Auzi? Ne vin ajutoare de la Thionville. Aud huruitul 
roţilor. Să aşteptăm până vor fi aici, apoi punem mâna pe 
indivizi. 

— Şi ei aşteaptă sosirea ajutoarelor, ca să şteargă apoi 
putina. 

— Trebuie să-i supraveghem. Vrei să te însărcinezi 
dumneata cu asta? 

— Cu plăcere. 

— După cum văd, ai un revolver. Trage fără teamă dacă 
vezi că unul vrea s-o şteargă! Ah! uite c-a şi venit o 
locomotivă cu vagoane. Slavă Domnului. 

Plecă repede, în vreme ce Fritz se apropie de cei doi 
indivizi, cu aerul c-ar vrea să-i ajute. 

Trenul sanitar opri la locul catastrofei şi infirmierii săriră 
jos. Şeful trenului se apropie de ofiţerul care comanda şi i se 
adresă: 

— Domnule căpitan, vă rog să luaţi măsuri ca nici o 
persoană să nu părăsească locul. 

— Pentru ce? întrebă căpitanul. 

— Provocatorii catastrofei se află printre ei. 

— Sacrâbleu! E vorba de o crimă? 

— Da. 

— Şi-i cunoşti pe autori? 

— Vi-i voi arăta îndată. 

— Bine! Indivizii îşi vor căpăta pedeapsa. 

Soldaţii primiră ordinul dat cu glas tare, pentru a fi auzit 
de toată lumea, să împuşte pe oricine ar încerca să 
părăsească locul catastrofei fără încuviințarea căpitanului. Ei 
se aşezară în aşa fel, încât putură supraveghea toată 
porţiunea catastrofei. 

Cei doi criminali se îndeletniceau tocmai cu scoaterea 
unui cadavru de sub sfărâmăturile unui vagon. Fritz se afla de 
partea cealaltă a vagonului, aşa că tocmai în clipa aceea nu 
putu auzi ce vorbeau. 

— Mii de draci! scrâşni unul. Ai auzit? 

— Fireşte c-am auzit; a strigat doar destul de tare. Ce zici 
de asta? Trebuie că bănuiesc că făptuitorii ar fi aici. 

— Ce-i de făcut? 

— Dar n-au de unde să ştie... 

— Şi dacă găsesc la noi portmoneul? 

— Cum să le dea în gând să ne caute? Imposibil. 

— Ba e foarte posibil. Dacă le-o veni chef să-i cerceteze 
pe toţi care dau o mână de ajutor pe aici? 

— N-or s-o facă. Ar fi o insultă, o lipsă de recunoştinţă faţă 
de aceia care s-au oferit să dea o mână de ajutor. 

— Ce e bine, nu e rău. Eu aş încerca s-o şterg. 

— E drept, ăsta e cel mai sigur lucru. Dar cum s-o 
ştergem, fără să batem la ochi? 

— Foarte simplu: luăm un rănit şi-l ducem spre trenul care 
se află pe linie. Apoi coborâm pe partea cealaltă şi... p-aici ți- 

e drumul! 

— Dar n-o fi acolo vreun paznic? 

— Până acum încă nu. 

— Atunci, hai! Individul de aici e mort. Degeaba ne 
ostenim cu el. Alo, camarade! 

Se adresau lui Fritz, care până acum nu-i slăbise din ochi. 

— Ce s-a întâmplat! întrebă el. Trageţi! Nu-l puteţi scoate 
afară? 

— Nu. Şi-apoi e mort. Să mergem mai bine acolo unde 
ajutorul nostru mai e necesar. 

Se îndepărtară, sperând să poată scăpa de dânsul, dar 
peste o clipă el era iarăşi lângă ei. 

— Aveţi dreptate, le zise. Colo în faţă suntem mai de folos. 

— Afurisit să fii! îşi zise unul din ei, dar se văzu silit să 
facă o mutră dulce, ca să nu se trădeze. 

Între timp, Emma îşi recăpătase cunoştinţa. Deschizând 
ochii, o recunoscu pe Madelon şi, dintr-o a doua privire, îşi 
dădu seama de catastrofă. 

— Slavă Domnului, eşti salvată! exclamă ea. 

— Şi tu! zise prietena. Te poţi ridica? 

Făcând o sforţare, izbuti să se ridice. 

— Merge, spuse ea, pipăindu-se. Dar unde e străinul? 

După tonul întrebării, cât şi după paloarea din obraji, se 
putea deduce că acel om nu-i era indiferent. 

— Şi el e salvat, răspunse Madelon. 

— Dar Fritz? 

— La fel. 

— În schimb, toţi ceilalţi, sărmanii de ei? E groaznic. 

— Ar fi nevoie şi de ajutorul nostru. 

— Atunci să mergem, repede. 

— Să mergem. Dar... nu i-ai dat americanului cartea de 
vizită adevărată, după cum am băgat de seamă. 

—Nu. 

— Ce i-ai spus? Trebuie să ştiu cum îţi vorbesc. 

— Harriet de Lissa, Londra. 

— Bun! Aşa! Deci eşti englezoaică şi ne-am întâlnit 
întâmplător în compartiment. Dar ştie şi Fritz asta? 

— Nu! Spune-i şi lui, când îl vezi! 

Îşi puseră veşmintele în ordine, apoi se îndreptară spre 
locul catastrofei. 


Nanon plecase din Thionville, unde urma s-o întâlnească 
pe sora sa, cu care să-şi continue apoi drumul. Trenul fusese 
anunţat, dar nu sosi la vremea indicată. 

Deodată auzi strigăte, răsunând din toate părţile. 

— Trenul a deraiat. Între Thionville şi K&nigsmachern. 

Auzind aceasta, Nanon îşi pierdu cunoştinţa. Când îşi 
reveni în simţiri, văzu câteva persoane în jurul ei. 

— Aşteptaţi pe cineva? întrebă un funcţionar de cale 
ferată. 

— Da, pe sora mea, îngână ea. 

— Chiar în acel tren? 

— Da. Şi am auzit că a avut loc un accident. 

— Este adevărat; îngrozitor. 

— Dumnezeule, trebuie să mă duc acolo. 

Vru să se ridice, dar nu izbuti, şi recăzu la locul ei. 

— Liniştiţi-vă, domnişoară! zise slujbaşul. Nu-s toţi răniţi şi 
puteţi spera ca sora dumneavoastră să fie printre cei salvaţi. 

— Mulţumesc, domnule, spuse ea. Dar trebuie să plec, 
trebuie să mă duc într-acolo imediat! 

— Aşteptaţi puţin. Peste câteva minute pleacă un tren de 
ajutor la locul catastrofei. 

— Mă vor lua şi pe mine? 

— Voi interveni să puteţi pleca şi dumneavoastră. 

Slujbaşul se ţinu de cuvânt. El însuşi o duse pe Nanon într- 
un compartiment şi astfel ajunse la locul nenorocirii. Printre 
cei dintâi pe care îi văzu, pe care nu se aşteptase să-l 
întâlnească aici şi zadarnic îl căutase în gară la Thionville, se 

afla Fritz Schneeberg. 

Cât ai clipi din ochi fu lângă el. Dânsul stătea 
îngenuncheat împreună cu alţi doi lângă un rănit. Îl apucă de 
braţ şi întrebă: 

— Dumneata aici, domnule Schneeberg? Slavă Domnului! 
Unde e sora mea? 

El se ridică plin de bucurie şi arătă de-a lungul liniei: 

— N-aveţi nici o grijă, domnişoară Nanon. Uite-o că tocmai 
vine. 

Ea scoase un țipăt de uşurare şi alergă cu braţele 
deschise spre sora ei: 

— Madelon! Madelon! Eşti salvată! 

Mult timp stătură astfel îmbrăţişate, sărutându-se şi 
plângând de bucurie. 

— Te credeam moartă, zise Nanon, printre lacrimi. 

— Slavă Domnului, sunt salvată. A fost o minune. Trenul 
gonea încă şi locomotiva dăduse semnalul de alarmă, când 
un călător curajos m-a prins în braţe, m-a smuls din vagon şi 
a sărit cu mine jos. 

— Ce curaj! Şi salvatorul tău a scăpat şi el neatins? 

— Da, şi-i mulţumesc lui Dumnezeu pentru asta. 

— Dar unde se află acest erou? 

— Bărbatul acela înalt şi voinic, care se ocupă acolo de 
răniţi, spuse Madelon, arătând înainte. 

— Acela? Adevărat? 

— Foarte adevărat. 

— Păi ăsta e domnul Schneeberg, prietenul şi cunoscutul 
meu. Şi zici că el te-a salvat? E cu neputinţă. 

— De ce e cu neputinţă? 

— Dar ce, a fost în tren? În compartimentul tău? 

— Da. S-a urcat în gara Trier. 

— Asta nu pricep. Eu i-am cerut să vină în gară la 
Thionville. Trebuie să mă duc la el. 

— O clipă, stai să-ţi recomand întâi pe cineva. Sora mea, 

Nanon. 

— Miss de Lissa, din Londra, care a fost salvată în acelaşi 
fel ca mine. 

Întrebările şi răspunsurile curseseră una după alta. Abia 
acum Nanon se întoarse spre Emma von Greifenklau şi se 
înclină: 

— Şi pe dumneata te-a salvat Schneeberg, miss? 

— Nu chiar el. Dar dacă nu s-ar fi urcat în compartimentul 
nostru, am fi fost şi noi acum zdrobite printre dărâmăturile 
vagoanelor. 

— Doamne sfinte! Trebuie să mă duc la el. 

Se îndepărtă, urmată de celelalte două fete. Fritz era 
ocupat cu un rănit, când Nanon îi atinse braţul. 

— Dumneata ai salvat-o pe Madelon? întrebă ea. Asta n- 
am s-o uit niciodată. 

— N-a fost meritul meu, ci o simplă întâmplare, 
domnişoară. Voi vorbi mai târziu despre asta. Acum avem 
datoria să ne ocupăm de nenorociţii aceştia. 

— Da, da, ai dreptate. Voi da şi eu o mână de ajutor. 

Cele trei fete se adresară medicilor care veniseră cu 
trenul şi rugară să fie puse la treabă. 

Cei doi ticăloşi se mai găseau încă împreună cu Fritz, îl 
ridicaseră pe rănit ca să-l transporte şi, când culegătorul de 
plante vru să pună şi el mâna, unul din ei se împotrivi 
spunând: 

— Nu-i nevoie. Îl ducem noi singuri. 

— Cum o să urcați povârnişul cu el? 

— Lasă că suntem destul de voinici. 

— Dar ca să fie urcat în tren e nevoie de trei oameni. 

Spunând aceasta apucă rănitul, astfel că ceilalţi doi n- 
avură încotro. Dar printr-o privire se înţeleseseră că acum era 
momentul potrivit pentru fugă. 

Fritz, însă, surprinse acea privire. În vreme ce urcau toţi 
trei terasamentul, şeful trenului se apropie de ofiţer. 

— Domnule căpitan, zise el, cei doi indivizi de acolo sunt 
ticăloşii. 

— Şi ăla înaltul care e cu dânşii nu e? 

— Nu. Dimpotrivă, lui avem să-i mulţumim pentru 
descoperirea făcută. E cu dânşii ca să-i supravegheze. 

— Aha! O să-l ducă pe rănit în vagon şi, cu prilejul acesta, 
vor căuta s-o şteargă. Dar lasă că-i împiedic eu. 

Le făcu semn unor soldaţi să se apropie şi le dădu un 
ordin scurt. Oamenii îşi pregătiră imediat armele. 

— Să trageţi, însă numai dacă nu vor asculta de apelul 
meu, adăugă dânsul. 

— Şi în acest caz, căutaţi doar să-i răniţi! Trebuie să-i 
avem vii. 

Cei trei ajunseseră acum la vagon. 

— Aici poate înainta doar un singur om, zise unul din ei 
către Fritz. După cât se vede, dumneata eşti cel mai voinic 
dintre noi. Urcă înăuntru şi apucă-l pe rănit de umeri! 

„Hm! gândi Fritz. Pe mine nu mă trageţi voi pe sfoară, 
ticăloşilor. O să vă fac pe plac, dar va fi o cursă în care veţi 
cădea voi înşivă.” 

Îl apucă pe rănit şi urcă încetişor de-a îndăratelea, cu 
băgare de seamă, să nu-i pricinuiască dureri. Ceilalţi doi 
împinseră de picioare. Dar, înainte ca să fie de-a binelea 
urcat, unul din ei şopti: 

— Acum, ori niciodată! Haide! 

Se întoarseră şi porniră încet de-a lungul trenului, 
intenţionând ca la capătul acestuia să treacă de partea 
cealaltă. Ofiţerul însă nu-i scăpase din ochi. 

— Staţi! Voi ăia doi de sus! strigă el. 

Ei se prefăcură că nu aud şi îşi văzură de drum. 

— Staţi, sau dau ordin să tragă în voi! 

Abia acum unul din ei privi îndărăt. 

— Ne bănuiesc, spuse el tovarăşului său. Dacă nu ne 
supunem, suntem pierduţi. Trei sărituri repezi şi ajungem la 

capătul trenului, apoi ne dăm drumul în jos pe partea 
cealaltă. Gata! 

În clipa următoare trecuseră de ultimul vagon. 

— Foc, ordonă căpitanul. 

Fritz, deşi era încă ocupat în vagon cu rănitul, observase 
dispariţia celor doi. 

— Aşa e! mormăi el. Vor să ajungă pe partea cealaltă. Dar 
staţi că vă dau eu „bună ziua” acolo. 

Deschise uşa din partea opusă, sări afară, scoase 
revolverul şi alergă până la capătul ultimului vagon. În 
aceeaşi clipă auzi comanda căpitanului. Împuşcăturile 
detunară, dar gloanţele nu-şi nimeriră ţinta şi fugarii trecură 
pe după colţul vagonului. 

— Bine aţi venit! le strigă Fritz. Vă grăbiţi al naibii... 

O clipă cei doi rămaseră înmărmuriţi, apoi cel din frunte 
dădu să-l lovească pe Fritz peste mână, ca să-i dea jos arma, 
însă se pomeni cu un pumn atât de grozav, încât se prăbuşi la 
pământ şi rămase amorţit câteva clipe. Celălalt îşi scoase 
cuțitul, dar Fritz îl izbi în pântece cu piciorul, încât căzu şi el la 
pământ, scăpând cuțitul din mână. Cât ai clipi din ochi, 
voinicul nostru îşi vâri revolverul în buzunar şi se lăsă în 
genunchi deasupra celor doi. 

În acelaşi moment veniră în goană, pe după colţul 
vagonului, câţiva soldaţi şi în urma lor căpitanul. 

— Uite-i! strigă el, abia ţinându-şi răsuflarea. 

— Da, ei sunt! râse Fritz. Treaba s-a făcut. Cel mai bun 
lucru ar fi să puneţi să-i lege. 

Tonul hotărât al tânărului nu-i plăcu ofițerului. 

— Cred că eu sunt acela care trebuie să dispună ce să se 
întâmple aici, zise el. 

— N-am nimic împotrivă, răspunse Fritz, ridicându-se şi 
punându-şi pălăria care-i căzuse. Dar vă rog să nu mai faceţi 
vreo imprudenţă. 

— Ce vrei să zici cu asta? întrebă căpitanul, furios. 

— Cele două gloanţe care erau destinate acestor indivizi 
au nimerit în peretele vagonului. Ce se întâmpla dacă mă 
atingeau pe mine? 

— Ar fi fost din vina dumitale. De unde era să ştim că te 
aflai îndărătul vagonului? Şi cine ţi-a spus să te duci pe partea 
asta? 

— Eu însumi, domnule căpitan. Dacă n-aş fi făcut-o, cei 
doi indivizi ar fi scăpat. Înainte de a fi apărut oamenii 
dumneavoastră, indivizii s-ar fi ascuns jos, în pădure. 

— Crezi dumneata! 

— Şi, afară de asta, în vagonul în care au nimerit 
gloanţele sunt răniţi, care ar fi putut fi lesne atinşi. Lucrurile 
trebuiau bine chibzuite. 

— Cine eşti dumneata, domnule, de-mi vorbeşti pe tonul 
acesta? 

— Asta nu te interesează. Principalul e să vă asiguraţi de 
aceşti doi oameni, altminteri o şterg din nou. 

Salută scurt şi cobori înapoi povârnişul. 

Ofiţerul îşi înghiţi necazul, puse să-i lege pe cei doi şi să-i 
transporte într-un compartiment gol. 

Indivizii îşi dădură seama că s-ar putea salva numai prin 
îndrăzneală. 

— Domnule căpitan, zise unul din ei, ce-am făcut de aţi 
pus să se tragă asupra noastră şi apoi să ne lege? Noi nu ne 
simţim vinovaţi cu nimic. 

În clipa aceasta Fritz îi aduse pe şeful de tren şi pe 
american. 

— Întreabă-i pe aceştia doi! răspunse ofiţerul. 

Când îl zăriră pe străin, celor doi li se păru că văd o stafie 
înaintea lor. 

— L-aţi jefuit pe acest domn; spuse şeful, arătând spre 
Deephill. 

— Cine îndrăzneşte să ne... 

— Oho! spuse Fritz. Tocmai tu eşti ăla care ai portmoneul 

în buzunarul de la piept. 

Urcă în vagon şi i-l scoase. 

— Uite-l, domnule Deephill. Controlaţi dacă vă lipseşte 
ceva. 

Americanul îl deschise şi cercetă conţinutul. 

— Nu lipseşte nimic, zise el. De altminteri, s-ar fi înşelat 
amarnic domnii, căci nu sunt bancnote, ci numai cecuri pe 
care nici nu le-am semnat încă. 

— Asta nu micşorează cu nimic vinovăția acestor oameni, 
spuse şeful de tren. Au pus bolovani pe linie ca să provoace 
deraierea trenului şi să fure apoi portmoneul acesta. Ei sunt 
vinovaţi de moartea şi nenorocirea atâtor oameni. 

— Să se dovedească! zise unul din ei. Putem produce 
alibiul. Am fost la cantonier când s-a întâmplat nenorocirea. 

— Ştim asta. Dar bolovanii i-a pus camaradul vostru, în 
vreme ce voi vă îngrijeaţi de alibi. Unde-i tovarăşul acela? 

— N-avem nici un tovarăş. 

— Las-că vă dezlegăm noi limbile! 

Plecară cu toţii înapoi la locul catastrofei, unde mai era 
mult de lucru. Căpitanul puse un soldat de pază la fereastra 
deschisă. 

— Suntem pierduţi! spuse unul din ticăloşi. 

— Dracul să-l ia pe câinele acela care ne-a oprit! Cine să 
fie? 

— Nu-l cunosc. 

— Am fi izbutit; acum însă s-a dus totul dracului. 

— Ăia par să ştie totul. 

— Şi de Lefleur, care ne-o fi aşteptând acum zadarnic la 
Buchsaum. Dar cum Dumnezeu s-o fi aflat? 

— Există o singură posibilitate: am fost spionaţi. 

— Dar de cine? 

— Asta o vom afla la judecată. 

— Mii de draci! Odată ajunşi acolo, nu mai există salvare. 

— Nici aici. Sau ai vreo idee? 

— Da, dar mai încet! Nici nu avem voie să mişcăm buzele, 
căci astfel observă santinela asta că vorbim. 

— Ei, ăştia de jos fac destulă gălăgie, astfel că şoaptele 
noastre nu se vor auzi. Aşa că vorbeşte repede, de nu, vom 
avea parte de o moarte îngrozitoare. 

— Se pare că până acum nu ne-a recunoscut nimeni. Dacă 
am reuşi să scăpăm, povestea s-ar uita cu timpul. Ar trebui să 
dispărem o vreme. 

— Bineînţeles! Dar cum fugim de aici? 

— Suntem supravegheați numai pe o parte... 

— Cu ce ne este de folos aceasta? 

— Dacă am putea deschide uşa... 

— Tipul nu-şi ia ochii de la noi! 

— Ar trebui să i se sustragă atenţia! 

— Ar fi cu putinţă, dar noi suntem legaţi. Cum să glisăm 
fereastra în jos, pentru a putea deschide uşa? 

— Şi chiar dacă am ajunge afară, tot n-am putea fugi cu 
mâinile legate. 

— Dacă am avea un cuţit! 

— Asta era! Eu îl mai am pe al meu. Stai, să ne gândim! 
Este ultima noastră şansă! 

— Crezi că domnul căpitan ne va abandona? 

— De fapt şi el ar trebui să fie interesat dacă scăpăm sau 
nu. 

— Bineînţeles! Dar omul ăsta e imprevizibil. 

— Trebuie să-i treacă prin cap că-l vom trăda, dacă ne va 
lăsa în voia sorții. 

— Oare-i pasă lui? O să fim luaţi în râs, doar n-avem nici o 
dovadă care să-l acuze. 

— Tăcere! se auzi glasul santinelei de afară. Dacă nu vă 
ţineţi gura, vă pun căluş. 

Cei doi captivi fură nevoiţi să se supună. 

5, Diavolul îi ajută pe ai săi 


Doamna baroană de Sainte-Marie era foarte necăjită. Se 
bucurase la gândul că fiica ei vitregă va trebui să se supună 
voinţei bătrânului căpitan, dar trebui să constate că se 
înşelase şi asta îi produse migrenă. 

Doctorul Bertrand, medic de casă la castelul Ortry, fu adus 
de la Thionville. Se mai afla încă acolo când un călăreț, pe un 
cal înspumat, intră în curtea castelului şi întrebă de el. 

— Domnule doctor, veniţi imediat! E nevoie de toţi 
medicii. A deraiat un tren. 

Tocmai stăteau la masă, astfel că erau cu toţii de faţă, 
afară de baroană care, aşa cum spuneam, nu se simţea bine. 
Căpitanul ridică repede capul şi privi cu încordare la cel ce 
adusese vestea. 

— A deraiat un tren? întrebă Bertrand. Unde? 

— Nu departe de oraş, după KOnigsmachern. A pus cineva 
bolovani pe şine. 

— Ce crimă oribilă! E mare nenorocirea? 

— Au scăpat prea puţini oameni. 

— Atunci trebuie să plec imediat. Domnule căpitan, mă 
veţi scuza. 

În ochii bătrânului luci o sclipire sinistră. Cum dracu' de se 
ştia că nenorocirea se datora unei mâini criminale? Oare 
indivizii aceia nu-şi făcuseră treaba cum trebuie? În cazul 
acesta situaţia era proastă. Trebuia să se încredinţeze singur 
dacă lovitura reuşise sau nu. 

— Grăbeşte-te! îi răspunse el medicului. Nu e nevoie să te 
scuzi. Te însoțesc şi eu. La un asemenea caz orice ajutor e 
bine venit. Vom porni călare. 

Deschise fereastra şi strigă în jos, să-i înşeueze calul. 

Marion de Sainte-Marie era speriată de moarte. 

— Dumnezeule, exclamă ea. Acesta e trenul cu care vine 
Madelon. 

— Madelon? Cine-i asta? întrebă bătrânul cu asprime. 

— Sora Nanonei. 

— Ah! Aia! 

— Madelon e în primejdie! Plec şi eu la gară! 

— Rămâi aici! porunci el. 

— Ba plec! stărui ea. Domnule doctor Muller, mă însoţeşti? 

— Vă stau la dispoziţie, domnişoară, răspunse cel întrebat. 

Bătrânul se întoarse ameninţător spre el. 

— Dar dacă te opresc eu? 

— Vreţi s-o lăsaţi pe contesă fără însoțitor, domnule 
căpitan? 

Richemonte îşi ciupea nervos vârfurile mustăţii. 

— Bine, fie! zise el. Dacă nu vrea să mă asculte, atunci e 
mai bine s-o însoţeşti dumneata. Dar pe viitor voi şti să mă 
fac ascultat. Haide, doctore Bertrand! 

După câteva minute, călăreau cu toţii în galop. Ajunseră 
curând la locul catastrofei, unde medicul intră îndată în 
acţiune, aplecându-se deasupra unui nenorocit, lângă care 
îngenunchease o femeie, cercetându-i rana. 

— Sărmanul de el! zise ea. A leşinat de durere. 

— Ferice de el! spuse medicul. Să-l lăsăm, căci nu-l putem 
ajuta aici. Piciorul trebuie amputat. 

Abia acum o văzu bine la faţă pe femeie, ceea ce îl făcu să 
exclame: 

— E cu putinţă? Dumneata eşti... 

Se întrerupse, privi cercetător în jurul său, apoi urmă 
încet: 

— Domnişoara von Greifenklau? 

— Da, răspunse ea. Şi dumneata eşti doctorul Bertrand, 
care în anul 1866... 

— ...a fost salvat de fratele dumitale şi, cu acest prilej, a 
avut cinstea să te cunoască, domnişoară. Dar, pentru numele 

lui Dumnezeu, cum ai cutezat să vii încoace? 

— Am fost nevoită să cutez şi, sincer vorbind, m-am bizuit 
puţin şi pe dumneata în această privinţă. 

— Sunt cu totul la dispoziţia dumitale. 

— Aveam de gând să vin la dumneata la Thionville, dar 
din cauza catastrofei... 

— Ai fost în trenul acesta? o întrerupse el, speriat. 

— Da, domnule doctor. Dar despre asta vom vorbi mai 
târziu. Îţi pot cere să-mi acorzi o scurtă ospitalitate în casa 
dumitale? 

— Cu plăcere. 

— Atunci află că sunt englezoaică din Londra şi mă 
numesc Harriet de Lissa. 

— Fratele dumitale ştie că vii? 

— Nu ştie nimic. 

— Dar servitorul său, culegătorul meu de plante, pe care-l 
văd acolo? 

— Cu el m-am înţeles. Acum să mergem însă la cei ce au 
nevoie de ajutorul nostru. 

Între timp, ofiţerul care conducea operaţiunile de salvare 
se apropiase de căpitanul Richemonte, căruia îi strânse 
mâna. 

— Aţi aflat de catastrofă? îl întrebă el. 

— Da, răspunse celălalt, prefăcându-se îngrozit. 

— O ticăloşie nemaipomenită, zise ofiţerul. 

— Şi tocmai un tren de călători... 

— Deraierea a fost provocată. 

— Provocată? 

— Da; trenul trebuia să deraieze, ca să se poată înfăptui 
un jaf care fusese pus la cale. 

— E cu putinţă? 

— Din păcate. Dar am pus mâna pe ticăloşi, din fericire. 

Căpitanul se încruntă abia perceptibil, apoi zise: 

— Asta ar fi bine. Dar or fi cei adevăraţi? 

— Da. Le-am luat înapoi ceea ce au jefuit. 

— Îi cunoşti pe indivizi? 

— Nu. 

— Aş putea să-i văd? Poate că... ştii, îi cam cunosc pe 
locuitorii din împrejurimi. 

— M-ar bucura mult. Vă stau imediat la dispoziţie, 
domnule căpitan. Am numai o mică problemă de aranjat, apoi 
vin îndată. Ticăloșii se află într-un compartiment al 
penultimului vagon. 

Ofiţerul plecă. Richemonte aruncă o privire spre vagonul 
indicat şi văzu o santinelă stând pe scară. Şi, cum el stătea 
mai jos, putu privi pe sub vagon şi observă că pe partea 
cealaltă nu era nici un paznic. Cât ai clipi din ochi, îşi şi 
făurise planul şi se hotărî să-l aducă la îndeplinire. 

Scoase din buzunar un briceag, îl deschise şi-l ţinu astfel 
în mâna dreaptă, încât să fie acoperit de mâneca mantilei. 
Aruncând o privire spre ofiţer, văzu că acesta stătea de vorbă 
cu un gradat la oarecare depărtare. 

Începu să urce încetişor povârnişul, dar, în loc să se 
apropie de santinelă, porni pe după ultimul vagon. De partea 
cealaltă a trenului de ajutor nu era nimeni. Întredeschise uşa 
compartimentului în care se aflau bandiții. 

Apoi se întoarse pe partea cealaltă, luându-şi mutra unui 
om care cercetează trăinicia vagoanelor. 

Nimeni nu băgase ceva de seamă, doar cei doi bandiți 
auziseră zgomotul. 

— Ce-a fost asta? întrebă unul din ei. 

— Uşa e deschisă. Văd o crăpătură îngustă. 

— Adevărat? Cine să fi fost? 

— Cine ştie? 

În clipa aceea bătrânul se apropie de compartiment prin 
partea cealaltă. Santinela prezentă arma. 

— Mă cunoşti? întrebă Richemonte. 

— Da, domnule căpitan. 

— la să-i văd pe ticăloşii ăia! 

Santinela sări jos de pe scară, lăsându-l pe bătrân să urce 
în locul său. Prefăcându-se că vrea să se ţină bine, se prinse 
cu mâna dreaptă de fereastra deschisă şi acoperi cu partea 
superioară a trupului toată deschizătura acesteia. 

— Aşadar, ăştia sunt nemernicii care au provocat o 
asemenea catastrofă! zise el cu glas tare. Ar trebui torturați 
cu fiare înroşite în foc. 

Pe când spunea aceasta, găsi prilejul să azvârle, 
neobservat, briceagul în poala unuia din bandiți, apoi sări iar 
jos. În clipa următoare santinela îşi reluă locul, dar crezu de 
datoria sa să-şi ţină ochii aţintiţi spre fostul ofiţer al gărzii 
imperiale. 

Aceasta le dădu răgaz celor doi să stea puţin de vorbă. 

— Bătrânul! şopti unul din ei. 

— Vom fi liberi. 

— Ai briceagul? 

— Da. Voi tăia cu el frânghia ta, apoi tu pe a mea. 

— După aceea afară! De-ar vrea numai să dispară pentru 
două clipe blestematul ăsta de soldat! 

— N-ai nici o teamă, bătrânul e deştept. O să aibă el grijă, 
îl cunosc eu. 

Ofiţerul urcase şi el povârnişul. 

— Ei, domnule căpitan, întrebă dânsul, i-aţi văzut pe 
ticăloşi? 

— În fugă doar. 

— Îi cunoaşteţi? 

— Cred că nu. 

— Dar poate că vă cunosc ei. la să-i întreb. 

Dădu santinela jos şi luă loc pe scara vagonului. 

— Ei, ticăloşilor, strigă el, îl cunoaşteţi pe domnul care a 
privit acum înăuntru la voi? 

Nu-i răspunse nimeni. 

— Dacă nu vreţi să vorbiţi, vă voi dezlega eu limba. V-am 

întrebat dacă-l cunoaşteţi pe domnul! 

— Nu. 

— Nu sunteţi de prin ţinutul acesta? Dar de unde? 

Înainte de a i se răspunde se auzi un huruit şi Richemonte 
strigă: 

— Domnule căpitan, trenul! 

Ofiţerul îşi roti privirea. Locomotiva care plecase cu puţin 
înainte se întorcea acum cu câteva vagoane. 

— Aş! Mă ţin bine. 

Apoi, întorcându-se spre cei doi din compartiment, îi 
întrebă: 

— Aşadar, de unde sunteţi? 

— De prin părţile Verdunului. 

— Aveţi complici? 

— Nu. 

— Nu minţiţi! 

În clipa aceea locomotiva cuplă vagoanele aduse. Ofiţerul 
sări jos şi alergă câţiva metri după vagon, deoarece trenul o 
luase puţin din loc, cum se întâmplă de obicei în astfel de 
cazuri. 

— Acum e acum! zise unul dintre bandiți către tovarăşul 
său. 

— Dă mâinile! 

— Aşa, şi acum ale tale. 

Cei doi ticăloşi aveau mâinile şi picioarele libere. 

— E cineva pe partea ta? 

Individul crăpă puţin uşa şi privi afară. 

— Nu-i nimeni. Repede! 

Sări afară. Celălalt îl urmă şi, în vreme ce frânele şi roţile 
scârţâiau, el trânti uşa în urma sa. Apoi coborâră în grabă 
povârnişul, îndreptându-se spre tufele din apropiere. 

În clipa aceasta ofiţerul îi zise lui Richemonte: 

— Spuneau că sunt de prin ţinutul Verdunului. Dar ia să-i 
mai chestionez puţin. 


96 


Urcă iarăşi scara şi strigă înăuntru: 

— la ascultați, ticăloşilor, să-mi spuneţi... Drace! 

— Ce este? întrebă Richemonte. Ce s-a întâmplat? 

— Au fugit! răcni ofiţerul,  holbându-se înăuntrul 
compartimentului. 

— Pe toţi dracii! 

Ofiţerul se întoarse şi i se putu vedea chipul alb ca varul. 

— Puteţi pricepe asta? i se adresă lui Richemonte. 

— Nu. Nici nu pot crede. la să văd! 

Bătrânul îl împinse la o parte, urcă pe scară şi privi în 
compartiment. 

— Cu neputinţă! exclamă el. Eu cred că indivizii s-au pitit 
sub bănci. 

— Sub bănci? spuse ofiţerul, răsuflând uşurat. 

Dar de unde să priceapă el intenţia ticălosului 
Richemonte, care nu urmărea decât să dea timp celor doi 
bandiți să se îndepărteze cât mai mult. 

— Dar de ce? mai întrebă ofiţerul. 

— E lesne de priceput: ca să ne facă pe noi să credem că 
au fugit. În vreme ce noi vom căuta pe una din părţi, ei o vor 
şterge pe cealaltă. 

— Atât de proşti nu suntem. Să-i scoatem de sub bănci. 

Deschiseră uşa şi ofiţerul privi sub bănci. Când scoase 
capul afară era schimonosit de furie. 

— AŞ, de unde! scrâşni el. Au fugit de-a binelea. 

— Dar ce, e deschisă fereastra pe partea cealaltă? 

— Nu. 

— Sau poate uşa? 

— E închisă, cum a fost de la început. 

— Atunci Dumnezeu să mai înţeleagă. 

— Satan i-a ajutat! spuse ofiţerul, sărind din vagon. Au 
dispărut fără urmă de sub ochii mei. Asta a trebuit să se 
întâmple în cursul celor două clipe cât am mers eu pe lângă 
vagon, când... 

Îşi întrerupse vorba, căci cu noile vagoane sosise, pe 
lângă alte ajutoare, şi comisia de anchetă. Domnii se 
duseseră îndată la locul nenorocirii, dar aflând acolo că 
făptaşii fuseseră descoperiţi şi închişi într-un compartiment, 
veniră să-i vadă. Richemonte îi salută politicos: 

— Ah, dumneavoastră sunteţi, domnule procuror! 

— Bună ziua, domnule căpitan. Vă salut! se adresă el şi 
ofițerului. Am auzit c-au şi fost prinşi ticăloşii? 

— Da... aşa e, domnule procuror, răspunse cei întrebat, 
ştergându-şi năduşeala de pe frunte. Însă... vedeţi că... 

— Ei, ce este? 

— Nu-i mai am! Au... au... fugit. 

— Au fugit? 

— Aşa e! încuviinţă şi Richemonte. 

— Ei, vom face noi lumină în întunericul acesta. Criminalii 
au dispărut, acesta e fapt! Domnule căpitan, ai bunătatea şi 
dispune să se caute prin împrejurimi, mai ales pe partea 
cealaltă. Eu mă duc deocamdată înapoi la locul nenorocirii. 

Rostise cuvintele acestea cu ton aspru, convins fiind că la 
mijloc era o imprudenţă. 

Ofiţerul plecă să dea ordinele cuvenite, iar Richemonte se 
îndreptă şi dânsul spre locul catastrofei. 

Acolo o zări pe Nanon, ocupată cu un rănit. 

— Ei, e moartă şi sora dumitale? 

— Nu, trăieşte. Slavă Domnului! 

— Ah! Slavă Domnului!... Nu ştii cumva dacă se afla în 
tren şi un domn din America? 

— Ba da, îi zice Deephill. 

— Exact. Trăieşte? 

— Uite-l colo, lângă englezoaica aceea care pansează un 
rănit. 

— O englezoaică? întrebă el, măsurând-o cu privirea pe 
Emma. Era şi ea în tren? 

— Se afla împreună cu sora mea în acelaşi compartiment. 


98 


Richemonte se apropie de grup şi îşi scoase pălăria: 

— Mi s-a spus că un domn Deephill poate fi găsit aici. 

Americanul întoarse capul: 

— Eu sunt Deephill, domnule. 

— Veniţi de la New Orleans la un căpitan Richemonte? 

— Da. 

— Ei bine, eu sunt Richemonte. Ştiam cu ce tren urma să 
veniţi, am aflat acum câteva minute de catastrofă şi fireşte că 
m-am grăbit să vin încoace să văd ce-i cu dumneavoastră. 
Spre nespusa mea bucurie aud că aţi scăpat neatins. 

Zicând acestea, îi întinse americanului mâna. 

— Domnule căpitan, sunt mişcat de cuvintele 
dumneavoastră, răspunse Deephill. vă rog să-mi daţi voie să 
vă vizitez mâine sau poimâine. 

— Faceţi-mi cinstea de a fi oaspetele meu la castelul 
Ortry. 

— Mii de mulţumiri. 

— Am venit să vă iau. Când putem pleca? 

— Deocamdată va trebui să mai rămân aici, răspunse 
americanul, şi privirea îi căzu asupra Emmei, care se ocupa 
de răniți. 

Richemonte interpretă privirea aceasta în felul său: 

— Aşa e, frumuseţea ispiteşte întotdeauna. 

Emma roşi, dar se făcu că nu dă nici o atenţie acestor 
cuvinte îndrăzneţe. Americanul încruntă sprâncenele. 

— Nu pot părăsi locul acesta, spuse el, până nu-mi voi fi 
făcut datoria faţă de nenorociţii de aici. 

— Sunt destui oameni pentru aceasta, zise Richemonte. 

— Asta nu e un motiv să mă retrag. Cu cât sunt mai multe 
mâini, cu atât mai repede se calmează durerile. 

— Se poate s-aveţi dreptate. Îmi daţi voie, doamna e cu 
dumneavoastră? 

— Ne-am cunoscut în tren. Domnul căpitan Richemonte... 
miss de Lissa, din Londra. 

Bătrânul îşi scoase pălăria şi se înclină. 

Emma von Greifenklau stătea acum faţă în faţă cu vechiul 
duşman de moarte al familiei sale, dar chipul ei nu trăda 
nimic din sentimentele pe care le încerca. 

— Sunt nespus de mulţumită să-l cunosc pe domnul 
despre care am auzit vorbindu-se atât de des, zise ea, 
ascultând de o inspiraţie fericită care-i venise în clipa aceea. 

Bătrânul o privi surprins: 

— De mine aţi auzit vorbindu-se, miss? Nu cumva mă 
confundați? Numele Richemonte e destul de comun. 

— Vreau să zic de căpitanul Albin Richemonte de la 
castelul Ortry. 

— Acela sunt eu, e drept. Îmi daţi voie să întreb cu ce 
prilej şi unde aţi auzit de numele meu? 

— Despre aceasta vom vorbi mai târziu, dacă ne vom mai 
revedea. Sunt membră a „Clubului Samaritenelor”. 

— Ah! spuse  Richemonte.  Călătoriţi cumva din 
însărcinarea acestui club, miss de Lissa? 

— Chiar aşa. 

— Şi pot întreba de ţinta călătoriei dumneavoastră? 

— Thionville. 

— Thionville? Vi s-a indicat unde să trageţi acolo? 

— Nu, însă mă voi duce la doctorul Bertrand. 

— Sunteţi rudă cu el? 

— Mi-a fost doar recomandat. 

— L-aţi anunţat? Căci se află aici, şi în momentul de faţă e 
colo sus, la trenul sanitar. 

— Ştiu, domnule căpitan. Am şi vorbit cu dânsul. 

Richemonte nu-şi putu dezlipi ochii de pe chipul ei şi nu 
ştia ce să creadă despre simţămintele sale. 

— Mă iertaţi dacă vă mai pun o întrebare, zise el. În 
trăsăturile dumneavoastră, în toată fiinţa dumneavoastră, e 
ceva care mă face să mă întreb dacă nu ne-am mai văzut 
cândva. Aţi mai fost vreodată în Franţa? 

— Niciodată până acum. 

— Atunci se vede că mă înşel. Dar poate că voi avea 
fericirea să vă mai întâlnesc. Rămâneţi mai mult timp la 
Thionville? 

— Nu ştiu încă. Dar acum vă rog să mă scuzaţi, căci 
trebuie să-mi văd de datoria mea. 

Se înclină în faţa bătrânului şi se întoarse. Richemonte se 
duse cu americanul câţiva paşi mai încolo. 

— Aţi auzit ce spunea duduia? întrebă el. 

— Fireşte, domnule căpitan. 

— S-ar părea că această englezoaică... ar fi venit în Franţa 
din anumite motive. Va trebui s-o regăsesc la Thionville. 
Desigur că aţi stat de vorbă cu ea în tren şi cred că cea mai 
scurtă discuţie poate constitui un punct de plecare... 

— N-am vorbit deloc despre dânsa. Eu m-am recomandat 
şi imediat a venit vorba de deraierea la care trebuia să ne 
aşteptăm. 

— Să vă aşteptaţi? exclamă Richemonte, surprins. Dar ce, 
Ştiaţi că trenul va deraia? 

— Întocmai. 

— Dar bine, domnule... asta e cu neputinţă! 

— Eu am dedus aceasta din diferite indicaţii, dar din 
păcate am ajuns la capăt cu deducţiile abia atunci când nu se 
mai putea evita catastrofa. 

Richemonte îşi putu ascunde cu greu agitația care pusese 
stăpânire pe el. 

— Pot să ştiu care sunt bănuielile care v-au condus la 
această concluzie? întrebă el. 

Americanul şovăi cu răspunsul. Chipul său devenise rigid. 
Chibzui mult până să se hotărască a spune: 

— Deraierea a fost pusă la cale de dragul meu. 

Căpitanul se sperie. 

— De dragul dumitale? De neînchipuit! 

— Ba e foarte explicabil, zise celălalt. Se ştia că voi veni 

cu trenul acesta şi că aveam sume importante la mine, astfel 
că s-a pus la cale deraierea, pentru ca după aceea cadavrul 
meu să poată fi jefuit. 

Bătrânul se trăgea de zor de sfârcurile mustăţii. 

— Asta sună ca ceva demenţial. 

— E însă purul adevăr. Am fost deja socotit mort şi mi s-a 
scos portmoneul, pe când zăceam printre dărâmăturile 
vagonului. 

— Dar asta nu îndreptăţeşte bănuielile dumneavoastră. 
Probabil că portmoneul a fost găsit întâmplător la 
dumneavoastră. 

Americanul se feri să spună mai mult, căci chipul 
căpitanului nu-i plăcea deloc. 

— Se poate! zise el. De altminteri, nu mi-am putut explica 
cum s-a putut afla că aveam o sumă atât de importantă 
asupra mea. 

— Numai două persoane ştiau că veniţi: contele Rallion şi 
cu mine. 

— Şi cred că dumneavoastră doi v-aţi ferit să încredinţaţi 
cuiva taina! 

— Mai e vorbă! Dar ce e cu portmoneul? Unde e? 

— Îl am iarăşi. 

— l-a fost luat înapoi hoţului? 

— Au fost doi. 

— Ah! Aceia care au fugit? 

Americanul făcu o mutră uimită. El fusese atât de ocupat 
împreună cu Emma von Greifenklau, încât celelalte întâmplări 
îi scăpaseră. 

— Au fugit? întrebă el. 

— Da. Ofiţerul i-a lăsat să scape. Acum s-au luat după 
dânşii. 

— Ce imprudenţă, de neînțeles! Asta e... Îşi întrerupse 
vorba şi privi gânditor în gol, apoi urmă: 

— Dar sper că se va pune mâna pe ei. 


102 


— Fără îndoială. Aşadar, veţi fi oaspetele meu. Îmi pare 
rău că n-am timp să mai rămân aici. Vă voi trimite vizitiul la 
gară, la Thionville. 

— Mulţumesc, domnule căpitan. 

Îşi strânseră mâinile şi Richemonte se duse la calul său, 
care păştea pe partea cealaltă a liniei ferate. 

Când se răspândi vestea că bandiții fugiseră şi un număr 
de soldaţi fuseseră trimişi în căutarea lor, se alătură şi Fritz 
acestora. În curând însă îşi dădu seama că nu va putea fi de 
nici un folos şi hotărî să se întoarcă la locul nenorocirii. 

Tocmai atunci îl zări pe Richemonte, care se ducea la calul 
său şi, în acelaşi timp, alţi doi călăreţi venind în goană. Erau 
doctorul Muller şi Marion... 

Bătrânul îi văzu şi se opri să-i aştepte. Opriră în faţa lui şi 
Muller se dădu jos, să-i ajute baroanei să descalece. 

Richemonte îşi conduse nepoata sus pe linie, părând 
foarte prietenos cu dânsa. Acolo se opri, pentru a-i îngădui să 
privească scena. Ea se cutremură. 

— Acum desigur că vine leşinul? zise el batjocoritor. 

— Trebuie să ai o inimă lipsită de orice pic de omenie ca 
să nu te cutremuri la vederea acestui spectacol, răspunse ea. 

Zicând acestea, începu să coboare povârnişul. 

— Încotro? întrebă dânsul. 

— Cum poţi întreba? zise ea, revoltată. Voi ajuta la 
pansarea răniților. 

— Hm... N-am nimic împotrivă, dar îţi pun o condiţie. la 
priveşte drept înainte, în jos! Vezi pe domnul şi domnişoara 
aceea care tocmai bandajează un braţ? Dânsul e un 
american, se numeşte Deephill, şi va locui la noi. Fata de 
lângă dânsul e o englezoaică, o anume miss de Lissa, şi va 
locui la doctorul Bertrand. Am motive să bănuiesc că a venit 
încoace cu însărcinări diplomatice şi doresc să cauţi s-o 
cunoşti şi s-o iscodeşti. 

— N-am talent la iscodit. 

— Nu trebuie să te împotriveşti, doar e o datorie 
patriotică. Sper că la înapoiere îmi vei spune ce ai vorbit cu 
ea. La revedere! 

Plecă şi când ajunse jos, la calul său, doctorul Muller nu 
mai era acolo. Nu se sinchisi însă de asta; încălecă şi porni în 
galop. 

Când bătrânul urcase cu Marion povârnişul, Muller vru să-i 
urmeze. Dar în timp ce lega cei doi cai de un copac, i se păru 
că aude o chemare înăbuşită. Intră în tufişul din apropiere şi 
acolo dădu peste Fritz. 

— Tu aici? întrebă el. N-ai izbutit să împiedici nenorocirea? 

— Cine s-ar fi gândit la o deraiere a trenului? 

Fritz raportă pe scurt despre cele întâmplate, trecu însă 
sub tăcere deocamdată cine era „englezoaica”. 

— Aşadar, tu eşti salvatorul frumoasei Madelon? întrebă 
Muller. 

— Da. Şi americanul e acela al englezoaicei. 

— Foarte frumos, dar asta mă interesează mai puţin, căci 
pe aceia nu-i cunosc. 

— Serios? 

— Da. 

— Mă cam îndoiesc. 

— Cum aşa? 

— Englezoaica călătoreşte sub un nume de împrumut, dar 
în realitate se numeşte Emma von Greifenklau. 

— Fritz ai înnebunit? 

— Nicidecum. 

— Atunci, lasă gluma şi fii serios! Spune sincer: cine-i 
doamna despre care vorbeşti? 

— Cum am mai spus: sora dumneavoastră. 

— Emma? 

La această întrebare Muller făcu o figură ce nu putea fi 
numită inteligentă. 

— Da, domnişoara Emma von Greifenklau. 

— Dumnezeule! Ce caută aici? 

— Habar n-am. 

— Nu pot găsi altă explicaţie decât că-şi acompaniază 
prietena la înmormântare. Dar bunicul şi mama... 

— Nu i-ar fi permis domnişoarei să plece atât de departe 
chiar dacă-i vorba de o prietenă, adăugă Fritz dând din cap. 

— Da, asta vroiam să zic. Trebuie să existe un alt motiv. 

— Bănuiesc că-l vom afla. 

— Cu siguranţă. Dar dacă o întâlnesc acum mă va da de 
gol. 

— Nu. Se teme chiar că o veţi da dumneavoastră de gol. 

— Trebuie să mă duc la ea, să aflu ce a îndemnat-o la 
călătoria aceasta. Şi cum noi doi, dragă Fritz, nu trebuie să 
fim văzuţi împreună, o iau înainte. 

Urcă dealul. Era cât pe aici să nu fie lăsat să treacă 
datorită mulţimii. Spunând însă că este educator la castelul 
Ortry i s-a dat mână liberă. 

Participase la multe lupte. Priveliştea ce i se oferea nu era 
deci nimic nou pentru el. 

Ochii săi o căutară pe Marion şi o văzu alături de o 
blondină lângă cadavrul unui copil. 

Când îi auziră paşii, ele se întoarseră. Blondina era sora 
lui. Dar ea nu se trădă deloc că l-ar cunoaşte. Ochii ambelor 
fete erau plini de lacrimi. 

— la priveşte, domnule doctor! zise Marion, arătând spre 
cadavru. 

— Bietul copil! spuse el, plin de compătimire. 

— Unde or fi părinţii lui? întrebă Emma. 

— Probabil au murit şi ei, zise Muller. 

— De ce credeţi asta? 

— Tatăl sau mama, dacă ar fi supravieţuit şi-ar fi căutat 
copilul. 

— Dacă nimeni nu va reclama copilul, spuse Marion, voi 
îngriji eu de înmormântarea lui. 

— Da, adăugă Emma, nu-i vor lipsi florile pe mormânt. 

Deodată Marion se ridică şi zise: 

— lartă-mă, domnule doctor, că am întârziat să fac 
prezentările: domnul doctor Muller, educatorul fratelui meu — 
miss Harriet de Lissa, din Londra. 

Amândoi se înclinară unul în faţa celuilalt. Emma căută 
zadarnic să spună ceva, ca să facă faţă situaţiei. Fratele ei îi 
veni în ajutor. 

— Dacă doriţi să vă îngrijiţi de cadavrul acestui micuţ, 
sunt anumite demersuri de făcut la autorităţi, destul de 
neplăcute pentru o femeie. Îmi daţi voie să mă ocup eu de 
aceste pregătiri? 

— Cu plăcere, domnule doctor, răspunse Marion. Ah, uite 
colo pe unul din salvatori. Trebuie să-i mulţumesc pentru 
salvarea surorii scumpei mele Nanon. 

Zicând acestea, alergă în întâmpinarea lui Fritz, iar Muller 
rămase singur cu sora sa. 

— Emma, ce cauţi tu aici? întrebă el. 

— Cine te-a pregătit în vederea prezenţei mele? 

— Fritz. 

— Ei bine, motivul călătoriei mele tot Fritz e. 

— Cum vine asta? 

— El are dintele de leu. 

— Asta o ştiu de mult! râse el. 

— Ştiai şi nu ne-ai comunicat nimic! 

— La ce să vă fi neliniştit? Voi de la cine aţi aflat? 

— Nanon i-a scris surorii ei despre asta. 

— Eu vroiam să dau întâi peste acela căruia îi zice 
„Paiaţa” şi să-l fac să mărturisească. Atunci abia ar fi fost 
momentul potrivit să dăm totul la iveală. 

— Ai avut succes în cercetările tale? 

— Încă nu. Dar te-ai gândit în ce bucluc m-ai fi putut vâri? 

— Fireşte. Dar poţi fi fără grijă, voi fi cu luare-aminte, şi 
nici nu voi rămâne mult aici. 

— Vrei să te duci la Thionville? 

— Da. Unde altundeva? 

— Credeam că scopul călătoriei tale este s-o însoţeşti pe 
Madelon. 

— Bunicul n-ar fi încuviinţat niciodată aşa ceva. 

— Dar unde vei locui? 

— La doctorul Bertrand. 

— De ce la el? îi sunt deja foarte îndatorat. 

— Nu se mai poate schimba nimica. M-a invitat şi am 
acceptat. Dar, dragă Richard, dacă nu ne-am afla într-un loc 
atât de îngrozitor aş râde la nesfârşit de tine. 

— De ce? 

— Cocoaşa! 

— Oh, îmi vine bine! 

— Şi faţa asta de ţigan! 

— Îmi dă un aer viril. 

— Părul ăsta artificial! 

— Doamnele n-au decât să se tragă de propriul lor păr. 

— Eşti pus pe ceartă! 

— Prerogativele mele corporale nu vreau să fie 
batjocorite. În această privinţă sunt foarte sensibil! 

— Voi încerca să stau de vorbă cu tine la Bertrand. 

— Oh, nu-i nevoie. Vom putea face asta la castelul Ortry. 

— E prea primejdios. Dacă te zăreşte bătrânul şi 
recunoaşte asemănarea de familie? 

— Nu-i nici un pericol, a şi stat de vorbă cu mine. Mă 
consideră membră a „Clubului Samaritenelor” din Londra. 

— Te pomeneşti că te crede în vreo misiune, ca să afli ce 
se aude pe aici cu războiul. 

— Cam aşa ceva pare să presupună. Şi-a exprimat apoi 
speranţa să mă revadă, şi acum, că am făcut cunoştinţă cu 
Marion, cu siguranţă că voi fi invitată la Ortry. 

— Să fii cu băgare de seamă însă, căci acolo există 
pericole pe care încă nu le cunoşti şi pe care va trebui să ţi le 

explic. Dar uite că vine Marion. Nu mai putem rămâne 
împreună. Locomotiva fluieră de plecare. 

Aşa şi era. Vagoanele se umpluseră şi trenul plecă peste 
puţin timp, ca să se înapoieze apoi iar şi să-i ia şi pe ceilalţi: 
teferi, răniţi şi morţi. 

Când Emma, Madelon şi Nanon urcară şi ele, Marion de 
Sainte-Marie nu bănuia că primele două erau prietene. Îşi luă 
rămas bun de la Emma şi-i făgădui că o va vizita curând la 
doctorul Bertrand. Apoi porni împreună cu Muller spre castel. 

Căpitanul îi ieşi înainte: 

— l-ai văzut pe american şi pe englezoaică? întrebă el. 

— Da, fata e foarte simpatică şi cultă. 

— Îți place? Cu atât mai bine. 

— Locuieşte la doctorul Bertrand, unde cred că o voi vizita 
chiar mâine. 

— Foarte bine vei face. 

— Şi, dacă îngădui, o voi ruga să-mi întoarcă vizita. 

— Fireşte. N-am nimic împotrivă, chiar dacă o vei invita să 
fie oaspetele nostru. De ce să locuiască la Bertrand? Avem loc 
berechet la noi. 

6. Se pregăteşte o contraofensivă 


Hieronymus Aurelius Schneffke rămase întins pe peronul 
gării Trier, până ce trenul trecuse. Omul se resemnase, ca un 
adevărat filosof ce era. În jurul său erau împrăştiate cioburile 
farfuriilor sparte. 

— Scoală odată, măgarule! 

Privi în sus şi-l zări pe chelner; acela care era de fapt 
vinovat de toată nerorocirea lui. 

— Măgar? Foarte amabil din partea dumitale că te 
recomanzi. Numele meu e Schneffke. 

Zicând acestea se ridică de la pământ, cu o agilitate 
nebănuită. Mândru, se îndreptă spre restaurant, ca să 
plătească farfuriile sparte, apoi o luă spre oraş, ca să-şi înece 
necazul într-un pahar de bere în alt local. Când fu gata cu 
treaba asta, se întoarse tacticos la gară. 

Abia acum îşi aduse aminte de mapa rămasă în tren. Intră 
la oficiul telegrafic şi expedie următoarea depeşă la 
Thionville: 


„Uitat mapă de pictor în trenul de amiază, vagonul 125. 
Păstrați-o pentru trenul de 4 şi 31, Schneffke, pictor din 
Berlin.” 


Cu prilejul acesta află că trenul deraiase cu puţin înainte 
de Thionville şi că mulţi călători fuseseră scoşi morţi sau 
răniţi de sub dărâmăturile vagoanelor. 

Vestea aceasta îl făcu pe bietul Hieronymus să-şi iasă din 
fire. Începu să alerge ca un nebun pe peron, vorbind cu glas 
tare, de unul singur: 

— Dama de companie! Dama de companie! Cum or fi 
scos-o? Moartă, pe jumătate moartă, rănită, leşinată, vie? 

Trenul ăsta blestemat nu mai vine odată! Dacă dama mea de 
companie e moartă, azvârl în aer toate trenurile franţuzeşti. 

În sfârşit, sosi trenul. Schneffke dădu buzna într-un 
compartiment gol, unde începu să alerge încolo şi încoace, ca 
un tigru în cuşcă. 

— Afurisit trenuleţ! înjură el de zor. Eu alerg de zece ori 
mai repede. 

Când trenul ajunse la K&nigsmachern, Schneffke deschise 
fereastra şi privi afară. 

Trenul îşi încetinise mersul, trecând peste linia care abia 
fusese curățată de urmele catastrofei. În josul povârnişului 
era o mare de capete, iar sus pe linie lucrătorii mai munceau 
încă. 

Peste câteva minute trenul se opri şi conductorii anunţară: 

— Thionville, un minut! Urcaţi repede! 

Pictorul nostru nu auzi şi sări afară, să se informeze 
despre mapa sa. 

— Domnule, n-aveţi timp decât un mi... strigă 
conductorul. 

Schneffke nu-l luă în seamă şi alergă în holul gării, unde 
dădu peste un slujbaş în uniformă. 

— Mapa mea! strigă el. 

— Ce fel de mapă? 

— Am uitat-o în trenul dinaintea ăstuia. 

— Ah, aşa! Aţi scăpat trenul şi aţi telegrafiat aici? 

— Da. 

— Intraţi în biroul de colo. 

Schneffke intră, salută şi întrebă repede: 

— Mapa mea e aici? 

Funcţionarul îl privi cercetător, luă de pe masă o hârtie, se 
uită pe ea şi întrebă: 

— Dumneavoastră sunteţi domnul Schneffke? 

— Pictor din Berlin, telegrafiat din Trier, răspunse grasul. 

— Bun! Mapa a fost găsită. Poftim! Vâri mâna într-o ladă şi 

scoase afară un obiect legat cu o sfoară, dar despre care n-ai 
fi putut spune ce e. 

— Ce... ce... este asta? 

— Mapa dumneavoastră, domnule Schneffke. 

— Ma... ma... pa mea? Dar asta nici nu e mapă! 

— Ba este, cum să nu fie. E puţin deteriorată, fireşte, 
pentru că a zăcut printre dărâmături, dar trebuie să fiţi 
mulţumit că aţi găsit-o şi aşa. 

— Frumoasă poveste! la ascultă, domnule... domnule... 

— O clipă, stimate domnule Schneffke! Rămâneţi la 
Thionville sau plecaţi mai departe? 

— Plec mai departe. 

— Când? 

— Ei, când! Cu trenul ăsta. 

— Aoleu! S-a şi dat semnalul de plecare. Repede, repede! 

Hieronymus dădu buzna afară. Uşile vagoanelor erau 
închise şi trenul se pusese în mişcare. 

— Stai! Stai! răcni el. Plec şi eu cu trenul ăsta. 

— Înapoi! îi strigă şeful gării. Prea târziu. 

— Domnule Schneffke! auzi un glas de femeie. 

O recunoscu pe Madelon, care stătea la fereastră şi-i 
aruncă afară o batistă roşie. Era chiar a lui! O uitase acolo 
când se dusese să-şi ia mapa. Începu să alerge după tren, să 
ajungă mai aproape de Madelon, şi strigă: 

— E şi ea moartă? 

— Cine? 

— Dama de companie. 

— Nu e moartă. Trăieşte. Locuieşte la Thionville, la 
domnul... 

Restul se pierdu în zgomotul roţilor. 

— Slavă Domnului, trăieşte! exclamă Schneffke, oprindu- 
se. N-am pierdut-o. A fost un semn al Destinului, poate, c-am 
pierdut şi trenul acesta. 

Cufundat în gânduri, o luă înapoi pe peron! Văzu bastista 

pe jos, o ridică şi o vâri în buzunar. Ce să facă acum? Trenul 
următor pleca abia la nouă seara. Schneffke hotărî să 
folosească aceste cinci ore pentru cercetări. Străbătu stradă 
după stradă, intră în toate cârciumile, se duse la locul 
catastrofei, unde se mai aflau oameni, dar nu izbuti să dea de 
vreo urmă a celei căutate. 

Se apropia ora trenului. Mai erau doar treisprezece 
minute. O luă spre gară şi trecu prin strada pe care locuia 
Fritz Schneeberg. Două femei îi ieşiră înainte şi... una din ele 
era „ea”. 

Hieronymus alergă şi îşi scoase pălăria. 

— Mii de mulţumiri Cerului, domnişoară! Am auzit că 
sunteţi printre cadavre şi, de durere... 

Îşi întrerupse vorba uluit. Ea îl privise ca şi cum nu l-ar fi 
cunoscut şi intră cu însoţitoarea într-o casă. 

Ce înseamnă asta? se întrebă Schneffke. Se înşelase oare? 
Nu era dama lui de companie? 

Casa cu pricina avea două uşi; afară de intrarea propriu- 
zisă, mai era o uşă de sticlă pe care se putea citi „Farmacie”. 
Aceasta era deschisă şi îndărătul ei stătea un om mărunţel 
care observase scena. Schneffke îl salută şi întrebă: 

— Le cunoşti pe cele două doamne, scumpule? 

— Da, răspunse cel întrebat, uitându-se curios la bondoc. 

— Cine sunt? 

— Hm! spuse celălalt, frecându-şi spatele de uşă. 

— Păi ziceai că le cunoşti? 

— Le cunosc, fireşte. Dar... vreţi să cumpăraţi ceva? 

— N-am nevoie de nimic. 

— Atunci noapte bună. 

întră înăuntru şi vru să închidă uşa, dar Schneffke 
interveni repede. Îşi dădu seama că e mai bine să cumpere 
un fleac şi să afle ceva, astfel că intră în farmacie. 

— Cu ce vă pot servi? 

— Nişte plasture şi, pe lângă asta, informaţia cerută. 

— De câţi bani? 

— Cinzeci de centime. 

În timp ce i se împacheta plasturele, pictorul întrebă: 

— Cine locuieşte aici? 

— Doctorul Bertrand. 

— Şi mai cine? 

— Eu şi culegătorul de plante Schneeberg. 

— Şi chiar le cunoşti pe cele două femei? 

— Da. Poftim plasturele. Îl puneţi pe locul bolnav şi-l lăsaţi 
să stea acolo. Când se vindecă, cade singur jos. 

— Bun. Cine era aia blondă? 

— Mai doriţi ceva? 

— Astăzi nu. 

— Atunci vă salut. Noapte bună, domnule. 

— Stai c-am uitat. Dă-mi şi o sută cincizeci de grame de 
vaselină boricată. 

— Imediat. 

— Ce-i cu dama blondă? 

— E la noi în vizită. 

— Cum o cheamă? 

— Miss de Lissa. 

— Asta-i cu neputinţă. 

— Altfel nu ştiu, credeţi-mă. Poftim vaselina. Puneţi câte 
puţin şi se vindecă. 

— Ştiu, ştiu. Unde-i coniţa? 

— Mai doriţi ceva? 

— Ei, drace! Îți închipui cumva c-o să-ţi cumpăr toată 
farmacia? 

— Asta nu, dar n-am voie să stau de vorbă decât în 
interes de afaceri. Aşa mi-a poruncit stăpânul. 

— Bine! Dă-mi şi o pungă de limbricariţă. Dar spune-mi cu 
ocazia asta şi cine e coniţa? 

— O englezoaică. 

— Nici asta nu se poate. Cine e cealaltă doamnă? 

— Doamna doctor Bertrand. 

— Blonda a fost în trenul care a deraiat? 

— Da. Poftim limbricariţă. Să luaţi câte trei linguriţe 
deodată. E mai bine însă să luaţi înainte şi una de ulei de ricin 
şi după aceea o fiertură de frunze de muştar. 

— Aşa voi face! Cât rămâne aici doamna aceea? 

— Asta nu mai ştiu. Mai doriţi ceva? 

— Acum nu mai doresc nimic. 

— Face în total doi franci şi optzeci de centime. 

— Scumpe informaţii! Dar nici n-am nevoie de otrăvurile 
dumitale. 

Schneffke plăti, iar asistentul luă banii şi întrebă: 

— Atunci de ce le-aţi cerut? 

— Numai ca să pot sta de vorbă cu dumneata. 

— Aşa! Dacă n-aveţi nevoie de ele, atunci vi le cumpăr 
înapoi cu cincizeci de centime. 

Schneffke căscă gura şi se holbă o clipă la individ. 

— Omule, eşti dat dracului! zise el. Dac-aş şti că te 
foloseşti sigur de toate otrăvurile astea, aş face afacerea cu 
tine. Dar poate vine vremea să am şi eu nevoie de bunătăţile 
acestea. Noapte bună, stimabile. 

Plecă, şi asta fu norocul lui. căci ajunse tocmai la timp ca 
să mai prindă trenul. Peste o jumătate de minut acesta se 
puse în mişcare. 

Se întinse pe canapea şi dormi până la Metz. Se duse la 
un hotel, unde rămase peste noapte, iar a doua zi se interesă 
cum putea ajunge la Etain. Diligenţa plecase şi portarul îi 
spuse că cel mai nimerit ar fi s-o ia pe jos într-acolo, căci nu 
era departe şi priveliştile erau minunate. 

Schneffke găsi propunerea bună. Îşi cumpără o mapă 
nouă, mai mică, şi un scaun de campanie, şi astfel porni la 
drum. Sosi seara, târziu, la Etain, mort de oboseală, şi se 
duse imediat să se culce. 

La locul catastrofei, Fritz îşi făcu depoziţia în faţa comisiei 
de anchetă, apoi plecă împreună cu doamnele în oraş. În 
gară, Emma se despărţi de ceilalţi, ca să se ducă la doctorul 
Bertrand, care-şi anunţase soţia printr-un sol de sosirea unui 
oaspete. 

Fritz aşteptă cu Nanon şi Madelon până sosi trenul 
următor de la Trier. Urcară într-un compartiment de clasa a 
doua, unde văzură pe o canapea o batistă cu pătrăţele roşii şi 
galbene. 

— Cunosc batista asta, spuse Madelon. 

— A cui e? 

— A domnului Hieronymus Aurelius Schneffke, despre 
care ţi-am povestit. A venit cu trenul acesta şi a coborât aici. 
Numai de nu l-ar pierde şi pe acesta. 

Şi aşa se şi întâmplă; Madelon trebui să-i azvârle batista 
pe fereastră. 

— Trebuie să-l văd şi eu pe individul ăsta, spuse Fritz, 
aruncând o privire peste umărul fetei. Ah, cred că l-am mai 
întâlnit, zise el apoi. 

— Zău? Nu-i aşa că e adorabil? 

— Da, da. Cred însă că nu e atât de prostănac cum arată. 
Îi place s-o facă pe prostul. 

— Unde l-ai cunoscut? întrebă Nanon. 

Ea nu trebuia să ştie încă cine şi de unde era Fritz. De 
aceea, întrebarea îl puse oarecum în încurcătură, însă se 
pricepu să se descurce repede. 

— Am dat de el în cursul anilor mei de vagabondaj. Se afla 
atunci în voiaj de studii. 

Ajunseră la Metz pe la şase seara. Fritz făcu rost de o 
trăsură pentru Etain şi, deoarece fetele aveau ceva bagaj, el 
se văzu nevoit să urce pe capră, lângă birjar. 

Încă înainte de miezul nopţii, ajunseră la ţintă şi luară 
camere la cel mai bun hotel din localitate. 

— În sfârşit, suntem singure! spuse Madelon, după ce Fritz 

se duse în odaia lui. Acum putem vorbi netulburate. 

— Oh, nu trebuie s-avem taine faţă de domnul 
Schneeberg, replică Nanon. 

— Crezi? îi acorzi deci toată încrederea ta? 

Nanon se roşi puţin şi răspunse: 

— Da, căci o merită pe deplin. 

— Dar cine e, de fapt? 

— Un copil orfan, la fel ca noi. Ţi-am dat despre el unele 
ştiri, pe care le voi completa acum. 

Ea povesti amănunţit ce ştia despre dânsul şi cum Îl 
întâlnise. Totuşi, nu fu faţă de soră-sa tot atât de sinceră ca şi 
faţă de prietena ei Marion. 

— Ciudat! zise Madelon. Acum câteva zile am cunoscut un 
bărbat care seamănă aidoma cu acest Fritz. 

— Şi eu. Ce coincidenţă! 

— Cine era? 

— Un pictor, pe nume Haller, care a stat o zi la noi la 
Ortry. 

— Ţi-a plăcut acel om? întrebă Madelon, îngândurată. 

— Da. 

— Află că e acela de care pomeneam eu. 

— Cum? Haller e acum la Berlin? 

— Da. Însă nu e pictor, ci ofiţer francez. 

— Ce tot spui? 

— Da, ofiţer. Franţa se află în pragul unui război cu 
Germania, de aceea trimite oameni la noi să iscodească. 

— Nu l-aş fi crezut în stare de aşa ceva. 

— Mie îmi părea rău de el. Locuieşte în aceeaşi casă cu 
mine. L-am primit prietenos şi cu încredere şi, după cât se 
pare, situaţia mea şi a ta nu-i este străină. Pomenea de nişte 
lămuriri pe care mi le va da la înapoiere... Nu ştiu ce să cred. 
Trebuie să aşteptăm cu răbdare. Eu mi-am pus oarecare 
speranţe în ziua de mâine. 

— Eu, deloc. 

— Pentru ce? Nu mă pot împăca cu gândul că tatăl nostru 
adoptiv să nu fi ştiut cine suntem. lar înainte de moarte i-o fi 
spus fiului său. 

— Şi crezi că acesta ne va împărtăşi taina? 

— Da. 

— Ba n-o va face. Pe Charles Berteu îl cunosc eu mai bine 
ca tine. 

— E drept c-a fost întotdeauna un om posac şi scump la 
vorbă, dar nu ne-a făcut nici un rău.... 

— Până la despărţirea noastră, nu. Tu ţi-ai găsit slujbă 
înaintea mea, iar eu am rămas la castelul Malineau. Ţi-aduci 
aminte că-mi făcea curte? 

— Da. 

— Ei bine, după plecarea ta a mers şi mai departe, 
făcându-mi chiar declaraţii de dragoste. 

— N-aş fi crezut asta despre el. 

— Am plecat apoi la Ortry şi de acolo în călătorie cu 
Marion. Scurt timp după ce m-am înapoiat, am primit o 
scrisoare de la el, prin care îmi spunea că mă va vizita 
curând, ca să stea de vorbă cu mine. N-aş îndrăzni să mă duc 
la el, dacă n-aş avea un însoțitor pe care să mă pot bizui. 

— Cine e? 

— Fritz Schneeberg, culegătorul de plante. Nu m-aş duce 
la înmormântare, dacă nu l-aş avea pe el lângă mine. 

— Vrei să-l iei pe Schneeberg cu tine la castel? 

— Nu. 

— Atunci cum să te ocrotească? 

— Trebuie să las asta în grija lui. Cel mai bun lucru e să 
vorbesc deschis cu dânsul, şi chiar în seara asta. 

— În seara asta încă? Ce-ţi dă în gând! După miezul 
nopţii? O fată singură cu un bărbat la hotel? 

— Nu-i nici un pericol, dragă Madelon. Domnul 
Schneeberg acesta e atât de bun, atât de cinstit şi modest, 
încât n-ar fi în stare să rostească un cuvânt care m-ar răni. 

Madelon nu putu trăda secretul că acest domn 
Schneeberg era din Berlin, şi încă de la ulani. De aceea zise: 

— Fă ce crezi mai bine. Tu îl cunoşti doar, nu ca mine. 

— Atunci mă duc la el. Cine ştie dacă am timp mâine să 
stau de vorbă cu dânsul între patru ochi. 

— Grăbeşte-te, deci! Eu vreau să dorm, căci sunt tare 
obosită. 

Fritz stătea la fereastra deschisă, privind afară, când auzi 
bătăi în uşă. Se întoarse surprins şi strigă: 

— Intră! 

— Nu dormi? întrebă Nanon, crăpând puţin uşa. 

— Oh, dumneata! Nu m-am culcat încă, domnişoară 
Nanon. Intră, te rog, şi ia loc! 

Ea se aşeză pe canapea; el închise fereastra şi-şi trase un 
scaun mai aproape. 

— Ai dat azi încă o dovadă de vitejie şi curaj salvând-o de 
la moarte pe Madelon, zise ea. Cum să te răsplătim pentru 
asta, domnule Schneeberg? 

— Domnişoară Nanon, răspunse el, aş vrea să-ţi pot face 
în fiecare zi câte un serviciu. Mă simt fericit dacă eşti 
mulţumită de mine. 

— lar acum vin iar să te rog să-mi faci un serviciu, care 
cred însă că-ţi va fi neplăcut. 

— La ce te gândeşti? Orice serviciu pe care ţi-l pot face, 
mă bucură. 

— Mulţumesc, domnule Schneeberg. Voi fi o dată sinceră 
de tot faţă de dumneata. Află că există un om pe care nu-l 
pot suferi şi care vrea să mă silească să-i devin soţie. 

Chipul lui Fritz se întunecă. 

— Pe ăla l-aş sfătui să bage de seamă, duduie Nanon. În 
chestii dintr-astea eu nu ştiu de glumă. 

— Şi, din nenorocire, urmă ea, e tocmai acela la care mă 
voi afla mâine. 

— Pot să ştiu cine e, duduie? 

— Fiul mortului. 

— Aşadar, fratele dumitale vitreg! 

— Da. 

Ea îi povesti că acesta îi scrisese, comunicându-i intenţia 
de a o căuta la Ortry. 

— Acum gândeşte-te, adăugă ea, că mâine va trebui să fiu 
toată ziua cu el! 

— Când va avea loc înmormântarea? 

— La trei după-amiază. 

— Atunci ai timp să soseşti doar cu câteva minute mai 
devreme. 

— Ca fiică adoptivă? Trebuie să ajung mai devreme. 
Oamenii vor afla că am ezitat să venim, deşi eram prin 
preajmă. 

— Dar vor mai fi cu siguranţă şi alţi invitaţi. 

— Foarte mulţi. 

— Atunci nu ai de ce te teme. 

— Nu spune asta! Cu siguranţă va găsi ocazia să-mi 
vorbească între patru ochi. 

— ŞI asta ţi-e frică? 

— Ziua, nu. 

— Rămâi şi seara acolo? 

— Da. Însă nu chiar până târziu. Nu vom putea pleca până 
după praznic. 

— Cât e de aici până la castelul Malineau? 

— Un ceas şi jumătate. 

— E izolat castelul? 

— La zece minute de el se află în pădure o pulberărie 
veche, iar de partea cealaltă, la aceeaşi distanţă, se află 
satul, care aparţine de castel. 

— Cum îi zice satului? 

— Tot Malineau. Treci printr-însul, dacă mergi de aici la 
castel. 

— E vreun han acolo? 

— Nu, în schimb se află o cârciumă unde-s şi odăi de 
dormit. 

— Cum vrei să mergi mâine de aici la castel? 

— Pe jos. Cineva ne-ar putea duce micul bagaj de care 
avem nevoie acolo. 

— Te rog să procedezi altfel. Luaţi de aici o trăsură pentru 
toată ziua şi plecaţi de-a dreptul la castel. După ce-aţi 
coborât, vizitiul se duce la cârciumă şi aşteaptă acolo până 
trimiţi pe cineva după el să vă ia şi să vă ducă la Etain. 
Trăsura care ne-a adus la Metz rămâne aici, să se odihnească 
puţin caii. 

— Şi pleci şi dumneata? 

— Nu, n-am să fac asta. Eu voi fi acolo cu mult înaintea 
dumneavoastră, fără să bage cineva de seamă, şi vei fi toată 
ziua sub ocrotirea mea. 

— Atunci sunt liniştită. Şi deoarece eşti atât de bun şi 
prietenos cu mine, vreau să-ţi împărtăşesc şi dumitale 
speranţa pe care o avem pentru mâine. Nutrim credinţa că 
tatăl nostru adoptiv ştia despre taina originii noastre şi că a 
împărtăşit-o înainte de moarte fiului său. 

— Şi crezi că el v-o va destăinui mâine? 

— Da. Dumneata ce părere ai? 

— Ca să fiu sincer, trebuie să-ţi spun că nu veţi afla nimic. 

— Dar ce-i poate folosi lui taina? 

— Mult, foarte mult. 

— Nu prea văd. 

— Pentru că nu cunoşti această taină. Un lucru e sigur: în 
mâna lui ea este o armă împotriva dumitale, şi cred că se va 
folosi de ea, ca să-ţi înfrângă împotrivirea de până acum faţă 
de stăruinţele sale. 

— Nu va izbuti. 

— Asta nu se poate şti. Ce te faci dacă-ţi făgăduieşte cine 
ştie ce bogății? Se poate ca tatăl dumitale să fi fost bogat. 

— Posibil, căci mama a avut multe lucruri de preţ, pe care 

a fost nevoită să le vândă încetul cu încetul. 

— Ei, vezi? Şi iată că acest Charles Berteu îţi pretinde 
mâna. Dacă spui „da”, îţi dezvăluie taina originii şi devii 
bogată. Dacă însă îl refuzi, nu-ţi împărtăşeşte nimic şi rămâi 
săracă. 

— În cazul acesta prefer să rămân săracă. 

— Dar nu trebuie să ţii seamă şi de Madelon? 

— Madelon va prefera să rămână săracă, decât să mă ştie 
nenorocită. 

— Dumnezeu să vă binecuvânteze. Acum încă ceva: unde 
locuieşte acest Charles Berteu? Chiar la castel? 

— Nu, ci într-o clădire alăturată, destinată 
administratorului. 

— E mare clădirea? 

— Are două ferestre în faţă şi patru în spate. 

— Câte etaje? 

— Parter şi etaj. 

— Obloane sunt? 

— Numai la parter. 

— Paratrăsnet? 

— Da. 

— Balcon? 

— Nu, în schimb o verandă care duce de jur-împrejurul 
clădirii şi de care atârnă viţă de vie. 

— Şi asta urcă până la etaj? Aşadar, această casă e izolată 
şi n-are grădină? 

— Exact. Dar de ce întrebi despre toate acestea? 

— Din prevedere, fără vreun plan anume. La ce oră vrei să 
pleci mâine? 

— În cursul dimineţii. 

— Atunci voi îngriji de trăsură. 

Nanon se ridică şi zise: 

— Ştiam eu că vei face pentru noi mai mult decât te 
puteam ruga. Din ceas în ceas creşte datoria noastră de 

recunoştinţă faţă de dumneata, dragă domnule Schneeberg. 

— Se zice că există unele fiinţe care nu-şi cunosc puterea, 
spuse el. Aşa e şi cu omul. Există oameni care posedă bogății 
nesfârşite, fără să bănuiască. Cunosc o tânără fată care e atât 
de bogată, încât fiecare privire prietenoasă a ochilor ei e 
făurită numai din diamante. Oare o astfel de privire nu face 
mai mult pentru mine decât ceea ce numeşti dumneata 
recunoştinţă? 

Ea râse şi întrebă: 

— Pot să ştiu cine e această zeiţă? 

— Chiar dumneata, domnişoară Nanon. 

— Atunci te voi răsplăti de azi înainte numai cu priviri de 
diamant. Noapte bună, domnule Schneeberg. 

Cu aceasta, ea părăsi încăperea. Fritz rămase uimit de 
brusca ei dispoziţie, dar se simţea totuşi fericit. 


7. În pulberărie 


Castelul Malineau fusese distrus de foc pe la sfârşitul 
veacului al XVIII-lea şi fusese reclădit de stăpânul de atunci 
într-un stil mai frumos şi extins ca suprafaţă. 

Proprietarul n-a vrut ca un inferior să locuiască sub acelaşi 
acoperiş cu dânsul, de aceea a despărţit locuința 
administratorului de clădirea principală. 

Căsuţa era întocmai aşa cum o descrisese Nanon şi tot ce 
mai poate fi adăugat e că avea un acoperiş drept, la fel ca şi 
castelul. 

Într-o odaie cu două ferestre a acelei clădiri locuia Charles 
Berteu, fiul administratorului decedat. Era un om de vreo 
douăzeci şi şase de ani. Fără a fi înalt, era gras şi vânjos. Un 
cap mare, o ceafă groasă şi ochi mici, ficşi, făceau o impresie 
de putere trupească, dar de inferioritate spirituală. 

Avea înaintea sa o condică şi mormăia indispus în faţa 
cifrelor. 

O femeie în doliu intră. Era mărunţică dar osoasă, ştirbă, 
iar pielea galbenă făcea chipul ei neplăcut. 

— Ei, Charles, zise ea, cât vin? 

— larăşi afurisitul acela de vin? se răsti el. N-avem nici o 
sticlă. 

— Dar dincolo, în pivniţa boierească? 

— Păi, de un ceas tot socotesc cât putem lua şi câţi 3 se 
pot face din 5, dar e al naibii de greu. 

— Faci socoteala mai târziu. Azi nu e timp de asta. 

— Dar dacă ne vin boierii pe cap şi condicile nu-s în 
regulă? 

— Lasă că nu se întâmplă asta. 

— Oho! Generalul a scris că va veni peste patru 
săptămâni. În privinţa asta nimic de zis. Dar iată că am fost 

nevoiţi să dăm de veste despre moartea tatei şi ne putem 
aştepta să vină mai curând să cerceteze condicile şi tot ce 
mai e de cercetat. 

— Nici asta n-o să ne pună în încurcătură. Generalul nici 
nu bănuieşte că tata ţinea două rânduri de scripte, unul 
pentru el şi altul pentru boieri. 

— Tocmai asta e ceea ce-mi dă bătaie de cap. Tata era 
priceput în asemenea treburi; dar pentru că mie nu-mi explica 
decât pe jumătate, îmi vine greu acum. Atât am putut 
deduce, că n-a făcut economii. 

Femeia scoase un oftat. 

— Bogaţi nu suntem, spuse ea. 

— Deloc chiar. Înainte să vină generalul, trebuie să punem 
nouă sute de franci în casă. De unde-i luăm? 

— Cred că bătrânul căpitan... 

— Ei da, comanda aceea de pulbere va aduce bani, dar şi 
asta înseamnă că sapi o groapă mai mare ca să umpli una 
mai mică. 

— Eu altfel îmi închipuiam totul. Ar fi trebuit să avem sacii 
în căruţă la moartea tatei. 

— Asta era şi intenţia lui, dar afurisitele alea de acte de 
naştere şi certificate de botez! Unde Dumnezeu s-or fi aflând? 

— Nu le mai găsim, după ce am răsturnat până acum totul 
cu josul în sus. 

— Dar se aflau într-adevăr aici? 

— Da. Mama celor două fete le-a păstrat ea însăşi, şi încă 
într-un loc sigur. 

— Tata cunoştea locul? 

— Fireşte. 

— Ştia şi care e numele adevărat al celor două fete? 

— Ştia totul. 

— Cu atât mai rău că a murit înainte de a fi putut să ne 
destăinuie ceva. 

— Ce n-am fi putut căpăta pentru hârtiile acelea! Fără 

îndoială, sume mari! zise femeia. 

— Prostii! spuse fiul. Tu ai fi vândut documentele celor 
două fete? Asta ar mai fi lipsit! Nu, totul pentru noi. 

— Şi acum n-ai nimic. 

— Ei, aş! Actele vor fi găsite mai curând sau mai târziu; 
principalul lucru sunt fetele. Eu mă însor cu Nanon şi astfel 
sunt sigur de moştenire. 

— De mult tot vrei tu să te însori cu ea, dar vezi că dânsa 
n-a zis încă „da”. 

— Ţine-ţi gura! Va trebui totuşi să mă ia. 

— Eu nu cred. 

— Ţi-o voi dovedi. Dacă nu ar fi intervenit moartea tatei, 
aş fi plecat acum la Ortry, mai ales că tot trebuia să mă duc 
pentru livrarea pulberii. Bătrânul m-ar fi ajutat, căci nu-i 
poate fi decât plăcut faptul că Nanon pleacă de lângă 
baroană, care are în ea un sprijin. Dar pentru că tata a murit, 
voi proceda altfel. Astăzi trebuie să se hotărască. 

— Fii cu băgare de seamă, Charles! 

— Cine a fost găsit bun să stea alături de şeful 
franctirorilor, nu poate fi un oarecare. 

— Şi când va fi soţia ta, ce se va întâmpla? 

— Atunci vom răsturna casa cu susul în jos, ca să găsim 
hârtiile. la ascultă! 

Se auzea huruitul unei trăsuri şi tropote de cai. 

— Cine-o fi? întrebă mama. 

— Du-te jos şi vezi! 

— Dacă o fi ea, nu vrei s-o întâmpini tu? 

— Nu. Asta nu se potriveşte cu rolul meu. Ea e copila 
adoptivă, pe când eu sunt fiul adevărat. Dânsa trebuie să 
vină la mine să mă salute. 

Femeia ieşi şi, după puţin timp, se auziră de jos glasuri 
limpezi de fete. Paşii se apropiară, văduva deschise uşa şi 
zise: 

— Uite o surpriză, au venit amândouă. 

Charles se întoarse repede şi le văzu pe Nanon şi 
Madelon. Fruntea i se încruntă. Nu era ce vroia dânsul. 
Madelon îi stătea în drum. 

Se ridică şi întinse mâna spre cele două fete. 

— Fiţi bine venite! le zise. La Nanon mă aşteptam, la tine 
însă nu, Madelon. Cum ai ajuns aici de la Berlin? 

— Nanon mi-a telegrafiat şi am plecat îndată, răspunse 
Madelon. 

— V-aţi fi putut lipsi, tu de telegrafiat, şi tu de venit. 

— Nu de dragul tău am făcut asta, spuse Nanon. Am ţinut 
să ne revedem noi două. 

— Ai căpătat gură mare, fetiţo! Ei, duceţi-vă jos. Eu am de 
lucru şi jos e treabă pentru voi. Mama o să vă arate ce trebuie 
făcut. 

Ele dădură să plece, dar dânsul le opri: 

— la staţi! Aţi venit cu o trăsură? 

— Da, răspunse Nanon. 

— A cui e? 

— A unui birjar din Etain. 

— Se înapoiază imediat? 

— Nu. Aşteaptă până diseară la cârciumă. 

— Ce, vreţi să şi plecaţi diseară? Asta nu merge. Veţi 
rămâne mai mult timp aici. 

— Nu putem. Concediul nostru e atât de scurt, încât 
trebuie să ne întoarcem chiar azi. 

— Aşa. Şi zici că birjarul rămâne la cârciumă? Dar cine-l 
plăteşte? 

— Noi. 

— Bine. Puteţi pleca. 

Ele se retraseră, iar el continuă să facă socotelile. După 
câtva timp ceru mamei sale s-o trimită pe Nanon la el. 

— Vrei s-o întrebi acum dacă-şi dă consimţământul? Se va 
opune. 

— Aşteaptă. 

— Pare că a devenit alt om, mult mai dură, mai sigură pe 
ea, mai înţeleaptă. 

— Şi eu m-am schimbat. Să vedem cine va învinge. 

Bătrâna plecă. 

Nu trecu mult şi fata intră. Ea ştia despre ce e vorba, dar 
nu păru deloc stingherită sau înfricoşată. 

Berteu stătea pe sofa şi arătă un loc, alături de el. 

— Mulţumesc! răspunse ea. Problemele uşoare obişnuiesc 
să le rezolv stând în picioare. 

— Îţi închipui că e vorba de o chestiune atât de uşoară? 
Atunci să ştii că te înşeli. Dimpotrivă, e una foarte serioasă şi 
importantă. la loc, deci! 

Ea se aşeză pe un scaun, departe de el. Charles încruntă 
fruntea şi o măsură pe fată din cap până-n picioare. 

— Ce e drept, e drept! zise dânsul. Te-ai făcut fată 
frumoasă. 

— Da, aşa e, răspunse ea. 

— Măi să fii! exclamă el. Aşadar, eşti convinsă de valoarea 
ta? 

— La fel ca tu de ata. 

— Bun, atunci ne potrivim. Două persoane foarte 
valoroase. 

— Eu n-am văzut la tine nici un fel de valoare. 

— Lasă c-o să vezi. La suprafaţă se vede numai piatra, dar 
ca să dai de diamante trebuie să sapi. 

— Eu n-am chef de săpat. Mi se oferă destule diamante 
gata şlefuite. 

— Pe toţi dracii! Eşti o pisică primejdioasă. Să nu ne 
pierdem vremea cu vorbe zadarnice, căci tot n-ajungem la 
nimic. Să venim la afacere de-a dreptul: vreau să mă însor cu 
tine. 

— Îmi închipuiam. Dar vezi că eu n-am nici un chef. 

— Ai vorbit foarte deschis. Sper că şi pe viitor vei rămâne 
la fel de sinceră, ca să ajungem mai repede la un rezultat. Ai 

cumva deja un logodnic? 

— Nu. De fapt nu-s obligată să-ţi răspund, dar o fac totuşi, 
ca să ajungem mai curând la capăt. 

— De ce nu mă vrei, deci? 

— Pentru că nu te socot bărbatul cu care aş putea fi 
fericită. 

— Vezi că uneori omul se înşală. Ştii tu ce-a făcut tatăl 
meu pentru voi două? 

— Ni s-a spus asta adesea, aşa că întrebarea e de prisos. 
Ştiu totul pe de rost. 

— Ar trebui să fii recunoscătoare. 

— Nu văd nici un motiv pentru asta. Mama şi-a vândut 
bijuteriile şi tot ce avea, ca să vă plătească. Bănuiesc chiar că 
a depus la voi o sumă pe care aţi ascuns-o. 

— De necrezut! Dar ar fi totuşi bine să-ţi ţii gura. 

— N-am de ce să mă tem, şi cu atât mai puţin de tine. 

— Să lăsăm asta! Care vasăzică, nu te căsătoreşti cu mine 
nici din dragoste, nici din recunoştinţă. Dar cum stăm cu 
logica? O legătură atât de inteligent pusă la cale... 

— Mulţumesc. 

— Voi nu vă cunoaşteţi numele adevărat... 

— ÎI cunoşti tu cumva? 

— Hm! 

— Dă-mi un răspuns precis! 

— Dacă devii soţia mea vă dau numele, hârtiile şi prin 
asta putinţa de a intra în posesia moştenirii. 

— Ah, vrei să moşteneşti prin mine? 

— Fireşte. Nu neg deloc asta. 

— Dovedeşte-mi întâi că eşti în posesia hârtiilor noastre! 

— Nu mă crezi? 

— Te ştiu mincinos. 

— Nu te-aş escroca pe tine. 

— Scuteşte-mă! Arată-mi documentele! 

— Nici nu-mi dă prin gând. 

— Atunci nu mai avem ce vorbi. 

Se ridică şi părăsi repede camera, în vreme ce dânsul 
încleşta pumnii şi scrâşni: 

„Asta mi-o vei plăti. Va trebuie să fii a mea, fie şi numai 
pentru a mă răzbuna pe îngâmfarea ta.” 

După ce sicriul fu coborât în groapă, rudele şi cunoscuţii 
se înapoiară la castel, unde avea loc praznicul tradiţional. 

Ca fiice adoptive ale răposatului, Nanon şi Madelon aveau 
îndatorirea să servească oaspeţii. 

După întoarcerea de la cimitir, Charles Berteu se duse la 
vizitiul său, care era un om de aceeaşi teapă ca stăpânul. 
Făcuseră adesea împreună unele lucruri nu prea curate. 

— L-ai văzut pe vizitiul acela care le-a adus pe cele două 
surori? întrebă Berteu. 

— Nu. 

— Atunci du-te la cârciumă, unde a tras, şi te uită la toate: 
cai, trăsură, vizitiu, îmbrăcămintea sa, în sfârşit: totul. 

— Pentru ce? E vorba de vreo lovitură? 

— Da, o lovitură şi douăzeci de franci pentru tine. 

— Atunci sunt gata. 

— Vreau să ştiu dacă ai putea trece seara drept acel 
vizitiu, trăsura noastră să fie luată drept a lui, şi aşa mai 
departe. 

— Aha! Pricep! Se va face! Dar v-aş ruga, conaşule, să-mi 
daţi câţiva franci înainte, căci trebuie să iau un păhărel la 
cârciumă, ca să pot vedea ce e de văzut. 

Vâri în buzunar banii pe care-i primi şi porni spre 
cârciumă. 

Acolo, printre puţinii clienţi, se afla şi Fritz. Venise pe jos, 
dăduse târcoale castelului, şi acum, după ce băuse ceva, 
vroia să se ducă să vadă pulberăria despre care pomenise 
Nanon. 

El băgă de seamă că noul venit se uită cu prea mare 
atenţie la vizitiul protejatei sale, zăbovi apoi câtva timp în 

grajd, după aceea examină trăsura aflată în faţa uşii. 

Asta îl făcu să intre la bănuială. Când individul luă iar loc 
în cârciumă, Fritz se aşeză la masa lui, ciocni cu dânsul un 
pahar şi-l atrase într-o discuţie din care află că era vizitiul lui 
Charles Berteu. 

Culegătorul de plante îşi zise că aici se punea ceva la cale, 
vreo lovitură care privea trăsura. Credea că iscoada se va 
înapoia curând la castel, dar nu se întâmplă aşa. Dimpotrivă, 
se aşeză lângă ceilalţi clienţi şi începu să joace cărţi cu ei. 

Fritz începu să se plictisească şi se ridică, pentru a da 
puţin târcoale împrejurimilor. Era încredinţat că dacă se va 
produce ceva împotriva celor două surori, asta se va întâmpla 
numai către seară. 

În inima pădurii descoperi pulberăria. O potecă destul de 
lată o lega de castel. În ziua aceea nu se lucra, datorită 
înmormântării administratorului. 

începu să se întunece şi Fritz se înapoie la cârciumă. ÎI 
mai găsi acolo pe vizitiu, dar acesta plecă curând. Fritz îl 
urmă până la castel. Se îngrijise de câteva unelte, pentru 
cazul când va avea nevoie. 

Vizitiul se făcu nevăzut şi Fritz porni în recunoaştere. Se 
caţără de-a lungul stâlpilor verandei şi ajunse pe o platformă 
acoperită cu tablă, de unde se puteau vedea toate ferestrele 
etajului. 

Cu multă băgare de seamă se târî de la o fereastră la alta, 
de jur-împrejur. Printre oaspeţii adunaţi la praznic le văzu pe 
cele două surori. Aruncă o privire în toate odăile luminate şi o 
recunoscu pe aceea a lui Charles Berteu. 

Acesta se afla împreună cu oaspeţii. Atâta vreme cât era 
acolo, nu era nimic de temut. 

Abia după o bucată bună de vreme Charles se ridică şi ieşi 
afară. Fritz se aplecă şi începu să se târască pe verandă până 
la odaia pe care o socotea a lui Berteu. Abia ajunse acolo, că 
auzi prin fereastra deschisă: 

— Mathieu! 

— Da, conaşule! răspunse cineva din locuinţa vizitiului. 

— Vino sus! 

Vizitiul veni şi Fritz putu vedea şi auzi totul. 

— Ei, ai deschis ochii? întrebă Berteu. 

— Şi încă cum! Cu cât eşti plătit mai bine, cu atât poţi 
vedea mai lămurit. 

— Cum e trăsura? 

— De, una mijlocie, cam ca a noastră. 

— Caii? 

— Doi murgi, cum avem şi noi. 

— Vizitiul? 

— De statura mea, înalt şi voinic. 

— Crezi deci că la adăpostul întunericului ar fi cu putinţă 
să schimbi trăsura noastră cu cealaltă? 

— Cu siguranţă. Numai c-ar trebui să ne ferim de lumină. 

— Asta se înţelege de la sine. Îți închipui despre cine e 
vorba? 

— Fireşte, de persoanele care au venit cu trăsura străină. 

— Ai ghicit, pui de lele! E vorba de o festă pe care vreau s- 
o joc surorilor mele adoptive, dar despre care nu trebuie să 
bănuiască nimeni nimic. Şi acum, ascultă! Trebuie să-ţi spun 
că vreau să aflu de la cele două fete ceva ce ele nu vor să-mi 
comunice de bunăvoie. Trebuie să le silesc, deci. Dar asta se 
poate întâmpla numai provocându-le frică, fireşte fără să li se 
întâmple vreun rău. Pentru aceasta am nevoie de ajutorul 
tău. Surorile vor să plece astă-seară. Vor trimite după trăsură 
şi vor porni. În consecinţă, eu am plănuit să nu fie duse la 
oraş, ci într-un loc de unde să fie silite să se înapoieze aici. În 
felul acesta îmi impun voinţa de a le reţine mai mult timp la 
noi. 

— Pricep. Trebuie să iau locul vizitiului lor? 

— Da. Îndată ce văd că vor să plece, îţi dau de veste. 
Înhami şi duci trăsura într-un loc asupra căruia ne vom 

înţelege. Surorile vor trimite în sat după trăsura lor. Omul însă 
nu va merge într-acolo, ci la tine. 

— Şi eu trag aici, iar ele vor crede că sunt vizitiul lor. Va 
trebui să-mi iau mantaua aia veche, deoarece şi vizitiul lor 
are una la fel. 

— Da. Fireşte că ridici gulerul şi bagi de seamă să nu stai 
în faţa luminii felinarului. 

— Dar încotro s-o iau? 

— La pulberărie. Azi nu e nimeni acolo. 

— Dar aia e prea aproape. Nu s-ar putea zice că m-am 
rătăcit. 

— Atunci n-ai decât să faci un ocol. După ce surorile se 
vor fi urcat, îmi iau rămas bun de la ele şi pornesc repede 
spre pulberărie. Îl iau cu mine pe prietenul Ribeau, ca să nu 
fiu prea singur. Când ajungi tu acolo, după ocolul făcut, dai de 
noi. 

— Bun! Voi face în aşa fel ca şi cum nici n-aş şti unde mă 
aflu. Ciocănesc în uşă şi dumneavoastră deschideţi. 

— Da. Poarta o vom lăsa deschisă, ca să poţi intra. O 
închidem după aceea la loc, ca fetele să n-o poată şterge. 
Fireşte că nu vom avea lumină când vă vom deschide, şi le 
vom duce pe cele două fete în biroul meu. Ele mă vor 
recunoaşte şi-ţi închipui surpriza lor. 

— Şi eu ce fac? 

— Tu aştepţi puţin, dragul meu, până-ţi voi da de ştire 
dacă plecăm cu tine acasă, ori mergem pe jos. În cazul al 
doilea, te întorci, fireşte, căci vom stropi gluma cu câteva 
sticluţe de vin pe care le luăm cu noi. 

— Acum mai e vorba numai de locul unde trebuie să 
aştept cu trăsura. 

— Pe drumul spre pulberărie. Acolo nu te vede nimeni. Fă 
deci treaba bine! Dar în nici un caz nu trebuie să le laşi pe 
fete să coboare înainte de a ajunge la destinaţie. E posibil ca 
ele să intre la bănuială, aşa că se cere să fii deştept. 

— N-aveţi nici o grijă! răspunse Mathieu şi plecă. 

Fritz socoti că auzise destul, astfel că se dădu jos de pe 
terasă şi se îndepărtă. Ajungând într-un loc unde nu putea fi 
văzut, se opri şi chibzui: 

„Hm! Aş putea să zădărnicesc lovitura, fără să le pun în 
primejdie pe cele două fete. Dar de ce să-l las pe Berteu să 
scape atât de ieftin? Şi-apoi, pulberăria aceea veche mă cam 
ispiteşte, îmi face impresia că se poate afla ceva acolo. Şi 
vizitiul acesta merită şi el o răsplată, de altă natură decât 
aceea la care se aşteaptă. Da, voi cuteza! Două revolvere şi 
doi pumni vânjoşi sunt de ajuns ca să scap de Berteu şi de 
prietenul său Ribeau.” 

Se întoarse la cârciuma din sat. Acolo îşi făcu rost de o 
lumânare şi-i spuse vizitiului că e trimis de cele două 
doamne, care-l roagă să le aştepte cu trăsura peste un ceas. 
Asta era o măsură de prevedere, pe care o luă pentru orice 
eventualitate, căci se putea ca planul său să ia o întorsătură 
nebănuită. Intră apoi în grajd şi căută câteva frânghioare pe 
care le vâri în buzunar. 

Întorcându-se la castel, coti pe drumul care ducea la 
pulberărie şi unde urma să aştepte Mathieu. Acesta nu era 
încă acolo, însă nu dură mult şi Fritz auzi tropot de cai şi 
huruit de roţi. 

Se afla într-un loc ceva mai larg al drumului, pentru că îşi 
spusese că aici vizitiul va întoarce în orice caz şi va aştepta. 
Aşa se şi întâmplă. Omul cobori de pe capră, priponi caii şi 
deschise portiera trăsurii, pentru a intra înăuntru, să se aşeze 
acolo. 

Acesta era momentul potrivit. Fritz se apropie tiptil şi-l 
strânse atât de tare de beregată, încât nu mai putu scoate 
nici un geamăt, ci se prăbuşi la pământ, pierzându-şi 
cunoştinţa. 

Fritz îl dezbrăcă de manta şi pălărie, le puse pe amândouă 
deocamdată de-o parte, apoi îl luă pe individ şi-l târî o bucată 

în pădure. Acolo îl legă de un copac şi-i mai puse în gură 
propria batistă, ca să nu poate striga când se va trezi. 

După ce fu gata cu toate acestea, se întoarse la trăsură, 
îşi puse mantaua, schimbă pălăria sa cu a celuilalt, dezlegă 
hamurile, luă biciul şi urcă pe capră. 

Acum era gata şi aştepta trimisul care trebuia să-l cheme. 
După un sfert de oră acesta se ivi. 

— Psst! spuse el, ajungând la trăsură. 

— Da, răspunse Fritz. E timpul? 

— Da, însă nu prea repede, căci din sat până acolo e mai 
mult decât de aici. 

Fritz porni şi în curând opri în faţa uşii. Însă în aşa fel încât 
să nu se afle în lumină. Îşi ridicase gulerul şi îşi dăduse jos 
borul pălăriei, să nu i se vadă trăsăturile feţei. 

Nanon şi Madelon ieşiră afară, însoţite de Berteu, de 
mama acestuia şi de câţiva oaspeţi. Îşi luară rămas bun şi 
urcară. Berteu se apropie de capră şi-i şopti vizitiului: 

— Faci un ocol de cel puţin o jumătate de oră. 

Fritz dădu din cap şi porni, fireşte, în direcţia satului. Cele 
două fete nu observară nimic. Cu puţin înainte de sat, trăsura 
opri şi ele văzură că vizitiul cobori de pe capră. Nanon 
deschise fereastra. 

— Ce s-a întâmplat? De ce-ai oprit? 

— Pentru că am de vorbit cu dumneavoastră. 

Celor două li se făcu frică. Ce-ar putea să le spună omul 
ăsta? 

— Urcaţi pe capră, spuse Madelon. Când vom ajunge în 
sat ne veţi face comunicarea! 

— Nu, domnişoară Madelon! răspunse Fritz, de data 
aceasta nemaiprefăcându-şi vocea. 

— Dumnezeule! exclamă Nanon, recunoscându-i glasul. 
Ăsta nu-i vizitiul nostru! Domnul Schneeberg! 

— Da, chiar eu. Să n-aveţi nici o teamă! 

— Slavă Domnului! Începuse să-mi fie frică. Dar unde e 

vizitiul nostru? 

— Vă aşteaptă în sat cu trăsura. 

— Ah! Asta nu-i a lui? 

— Nu. Trăsura pe care o vedeţi, împreună cu caii, aparţin 
scumpului dumneavoastră frate, Charles Berteu. Urma să fiţi 
răpite. 

— Răpite? 

— Da. Eu însă v-am făgăduit să veghez asupra 
dumneavoastră. 

— Îţi mulţumim, domnule. Dar cum era să fim răpite? 

— Vroiau să vă ducă la pulberărie, unde vă aşteaptă 
Berteu şi Ribeau. 

Fritz le povesti tot ce aflase, ceea ce le făcu pe fete să se 
cutremure. 

— Ce ticăloşie! zise Madelon. Să plecăm repede în sat. 

— Vă temeţi într-adevăr atât de mult de aceşti doi 
oameni? 

— Acum că eşti cu noi, nu ne mai temem. 

— Asta îmi dă curajul să vă adresez o mare rugăminte. 

— Vorbeşte, dragă domnule Schneeberg, zise Nanon. 

— Vedeţi, eu n-aş vrea să plec spre sat, ci la pulberărie. 

— Dumnezeule, la aceşti doi oameni? Pentru ce? 

— Pentru ca să-i pedepsesc în faţa dumneavoastră. Şi, în 
afară de asta, am un motiv special să văd ce-i înăuntrul 
pulberăriei. 

— Dar, domnule, ce pericol! 

— Nicidecum! Sau nu aveţi încredere în mine? 

— Cum poţi întreba aşa ceva? Pe dumneata se poate 
conta în orice situaţie. 

— Mulţumesc! râse el jenat. Dar cu siguranţă nu v-aş lăsa 
pradă unei primejdii pe care n-aş putea s-o preîntâmpin. 

— Tu ce spui de asta, Madelon? 

— Eu aş vrea să le las o amintire ticăloşilor. 

— Ai curajul deci să pleci într-acolo? 

— Da, deoarece domnul Schneeberg ne asigură că ne va 
ocroti. 

— Dar ce se va întâmpla acolo? Ce vom avea de făcut? 

— Eu voi juca rolul vizitiului, zise Fritz. Trec pe la 
pulberărie şi fac în aşa fel ca şi cum ne-am fi rătăcit. Ni se va 
deschide pe întuneric, apoi se va închide poarta în urma 
noastră. 

— Atunci suntem prizoniere. 

— Tocmai asta vreau. Vă voi duce apoi în biroul fratelui 
dumneavoastră. 

— Numai pe noi? Fără dumneata? 

— Da. Însă veţi fi totuşi sub ocrotirea mea. Aţi ţinut 
vreodată vreun revolver în mână? 

Fetele răspunseră afirmativ. 

— Aici aveţi două. Luaţi-le, ca să vă folosiţi de ele în caz 
de nevoie. Împuşcaţi fără teamă, dacă vi se va face vreun 
rău. lau asupra mea răspunderea. 

— Să ucid un om? Niciodată! strigă Madelon, înfiorându- 
se. 

— O, nu se va ajunge atât de departe. Când cei doi indivizi 
vor vedea armele îşi vor pierde curajul. Asemenea ticăloşi 
sunt de obicei laşi. Unde se află biroul? Aţi locuit aici. Trebuie 
să ştiţi. 

— Opus holului. Deci nu vei fi în apropierea noastră. 

— Nu vă fie teamă! Dacă veţi avea nevoie de mine voi fi 
acolo. Aveţi deci încredere în mine? Nimeni nu vă va mişca un 
fir de păr! 

— Ei, atunci încuviinţez cu plăcere, pentru a le putea 
spune acestor doi cât îi dispreţuiesc. Nu mi se pare un risc 
prea mare, deoarece avem arme. Să pornim! 

Fritz se întoarse pe drumul care ducea la pulberărie. 
Ajungând acolo, plesni din bici şi strigă, cu glas schimbat: 

— Alo! Locuieşte cineva aici? 

Trebui să mai repete o dată cuvintele, apoi se auzi 

mişcare îndărătul porţii, aceasta fu puţin deschisă şi cineva 
întrebă: 

— Cine-i? 

— Ne-am rătăcit. Unde ne aflăm? 

— V-aţi rătăcit? Şi încă cu o trăsură! Încotro vreţi să vă 
duceţi? 

— La Etain. 

— Şi de unde veniţi? 

— De la castelul Malineau. 

— Oho! Aţi luat-o prost. Dacă vreţi să coborâţi pentru un 
sfert de oră, o să mă aşez după aceea pe capră lângă 
dumneata şi o să vă duc pe drumul bun. 

— Bun. Doamnele primesc. 

— Ah, sunt doamne! Poftim, intraţi înăuntru cu trăsura! 
Din păcate n-avem lumină, dar le voi călăuzi pe coniţe. 

Poarta fu larg deschisă şi, după ce Fritz îşi duse trăsura 
înăuntru, cineva o închise la loc. 

Cele două fete coborâră şi imediat fură luate de mână şi 
trase printr-o uşă. 

Fritz rămase deocamdată pe capră. Dar îndată ce nu mai 
auzi paşii celorlalţi, cobori, scoase lumânarea şi o aprinse. La 
lumina ei observă că poarta fusese închisă cu un zăvor de 
lemn, pe care-l putea îndepărta lesne. 

Porni deci după ceilalţi. Străbătu încăperea propriu-zisă a 
pulberăriei şi auzi curând voci de bărbaţi şi de femei. Când 
ajunse la uşa îndărătul căreia se aflau persoanele, stinse 
lumânarea şi aşteptă. 

Cei doi ticăloşi îşi închipuiseră că, după ce vor intra în 
odaie, fetele vor scoate ţipete de spaimă; ne putem închipui 
uimirea lor însă când cele două tinere se îndreptară liniştite 
spre canapeluţa aflată acolo şi luară loc. Astfel ele aveau în 
spate un perete, în dreapta un altul şi în faţă masa. 

Berteu şi Ribeau priviră nedumeriţi unul la altul. În cele 
din urmă, cel dintâi zise: 

— La asta nu m-aş fi aşteptat! Voi sunteţi? Dar ia spuneţi, 
cum v-aţi putut rătăci? 

— Şi încă aici! adăugă Ribeau. 

— Vina e în orice caz a vizitiului, răspunse Nanon. 

— Ceea ce înseamnă că aţi angajat un om foarte prost. 

— Sau că tu ne-ai pus pe capră un individ foarte dibaci. 

Berteu izbucni în râs şi spuse: 

— La ce am nega. Vroiam să vă mai avem aici câteva 
ceasuri, fetelor. Vă vom povesti cum am făcut asta. Dar să ne 
facem puţin comozi. Mai e loc destul şi pentru mine pe 
canapea. Sper să nu aveţi nimic împotrivă. 

Vru să dea masa la o parte, dar cele două fete scoaseră 
revolverele şi Nanon zise: 

— Poftim, cu condiţia să n-aveţi nici voi nimic împotrivă. 

— Pe toţi dracii! izbucni Berteu. 

— La asta nu v-aţi aşteptat, nu-i aşa? Luaţi aminte că vom 
culca la pământ pe acela care ne va atinge. 

— Prostii! Daţi la o parte drăciile alea! De unde aveţi 
armele? 

— În faţa unor oameni de teapa voastră trebuie să fii 
totdeauna pregătit. 

— Dar trebuie să te şi pricepi să umbli cu arme de foc, 
observă Ribeau. 

El părea să fie un bun gimnast, căci, făcând un pas spre 
masă şi aplecându-se repede, prinse cele două revolvere şi le 
smulse din mâinile slabe ale femeilor, care scoaseră ţipete de 
spaimă. 

— Aşa! spuse Ribeau râzând. Acum suntem noi stăpânii 
situaţiei şi vă vom dicta condiţiile noastre. 

— Încă nu! se auzi un glas îndărătul său. 

Vru să se întoarcă, dar nu izbuti, căci un laţ căzu pe capul 
său şi-l trânti la pământ ca pe un butuc. Berteu se dădu 
înapoi: credea că-l are în faţă pe propriul său vizitiu. 

— Ticălosule! strigă el. Ce-ţi dă în gând? Te alung ca... 

Amuţi, căci avu soarta tovarăşului său. Şi abia acum Fritz 
îşi scoase mantaua şi pălăria. 

— Aşa! zise el. Aceşti stimaţi domni nu vor scoate nici un 
cuvânt o bucată de vreme. Îmi cunosc eu mâna. Şi acum, ia 
să gustăm puţin din soiul acesta! 

Destupă una din sticle, îşi turnă un pahar şi-l dădu pe gât. 
După aceea ridică revolverele, care căzuseră din mâna lui 
Ribeau. 

— Ce bine c-ai venit! zise Nanon. Ne-am pomenit deodată 
fără arme. Ce facem acum? 

— Să mai aşteptăm niţeluş. 

Cu frânghiile ce le mai avea, îi legă pe cei doi şi-i aşeză în 
aşa fel, încât atunci când se vor trezi să nu poată vedea ce se 
întâmplă în odaie. 

Deschise apoi biroul şi începu să-i cerceteze conţinutul. 
Chipul său exprima o satisfacţie din ce în ce mai mare. 
Madelon ştia că e sergent-major prusac, astfel că ea cunoştea 
motivul interesului său pentru hârtiile aflate acolo. Nanon 
însă n-avea nici o cunoştinţă despre asta, astfel că întrebă: 

— Te interesează atât de mult fabricarea pulberii? 

— Nu. În schimb documentele pe care le găsesc aici, da. 
Cunoşti semnătura aceasta? 

El îi puse în faţă câteva scrisori. 

— Ah, bătrânul căpitan! spuse ea. 

— Şi astalaltă? 

— Contele Rallion. 

— Lucrurile acestea mă interesează atât de mult, încât aş 
dori să am o copie a lor. Nu voi pune răbdarea 
dumneavoastră prea mult la încercare. 

Luă creionul şi hârtie şi începu să scrie. 

Nanon se minună de comportamentul acestui culegător 
de plante. Era o situaţie ieşită din comun: acolo cei doi legaţi 
fedeleş, ce nu-şi reveniseră încă după urma loviturilor; aici 
cele două fete, care tocmai fuseseră salvate dintr-o mare 

primejdie şi care îl priveau pe Fritz atât de liniştite, de parcă 
s-ar fi aflat în cea mai mare siguranţă. Când sfârşi, după 
câtva timp, acesta zise: 

— Aşa, acum sunt gata şi putem porni. 

Puse copia în buzunar şi hârtiile la locul lor. Tocmai vroia 
să-şi aprindă lumânarea, să poată stinge apoi lampa din 
cameră, când ciuli urechea. 

— Bate cineva! zise Nanon. 

— Ba sunt izbituri în toată puterea cuvântului, în poartă, 
răspunse Fritz. Şi ia auzi ce zarvă! Eu cred că suntem chiar 
asediați. Să fi izbutit vizitiul să se elibereze şi să-i aducă pe 
oaspeţi aici? 

— Asta n-are ce să ne strice, zise Nanon. Să deschidem. 

Dar Madelon îşi dădu seama de situaţie mai bine. Fritz se 
afla în cea mai mare primejdie. 

— Să nu deschizi! se rugă ea. 

— De ce nu? 

— Îţi spun mai târziu. 

— Bine! zise Fritz. Pentru dumneavoastră două primejdia 
e mai mică, dar dacă pun mâna pe mine, nu mă aşteaptă 
nimic bun. L-am legat pe vizitiu şi pe ăştia de aici i-am culcat 
la pământ. 

— Asta e foarte prost! zise Madelon. 

— Ce-i de făcut? Ciocăniturile şi strigătele se înteţesc din 
ce în ce mai mult. 

— Haideţi! zise Fritz. Trebuie să vedem ce vor. 

Lăsă acolo pălăria şi mantaua lui Mathieu, iar revolverele 
le puse în buzunar. Apoi le luă de mână pe fete şi le conduse 
la trăsură, pe întuneric. Afară se părea că-şi dau osteneală 
mulţi oameni să spargă poarta. 

— Vom vedea noi dacă domnii aceştia vor izbuti să ne 
reţină, zise Fritz. Noroc că avem aici destul loc să întoarcem 
trăsura. Urcaţi, vă rog! 

— Cred că e primejdios, spuse Nanon. 

— Pentru dumneavoastră nu. 

— Dar pentru dumneata? 

— Nu mă tem. Aşa, acum staţi bine. 

Apoi, adresându-se celor de afară: 

— Cine-i acolo? 

Se auziră multe glasuri. Întrebări, ameninţări, înjurături. 

— Unde e domnul Berteu? întrebă cineva. 

— În birou. 

— Şi domnul Ribeau? 

— Tot acolo. 

— Dar străinul care m-a strâns de gât şi m-a legat? 

— Acela sunt eu. 

— Deschide, mizerabile! 

— Imediat. 

Fritz întorsese trăsura şi luă hăţurile în mână. Poarta se 
deschidea în afară. Din această cauză, oamenii nu izbutiră s-o 
deschidă cu forţa. În vreme ce dânşii izbeau în ea cu putere, 
nu puteau auzi că zăvorul de lemn era tras pe dinăuntru. În 
clipa următoare, Fritz se afla pe capră, cu biciul în mâna 
dreaptă, cu hăţurile şi un revolver în cea stângă. O plesnitură 
de bici şi caii porniră. Poarta se deschise brusc şi culcă la 
pământ pe câţiva din cei îngrămădiţi afară. 

— Înapoi! Faceţi loc! strigă el. 

Şase gloanţe de revolver detunară. 

Caii speriaţi se ridicară în două picioare, dar el ştia să-i 
stăpânească. Încă vreo câteva bice şi trăsura zbură pe 
poartă, pornind în galop pe drumul din pădure. 

— După el, după el! auzi Fritz îndărătul său. 

Dar cine să ajungă caii! În galop aceştia o luară pe 
şoseaua ce ducea în sat şi opriră la cârciumă. 

— Repede în cealaltă trăsură şi la drum! ordonă Fritz. 

Aşa se şi întâmplă. Trăsura lui Berteu rămase acolo, după 
ce Fritz îşi luă pălăria pe care o ascunsese într-însa. 

Nu era bine să rămână noaptea la Etain, de aceea 

hotărâră să pornească mai departe, când ajunseră acolo. 
Vizitiul din Metz, cu care veniseră, trebui să înhame fără 
întârziere. 

Tocmai încărcase bagajele şi Fritz stătea cu fetele lângă 
trăsură, luminaţi de un felinar, când deodată se deschise o 
fereastră deasupra sa şi un cap apăru, tocmai în clipa când 
Madelon dădea să pună piciorul în trăsură. 

— Stai! Stai! se auzi de sus. 

Fritz privi într-acolo. 

— Aşteptaţi! mai zise persoana, apoi capul dispăru. 

Gangul casei era luminat şi scara la fel. Pe aceasta venea 
în goană un omuleţ scund şi gras, înveşmântat într-o faţă de 
masă şi cu o pălărie calabreză pe cap. În graba lui, omul se 
încurcă cu picioarele în faţa de masă, îşi pierdu echilibrul şi se 
rostogoli pe ultimele trepte. 

Din această cauză cuvertura se desfăcu şi se putea vedea 
personajul care era numai în cămaşă şi indispensabili şi cu 
picioarele goale. Se ridică repede de jos, îşi puse pălăria pe 
cap şi se acoperi grabnic cu faţa de masă. 

— Staţi! Aşteptaţi! Numai o clipă! 

— De noi e vorba? întrebă Fritz. 

— Fireşte. Eu sunt Hieronymus Aurelius Schneffke, pictor 
de profesie. Sunt cu duduile; îmi îngăduiţi să schimb o vorbă 
cu una din ele? 

— Cu plăcere, numai dacă duduile n-au nimic împotrivă. 

Hieronymus se apropie de portieră, unde stătea Madelon. 

— Stimată duduie, zise el, mi-aş permite să vă întreb 
ceva. 

— Cu plăcere, întreabă! 

— E într-adevăr englezoaică? 

— Cine? 

— Ei, dama de companie. 

— Ah, aşa! râse fata. Da, e englezoaică. 

Împrejurările o sileau să mintă. 

— Grozav ghinion! Asta-i limpede ca lumina zilei. Şi o 
cheamă într-adevăr miss de Lissa? 

— Da. 

— Atunci să le ia dracu' pe toate damele de companie! 

Se răsuci în călcâie, furios, ca să se înapoieze în odaia sa, 
dar se mai întoarse o dată: 

— Îmi daţi voie să întreb unde aţi fost acum? 

Întrebarea era cam indiscretă; dar Madelon avea 
slăbiciune pentru omul acesta, aşa că răspunse: 

— La castelul Malineau. 

— Pe toţi dracii! Cine ar fi crezut? 

— Cunoşti locul acela? 

— Păi acolo vreau să merg. 

— Ah! De aceea ai făcut această călătorie lungă? 

El stătu pe gânduri dacă să spună adevărul, căci 
făgăduise aceluia care-i dăduse misiunea să fie cu mare 
băgare de seamă. 

— Nu, răspunse el şovăind. Vreau să pictez castelul, căci 
tot mă aflu în ţinutul acesta. Nu locuieşte acolo un domn 
Berteu? 

— Acela a murit şi a fost înmormântat azi. 

— Hm, hm! Aţi fost şi dumneavoastră la înmormântare? 

— Da. Pentru asta am venit. 

EI îi aruncă o privire care spunea multe şi zise: 

— Sunteţi desigur rudă cu domnul Berteu? 

— Era tatăl nostru adoptiv. Asta e sora mea. 

— Şi încotro călătoriţi acum? 

— Înapoi. Mă duc însă mai întâi cu sora mea la castelul 
Ortry, de lângă Thionville. 

— Ortry, hm! Domnişoară, luaţi, vă rog, mâna mea! Vă 
rog să mă iertaţi pentru deranj. Am impresia că ne vom 
revedea, şi asta în condiţii favorabile pentru dumneavoastră. 
Noapte bună şi călătorie la fel! 

Se întoarse în odaia sa, fără să se mai sinchisească de 

mutrele surprinse ale fetelor şi ale însoţitorului acestora. 

Cu sentimentul datoriei îndeplinite se uită pe fereastră la 
trăsura ce se îndepărta. Neavând timp să se îmbrace, îşi 
pusese repede pălăria, iar în loc de halat se înfăşurase cu faţa 
de masă, astfel încât tot ce se afla pe aceasta se împrăştiase 
pe jos. 


8. Secretul tabloului 


Era o zi frumoasă şi Hieronymus Aurelius Schneffke se 
folosi de dimineaţa aceea ca să se ducă pe jos până la 
castelul Malineau. Ajunse acolo abia la amiază. 

Era conştient de rolul său de diplomat, şi deoarece 
diplomaţii sunt oameni tăcuţi, el se feri să intre în discuţie cu 
patronul cârciumii unde luă masa, deşi acesta îşi dădu 
osteneala să afle ceva despre clientul său cel grăsun. 

După-amiază îşi luă mapa şi scaunul de campanie şi porni 
agale spre castel. N-avea de gând să intre şi să-şi înceapă 
cercetările. Se aştepta să fie el provocat şi avea dreptate. 

Îşi alese un loc potrivit, se aşeză acolo pe scaun, deschise 
mapa şi începu să deseneze. Nu trecu mult şi veni un tânăr, 
care se apropie de dânsul, salută şi aruncă o privire pe 
tabloul început. 

— Ah, sunteţi pictor, domnule? 

— După cum vedeţi, răspunse Schneffke. 

— Sunteţi francez? 

— Polonez, răspunse grasul, fără să se gândească mult. 

— Numele dumneavoastră? 

— Schneffka. 

— Vi s-a dat vreo comandă să pictaţi castelul? 

— Nu, pictez din proprie plăcere. 

— Mă iertaţi dacă stărui cu întrebările. Tatăl meu a fost 
înmormântat ieri şi ne-a lăsat, printre altele, câteva picturi, a 
căror valoare n-o cunoaştem. Un adevărat artist nu s-a arătat 
încă vreodată pe aici. De aceea mi-ar fi plăcut dacă mi-aţi 
îngădui să vă arăt tablourile. 

— Unde sunt? 

— În odaia de lucru a răposatului. Numele meu e Berteu. 
Vreţi să veniţi? 

— Mă rog! 

Închise mapa, luă scaunul şi-l urmă pe Berteu, care-l duse 
în aceeaşi odaie unde stătuse în ajun cu condicile sale. 

Acolo atârnau pe pereţi trei peisaje pictate de începători. 
Nu aveau aproape nici o valoare, totuşi Hieronymus dădu să 
se înţeleagă că e vorba de ceva important, căci scopul său 
era să poată rămâne acolo cât mai mult timp. 

— Ei! întrebă Berteu. 

— Păcat, mare păcat! 

— Cum adică? 

— Apreciez opera asta la vreo cinci sute de franci. 

— Adevărat? 

— Atâta ar fi costat, poate şi mai mult. Dar a lipsit 
priceperea pentru conservarea lor şi astfel se face că 
tablourile au suferit mult. 

— Serios? 

— Da, din păcate. Acum nu veţi lua nici zece franci pe 
bucată. Li s-ar putea însă reda valoarea dinainte şi poate şi 
mai mult dacă ar fi curățate şi renovate. 

— Costă scump treaba asta? 

— Fireşte. Totuşi, există unii pictori care au o adevărată 
pasiune pentru astfel de ocupaţii şi fac adesea treaba fără 
nici o plată. 

— AŞ dori să găsesc unul dintr-aceştia. 

Schneffke dădu din cap, se prefăcu a nu pricepe aluzia, ci 
se ocupă mai departe de tablouri. 

— Spuneţi-mi, vă rog, domnule, plecaţi curând din ţinutul 
nostru? 

— Sunt stăpân pe timpul meu. Pot pleca oricând îmi place. 

— Atunci aş dori să staţi mai mult timp aici la noi. Poate 
că v-aţi hotărî să vă ocupați puţin de aceste trei peisaje. 

— Poate. Nu cred însă că aş putea rămâne mai mult de o 
zi. 

— Aş putea cunoaşte motivul? 

— Spuneţi-mi şi dumneavoastră: poate un om înzestrat cu 
înclinații artistice să locuiască la cârciuma pe care o aveţi 
aici? 

— O, dacă e vorba numai de asta, leacul e uşor de găsit. 
Mi-aş permite să vă pun la dispoziţie aici la mine o cameră 
luminoasă şi simpatică. 

— Ei, să vedem! Arătaţi-mi camera! 

Berteu îl duse în cea mai bună odaie pe care o avea. 

— Ce ziceţi, domnule? îl întrebă. 

— Spun, monieur, că nu se prea face aşa ceva: îţi pierzi 
vremea şi puterea. Dar mi-aţi plăcut, zău aşa, şi cele trei 
tablouri nu-s rele. Voi rămâne deci şi vi le voi renova, fără să 
cer plată, cu condiţia însă să nu mă lăsaţi să flămânzesc sau 
să mor de sete. 

— S-a făcut, domnule. 

Bătură palma. Charles Berteu îşi şi făcea socoteala 
câştigului din vânzarea tablourilor şi, afară de asta, grăsunul 
îi plăcea. 

Schneffke începu să lucreze în aceeaşi zi la tablouri, dar 
îşi propuse să nu se grăbească prea mult. Vroia să afle cât 
mai multe pentru bătrânul său Untersberg, care-i dăduse o 
sumă atât de frumoasă de bani de drum. Şi apoi, dama sa de 
companie se transformase peste noapte în englezoaică, ceea 
ce era o lovitură pentru dânsul. Avea nevoie deci de uitare, şi 
uitarea vine de obicei prin muncă stăruitoare sau schimbarea 
mediului. 

A doua zi dimineaţa stătea în faţa lucrului său, când intră 
doamna Berteu, cu dejunul. Dânsul avea înainte-i unul din 
cele trei tablouri şi pentru că tocmai lucra să facă iarba mai 
verde, cerul mai albastru şi soarele mai galben, dânsa fu 
încântată de norocul care dăduse peste ei, aducându-le în 
casă un pictor. 

Schneffke stătea în faţa ferestrei deschise, de unde se 
vedea minunata privelişte a castelului. 

— Cui aparţine acest castel? întrebă el. 

— Domnului general conte Perret. 

— Trebuie să fie un om foarte bogat. 

— Putred de bogat. 

— Unde locuieşte? 

— La Paris. 

— Bogătaşii aceştia din nobilime sunt de obicei prietenii 
artelor. Are ceva picturi în castel? 

— Câteva. 

— Mult aş vrea să le văd. S-ar putea? 

— Eu n-am dreptul să deschid, răspunse ea. 

— Dar cine? 

— Intendentul. 

— Carevazică, afară de administrator mai există aici şi un 
intendent, chiar când nu-s boierii la castel? Unde locuieşte 
dumnealui? 

— Dincolo, la parter. În aripa dreaptă. 

— Şi cum îl cheamă? 

— Melac. 

— Ptiu, drace! exclamă el la auzul numelui Melac, purtat 
de unul din generalii lui Ludwig (Ludovic) al XIV-lea, care şi-a 
atras ura nemților prin pustiirea Pfalz-ului, prin incendierea 
barbară a castelului din Heidelberg, a oraşelor Mannheim, 
Rastatt şi Durlach, precum şi a altor aşezări înfloritoare. 

Generalul conte von Melac, care a murit în anul 1709, în 
bătălia de la Malplaquet. 

Ea îl privi surprinsă. 

— Ce e? 

— Nu-mi place numele acesta. 

— lar mie nu-mi plac persoanele. 

— Persoana intendentului, vrei să zici? 

— Da, a lui şi a celorlalţi. 

— Are familie? 

— Da. Însă vă rog, noi nu vorbim niciodată despre aceşti 

oameni. Noi locuim aici, iar dânşii stau totdeauna dincolo. N- 
avem nimic de-a face unii cu alţii. 

Spunând acestea, femeia plecă. Tonul cu care vorbise îi 
dădu de gândit lui Schneffke. 

După masă îşi luă caietul de schiţe şi plecă în parcul 
castelului. Ca toţi artiştii adevăraţi, era un cunoscător şi un 
prieten al naturii. Putea rămâne timp îndelungat lângă un 
copac sau o tufă, în contemplare. Astfel se făcu că nu băgă 
de seamă ce drum apucase, până când, ieşind deodată dintr- 
un tufiş, se opri surprins. 

În faţa lui, pe marginea cealaltă a micului luminiş, se afla 
o bancă pe care şedea un bătrân frumos cum nu mai văzuse 
Schneffke până atunci: fruntea înaltă, faţa clasică, o barbă 
albă, care ajungea până la piept. 

Cât ai clipi din ochi, Schneffke se piti pe după o tufă, 
deschise repede caietul de schiţe şi începu să deseneze de 
zor figura aceasta nobilă. 

Seara, după munca zilei, el rămase în camera sa, să 
termine schiţa începută, spunându-şi că e una din cele mai 
bune lucrări ale sale. 

A doua zi dimineaţă fu ispitit să se ducă iar în parc şi 
aproape fără să vrea se îndreptă spre locul unde-l observase 
pe bătrân în ziua precedentă. Banca era goală şi Schneffke se 
aşeză. Nu trecu mult şi auzi un glas de fată cântând. 

Era un cântec în limba germană aici, în Franţa, în mijlocul 
unei populaţii franceze! Asta era ciudat. Trebuia s-o vadă pe 
cântăreaţă. Se ridică şi se îndreptă spre locul de unde auzise 
cântecul. 

Era şi acolo o bancă, pe care luase loc cântăreaţa, o fată 
de vreo douăzeci de ani, îmbrăcată simplu, în alb. Era 
mărunţică şi plinuţă, avea păr blond, o faţă dulce, rotundă, 
ochii albaştri şi un năsuc drăgălaş. Poala îi era plină cu flori, 
din care se îndeletnicea să facă un buchet, în timp ce cânta 
un alt cântec. 

— Bravo! Bravissimo! strigă Schneffke, bătând din palme. 

Nu-şi mai putu reţine entuziasmul şi se îndreptă spre fată. 

Ea se roşi puţin, dar nu păru deloc stingherită, ci-l privi cu 
ochi luminoşi. 

— Mă iertaţi că vă deranjez, domnişoară! zise el. Dar când 
aud pe cineva cântând atât de vesel, mi se deschide şi mie 
inima şi îmi dă ghes să fiu şi eu vesel. 

Vorbise franţuzeşte, şi ea răspunse la fel. 

— Şi aţi venit pentru că aţi crezut că în doi poţi fi mai 
vesel decât de unul singur? 

— Da, aşa mi se pare. Vedeţi, domnişoară, cu înfăţişarea 
pe care o aveţi, s-ar putea crede că nimeni n-ar putea fi trist 
în apropierea dumneavoastră. 

Ea îşi mângâie florile risipite în poală şi râse de i se văzură 
dinţii albi ca laptele. 

— Se poate să aveţi dreptate, zise. E un dar de la 
Dumnezeu. Unul e fericit când plânge, altul când râde. 

— Eu mă alătur celor care râd, deci dumneavoastră, 
domnişoară. 

— Serios? Atunci luaţi loc aici. Uite, vă fac loc. 

Bunul Hieronyrnus fu vrăjit. 

— Mulţumesc! spuse el. Acum ar trebui să vă ajut, dar 
vedeţi că nu-s îndemânatic la treaba asta. 

— Nici nu e nevoie, căci sunt îndată gata. Nu prea e un 
dar de aniversare, dar bunicului îi plac florile de câmp şi de 
pădure mai mult decât toate celelalte. 

— Azi e ziua de naştere a bunicului dumneavoastră? 

— Da, chiar azi. 

— Probabil că nu locuiţi departe de aici? 

— Nu, foarte aproape. 

— Poate că ne mai vedem înainte să plec. 

— Plecaţi? Nu sunteţi de pe aici? Şi totuşi vorbiţi atât de 
bine dialectul regiunii! 

— lar dumneavoastră sunteţi franţuzoaică şi cântaţi 

cântece germane? 

— Bunicului îi plac germanii. 

— Atunci o fi chiar german? 

— Nu, asta se vede după nume. 

— Şi cum sună acesta? 

— Ne numim Melac. 

— Ptiu, drace! îi scăpă lui, la fel ca în ziua precedentă. 

Ciudat însă, ea nu i-o luă în nume de rău, ci-l privi drept în 
faţă. 

— Vă gândiţi probabil la cel care a pustiit Pfalz-ul!? 

— Da. Cei mai sângeroşi câini se numesc după el, Melac. 

— Noi ne tragem dintr-însul. E strămoşul nostru şi tocmai 
de aceea ţine bunicul atât de mult la germani. El vrea să 
repare cel puţin prin asta păcatele strămoşilor, deoarece 
altfel nu se poate. 

— Atunci bunicul dumneavoastră e un om foarte de 
treabă. 

— Da, aşa şi e. Îl iubesc mult şi sunt mândră de el. 
Domnul general Perret ţine de asemenea la dânsul. 

— Aşadar bunicul dumneavoastră e intendentul castelului! 
Şi tatăl dumneavoastră? 

— Eu n-am nici tată, nici mamă, de aceea locuiesc la 
bunici. 

— lar eu locuiesc la administratorul Berteu. 

— Păi acesta a murit. 

— Vreau să spun la fiul său. Sunteţi prieteni cu familia? 

— Ei ne evită, deşi nu le-am făcut nimic. L-am întrebat pe 
bunicul de motiv, dar nici el n-a ştiut ce să-mi răspundă. 

— De la cine aţi învăţat cântecele germane? 

— De la bunici, care vorbesc amândoi nemţeşte. Nu l-aţi 


1 Nume a două state din vechiul imperiu germanic. Generalul conte 
de Melac, unul din capii oştirii lui Ludovic al XIV-lea, a pustiit Palatinatul 
şi a provocat incendierea castelului din Heidelberg, a oraşelor 
Mannheim, Rastatt şi Durlach, atrăgându-şi prin aceasta ura germanilor. 
A murit în lupta de la Malplaguet, în anul 1709. (n. ed.) 

văzut încă pe bunicul meu? 

— Sunt abia de două zile aici. 

— Dacă veţi zări un bătrân cu barba lungă, albă, să ştiţi că 
el e. Puteţi sta de vorbă cu el, căci îi place mult să schimbe 
păreri cu cineva. Din păcate îi lipsesc aici astfel de prilejuri. 
Obişnuieşte să doarmă ceva mai târziu dimineaţa. Acum însă 
se va trezi îndată şi trebuie să fiu cu florile la el. 

Se ridică, pentru a pleca şi Schneffke făcu la fel. 

— Mi-ar fi plăcut să culeg şi eu câteva flori pentru bunicul 
dumneavoastră, spuse el, dar am venit prea târziu. Ceva aş 
putea adăuga totuşi la acest buchet, dac-aş şti că-i face 
plăcere. 

Ea îl privi surprinsă. 

— Trebuie să vă mărturisesc că am fost ieri hoţ, urmă 
Schneffke. Am furat ceva de la un bărbat bătrân şi venerabil 
care, după descrierea ce mi-aţi făcut-o, trebuie să fie bunicul 
dumneavoastră. Aceasta e. Daţi-i-o înapoi azi, de ziua lui, şi 
rugaţi-l să mă ierte. 

Deschise caietul de schiţe şi-i înmână fetei desenul făcut 
cu o zi înainte. Ea scoase o exclamaţie de uimire. 

— Chipul lui! Ce asemănare! Ce surpriză! Vorbiţi serios? 
Pot lua asta? 

— Fireşte. E a dumneavoastră. 

Chipul i se lumină de o bucurie copilărească. 

— Domnule, spuse dânsa, bucuria pe care o va prilejui 
darul dumneavoastră va fi foarte mare. Cum să vă 
mulţumesc? 

El arătă la garoafa prinsă de pieptul ei şi-i zise: 

— Oferiţi-mi această floare, domnişoară! O voi păstra ca o 
scumpă amintire a ceasului acesta. 

Ea roşi, luă totuşi garoafa şi i-o dădu. 

— E atât de puţin! spuse dânsa. Aş vrea să vă pot arăta 
recunoştinţa cu ceva mai mult. Dar vă rog să-i îngăduiţi şi 
bunicului să vă mulţumească. Îi pot spune că-l veţi vizita 

astăzi? 

— Dacă vă face plăcere, m-aş bucura nespus de mult. 

— Veţi fi cât se poate de bine venit. La revedere, 
domnule. 

Ea plecă, iar el privi după dânsa, până n-o mai văzu. 

„Hopla, Hieronymus! îşi zise dânsul. 

Asta ar fi ceva pentru noi; virtuoasă, sănătoasă, plină de 
voie bună şi mai degrabă puţin mai grasă decât prea 
subţirică. Cred că asta o să capete odată şi odată 
dimensiunile mele. Tiii, ce mai pereche am fi! Să mă bată 
Dumnezeu dacă mai vreau să ştiu de vreo damă de 
companie. Astea prea se schimbă des... peste noapte se fac 
englezoaice şi devin miss. Apoi alergi după ele şi pierzi 
trenurile. Pe câtă vreme o fetiţă ca asta, plescăi din limbă şi 
flutură în aer caietul de schiţe, ah! scumpul meu Hieronymus 
Aurelius, asta e cu totul altceva. Floarea asta de parc de la 
castelul Malineau trebuie să fie a mea, altminteri rămân 
burlac toată viaţa.” 

După-amiază, la ora vizitelor, se îndreptă spre parterul 
aripii drepte a castelului. Văzu la una din uşi numele Melac şi 
bătu. Îi deschise „floarea de parc”. Ea se arătă foarte 
bucuroasă şi-l conduse în odaia alăturată. Acolo se afla 
venerabilul bunic, alături de o femeie de aceeaşi vârstă, care 
avea o mare asemănare cu nepoata. 

— Acesta e domnul pe care l-am întâlnit azi-dimineaţă în 
parc, spuse fata, şi care a fost atât de amabil să-mi dăruiască 
portretul, dragă bunicule. 

Bătrânii se ridicară şi-l salutară prietenos pe pictor, ca pe 
un vechi cunoscut. 

El îşi spuse numele, adică Schneffka, cum i se prezentase 
şi lui Berteu, şi în curând discuţia deveni foarte însufleţită. 

Pe masă se afla vin şi cozonac. „Floarea de parc” îl servi 
cu o felie şi cu un pahar. Schneffke se grăbi să le ia în primire, 
ca să poată atinge mâna fetei, iar bătrânii păreau să se 

bucure că se simţea atât de bine la dânşii. 

Pe perete atârna un tablou destul de mare, în pastel. 
Înfăţişa un tânăr cu trăsături de meridional. Deşi era protejat 
de un geam, pierduse mult din prospeţimea iniţială. 

În tot cursul discuţiei, privirea pictorului se îndreptase 
mereu spre portret, căci îşi dăduse seama că era opera unui 
maestru. De unde şi până unde o asemenea capodoperă în 
locuinţa unui simplu intendent de castel? 

Melac observă atenţia pe care o acorda pictorul tabloului, 
şi-l întrebă: 

— Vă interesează portretul, domnule? 

— Da. Pare să fie o capodoperă. 

— Serios? Eu nu mă pricep deloc. 

— Cine l-a pictat? 

— Asta nu ştiu. 

— Nu se află pe el numele artistului sau vreun semn 
oarecare? 

— Nici asta nu ştiu. 

— Dar cel puţin ştiţi pe cine înfăţişează portretul? 

— Şi asta mi-e necunoscut. Vedeţi, tabloul e un dar sau 
poate, nu pot afirma nici asta, deoarece nu-s sigur dacă mă 
pot numi proprietarul lui. 

— Sună cam misterios ceea ce spuneţi. 

— Aşa şi este. 

— Asta-mi place. Pe un pictor nu-l atrage nimic mai mult 
decât un tablou de care e legată o taină. 

— Din păcate nu-s în măsură s-o lămuresc. Am căpătat 
tabloul de la o bolnavă, care a murit a doua zi după ce mi l-a 
dat. 

— Şi nu ştiţi cum a ajuns în posesia lui? 

— Nu. Doamna locuia aici, se numea Köhler, şi avea două 
fiice... 

— Köhler? îl întrerupse pictorul, gândindu-se la Madelon. 

— Da, Köhler. Locuia la administrator şi părea să fi apucat 

zile mai bune. N-a vorbit niciodată de trecutul ei, deşi era în 
fiecare zi aici la noi. Se ataşase mai mult de noi decât de 
familia administratorului. Când s-a îmbolnăvit, a fost îngrijită 
de soţia mea. Noi nu ne aşteptam atunci ca boala să aibă un 
deznodământ atât de grabnic. Femeia mi-a trimis tabloul, 
spunându-mi că dorea să vorbească cu mine în privinţa lui, 
dar a doua zi a murit. În ultimele clipe dorise să-mi dea unele 
explicaţii, dar n-a mai putut decât să îngâne câteva cuvinte, 
din care soţia mea nu izbutea să priceapă nimic. 

— Hm! Şi nu ştiţi nimic de trecutul doamnei? 

— Nu. Într-o bună zi a venit la castelul Malineau şi a 
închiriat o odăiţă la administrator. Când a murit, acesta a luat 
copiii în îngrijirea sa. Cele două fete au devenit îngrijitoare 
sau aşa ceva. 

Schneffke se strădui să nu se trădeze cât de mult îl 
interesa istoria aceasta. 

— Interesant caz! zise el. De-a dreptul pasionant... Poate 
că administratorul i-a spus ceva fiului său. 

— E foarte improbabil. Cred că tânărul Berteu nu ştie 
nimic. 

Asta era ceea ce vroia să afle Schneffke. 

— L-aţi condus şi dumneavoastră la groapă? întrebă el, 
pentru ca discuţia să nu se poticnească. 

— Nu, n-am putut, deoarece suntem certaţi cu Berteu. 
Dumneavoastră, care locuiţi acolo, n-aţi observat nimic? 

Schneffke înălţă doar din umeri. 

— Noi nu suntem de vină, urmă bătrânul. Tânărul Berteu e 
un om rău şi fără scrupule. S-a legat de nepoata mea şi încă 
într-un fel care a făcut-o pe Marie să ceară sprijinul meu. Eu l- 
am pus la respect şi de atunci suntem în duşmănie. 

— Mi-aţi îngădui să privesc tabloul mai de aproape? 

— Cu plăcere. Marie, dă-l jos! 

Fata puse un scaun la perete, dar nu putu ajunge la 
tablou, căci era mărunţică. Asta îl făcu pe Schneffke să se 

urce şi el pe unul, s-o ajute. Stăteau astfel unul lângă altul şi, 
tocmai când izbutiseră să scoată tabloul din cui, scaunul fetei 
se clătină. Schneffke se temu că ea o să cadă şi se aplecă s-o 
ţină. Astfel îşi pierdu echilibrul şi... căzu el în mijlocul odăii. 
Totuşi, nu dăduse drumul tabloului şi nici Marie nu-l lăsă din 
mână, temându-se să nu se spargă geamul, iar acest lucru o 
făcu şi pe ea să-şi piardă echilibrul şi în clipa următoare căzu 
deasupra pictorului. 

— Dumnezeule! exclamă bătrânul, venind repede la ei. 

— Nu s-o fi stricat ceva? întrebă doamna, înspăimântată. 

— Nu, răspunse Schneffke de jos, geamul a rămas întreg. 

Marie se ridicase repede. Chipul ei drăgălaş era roşu ca 
macul. Hieronymus se ridică încetişor, îşi pipăi trupul, întinse 
braţele, ridică un picior după altul şi râse. 

— Şi eu sunt nevătămat, zise el. 

— Ce noroc! zise femeia. Mă temeam de ceva rău. 

— N-a fost atât de rău cum părea, coniţă, zise Schneffke. 
Eu am trecut prin altele şi mai şi. Bine că nu s-a stricat 
tabloul. Daţi-mi voie să mă uit la el! 

Îl duse aproape de fereastră şi-l contemplă. 

— Vedeţi? spuse el după câtva timp. În colţul de jos e un 
M cu o linie prin el. Abia se mai vede. Acesta e semnul 
vestitului pictor de porțelan Merlin din Marsilia, care a murit 
demult. Tabloul e o operă de artă, dar a suferit mult, 
deoarece a fost adus de departe. 

— Poate fi renovat? 

— Fireşte. 

— N-aţi vrea să faceţi dumneavoastră asta, aici la noi? 

Propunerea îi era foarte plăcută lui Schneffke. În felul 
acesta găsea prilej să rămână în apropierea tinerei. 

— Sunt dispus cu cea mai mare plăcere, zise el. Dar mă 
tem să nu vă deranjez. 

— Câtuşi de puţin. Sunteţi bine venit. Dar un lucru trebuie 
să-l discutăm înainte... 

— Vreţi să spuneţi de plată? interveni Schneffke. Nu vă 
îngrijiţi de asta. Fac treaba pentru propria mea plăcere şi am 
şi un folos, căci mai învăţ ceva. Cum aş mai putea cere plată? 

— Sunteţi foarte amabil, domnule Schneffke. Pe când să 
vă aşteptăm? 

— Pot începe mâine dimineaţă? 

— Mai e vorbă! La orice oră doriţi. 

— Atunci îngăduiţi-mi să mă retrag acum. 

Îi întinse Mariei mâna şi ea i-o luă cu o privire stingherită. 

— La revedere! Şi scuzaţi vă rog că... 

— Să scuz? 

— ...Că prin stângăcia mea... 

— A fost mai curând Soarta sau Destinul, nu stângăcie. 
Asta e limpede ca lumina zilei. Vedeţi că la noi există o 
superstiție veche: când o duduie şi un tânăr cad împreună, 
atunci... atunci... va fi în curând nuntă mare. 

Ea se făcu roşie ca para focului, îşi trase mâna dintr-a lui 
şi întoarse capul. 

— Ah, bate cineva! Cine-o fi? zise apoi, uşurată. 

Pictorul vru să plece repede, însă intendentul îi făcu semn 
să rămână. 

— Nu ne deranjaţi deloc, zise el. O fi ceva neînsemnat. 

Marie deschise. Un tânăr bine îmbrăcat intră, salutând 
politicos. 

— Mă iertaţi! zise el. Mă numesc Martin şi sunt din 
Roussillon. Voiajez pentru o firmă importantă de vinuri. V-aş 
putea servi cu ceva? 

— Păi ăsta e... se auzi dinspre locul unde stătea 
Schneffke. 

Îşi aţintise privirea cu uimire nespusă asupra străinului. 
Acesta se întoarse spre dânsul şi o clipă avu şi el o sclipire în 
ochi, dar se stăpâni repede. 

— Mulţumesc! spuse Melac. Eu sunt numai intendent al 
castelului. Mijloacele nu-mi îngăduie să pun vin la pivniţă. 

— Dar stăpânul? Poate... 

— Este la Paris. Se numeşte domnul conte von Perret. 

— Generalul conte von Perret? întrebă voiajerul, părând 
mirat. La domnul acesta am fost adesea în ultimele zile. La el 
şi la nepoata domniei sale, contesa Ella. 

— Cum? ÎI cunoaşteţi? 

— Da. N-aţi auzit ce i s-a întâmplat domnişoarei? 

— Cum să nu fi auzit. Toate gazetele scriau. Azi-dimineaţă 
am citit că a fost salvată. Mulţumesc şi eu lui Dumnezeu că 
lovitura a dat greş. Se spunea că un voiajor de vinuri a fost 
acela care... 

Se întrerupse şi se uită la străin cu uimire. 

— Ah, spuneaţi că aţi fost la general în ultimele zile? Şi 
sunteţi voiajor de vinuri! Domnule, nu cumva sunteţi chiar 
acela care a salvat-o pe duduia contesă? 

— Nu. Ăla a fost stăpânul meu, domnul Belmonte, dar eu 
l-am ajutat. 

— Serios? Ce coincidenţă să veniţi acum la Malineau! Vă 
rog, domnule, nu plecaţi încă! Povestiţi-mi ceva despre 
aventura aceea. 

— De ce nu, dacă vă face plăcere, deşi sunt aici în interes 
de afaceri. 

— Mai aveţi timp. Aţi mai fost prin ţinutul acesta? 

— Până acum, nu. 

— Atunci vă voi da eu numele acelora care cumpără vin. 
În felul acesta vă voi răsplăti pentru oboseală. Domnule 
Schneffke, trebuie să auziţi şi dumneavoastră. Luaţi loc, vă 
rog! 

Luară loc la masă şi paharele fură umplute. 

Abia peste un ceas voiajorul plecă, petrecut de 
mulţumirile intendentului. Schneffke îi părăsi şi el, în acelaşi 
timp. Când fură afară şi se crezură neobservaţi, pictorul îl 
prinse de braţ pe voiajor. 

— Sfântă Paletă! exclamă el. Nu-mi venea să-mi cred 

ochilor. Tu aici la Malineau? 

— Şi tu? 

— Tu, voiajor de vinuri din Roussillon, cu numele Martin? 

— Martin e prenumele meu. Dar tu, monsieur Schneffke, 
polonez? Ce să însemne asta? Ce cauţi aici în Franţa? 

— Un voiaj de studii, care m-a adus întâmplător aici. Dar 
tu? Ai fost la Paris? 

— Da. 

— Şi cine e Belmonte acela? 

— Căpitanul Hohenthal. 

— Ah, încep să am o bănuială. 

— Nu zău, ce bănuieşti? 

Bondocul făcu o mutră şugubeaţă. 

— Se tot vorbeşte de un război între Prusia şi Franţa. 

— Fireşte că nu între Prusia şi Honolulu. 

— Şi se trimit aşa-zişi informatori. 

— Probabil. 

— Şi de-al de ăştia sunteţi şi voi: căpitanul tău şi tu. 

Şi deoarece Martin ţuguie doar buzele şi înălţă din umeri, 
Schneffke urmă: 

— Încrederea ta mă onorează nespus. Dar nu trebuie să-ţi 
fie teamă, căci bănuielile le ţin pentru mine. Care vasăzică, 
credeţi într-adevăr că începe? 

— Da, şi chiar curând. 

— Atunci trebuie să mă grăbesc s-ajung acasă. 

— Da, cară-te acasă! Va fi nevoie de tine. 

— Vreo două zile tot trebuie să mai rămân aici, după 
aceea mă duc la Thionville. Se află acolo un castel cu numele 
Ortry. 

Martin Tannert, acesta era numele său complet, deveni 
atent. 

— Ortry? întrebă el. Dar ce cauţi tu acolo? 

— Nu ştiu încă. Voi întâlni acolo pe cineva. 

— Atunci fii cu băgare de seamă să nu faci vreo greşeală. 

— Ce vrei să zici? 

— Vezi că sunt acolo doi... hm! doi oameni. Dacă cumva 
recunoşti pe vreunul dintre ei, nu te da de gol! 

— Cine sunt ei? 

— Locotenentul Richard von  Greifenklau şi Fritz 
Schneeberg. 

— Numele le-am auzit, dar pe acei ce le poartă nu-i 
cunosc. Dar unde se află domnul de Hohenthal? 

— La... ei, în oraşul Cutare, domnule Schneffke. 

— Dar de ce-ai venit la Malineau? 

— Hm! Ţinutul acesta are farmecul său. Unde locuieşti 
aici? 

— Dincolo, la administrator, ale cărui tablouri le renovez. 
Vii cu mine? 

— Nu. 

— Dar un păhărel la cârciumă putem să bem? 

— Cu plăcere! 

A doua zi de dimineaţă Schneffke se afla iarăşi la Melac. 
Luase cu el culori şi îşi alese un loc bun la fereastră. Fireşte 
că fu nevoit să scoată portretul din ramă, operaţie la care 
fură de faţă Marie şi bătrânii. 

Scoase întâi hârtia lipită pe spate şi, când făcu asta, 
privirea îi căzu pe un plic închis acolo. 

— O scrisoare! exclamă el. Către cine o fi? 

Citi adresa: „Domnului intendent Melac”. 

— Către mine? spuse bătrânul. Doamne sfinte, să fie 
vorba de taina despre care am vorbit ieri, domnule 
Schneffke? 


— Cine ştie? 

Melac desfăcu plicul, din care scoase câteva hârtii şi le 
despături. 

— Actul de naştere al unei fetiţe cu numele Nanon de Bas- 
Montagne. 


— Cerule! exclamă femeia. Asta e Nanon a noastră. 

— Şi aici un al doilea, pe numele de Madelon de Bas- 
Montagne. Da, sunt ale celor două surori. Şi aici e actul de 
căsătorie al părinţilor: baronul Gaston de Bas-Montagne şi 
Amelie născută Köhler. 

Bătrâna îşi împreună mâinile: 

— Despre asta vroia să vorbească muribunda cu tine! 

— Mai departe: o chitanţă de 15.000 de franci, pe care ea 
i-a împrumutat administratorului Berteu. Ah, am spus eu 
totdeauna că cele două fete nu-s chiar sărace. Banii n-au fost 
înapoiaţi, se vede după asta. Va trebui deci să pun lucrurile în 
ordine. 

— Cincisprezece mii de franci! repetă femeia. Berteu nu 
poate înapoia nici cincisprezece sute. 

— Vom vedea. Şi aici mai e o scrisoare, adresată mie. 

Scrisoarea avea următorul cuprins: 


„Bunul meu domn M&lac! 


Când rândurile acestea vor ajunge în mâna dumitale, eu 
nu voi mai fi. Voi fi părăsit acest pământ, unde am găsit întâi 
atâta iubire, apoi dezamăgire atât de amară. iţi predau pe 
cele două fiice ale mele. Te rog să fii pentru ele tutore, 
prieten şi tată. Nici una din ele nu ştie cine sunt adevărații lor 
părinţi. Las pe seama inteligenţei şi judecății dumitale dacă 
să afle vreodată. 

O dată cu aceasta primeşti actele doveditoare; dar poate 
că e mai bine ca ele să nu afle niciodată că tatăl lor e baron. 
Cere-i administratorului să-ţi dea banii, să fie pentru copii. 
Până acum am fost nevoită să trăiesc din dobânzi. 

Ce să mai spun? Dumneata eşti un om de onoare şi 
prietenul meu. Vei face numai ceea ce vei socoti spre binele 
copiilor mei, al căror tată şi bunic au dispărut. 

Le binecuvântez pe Nanon şi Madelon. Ultimul meu gând 
va fi pentru ele şi, când voi ajunge la Dumnezeu, mă voi ruga 

pentru dânsele şi pentru dumneata, căruia nu-i pot mulțumi 
altfel. 


Amélie de Bas-Montagne. ” 


Câteva clipe lungi domni tăcerea. Toţi erau profund 
mişcaţi. În cele din urmă bătrânul Mslac luă cuvântul: 

— Aşadar, tutore trebuia să fiu eu, nu administratorul. De 
ce nu i-a mai rămas timp să ne spună unde a pus 
documentele? 

— Da, lucrurile s-au petrecut cu totul altfel, spuse 
nevastă-sa, căreia îi dăduseră lacrimile. Ai să le spui celor 
două fete cine sunt? 

— În privinţa asta trebuie să mai chibzuiesc. 

— Şi aici, spuse pictorul, care privise pe spatele tabloului, 
aici stă scris numele: „Baron Gaston de Bas-Montagne”. El să 
fie? 

— Fireşte că e portretul tatălui celor două fete, zise 
intendentul. Mama lor l-a luat cu dânsa. De ce a plecat însă 
de la el? 

— Socrul a silit-o la aceasta, spuse Schneffke. 

Bătrânul privi mirat la pictor. 

— Socrul? întrebă dânsul. De unde ştii? Eşti doar străin de 
locurile astea. N-ai cunoscut-o şi n-ai văzut-o niciodată pe 
biata femeie. 

— Asta e adevărat, dar vezi că-l cunosc pe socru. 

— Atunci mai cred în minuni. 

— Da, Dumnezeu are în mâna sa soarta tuturor oamenilor. 
Vă voi destăinui că de dragul acestei chestiuni am venit la 
Malineau. Din câte ştiu despre dumneavoastră pot avea 
încredere. La Berlin locuieşte un om excentric, bătrân şi 
bogat, care îşi zice Untersberg. Dumneavoastră, care ştiţi 
nemţeşte, cum aţi traduce numele acesta în franţuzeşte? 

— AŞ spune... Unters... Bas-Montagne! Ah, ce-i asta? Să 

fie vreo legătură între acest Untersberg şi familia Bas- 
Montagne? 

— Fără îndoială. Acest Untersberg e bunicul fetelor. 
Tânărul Berteu i-a telegrafiat că tatăl său a murit. 

— Atunci înseamnă că bătrânul administrator a fost în 
legătură cu el? 

— După cât se pare, da. Untersberg e bătrân şi slab, astfel 
că nu poate călători. Eu sunt singurul cu care vine în contact, 
aşa că mi-a dat mie sarcina să plec la Malineau şi să caut să 
aflu dacă bătrânul Berteu i-a încredinţat înainte de moarte o 
taină fiului său. 

— Ce fel de taină? 

— Asta nu ştiam; dar iată că acum am aflat-o: cine sunt 
cele două fete. 

— Dar bunicul nu vrea să ştie de ele? 

— Nu. Dânsele nu trebuie să afle cine sunt. Mama lor a 
fost nemţoaică din popor. N-a vrut să-l lase pe fiul său să se 
însoare cu ea, şi când totuşi a făcut-o, bătrânul s-a priceput 
să împingă lucrurile atât de departe, încât ea şi-a luat copiii şi 
a dispărut. 

— Asta e un adevărat roman. Dar bărbatul ei n-a căutat-o? 

— Ba a căutat-o şi a dispărut apoi la fel ca ea. Tatăl lui a 
părăsit Franţa şi şi-a schimbat numele. Pentru ce a făcut asta, 
n-aş putea să spun. 

— Dar de unde ştiţi toate astea? 

— Cele mai multe le presupun; unele însă le ştiu precis. 

Chestiunea privitoare la tablourile cu colibri nu vroia încă 
s-o destăinuie. 

— Dar eşti sigur că bătrânul acela Untersberg e bunicul 
fetelor? 

— Cât se poate de sigur. 

— Atunci trebuie să le recunoască. Îl voi sili la aceasta, 
prezentându-i documentele. 

— Cu asta nu veţi dobândi nimic. 

— Atunci spuneţi-ne ce trebuie să facem. 

— Mai întâi să ne încredinţăm dacă avem sau nu dreptate. 
Să vedem în primul rând dacă această doamnă Köhler este 
chiar baroana de Bas-Montagne. 

— Şi cum putem afla asta? 

— Foarte simplu: dumneavoastră, care aţi cunoscut-o pe 
doamna Köhler, mi-o puteţi descrie. 

— Era o femeie foarte frumoasă, mică de statură, cu ochi 
minunaţi şi păr la fel. 

— Hm! Eu am văzut portretul baroanei. la să facem o 
comparaţie! 

Scoase din mapa pe care o adusese cu sine o foaie de 
hârtie şi luă creionul în mână. Închise ochii ca să-şi 
reamintească trăsăturile acelui portret, pe care-l găsise sub 
tabloul cu colibri, şi când fu gata schiţă repede capul pe 
hârtie. 

— Aşa! zise el. la priviţi aici! Ea este? 

Cei doi bătrâni scoaseră o exclamaţie de surpriză. 

— Ea e! Da, ea e! 

— Bine, foarte bine! Acum sunt sigur de lucrul meu. Fetele 
acelea seamănă de minune cu mama lor. Dar trebuie 
procedat cu chibzuială totuşi. Eu sunt de părere să nu le 
spunem încă cine sunt. 

— Dar ceva tot trebuie făcut. 

— Fireşte. Eu plec de aici la Ortry. 

— La Nanon? 

— Da. Madelon se află la dânsa. Cu dânsa mă întorc eu 
înapoi la Berlin. Cine ştie ce mai aflu în drum. La Berlin mă voi 
duce imediat la Untersberg. 

— Ca să-l sileşti să recunoască adevărul? 

— Asta nu pot spune încă. Vă voi scrie. Trebuie să ţinem 
legătura. 

— Se înţelege de la sine. Ce bine că te-am cunoscut, 
domnule Schneffka. Şi tocmai dumneata, un polonez, să vii 

aici la noi şi... 

Se întrerupse, căci îi veni ceva în gând: 

— Domnule, fii sincer! Nu-i aşa că nu eşti polonez? 

— Dar ce vreţi să fiu? Un boşiman? 

— Ba german. Mărturiseşte! 

Marie îi puse mâna pe umăr: 

— Adevărat? Eşti german? 

— Ei bine, consimt să fiu german. 

— Dar de ce ai trecut sub tăcere acest lucru? întrebă 
Melac. 

— Din prevedere. Populaţia de aici vorbeşte de un război 
între Franţa şi Germania. 

— Şi credeţi în zvonul acesta? 

— Cam da. 

— Să ferească Dumnezeu! Niciodată războaiele n-au adus 
ceva bun cu ele. Şi când mă gândesc la mamele franceze şi 
germane, ai căror fii se vor măcelări reciproc pe câmpurile de 
luptă, îmi sângerează inima. 

— Dar lui Berteu să nu i-o spui. 

— Ce-s prost! Aşadar, credeţi că n-a aflat nimic de la tatăl 
său? 

— Cel puţin nu înainte de moarte, căci administratorul a 
murit subit. 

— Poate i-o fi spus mai înainte. 

— Asta mi se pare aproape sigur. 

— Cum adică? 

— În ziua înmormântării bătrânului s-a întâmplat ceva 
care mi-a dat de gândit. 

— Povestiţi-mi, vă rog! 

— Le-a atras pe cele două surori seara la pulberărie, ca s- 
o aibă pe Nanon în puterea sa. 

— Dar ce, vrea să se căsătorească cu ea? 

— Aşa se aude. Ştie probabil că fata are un viitor, din care 
vrea să se înfrupte şi el, făcând dintr-însa soţia lui. 

— Dar ea, desigur, nu-l vrea? 

— Cu nici un preţ. De aceea a şi atras-o la pulberărie. 
Amândouă însă au scăpat cu bine din mâinile lui. 

— Un om josnic. Sfinte Rembrandt, să-mi pice mie ăsta în 
labă în cazul când războiul m-ar duce la Malineau! Ei, am 
flecărit destul. 

Îşi muşcă buzele, dându-şi seama că nu fusese precaut. 
Melac însă îl linişti. 

— Nu te speria! Nu te afli la oameni răi. Dar după cum 
aud, eşti şi dumneata soldat? 

— Soldat în rezervă. 

Un zâmbet apăru pe chipul acestui om respectabil. 

— Toţi soldaţii în rezervă sunt la fel de bine îngrijiţi ca 
dumneavoastră? 

— Toţi. Pâinea cazonă face minuni. Vă spun: dacă se pune 
un singur batalion de indivizi ca mine în acţiune, distruge 
întreaga armată franceză. Aşa că porniţi războiul odată! Veţi 
vedea ce n-aţi mai văzut. Acum, însă, să ne mai ocupăm şi de 
tablou, altfel nu-l mai terminăm. 

9. O peţire cu bucluc 


Pictorul începu să lucreze la tablou. Cei trei priveau şi nu 
se mai săturau admirându-i îndemânarea. Discuţia nu se 
întrerupse deloc în vremea asta, şi când plecă, lui Schneffke i 
se păru că era prieten de ani de zile cu familia aceasta. 

Berteu îl întâmpină întunecat la faţă. 

— Nu te-am văzut toată ziua, zise el. 

— N-am fost acasă. 

— Pot să te întreb unde ai fost? 

— Dincolo, la castel. 

— La castel? Acolo locuieşte numai intendentul. Nu cumva 
la el ai fost? 

— Da; tocmai vin de la dânsul. 

— Ce înseamnă asta, domnule? Nu ştii că eşti oaspetele 
meu? 

— Ba ştiu foarte bine, cum să nu ştiu. 

— Atunci ai datoria să nu faci nimic care ar fi împotriva 
mea. 

— Oho! Dar ce este împotriva dumitale, rogu-te? 

— Vizita dumitale la familia Melac. 

— Ohoho! Sunt musafirul sau sclavul dumitale? Şi-apoi, 
lucrez pentru dumneata. E o cinste pentru dumneata să 
găzduieşti un artist. Pe de alta parte, nu e vorba de o vizită la 
Melac, ci de o lucrare pe care o execut acolo. 

— Ai lucrat la dânşii? Asta înseamnă că ai pictat? 

— Da, am pictat. 

Berteu era atât de iritat, încât uită de orice politeţe: 

— Pe cine? Pe bătrân? 

— Nu, am lucrat la un tablou care există deja. 

— Există acolo un singur tablou, un pastel. 

— Chiar de acela e vorba. 


167 


— Înfăţişează un tânăr bărbat. 

— Întocmai. 

— Dumneata eşti cunoscător; are vreo valoare tabloul? 

— Foarte mare. 

— La cât îl apreciezi dumneata? 

— Poate să fi costat şase mii de franci. 

— Şase mii... Drace! Şi acum are aceeaşi valoare? 

— Fără îndoială. 

— Ce greşeală din partea tatei! 

— Greşeală? Ce vrei să zici cu asta? 

— Nu ştii cum a ajuns tabloul în mâna ălora? 

— Mi s-a spus c-ar fi un dar. 

— Nu-i adevărat. Melac l-a primit numai spre păstrare. El 
aparţine surorilor mele adoptive. Tata ar fi trebuit să-l ceară 
înapoi. Ai terminat renovarea lui? 

— Nu încă. Va mai trebui să lucrez mâine câtva timp. 

— Şi picturile mele le neglijezi? 

— Să n-ai nici o grijă. Le termin şi pe ele până plec. 

Nu era încă târziu, astfel că Schneffke n-avea chef să se 
ducă la culcare. Era într-o dispoziţie neobişnuită. Avea 
impresia că era câştigătorul lozului cel mare. Cunoscuse în 
ultima vreme multe fete şi toate avuseseră o înrâurire 
puternică asupra lui. Avea o inimă simţitoare şi pe toate ar fi 
vrut să le aibă. Însă Marie aceasta... era cu totul altceva. | se 
părea că purta de mult în inimă chipul ei. 

Odaia i se păru strâmtă, astfel că-şi aprinse o ţigară şi ieşi 
afară. Fireşte că se duse în parc şi e de la sine înţeles că se 
pomeni tocmai în faţa băncii pe care şezuse cu Marie. Se 
aşeză pe ea. 

Deodată auzi apropiindu-se paşi. Ciuli urechea... Nevrând 
să fie văzut, se ridică şi se piti îndărătul băncii, între tufe. Nu 
trecu mult şi apărură doi bărbaţi. 

— Să ne aşezăm puţin, spuse unul din ei, în care pictorul îl 
recunoscu pe Berteu. 

— Dacă vrei. 

— Eşti cam prost dispus azi. 

— Am şi de ce. 

— O fi din cauza fetelor? 

— Dar din ce altă cauză? 

— AŞ! A fost o glumă care nu ne-a reuşit. 

— Care însă m-a făcut să-mi pierd toată stima oamenilor. 

— Nu vorbi prostii, Ribeau! Nimeni nu ştie precis ce s-a 
întâmplat. 

— Dar am fost totuşi găsiţi în pulberărie, legaţi de podea, 
şi asta din pricina blestematelor de fete. 

— Pe mine nu mă supără deloc. Vreau să zic, puţin îmi 
pasă de lumea de pe aici. Dar faptul că Nanon mi-a scăpat, 
mă înnebuneşte de furie. De-am bănui cel puţin cine a fost 
individul. 

— Era înalt şi voinic ca bradul. 

— Blond. Ai fost la Etain şi n-ai aflat nimic? 

— Ei, hai, nu te mai chinui; cercetările mele au avut 
succes. 

— Adică? Dă-i drumul! 

— Fetele au sosit acolo în seara din ajunul înmormântării. 
Au descins la hotelul „Napoleon” şi au venit cu o birjă 
închiriată la Metz. 

— Toate astea puţin mă interesează. Individul, individul! 
Cine a fost? 

— Când au sosit, se afla pe capră lângă vizitiu un individ 
înalt şi voinic. S-a înscris şi el în registrul de pasageri, sub 
numele de Fritz Schneeberg din Thionville. 

— Fritz Schneeberg? Ăsta e nume nemtesc. Să-l ia dracu'! 
Ce-i el? 

— Culegător de plante. 

— Cule... Asta-i ceva distins de tot. Figura în registru? 

— Da, am citit chiar eu. 

— Şi altceva? 

— Cele două fete au plecat a doua zi la Malineau, cu o 
birjă închiriată. Individul le-a urmat pe jos şi a cercetat tot 
ţinutul. 

— De unde ştii asta? 

— A fost văzut pretutindeni. A fost şi la cârciuma din sat şi 
a vorbit cu vizitiul tău. 

— Acum încep să pricep. M-a spionat într-un fel oarecare. 

— Fără îndoială. Târziu seara s-a întors cu fetele la Etain şi 
au plecat imediat mai departe, la Metz. Înainte însă a mai 
avut loc un mic incident. În acelaşi han locuia un pictor 
mărunţel şi bondoc... 

— Îi ştii numele? 

— Schneffka, pictor din Polonia, stătea scris în registru. 

— Drace, ăsta e pictorul meu! Locuieşte la mine şi-mi 
renovează tablourile. 

— Atunci o să te intereseze ce urmează. Tocmai în clipa 
când cele două fete vroiau să se urce în trăsură, omuleţul 
acesta coboară repede scara, cu picioarele goale şi învelit 
peste cămaşă cu o faţă de masă şi o pălărie enormă pe cap. 

— E nebun! Ce vroia? 

— A vorbit cu cele două surori, după care s-a înapoiat în 
cameră. 

— Ce-o fi avut de vorbit cu ele? 

— Asta n-am putut să aflu, căci nimeni n-a stat atât de 
aproape, încât să poată auzi. E suspect totuşi că individul le 
cunoaşte pe fete şi acum locuieşte la tine. 

— Foarte adevărat. Să fi pus ceva la cale? 

— Sunt sigur de asta. 

— Atunci să-l ia dracu' pe individ! 

— Ba o să-l luăm noi, nu dracu'! 

— Aşa e. Căci în cazul acesta e un om primejdios, care o fi 
având intenţii pe care noi nu le bănuim. Unde locuieşte 
culegătorul de plante? 

— La Thionville. 


170 


— Aşadar, aproape de Ortry. Şi unde locuieşte Nanon? 

— La Ortry. 

— Foarte bine. Şi la Ortry avem nu numai depozitele, ci 
acolo se întâlnesc şi firele legăturilor noastre secrete. N-ai 
aflat încă despre iscoadele politice care dau târcoale prin 
tinut? 

— Se vorbeşte de asta. 

— Aşa că se poate crede că acel culegător de plante e un 
spion german. 

— Drace! 

— Şi atunci s-ar putea presupune că şi pictoraşul acesta e 
tovarăş cu el. 

— Zău c-ai putea avea dreptate. Trebuie să-l urmărim 
foarte îndeaproape pe individ. 

— Mâine îl voi provoca la vorbă. 

— Trebuie să procedezi însă cu diplomaţie. 

— Ei, lasă că ştiu eu cum să procedez. 

— lar mâine trebuie să ştim ce şi cum. 

— De ce chiar mâine? 

— Pentru că poimâine nu mai suntem aici. 

— Ah, aşa e, transportul de pulbere. 

— Ar fi bine dacă i-am putea transmite căpitanului 
Richemonte ceva concret, cum s-ar zice. Dacă nu mă înşel, de 
data asta pulberea trebuie s-o livrăm la carieră. 

— Da, e locul cel mai sigur. 

— Putem merge cu trăsura acolo? 

— E un drum care duce din oraş într-acolo; e vechi şi 
neîntrebuinţat de mult, dar pentru cel ce-l cunoaşte nu 
prezintă mari greutăţi. E singura carieră din tot ţinutul. 

— Când trebuie să fim acolo? 

— Fix la ora douăsprezece. 

— Dar cum ducem butoaiele la depozit? 

— Asta e treaba căpitanului. Presupun că se află şi acolo 
un gang secret, care e în legătură cu bolțile subpământene. 

— Ai fost vreodată acolo? 

— Nu. Dar din câte se spun în taină, trebuie să se afle 
rezerve enorme de arme şi muniții. Dacă nemţii or începe 
într-adevăr războiul cu noi, atunci sunt pierduţi. Noi suntem 
pregătiţi, pe când ei nu. 

— Ei, o să facem o plimbare la Berlin şi în drum vom găsi 
multe de luat. 

— Ăsta-i lucrul principal. Mă bucur de pe acum de clipa 
când bătrânul ne va trimite ordinul. 

— Şi cel mai bun lucru e că noi doi nu vom intra în foc. 
Rămânem îndărătul trupelor, pentru... 

— Da, pentru a veghea la păstrarea ordinii. 

Ribeau se bătu peste picioare şi râse în hohote. 

— Minunat, ordine! Lasă că o să jumulim noi găinuşa 
noastră. Aşadar, ia-l mâine la rost pe pictoraşul tău şi, dacă ţi 
se pare într-adevăr suspect, ai grijă să nu-ţi scape. 

— N-avea teamă! Suspect s-a făcut deja prin faptul că se 
duce pe la intendent. 

— Crezi că e germanofil? 

— Cu siguranţă. Dar acum hai să ne ducem la culcare, 
căci mâine trebuie să încărcăm, iar poimâine să fim exacţi la 
locul cu pricina. 

Plecară. 

După ce nu li se mai auziră paşii, Schneffke ieşi din 
ascunzătoare şi mormăi: 

„Drace! Aici trebuia să fi fost de faţă prietenul meu Martin 
Tannert, telegrafistul, şi sergentul-major de la husari. Eu şi 
spion neamt! Ha-ha-ha!” 

Se aşeză pe bancă şi începu să chibzuiască, cum îi era 
obiceiul: 


„Ei, un fel de spion tot sunt, orice s-ar zice, pentru că am 
venit să-l iscodesc pe acest Berteu. Dar unul dintr-ăia 
adevărați — care se numesc informatori — nu-s, zău că nu. 

Nu sunt atât de bun prieten cu Moltke al nostru, încât să 
poată şti ce băiat deştept sunt. Şi vrea să mă interogheze, ca 
să vadă dacă sunt ofițer sau diplomat. Bun! N-ai decât s-o 
faci! Dar ce-ar fi să întoarcem lucrurile şi să vă iau eu la rost 
pe voi, în loc voi pe mine? Pulbere şi arme în bolți subterane 
la sau lângă Ortry! la te uită! Asta-i la fel de primejdios ca 
atunci când umpli cozonacul cu dinamită. Se vede că se 
formează bande de franctirori. Cine le organizează? Bătrânul 
căpitan? Aşteptaţi, domnilor, scot eu de la voi ce e de scos. 
ȘI, ceea ce aflu, spun prietenului meu Martin Tannert, care — 
ah!, nu spunea el că la Ortry e deja unul... Greifenklau? Şi 
apoi sergentul-major Schneeberg? Să fie ăsta culegătorul de 
plante despre care vorbeau cei doi? Probabil că el e. Mă pot 
adresa şi lui, sau lui Greifenklau, la caz de pericol. Aşteptaţi, 
băieți, Hieronymus Aurelius Schneffke o să vă cam strice 
socotelile. Poimâine sunt la Thionville şi Ortry şi caut să dau 
de carieră. Praf de puşcă! Bolţi subterane! Ganguri secrete! 
Depozite de arme şi muniții. Lasă, mă îngrijesc eu ca 
plimbarea la Berlin să nu vă reuşească!” 


Schneffke o luă agale spre locuinţa sa. Uşa era deja 
încuiată, astfel că se văzu nevoit să bată. Charles Berteu îi 
deschise. Făcu o mutră foarte uimită când îl văzu. 

— Dumneata, întrebă el. Atât de târziu? 

— Dar bine, abia începe să se însereze. 

— Ei, atunci mai avem timp să bem un pahar de vin. 

Schneffke îşi dădu seama că vinul era numai un pretext. 

— Un pahar de vin? făcu el. Aşa ceva nu refuz niciodată. 
Mă poţi trezi chiar şi în toiul nopţii. 

— Atunci, haide! 

— Dar trebuie să fie bun, altfel nu beau. Sunt artist doar. 

— Ai băut până acum ceva rău la mine? 

— N-aş putea spune. 

— Ei, vezi! 

Berteu îl duse pe Schneffke în odaia sa şi plecă să aducă 
vin. Se întoarse curând şi umplu paharele. 

— Serveşte-te, domnule! zise el. În sănătatea frumoasei 
noastre Franţe! 

Zicând acestea îl sfredeli pe celălalt cu privirea. 

— Buna Franţă să trăiască! răspunse pictorul, ciocnind. 

— Şi pentru sănătatea şi gloria marelui nostru împărat! 

— Trăiască Napoleon! 

— Dar bea până la fund! 

— Am băut. Uite aici. 

Berteu umplu iar paharele. 

— După cum văd, iubeşti Franţa? zise el. 

— Foarte mult. 

— Ştii, desigur, că Polonia a fost totdeauna prietena 
Franţei. Dacă ar fi fost după voinţa marelui Napoleon, Polonia 
ar fi liberă azi. 

— Asta aşa e. Şi dumneata eşti polonez? 

— Fireşte. 

— Probabil însă că german-polonez? 

— Ce întrebare! Există oare cerchezi francezi sau kalmuci 
nemți? Polonezul e polonez. Ai înţeles? 

— Vorbeşti foarte apăsat. 

— Da, când se atinge cineva de Polonia mea, mă 
înfierbânt foarte repede. 

— Şi cu toate astea nu arăţi a polonez. 

— Pentru ce? 

— Burticica dumitale, domnule... 

— l-auzi! Dar ce-ţi închipui dumneata despre noi? Crezi 
cumva că polonezii fac foamea? 

— Asta nu. Însă eu mi-i închipui pe polonezi oameni înalţi 
şi proporţionaţi. 

— Dracu' să vă ia cu povestea asta! strigă Schneffke, 
furios. Ce adică, eu nu-s proporţionat? 

— De, nu cine ştie ce! 

— Dar ce înţelegi prin proporţionalitate? 

— Proporţiile trupului. 

Hieronymus se ridică de pe scaun şi se înfipse în faţa lui 
Berteu. 

— Proportile trupului? zise el. Bun! Binevoieşte, te rog, şi 
priveşte-mi burta: ai putea arăta dumneata ceva atât de bine 
format, ceva atât de împlinit? 

— Nu! râse Berteu. Eşti mai mult decât împlinit. Eşti gras. 

— Bun! şi picioarele, sunt cumva subţiri? 

— Nu. 

— Braţele? 

— Groase şi ele. 

— Gâtul? 

— Gros. 

— Obrajii? 

— Groşi. 

— Aşadar, cum sunt toate la mine, domnule? 

— Groase, groase şi încă o dată groase. 

— Şi asta nu numeşti dumneata proporţionat? 

— Ah! aşa vrei s-o iei? 

— Fireşte. Dar ce, am cumva un trup umflat şi picioare 
subţiri? 

— Nu. 

— Sau spate încovoiat şi coapse strâmbe? 

— Nu. 

— Ori ochi mici şi un nas mare? 

— Nici asta. 

— Ei bine, vezi şi dumneata că nici un om nu poate fi mai 
proporţionat ca mine. Nu vreau să spun că aş fi un Adonis, 
căci nu fac parte dintre zei, dar tot ce-i omeneşte posibil cu 
privire la frumuseţe şi trup posed. Ei, acum crezi în sfârşit că 
sunt polonez? 

— Da, te cred. De fapt aveam un motiv să te privesc cu 
oarecare bănuială. 


175 


— Anume? 

— Cunoşti dumneata două surori cărora le zice Nanon şi 
Madelon? 

— Nu. 

— Şi totuşi ai stat de vorbă cu ele. 

— Tot ce se poate. Poţi vorbi cu persoane fără să le 
cunoşti sau fără să ştii cum se numesc. 

— Dar convorbirea dumitale cu ele a avut loc în condiţii 
care presupun o cunoştinţă mai apropiată. 

— Cum adică? 

— Se stă de vorbă oare cu femei necunoscute în picioarele 
goale şi cu o faţă de masă drept mantilă? 

— Ah, încep să pricep. 

— Şi cu pălăria dumitale de artist pe cap? 

— Da, da, îmi aduc aminte. 

— Ei, ce aveai cu acele dudui? 

— Domnule! strigă grasul, pe ton aspru. 

— Ce vrei? întrebă Berteu. 

— Eu aş vrea să ştiu ce vrei dumneata. De o jumătate de 
ceas mă tot descoşi, ca şi cum ar trebui să-ţi dau socoteală 
despre toate fleacurile. 

— Am un motiv pentru aceasta. 

— Cum adică? 

— Duduile acelea sunt surorile mele. 

— Aşa! Eu însă nu găsesc nici o asemănare între 
dumneavoastră. 

— Asta n-are a face. Fetele au plecat de aici în împrejurări 
cu totul deosebite, ba chiar de natură împovărătoare pentru 
ele. 

— Au furat ceva? 

— Nu. Dar au plecat fără învoirea mea. 

— Asta nu mă priveşte. 

— Dar dumneata ai stat de vorbă cu fugarele, apoi ai venit 
la mine. Asta e suspect. 

— Mai suspect ar fi fost dacă aş fi venit întâi la dumneata, 
apoi aş fi fugit cu surorile. N-am avut deloc intenţia să 
locuiesc aici; dumneata m-ai invitat. 

— Atunci cum se face că te-ai întreţinut cu ele într-un mod 
atât de bătător la ochi? 

— Le-am confundat. O aşteptam la Etain pe logodnica 
mea, care urma să vină acolo. Mă aflam în pat, când am auzit 
o trăsură şi am privit pe fereastră. La lumina slabă a 
felinarului, am confundat-o pe una din dudui cu logodnica 
mea, care seamănă puţin cu ea. În grabă am pus pe mine ce- 
am găsit la îndemână şi am alergat jos, unde am băgat de 
seamă că mă înşelasem. 

— Dar cine e logodnica dumitale? 

— E şi ea poloneză şi o aştept să vină de la Paris. 

— Hm! spuse Berteu, care nu-l prea credea pe Schneffke. 

Îl măsură din cap până-n picioare, apoi întrebă: 

— Şi nici pe omul care se afla cu surorile mele nu l-ai 
cunoscut? 

— Nu l-am mai văzut niciodată până atunci. 

— Bine, sunt silit să te cred. 

— Crezi sau nu, puţin îmi pasă. Dar vei recunoaşte că prin 
întrebările dumitale indiscrete şi suspecte nu mă pot simţi 
prea onorat. Eu sunt artist şi nu vagabond. Aşadar, voi părăsi 
casa dumitale mâine dimineaţă, căci azi e prea târziu pentru 
asta. 

Lui Berteu nu-i conveniră cele auzite. Vroia să-şi vadă 
picturile terminate şi pe altă parte să-l mai supravegheze pe 
pictor. 

— Recunoşti şi dumneata, zise el, că un frate are dreptul 
să fie iritat când surorile sale părăsesc casa părintească fără 
încuviințarea sa, în tovărăşia unui străin. 

— Hm, da! Mie mi-ar sări muştarul într-un asemenea caz. 

— Dumneata ce-ai face? 

— M-aş lua după individul acela, ca să-i smulg fetele. 

— Aşa aveam de gând să fac şi eu, dar mi-a lipsit timpul 
până acum. Mâine o voi face. Te mai găsesc aici la 
întoarcerea mea? 

— Cred că nu. 

— Aşadar, nu vrei să mă ierţi? Hai să ciocnim, domnule, şi 
să încheiem pace. 

Schneffke se prefăcu că-i vine greu să îşi calce pe inimă, 
dar în cele din urmă ciocni totuşi cu Berteu. 

— Fie! zise el. 

— Şi aştepţi până mă întorc? 

— Da, chiar dacă nu aici, atunci la Etain, unde îmi aştept 
logodnica, după cum spuneam. 

Mai stătură câtva timp împreună, discutând despre fel de 
fel de lucruri. Se despărţiră apoi şi, când Schneffke ajunse în 
odaia sa. mormăi necăjit: 

„Ăsta să mă descoasă pe mine! Grea afacere! Poimâine la 
miezul nopţii sunt la cariera de piatră de la Ortry.” 


A doua zi dimineaţă, la cafea, Schneffke află că Berteu 
plecase. Lucră puţin la tablourile administratorului, apoi plecă 
dincolo, la familia Melac. 

Se miră văzând că toate ferestrele stăteau deschise, iar 
perdelele erau date la o parte. Bătrânul îi strânse vesel mâna. 

— Dac-ai şti, domnule, zise el, ce veste bună am primit 
aseară târziu! 

— Bănuiesc. Văd că aerisiţi întreg castelul, ceea ce 
înseamnă că vine stăpânul. 

— Ai ghicit. Aproape de miezul nopţii am primit o 
telegramă că domnul conte Perret soseşte azi. Ce zici de 
asta? 

— Zic că trebuie să ţineţi mult la boierii dumneavoastră, 
ceea ce văd din bucuria cu care întâmpinați vestea. 

— Aşa e. Toată noaptea am lucrat. Bătrâna mea şi Marie 
sunt dincolo. Vrei să mergem la ele? 

Intendentul îl duse pe Schneffke în apartamentele 
stăpânilor, unde cele două femei îl întâmpinară cu bucurie. 
Nu ştia el singur cum se făcu, dar se pomeni şi el pe o scară 
aranjând perdelele, în vreme ce bătrâna femeie împreuna 
mâinile, plină de admiraţie. 

— Vezi, moşule! Aşa un bărbat! Uite cum se pricepe să 
aranjeze faldurile! E plin de talent. Se vede îndată că e artist. 

Hieronymus Aurelius Schneffke se mişca într-adevăr cu 
multă îndemânare pe scara sa. Azi nici nu-i dădea prin gând 
să se împiedice sau să cadă. 

Către amiază treaba era gata. Schneffke fu invitat la 
masă; apoi se ocupă iarăşi de tablou, la care mai avea ceva 
de lucru. 

Bătrânii rămăseseră în apartamentele stăpânilor. Numai 
Marie stătea cu el, cu un lucru de mână, şi arunca din când în 
când o privire de admiraţie spre portret şi asupra pictorului, 
care însă era cu totul adâncit în lucrul său. 

În cele din urmă puse jos pensula, se dădu puţin înapoi şi 
îşi admiră opera. 

— Gata? întrebă Marie. 

— Da, răspunse el. 

Ea veni alături de dânsul şi contemplă tabloul. 

— E o minune să poţi face aşa ceva, spuse dânsa. Cum te 
pricepi să redai astfel de zâmbet, o asemenea privire, care 
nici nu poate fi descrisă? 

El întoarse repede capul şi o privi în ochi. 

— Cum izbuteşti dumneata să fabrici zâmbetul care-ţi 
joacă în jurul buzelor? 

Spunând aceasta, aruncă o privire atât de plină de dorinţi 
spre gura ei, încât fata roşi şi întoarse capul. Ea se aşeză, iar 
el îşi trase un scaun lângă dânsa şi începu să-i urmărească 
degetele care croşetau de zor. 

— Ar trebui să fie minunat! spuse el deodată, aproape în 
neştire. 

Ea ridică privirea şi întrebă: 

— Ce anume? 

Schneffke se făcu roşu ca un copil pe care l-ai prins 
asupra faptului. Îi luă timp până să răspundă. 

— Ei, duduie, mă gândeam la o odăiţă... 

— Aşa, aşa... o odăiţă. 

— Dar n-am spus totul. În odăiţa aceasta stau eu în faţa 
pânzei şi pictez. 

— Ce pictezi? 

— Hm! Să zicem un drăcuşor de copilaş, care stă în mijloc. 

— Cu degetele în gură? 

— Nu! Eu ca tată nu l-aş lăsa să ţină degetele în gură. 

— Ah! dumneata eşti tatăl acestui copil? 

— Da. 

— Şi altceva n-ai mai picta? 

— Ba da, pe mamă-sa. 

— Tot fără?... 

— Nu mă înnebuni! Tabloul era atât de frumos, şi dacă-mi 
arunci o glumă deasupra renunţ să-l mai pictez până la urmă. 

— Bine, pictează mai departe! 

— Aşadar, mama. Stătea pe scaun şi... ia ghici ce făcea? 

— Tricota? 

— Nu, croşeta la fel ca dumneata. Vrei să ţi-o descriu? 

— Da. Ţin mult s-o cunosc pe mama copilaşului dumitale. 

— E blondă, întocmai ca dumneata. Nu-i înaltă, şi nici 
slabă. 

— Aşadar, mărunţică şi... plinuţă.? 

— Da, la fel ca dumneata. Şi... ciudat lucru: copilaşul ăla 
grăsun nu-mi seamănă numai mie. 

— Dar mai cui? 

— Dumitale. 

— Glumeşti? Cum s-ar putea asta? 

— Pentru că şi mama lui îţi seamănă, şi încă de minune. 

— Poate că e rudă cu mine. 

— Nu. Eu cred că eşti chiar dumneata în persoană. Da, la 
acest tablou mă gândeam când mi-a scăpat exclamaţia de 
adineauri: „trebuie să fie minunat!” Crezi că greşesc? 

Chipul ei luase o expresie visătoare. Privea pe fereastră 
fără să scoată o vorbă. El nu cuteză să-i tulbure gândurile. 

— Nu e adesea un noroc, spuse ea încetişor, după câtva 
timp, când un vis nu se realizează? 

— Ai dreptate; dar vezi că îndeplinirea acestui vis n-ar 
putea fi niciodată o nenorocire. Ceea ce face fericirea 
noastră, e tocmai faptul că putem avea încredere în inimile 
noastre. Cu atât mai dureros este când trebuie să renunţăm 
la un vis, numai... numai... pentru că... 

— Pentru că?... 

— Sfinte Rembrandt... pentru că trebuie să plec chiar azi. 

— Chiar azi? întrebă ea repede, tresărind. 

— Da, chiar azi, domnişoară. 

— E absolut necesar să pleci? 

— Da, din păcate. 

— Dar ieri nu vorbeai atât de hotărât de plecare. 

— S-a întâmplat ceva care mă grăbeşte. 

— Şi te vei mai întoarce pe aici? 

— Cine poate şti? Va fi greu să mai găsesc un motiv 
pentru a mă înapoia. Se prea poate să vin curând iar în 
Franţa, dar ca... duşman al dumneavoastră. 

— Niciodată nu vei fi duşmanul meu şi al nostru. 

— Chiar în cazul unui război? 

— Chiar atunci. Dar crezi dumneata că se va întâmpla aşa 
ceva? Mă îngrozeşte gândul la o asemenea nenorocire! 
Tunurile bubuie, gloanţele şuieră, săbiile zăngănesc. Şi în 
mijlocul acestui măcel... 

Ea se întrerupse, roşind. 

— Spune mai departe, spune! o îndemnă el. 

— ...eşti dumneata, care n-ai nici o vină de toate acestea. 

Chipul lui Schneffke se aprinse de fericire. 

— La mine te gândeşti? La mine? 

— Da. Căci n-am pe nimeni altul care să fie ameninţat 
direct de război. 

— Şi dacă aş cădea? Dacă ai primi într-o bună zi vestea că 
m-au vârât în groapa comună şi... 

— Taci, te rog! Asta ar fi prea trist. 

Ea îşi acoperi ochii cu palma, ca şi cum ar fi văzut ceva 
groaznic. El se apropie şi-i îndepărtă mâna: 

— Marie... te vei gândi la mine atunci când voi fi plecat? 

— Da. 

— Des, foarte des? 

Ea zâmbi, cu zâmbetul ei adorabil, şi zise: 

— Dar ce am eu din toate astea, domnule? 

— Păi vezi că atunci mi-aş aminti şi eu de dumneata. Sau 
nu vrei? 

— Ba da... să ne închipuim că gândurile noastre zboară de 
la unul la altul şi se întâlnesc în drum. 

— Numai gândurile noastre? 

— Dar mai ce? 

— Nu şi dra... Ah, cine-i acolo? 

De afară se auzi huruit de trăsuri şi pocnete de bici. O 
trăsură boierească, urmată de alte patru, sosea în goana 
cailor. 

— Domnul conte! Domnul conte! strigă Marie. Trebuie să 
ies afară. 

În clipa următoare Hieronymus rămase singur în odaie. 

„Sfântă Paletă, iar am tras alături! începu el să-şi 
vorbească. Totdeauna când sunt în formă, gata să dau 
drumul unei declaraţii de dragoste, intervine un incident 
nenorocit dintr-ăsta. Dar jur pe uneltele mele de pictor: va fi a 
mea, orice s-ar întâmpla! Asta e limpede ca lumina zilei.” 

Nu-şi mai pierdu vremea cu astfel de gânduri, căci noii 
sosiți îi atraseră îndată atenţia. 

Trăsura din frunte opri. Doi servitori se grăbiră să 

deschidă şi un bătrân cobori. 

„Ăsta trebuie să fie generalul, îşi zise pictorul nostru. Un 
bătrân minunat: frumos, mândru, ţinută milităroasă.” 

După el cobori nepoată-sa, Ella von Perret. 

„Sfinte Sisoie! exclamă Schneffke, de la fereastră. Un 
adevărat înger! O zână! la stai! Cine mai e?” 

Cea care apăru era Alice, sora secretarului contelui de 
Rallion, logodnica telegrafistului Martin Tannert. Ne amintim 
că Ella von Perret făgăduise s-o ia sub ocrotirea ei. 

— Minunată fetiţă!  murmură  Schneffke. Frumoasă, 
voinică, totuşi dulce şi plăcută, ca tutunul de lulea olandez, 
calitate mijlocie. 

Din celelalte trăsuri coborâră servitorii. 

Trecu câtva timp până se potoli zarva. Ella şi Alice se 
retraseră în odăile lor, lăsându-l pe general să-şi vadă de 
treburi. 

Cu spiritul său de observaţie, Hieronymus Aurelius 
Schneffke îşi dădu seama că nu toate trăsurile puteau 
aparţine contelui. leşi deci afară şi se dădu pe lângă unul din 
vizitii. 

— Eşti în slujba generalului? întrebă el. 

— Nu, domnule! 

— Dar de unde ai venit? 

— Din Metz. 

— Când pleci înapoi? 

— Chiar astăzi, după ce voi lăsa caii să se odihnească 
puţin la Etain. 

— Nu vrei să mă iei şi pe mine la Metz? 

— Cu plăcere. Dar vă rog să vă grăbiţi, căci peste o oră 
plec. 

Se înţeleseră asupra preţului, apoi pictorul se duse acasă, 
unde îşi strânse repede lucrurile. Nu-şi luă rămas bun, căci 
avea interes ca Berteu să nu afle încă de plecarea sa. 

Se întoarse după aceea la castel, unde îşi lăsase mapa şi 

scaunul. Aşeză totul în trăsură şi acum vroia să-şi ia rămas 
bun. Dar de la cine? Nu era nimeni în odaie. Intendentul se 
afla la conte, iar nevastă-sa şi Marie erau la Ella. Schneffke 
procedă ca de obicei: făcu ce-i dădu în gând. Urcă scara şi 
găsi sus un servitor. 

— Cine sunteţi? întrebă acesta. 

— Artist. Îl caut pe domnul Mélac. 

— Nu se poate vorbi cu dânsul. Se află la Excelenţa sa. 

— Dar doamna Mélac? 

— E la domnişoara contesă. 

— Domnişoara Melac? 

— Tot acolo. 

— Dar nu vezi dumneata că n-am timp? Trebuie să-mi iau 
rămas bun. Vizitiul nu aşteaptă. 

Servitorul îl măsură cu privirea şi întrebă: 

— E într-adevăr atât de urgent? 

— Foarte. 

— Domnul Melac nu poate veni, şi cred că nici doamna. E 
de ajuns dacă vă trimit pe domnişoara Melac? 

— Sfinte Rembrandt, fireşte că e de ajuns, ce stai să mai 
întrebi? Dar ceva mai repede, dacă se poate! 

— Unde să vină? 

— Jos, la intendent. 

— Bun! Se va face îndată. 

Pictorul se înapoie jos, în locuinţa intendentului, în vreme 
ce servitorul se duse în vestibulul apartamentului tinerei 
contese, unde-i spuse cameristei s-o roage pe doamna Melac 
să vină afară. 

— Doamnă, îi zise el, când femeia veni, a fost aici un 
domn care ţine neapărat să vă vorbească, îşi zicea artist. 

— Un domn mărunţel şi gras? Unde e? 

— În locuinţa dumneavoastră. 

Ea se duse jos, iar servitorul se îndepărtă, cu un zâmbet 
pe buze. 

Hieronymus Aurelius Schneffke stătea în faţa oglinzii şi îşi 
admira silueta. 

„Nu-s băiat urât, îşi zise. Mă potrivesc perfect cu Marie 
cea minunată. Înălţimea, lăţimea, caracterul, inima, 
temperamentul, totul, totul se asortează. Şi acum vine 
despărţirea! Aceasta va fi... ah, o aud venind! Ăştia sunt paşi 
de femeie. Vine! O voi întâmpina îndată.” 

Se aşeză lângă intrare. Uşa se deschise. 

— Marie, scumpa mea, dulcea mea... of, Sfântă 
terebentină! 

Sări îndărăt, speriat, căci o strânse la pieptul său pe 
mama celei aşteptate. 

Doamna Mélac nu era prea surprinsă. 

— Domnule! exclamă totuşi ea. 

— Doamnă! îngăimă el, în neştire. 

— Mă îmbrăţişezi? 

— Din nenorocire! 

— Din nenorocire ai spus? Asta înseamnă că nu merit a fi 
îmbrăţişată? 

Pe el îl trecură năduşelile. 

— Acum nu mai meritaţi, îndrugă dânsul. 

Abia după ce rostise aceste cuvinte îşi dădu seama de 
gafa ce-o făcuse. Ea văzu stinghereala în care se afla şi 
inima-i bună o făcu să nu-i prelungească chinurile. 

— Îmbrăţişarea dumitale era destinată desigur altcuiva, 
spuse dânsa, zâmbind. 

— Da. 

— Şi aceea se numeşte Marie? Aşa cel puţin mi se pare c- 
am auzit. O fi vorba de nepoata mea? 

El încuviinţă din cap. 

— Aşa, aşa! Pe Marie vroiai deci s-o îmbrăţişezi? Atunci de 
ce ai trimis după mine? 

— După dumneavoastră? 

— Păi servitorul pe mine m-a chemat. 

— Ah! Idiotul acela de servitor! 

— Te-o fi înţeles greşit. 

— Cu neputinţă. Eu nu-s mut şi cred că nici el nu e surd. 
Cred că... 

— Ei, lasă! zise doamna Mélac, văzând că bondocul căuta 
în zadar cuvintele. Deoarece nu se mai poate schimba nimic, 
să trecem la ordinea zilei. 

— Hm! spuse el, privind-o cercetător. Ce înţelegeţi prin 
„ordinea zilei”? 

— Ceea ce e acum la ordinea zilei. Nu eşti de aceeaşi 
părere? 

El duse mâna la pălărie, ca s-o şteargă repede dacă 
cumva lucrurile vor lua o întorsătură proastă. Dar pentru că 
doamna Mélac se aşeză liniştită pe un scaun şi nu părea deloc 
supărată, puse şi el la loc calabreza şi zise: 

— E adevărat, doamnă, şi vă rog să mă iertaţi. 

— Te iert, răspunse ea, zâmbind. Aşadar, pe Marie vroiai 
s-o îmbrăţişezi? 

— Da. 

— Şi pentru ce? 

— Pentru că ea... pentru că eu... 

Privi cu disperare într-un colţ al camerei. 

— Ei, dă-i drumul. 

Hieronymus Aurelius Schneffke rămase mut. 

— Eu sunt o femeie simplă, reluă doamna Mélac, cu toate 
astea cred că pricep oarecum atitudinea dumitale ciudată. 

— Nu-i aşa? strigă aproape Schneffke. Marie e aşa de... 
de... de... 

— Fireşte că e aşa! zâmbi bătrâna. Dar faptul că e aşa şi 
nu altfel, nu-i un motiv să te azvârli asupra ei din uşă şi s-o 
îmbrăţişezi. Aşa ceva se face numai când... 

— „când iubeşti, doamnă! Când iubeşti! interveni 
Schneffke, recăpătându-şi tot curajul. 

— Ah, o iubeşti? 

— Asta e limpede ca lumina zilei. 

Se înclină adânc şi urmă: 

— Da, o iubesc pe Marie. O iubesc din toată inima şi profit 
de acest prilej să vă cer mâna ei. 

— Dar bine, domnule, o cunoşti pe Marie abia de ieri. 

— E drept, a mers cam repede. Dar în timp ce unul are 
nevoie de cincisprezece ani ca să afle că omul trăieşte ca să 
se căsătorească, un altul şi-a dus la groapă a şasea nevastă. 
La unul iubirea vine ca un melc, la altul ca un fulger. Numai 
ce vezi că zvâcneşte o lumină, se aude un trăsnet şi te-a 
nimerit pentru toată viaţa. 

Doamna Mélac râse din toată inima. 

— Eşti un adevărat poet, zise ea. 

— Poate că peste câţiva ani mă voi exprima mai bine. 
Acum mai sunt tânăr şi coardele sunt întinse. Când însă viaţa 
te ia la frecuş, devii morocănos, capeţi gută şi faci numai 
poezii tragice. 

— Atunci îţi doresc să rămâi tânăr cât mai mult timp. 

— Eu nu îmbătrânesc niciodată, doamnă. Poftim mâna 
mea, vă rog. Şi nu mi-o luaţi în nume de rău... 

— Nu ţi-o pot lua în nume de rău. Dar vezi că noi locuim în 
Franţa, iar dumneata în străinătate. Vrei să ne-o duci atât de 
departe pe singura noastră copilă? 

— Un pictor nu e legat de nici un loc, spuse el, cu 
hotărâre. Dar până acum n-am schimbat cu Marie nici un 
cuvânt asupra viitorului nostru. 

— Eu credeam că totul e deja în ordine!... 

— Nu. Fireşte că mă consider legat. Dacă la înapoierea 
mea Marie va fi încă liberă, îmi voi da osteneala să vă 
dovedesc că nu-s chiar atât de nedemn de nepoata 
dumneavoastră. Dacă veţi spune atunci „da”, mă veţi face 
fericit. 

— Bine, să lăsăm toate acestea pe seama viitorului. Soţul 
meu ştie ceva? 

— Încă nu, şi din păcate nu mai pot zăbovi aici. Vă rog să-i 
transmiteţi salutările mele. Şi-mi veţi îngădui să-i scriu iubitei 
mele, din când în când? 

— Cu plăcere, domnule. Sperăm că te vom revedea 
curând. 

— O doresc din tot sufletul. De scris, vă voi scrie, 
deoarece trebuie să vă lămuresc cu privire la familia Bas- 
Montagne. Acum vă rog să-mi îngăduiţi să vă las cu bine. 

— Drum bun, domnule Schneffke. 


Toată ziua Charles Berteu nu dăduse pe acasă. Abia către 
seară se întoarse şi mamă-sa speriată îi ieşi în întâmpinare. 

— Unde Dumnezeu ai lipsit atâta? întrebă ea. 

— Am avut treabă la pulberărie, unde am stat până acum. 

— Fără să-mi spui nimic! Dac-aş fi ştiut, aş fi trimis să te 
cheme. 

— Dar ce s-a întâmplat? 

— A sosit generalul. 

— Generalul? repetă Berteu, înmărmurit. Singur? 

— Ba nu, cu domnişoara şi cu toată servitorimea. 

— Deci rămâne aici? 

— Aşa se pare. 

— Pe toţi dracii! Era de aşteptat venirea lui o dată cu 
moartea tatei, însă atât de curând, asta-i prost! 

— A trimis după tine, să vii cu condicile şi cu însemnările 
proviziilor. Vrea să încheie socotelile. 

— Să-l ia dracu'! Trebuie să se simtă rău tata în groapă. 

— Prea a fost neprevăzător. Acum vom avea noi de furcă. 

— Noi? Nouă nu ne poate face nimeni nimic. 

— Dar slujba noastră... 

— Asta era pierdută oricum. Sau crezi cumva că generalul 
m-ar fi angajat ca administrator? Aş! Trebuie să plecăm în 
orice caz. Mă voi asigura de Nanon şi cred că astfel am scăpat 
de toate. 

— Pe aia n-o vei căpăta niciodată. 

— Lasă, există un mijloc. Cunosc un om care mi-o va da în 
mână. Acum mă duc la general. 

Luă sub braţ o grămadă de registre, cu care plecă la 
castel, de unde se întoarse după o bucată de timp. 

— Cum a mers? îl întrebă mamă-sa. 

— Prost. 

— A şi făcut socotelile? 

— Nu. Lipsa o va găsi mai târziu, dar m-a primit într-un fel 
din care am putut constata că şi fără asta s-a sfârşit cu noi 
aici. Mă voi căra. 

— Pentru Dumnezeu, şi eu ce mă fac? 

— Peste câteva zile sunt înapoi, să te iau. 

— Unde te duci? 

— La Ortry. 

— Ah, la căpitan? Ăsta trebuie să facă ceva pentru noi. 

— Trebuie? E un om nerecunoscător. 

— Îi este foarte dator răposatului. Tot el l-a dus pe tatăl 
tău pe căi greşite. Nu trebuie să ne lase în părăsire. 

— De silit bătrânul nu poate fi silit. Dar am în mână unele 
taine cu privire la el, pe care va trebui să mi le răscumpere. 
Ortry e deci salvarea noastră şi acolo îmi voi găsi norocul, 
banii sau logodnica sau poate pe amândouă odată. 

10. Dezvăluiri 


Descoperirile făcute în ultimele zile, evenimentele care se 
precipitaseră, atentatul de la calea ferată, revederea puţin 
obişnuită printre dărâmăturile trenului deraiat şi, nu mai 
puţin, gândurile care-l purtau mereu la tânăra şi frumoasa 
moştenitoare a castelului Ortry, toate astea treziră în falsul 
doctor Muller dorul de un ceas de singurătate. Astfel, în după- 
amiaza de după catastrofa de lângă Thionville, îl găsim pe o 
bancă din parcul castelului, adâncit în gânduri. 

Dar nu-i fu dat să rămână mult timp astfel, căci auzi 
deodată paşi în apropiere. Ridică privirea şi-l recunoscu pe 
Deephill, americanul. Se ridică repede. 

— Ne-am mai văzut azi? întrebă noul sosit, scoţându-şi 
pălăria. 

— Da, domnule. Numele meu e Muller. Sunt educatorul 
tânărului baron. 

— Îmi daţi voie să iau puţin loc alături de dumneavoastră? 

— E o cinste pentru mine. De altfel, ca oaspete al 
stăpânilor, aţi fi în drept să porunciţi. 

— O, nu! râse Deephill. Noi americanii nu împărtăşim 
părerea că un educator e inferior din punct de vedere social 
aceluia care l-a angajat. 

— America e de invidiat. E o ţară care s-a scuturat de 
prejudecățile de castă, atât de dăunătoare. 

— Cum ar putea să-mi fie inferior un om căruia îi 
încredinţez educaţia, şi deci fericirea copiilor mei? 

— Dacă s-ar putea ridica şi alţii la convingeri atât de 
înalte! 

— Asta mă face să bănuiesc că nu vă simţiţi prea fericit în 
slujba dumneavoastră de aici. 

— Sunt mulţumit, răspunse Muller, rezervat. 

— Mulţumit nu înseamnă nimic. E ceva mijlociu, nici cald, 
nici rece. Pari să fii foarte modest. 

— Drumul vieţii mi-e dinainte trasat. Îmi fac datoria şi mă 
încred în Cel de Sus. 

— După nume sunteţi german. 

— Da. 

— Numai un german poate vorbi astfel. Numai un german 
îşi face datoria şi se încrede în Cel de Sus. Cu ce te poate 
ajuta Dumnezeu, dacă nu te mişti singur? 

— N-aveţi nici o grijă, răspunse Miller, zâmbind. Avem şi 
noi, germanii, năzuinţele noastre. 

— Dar ce fel de năzuinţe? Idealuri, utopii. 

— Idealul te face adesea mai fericit decât materialul. 

— Cu toate acestea, nu mi-o lua în nume de rău, eu nu-i 
iubesc pe aceşti germani idealişti. Ei mi-au răpit mie idealul. 
Unde vor ajunge? Dumneata ştii? Poţi să mi-o spui? 

— În ce privinţă? 

— În politică, de pildă. 

— La materia asta nu mă pricep. 

— Îmi închipuiam eu. Domnii educatori germani se pricep 
în toate, numai la politică nu, în vreme ce orice supus al unui 
alt popor tinde să creeze ceva tocmai pe acest tărâm. 

— Hm! Adesea nici nu se pricep la altceva. 

Ochii americanului scăpărară: 

— Domnule, vrei să mă insulţi? 

— Să vă insult? replică Muller. Ce v-a făcut să credeţi 
asta? 

— Văd că mă contrazici. 

— O simplă contrazicere înseamnă insultă? Domnule, nu 
sunteţi american. 

— Dar ce sunt? 

— Francez, şi anume unul de la sud, poate chiar corsican. 

— Cum ai ajuns la această presupunere? 

— Vă trădează chipul şi temperamentul. Consideraţi o 

insultă faptul că-mi îngădui să am o părere diferită de a 
dumneavoastră şi totuşi dumneavoastră aţi fost acela care m- 
aţi insultat destul de serios adineauri. 

— Cum adică? 

— Spunându-mi în faţă mie, germanului, că-i urâţi pe 
germani. 

— Adevărul nu trebuie ascuns. 

— Când nu e jignitor. În caz contrar îl treci sub tăcere, 
chiar dacă ar fi numai din simplă politeţe sau din spirit de 
prevedere. 

— Prevedere? Îţi închipui cumva că sinceritatea mea m-ar 
putea păgubi? 

— Fireşte. 

— Şi în ce fel anume? 

— Orice om pe care vi-l faceţi duşman vă poate păgubi, 
mai mult decât v-ar putea aduce foloase prietenii 
dumneavoastră de seamă şi influenţi. 

Americanul zâmbi cu superioritate. 

— Să zicem că te-am insultat, domnule. Cum vrei să-mi 
dăunezi? 

— Mă voi răzbuna prin aceea că nu mă voi ocupa deloc de 
dumneavoastră, răspunse Muller, pe un ton care n-ar fi putut 
scăpa unui om atent. 

— Nu te înţeleg, zise Deepnhill. 

— Şi totuşi, e atât de clar! Nedându-vă atenţie, vă aduc... 

— Acum cred că pricep, domnule. Vrei să spui că mi-ar fi 
prielnic dacă te-ai ocupa de persoana mea? 

— Da. 

— Cu alte cuvinte ai o taină, domnule, zise Deephill, 
surprins. Mi-ai putea fi de folos împărtăşindu-mi-o, şi m-ai 
păgubi, dacă mi-ai trece-o sub tăcere. 

— Aproape să-ţi vină să crezi c-aţi fi un fel de diplomat, 
zise Muller, zâmbind. Domnii din această categorie miros câte 
o taină îndărătul fiecărui cuvânt. 

— Aici însă pare să fie într-adevăr vorba de o taină. 

— Poate că această taină sunteţi chiar dumneavoastră. 

— Sau poate dumneata? Am impresia că te-am mai văzut 
cândva, spuse americanul, cercetându-l cu luare-aminte. 

— N-am fost niciodată în America, nici în sudul Franţei. 

— N-am vrut să zic că te-aş fi văzut pe dumneata personal 
ci că găsesc în trăsăturile dumitale ceva cunoscut, familiar. Ai 
unele trăsături care fie că mi-au fost cândva plăcute, fie că... 
ah, am găsit. 

ÎI prinse pe Miller de braţ şi-l întoarse în aşa fel, încât să-i 
vadă în întregime faţa. 

— Da, aşa e! Nu mă înşel deloc. Sunt aceleaşi trăsături, 
numai că ceva mai pronunţate, mai bărbăteşti. Ai fost 
vreodată în Anglia? 

— Nu. 

— Ai rude acolo? 

— Nici asta. 

Muller bănuia ce va urma, dar nu se trăda. 

— Probabil c-aţi descoperit vreo asemănare 
întâmplătoare, zise el. 

— Da. 

— Pot întreba cu cine? 

— Cu o femeie. 

— Dintre cunoştinţele dumneavoastră? 

— De fapt nu, deşi am văzut-o şi i-am vorbit. Şi dumneata 
ai văzut-o. Îţi aminteşti de domnişoara de Lissa, englezoaica 
aceea, care a ajutat la pansarea răniților? 

— Da. Era mai mult în tovărăşia domnişoarei baroane 
Marion de Sainte-Marie. 

— Am fost în acelaşi vagon cu ea, de la Trier, şi am avut 
norocul s-o salvez. Cu fata asta semeni, sunt convins. 

— Glumeşti. 

— Ba nu glumesc. Ea a făcut o impresie adâncă asupra 
mea şi, desigur, această asemănare e de vină că nu văd în 

dumneata un german. 

— Atunci îi datorez multă recunoştinţă acelei dudui, 
răspunse Muller, înclinându-se puţin batjocoritor. Dar trebuie 
s-o văd mai de aproape. Îi cunoaşteţi numele întreg? 

— Miss Harriet de Lissa din Londra. Sunt încredinţat că o 
vei vedea aici la Ortry, poate chiar astă-seară. Baroana 
Marion pare să fi legat prietenie cu ea şi spunea că vrea s-o 
invite. 

— Lucrul nu-i atât de uşor; invitaţia atârnă de voinţa 
căpitanului Richemonte, care e cam milităros. 

— Dar ospitalitatea cred că este, totuşi, o trăsătură a 
francezilor... 

— La Ortry, nu. Căpitanul nu e sociabil. 

— Am observat şi eu. Am fost îndrumat către dânsul şi m- 
a invitat la Ortry. Dumnealui m-a găsit la locul catastrofei şi 
m-a rugat să vin la castel, dar cu toate astea nu l-am zărit 
încă. 

— Această neglijenţă pare de neînțeles. Nu prea se ştie ce 
face. 

— Răceala lui e cu atât mai surprinzătoare, cu cât are 
motive să se bucure că am scăpat de catastrofă. Salvarea 
mea îi aduce câştig. 

Muller avu o tresărire uşoară, dar căută să abată discuţia 
de la acest subiect: 

— Am auzit că vă datoraţi salvarea unui cetăţean din 
Thionville? 

— Mă îndoiesc că ar fi chiar de acolo. Şedeam cu el într-un 
compartiment, dar nu mi s-a recomandat. Spunea numai că e 
culegător de plante. 

— La doctorul Bertrand? 

— Da, la care locuieşte englezoaica de care ţi-am vorbit. Îl 
cunoşti poate pe acest culegător? 

— L-am întâlnit în pădure. 

— Pare să fie ceva mai mult decât ceea ce se recomandă. 

— Se poate. 

— Spui asta cu o intonaţie ciudată. Vreun înţeles ascuns? 

— Da. 

— Atunci m-am înşelat cu privire la dumneata. Nu eşti 
german. 

— Pentru ce? 

— Pentru că eşti prieten cu aşa-zisul culegător de plante. 

— E drept că sunt prieten cu el şi chiar îl tutuiesc, când 
mă întâlnesc cu dânsul între patru ochi. 

— Ei da, nu eşti german. Căpitanul Richemonte n-ar 
angaja niciodată un neamţ, şi nici un neamţ care posedă 
simţul onoarei, n-ar lucra împotriva patriei sale. 

— Cum, lucrez împotriva Germaniei? 

— Da. Culegătorul de plante ştie multe, iar dumneata, ca 
prieten al său, nu poţi fi mai prejos. 

— Da, aşa este, iar eu sunt şi mai bine informat decât 
dânsul, ba chiar şi decât căpitanul Richemonte. 

— Mai mult decât căpitanul? 

— Da, şi chiar decât contele Rallion. 

— La naiba! Ştii totul? 

— Totul. Dar presupun că sunteţi om de onoare. 

— Te îndoieşti cumva de asta, domnule? 

— Nu. E în avantajul dumneavoastră că-mi acordaţi 
încredere. Am o rugăminte, dar vă asigur că nu voi cere nimic 
ce-ar fi împotriva onoarei dumneavoastră sau chiar numai în 
dezavantajul dumneavoastră. 

— Vorbeşte. 

— Vă cer cuvântul de onoare că veţi păstra tăcere asupra 
a tot ceea ce vom vorbi. 

Deephill privi gânditor la mâna pe care Miller i-o întindea, 
apoi zise: 

— Dumneata ştii ceva, şi faci asupră-mi o impresie bună, 
cred că-ţi pot acorda încredere. Well! Voi tăcea, atâta timp 
cât vei dori. 

— Bine! încredere pentru încredere. Afară de asta, mister 
Deephill, ar fi în dezavantajul dumneavoastră dacă aţi încerca 
să mă înşelaţi. Aşadar: am în mână fire, de care Rallion şi 
Richemonte habar n-au. Aţi venit să ajutaţi Franţa cu bani? 

— Nu Franţa propriu-zis, ci pe organizatorii franctirorilor. 

— Şi aici nu-i cunoaşteţi decât pe Rallion şi Richemonte? 

— Da. 

— Ştiau cu ce tren veniţi şi că aveţi bani asupra 
dumneavoastră? 

— Da. 

— Voiau să intre în posesia acestei sume fără a mai fi 
nevoiţi s-o returneze vreodată. 

— Prin deraierea trenului? 

— Da. 

— Cred, căci s-a şi făcut dovada. Un singur lucru nu-l 
pricep, şi anume faptul că asasinii cunoşteau atât de bine 
împrejurările. 

— Eu însă pricep foarte bine. 

— Dar Rallion şi Richemonte erau singurii care cunoşteau 
taina. 

— Tocmai asta trebuia să vă dovedească cine sunt 
asasinii. 

Deephill holbă ochii şi se uită aproape speriat la Muller. 

— Mii de draci! Nu vei fi crezând cumva că... 

— Ei, ce? Dar nu vorbiţi atât de tare! 

— ...Că Rallion şi Richemonte i-au angajat pe asasini? 

— Ba tocmai asta voiam să zic. 

— Ar fi îngrozitor! 

— Ăştia doi au ei altele şi mai şi pe cuget. Ascultaţi ce vă 
spun! Căpitanul nu vi s-a arătat încă până acum, pentru a nu 
fi silit să discute despre cazul acela. 

— S-a scuzat spunând că nu se simte bine. 

— În ce cameră locuiţi? 

— Acolo sus, cele trei ferestre. 

Era aceeaşi odaie în care fusese ucis directorul fabricii. 

— Bine! zise Muller. Gândiţi-vă că eu sunt atoateştiutor: 
căpitanul a pregătit azi o otravă. 

— Drace! Nu cumva pentru mine? 

— Ba chiar pentru dumneavoastră. Dar să nu vă fie 
teamă, căci nu vrea să vă omoare, cel puţin deocamdată, ci 
să vă adoarmă adânc, numai. 

— Pentru ce? 

— Ca să vă poată cerceta portvizitul şi să vadă dacă 
conţinutul are vreo valoare şi pentru el. 

— Fără semnătura mea n-are nici una. 

— El ştie asta? 

— Cred că da. 

— Cu toate astea va încerca. L-am ţinut sub observaţie şi 
am văzut că a examinat uşa odăii dumneavoastră şi a turnat 
apoi ceva într-o sticluţă. Aşadar, e vorba de dumneavoastră. 

— ÎI împuşc ca pe un câine. 

— Nu veţi face asta, căci în sticluţa şi în sticla din care a 
turnat nu se află în prezent decât apă chioară. Am făcut eu 
schimbarea cuvenită, în taină. E de aşteptat acum să vă ofere 
într-un fel oarecare să beţi din conţinutul sticluţei. 

— Pe dracu' o să beau. 

— Ba nu aşa! Veţi bea tot ce vi se va oferi, în felul acesta 
bătrânul va rămâne încredinţat că băutura şi-a făcut efectul şi 
va intra în odaia dumneavoastră, ca să vă cerceteze port- 
vizitul. 

— De unde ştii toate astea? 

— Nu ştiu totul, dar bănuiesc. 

— Te admir, zău aşa! Ce să fac? Ceea ce mă sfătuieşti îmi 
pare prea primejdios. 

— Ba, nu. Vă asigur pe cuvânt de onoare că nu veţi avea 
nimic de suferit. 

— Cuvântul dumitale de onoare? Hm... nu te cunosc. Eşti 
doctorul Muller şi atâta tot. Nu mi-o lua în nume de rău, dar 

dumneata ţi-ai da viaţa şi averea pe mâinile unui om despre 
care nu ştii altceva decât ştiu eu de dumneata? 

Muller chibzui o clipă, apoi zise: 

— Bine! Vreau să mă cunoaşteţi şi să căpătaţi încredere în 
mine. Trebuie să vă ascund adevărul, pentru că nu sunt încă 
sigur de dumneavoastră. Pentru astăzi, aflaţi numai că sunt... 

— ...O rudă a domnişoarei de Lissa! interveni Deephill 
triumfător. 

— Da, domnule. Mai mult: sunt fratele ei. 

Americanul se bătu cu palmele peste genunchi. 

— Vezi, domnule Muller, eu sunt cunoscător de oameni şi 
nu mă înşel niciodată. Eşti englez şi... 

— O clipă! îl întrerupse Muller. Vă rog să nu stăruiţi 
deocamdată. Mulţumiţi-vă pentru moment cu mărturisirea că 
miss Harriet de Lissa e sora mea. Acum aveţi încredere în 
mine? 

Deephill îi întinse amândouă mâinile. 

— Sunt al dumitale cu totul, atât cât pot dispune de mine. 

— Mulţumesc. Mai trebuie să vă spun că domnul căpitan 
vă va supraveghea în taină. El are posibilitatea să vadă tot ce 
se petrece în odaia dumneavoastră. 

— Cum adică? 

— Nu vă pot descrie, dar vă voi arăta în curând, în tot 
ceea ce faceţi în camera dumneavoastră, ţineţi seama de 
faptul că bătrânul vă supraveghează. Veţi face deci tot ce vă 
va spune? 

— De vreme ce crezi că e bine, da. 

— Înainte de a vă duce la culcare, ocupaţi-vă puţin de 
hârtiile dumneavoastră de valoare, pentru ca observatorul 
ascuns să poată vedea unde le puneţi. După aceea, prefaceţi- 
vă că dormiţi adânc şi nu vă mişcaţi nici atunci când se va 
furişa în odaia dumneavoastră. Lumina, fireşte, o veţi stinge 
îndată ce vă veţi culca. 

— Dar dacă îmi ameninţă viaţa? 

— Asta n-o va face. De vreme ce hârtiile nu-s prevăzute 
cu semnătura dumneavoastră, vă va cruța. Şi-apoi, după ce 
veţi fi stins lumina, vă veţi putea scula iarăşi, ca să luaţi în 
pat o armă sau un cuţit. Mai târziu voi veni eu să mă 
încredinţez dacă bănuielile mele s-au adeverit. 

— Aşadar să nu încui uşa odăii? 

— Ba încuiaţi-o. Eu voi veni totuşi: la fel ca bătrânul. 

— Asta înseamnă că există un culoar secret spre odaia 
mea? 

— Da. Acum suntem gata şi ne putem despărţi. La 
revedere! 

Muller se ridică. Deephill făcu la fel, dar îl luă de mână şi-l 
reţinu: 

— O clipă, sir. Vreau... 

— Psst! îl întrerupse Muller. Nu folosiţi cuvântul acesta 
englezesc, nici chiar atunci când credeţi că suntem între 
patru ochi. În casa aceasta sunt pretutindeni numai urechi. 

— Bine, monsieur Miller. Încă ceva, înainte de a ne 
despărţi: eu sunt bogat... 

Muller dădu din cap. 

— ...Am văzut-o pe sora dumitale... Vrei să-mi răspunzi, 
ca om de onoare, la o întrebare? 

— Cu plăcere. 

— E încă liberă inima ei? 

— Cred că da. Sunt convins, că altminteri mi-ar fi spus-o. 

— Îmi vei îngădui să caut a mă apropia de dânsa? 

— Dacă sunteţi într-adevăr omul de onoare drept care vă 
cred, de ce nu? 

— Te rog să nu te îndoieşti de asta. Ai ghicit adineauri, 
când spuneai că sunt francez. Mă trag din frumosul sud al 
Franţei. Împrejurări triste, de care nu sunt eu vinovat, şi care 
nu aruncă nici o pată pe onoarea mea, m-au alungat printre 
străini. În clipa aceasta pot purta iarăşi numele meu 
adevărat. Dacă voi izbuti să câştig inima domnişoarei Harriet, 

poţi fi sigur că vei găsi în mine un prieten demn şi o rudă 
asemenea. 

Muller nu se simţi deloc entuziasmat, dar răspunse totuşi 
prietenos: 

— Încercaţi! Poate sunteţi mai norocos ca alţii. Sora mea e 
o fiinţă serioasă şi nu uşor de cucerit. 

— Cu atât mai mare va fi valoarea izbânzii. Şi cred că 
dânsa nu va afla nimic despre convorbirea noastră? 

— Fireşte. Ne-am dat amândoi cuvântul de onoare. La 
revedere, pentru la noapte! 

Muller plecă. Americanul privi în urma lui, intrigat. „Cine 
ar fi crezut? murmură el. Acest om este de o dibăcie 
nemaipomenită. Sunt sigur că nici acum nu i-am desluşit 
taina. Dar ce statură! Păcat de cocoaşa aia urâtă! Ciudat că 
tocmai infirmii au uneori o minte atât de ascuţită. Mă voi 
încrede în el, de dragul lui, dar mai ales al soră-si!” 

Doctorul se ducea la Thionville, să discute cu Emma ceea 
ce avea de discutat. Cu acest prilej află că era într-adevăr 
invitată la Marion la masă în seara aceea. 

Când intră în sufragerie, o găsi pe Emma împreună cu 
Alexander, cu mister Deephill şi cu baroana. 

Muller fu întâmpinat cu politeţe de toţi în afară de bătrâna 
scorpie. 

Marion şi Emma începuseră să se tutuiască. Privirea 
americanului o fixa cu admiraţie. 

El venise mânat de curiozitatea de a o cunoaşte mai bine 
pe englezoaică. Ea îşi juca rolul cu o naturaleţe demnă de 
invidiat. 

Fiind un om rasat, se străduia să-i dea Emmei ocazia de a- 
şi pune în evidenţă spiritul. 

lar când Müller îi adresa surorii sale câte un cuvânt, plin 
de respect, aşa cum se cuvenea unui simplu educator, şi ea îi 
răspundea pe un ton politicos, dar rece, Deephill se minuna 
de măiestria cu care cei doi îşi jucau rolul. 

În timpul discuţiei se deschise încetişor o uşă care se afla 
în umbră şi... intră baronul. Probabil că uitaseră să-l închidă în 
odaia sa. 

Nimeni nu băgă de seamă. Se apropie pe neauzite, până 
în locul unde cercul de lumină al lămpii cădea pe capul 
Emmei... şi scoase un țipăt ascuţit de groază, care-i făcu pe 
toţi să sară în sus, speriaţi. 

— Ăsta e chipul lui, dar nu în totalitate, strigă dânsul 
ridicând mâinile ca pentru a se apăra şi fixându-şi ochii, 
holbaţi, asupra Emmei. Nu-i pot face nimic. A înviat iarăşi. 
Locuieşte colo jos, în pivniţă... în pivniţă... în centrul lumii de 
dincolo... 

Neaşteptatul incident provocă o impresie penibilă. Pe 
chipul tinerei Marion se oglindea cea mai adâncă milă. 
Deephill privi uimit la omul de a cărui existenţă n-avusese nici 
o cunoştinţă. Muller şi Emma schimbară priviri repezi. Chipul 
celui dintâi se făcuse alb ca varul. 

— E nebun! zise baroana cu răceală. Du-l de aici şi 
închide-l, Marion! 

Fata îl luă de braţ pe bolnav şi i se adresă cu blândeţe: 

— Haide, tată! 

El se lăsă condus de dânsa, dar din uşă se mai întoarse o 
dată şi strigă: 

— Eu nu-s vinovat! El mai trăieşte! Caseta de război, oh! 
Caseta de război! 

Uşa se închise îndărătul lui, dar tânguirile lui mai 
răzbăteau de afară, până fu închis în odaia sa. 

Discuţia fu întreruptă şi nu se mai reluă, până când se 
servi masa. Căpitanul Richemonte trimise vorbă prin servitor 
că va veni ceva mai târziu. 

Deephill stătea lângă Emma, acordându-i acesteia 
întreaga sa atenţie. Muller trebuia să le servească pe baroană 
şi pe Marion. 

Prima considera acest lucru foarte firesc, cea de-a doua, 

însă, ar fi dorit să-l răsplătească pe baron cu o privire 
prietenească. 

Abia spre sfârşitul mesei intră căpitanul. Salută pe Emma 
şi pe american şi se scuză de întârziere în felul următor: 

— Trebuie să mă iertaţi, căci nu mai sunt tânăr. Şi apoi, 
catastrofa de cale ferată m-a afectat foarte mult. Voi fi nevoit 
să mă retrag iarăşi, curând. 

Pe masă se afla numai un vin uşor, alb, de Mosel. 

— Cel roşu va fi poate mai bun pentru mine, zise el, 
ridicându-se, şi se duse la dulapul din perete. 

Muller tuşi uşor; mister Deephill privi spre dânsul, prinse 
un semn şi pricepu. Amândoi îl observară pe furiş pe bătrân. 
Îşi turnă un pahar cu vin, stând cu spatele spre cei de faţă, în 
timp ce, cu mâna stângă scoase ceva din buzunar. Nu se 
putea vedea ce face, dar din mişcările sale se putea deduce 
că picura într-unul din paharele goale de acolo un lichid. Apoi 
se aşeză iar la locul său. 

Muller avu un zâmbet pe care numai Deephill îl pricepu. 

Căpitanul îşi goli paharul, se mai duse o dată la dulap şi îşi 
turnă altul, apoi turnă un al doilea pahar, pe care-l întinse 
americanului, zicând: 

— Trebuie să mă scuzaţi azi, domnule Deephill. Mâine voi 
fi iarăşi la înălţime. Pentru a nu uita însă, cu totul, datoria de 
gazdă, îmi permit să ciocnesc cu dumneavoastră un pahar şi 
să vă urez: „fiţi bine venit!” 

Bău până la fund. Americanul duse şi el paharul la gură şi- 
| goli dintr-o dată. 

Richemonte dori tuturor noapte bună şi plecă. Se mai făcu 
puţină muzică şi, în vreme ce Emma cânta câteva melodii 
englezeşti, Deephill se folosi de prilej să-i şoptească lui 
Muller: 

— Ce facem acum? 

— Lăsaţi lucrurile să-şi urmeze cursul. Eu veghez. În timp 
ce el va fi la dumneavoastră, eu voi fi gata să vă vin în ajutor. 

Dacă va fi posibil, mă voi arăta chiar. Să priviţi printre gene. 

După câtva timp, Emma îşi luă rămas bun şi plecă înapoi 
în oraş. Deephill se oferi s-o conducă, dar ea refuză, 
mulţumindu-i, şi-l rugă pe Müller s-o însoţească. 

În trăsură, Emma zise: 

— Tremur şi acum. Baronul de Sainte-Marie m-a speriat 
grozav. Ce vroia? Vorbea de unul cu care semăn eu, pomenea 
şi de caseta de război. 

— Vorbeşte aiurea. Eu am multe bănuieli, dar deocamdată 
trebuie să mă dumiresc mai bine. 

Dar tăcerea lui avea cu totul alt motiv. Aproape că ar fi 
putut jura că tatăl său, Gebhard von Greifenklau mai trăieşte 
şi e ţinut prizonier în bolțile acelea din pădure, pentru că 
Richemonte mai credea încă, desigur, că va putea afla de la 
el unde e îngropată caseta de război. 


11. Pe drumuri secrete 


Înapoindu-se la castel, Miller se duse în odaia sa, puse în 
buzunar lanterna, cuțitul şi revolverul, zăvori uşa pe 
dinăuntru şi, pe drumul folosit de atâtea ori, cobori în curte. 
Trecând prin faţa ferestrei căpitanului, îl văzu pe acesta stând 
întins pe canapea. 

Se pitula într-un loc apărat din faţa clădirii şi nu lăsă din 
ochi ferestrele luminate de la apartamentul bătrânului. Se 
întreba dacă acesta se va duce direct în camera lui Deephill, 
sau se va abate mai întâi pe la căsuţa din parc. 

Trecuse de mult miezul nopţii; când lumina se stinse sus 
şi vechiul castel fu înghiţit de beznă. Deodată, Muller auzi 
paşi uşori, care se pierdură îndărătul casei. Îşi făcea rondul, 
deci, conform vechiului său obicei. Muller se folosi de acest 
prilej ca să se ducă repede spre căsuţă, pentru a aştepta 
acolo desfăşurarea evenimentelor. 

Richemonte nu se lăsă aşteptat prea mult. El apăru 
deodată şi se făcu nevăzut înăuntru. Muller aşteptă până ce 
paşii se pierdură jos, şi-l urmă apoi, aşa cum mai făcuse de 
atâtea ori. Acolo, în gangul care ducea la castel, îl văzu 
înaintea lui pe bătrân cu lanterna aprinsă, astfel că fu nevoit 
să şi-o stingă pe a lui. 

În felul acesta, merseră până la locul unde se afla camera 
cu pricina, în care bătrânul dispăru, după ce stătuse să 
asculte câteva clipe. 

Muller se strecură mai aproape şi ajunse la uşa din perete 
deschisă. În odaie mai era întuneric. Desigur că Richemonte 
vroia să se încredinţeze mai întâi dacă băutura îşi făcuse 
efectul. Deodată se făcu lumină, Muller întinse capul şi văzu 
că bătrânul deschisese lanterna, dar numai atât cât să 
lumineze chipul lui Deephill. 

Acesta stătea nemişcat, cu ochii închişi, ţinând mâinile 
sub cuvertură. Probabil avea o armă acolo. 

Richemonte îl examină câtva timp şi păru mulţumit. Se 
întoarse de lângă pat şi privirea îi căzu pe masă, pe care se 
afla portvizitul. Repede îl luă, scoase ce era într-însul şi 
începu să examineze. Puse lanterna pe masă, astfel că 
lumina ei ajungea până în ungherul unde se afla intrarea 
tăinuită. Bătrânul stătea acum cu spatele spre ea. 

Muller era încredinţat că Deephill, care se afla în umbră, 
ţinea ochii deschişi. Vrând să-i arate că se afla la datorie, păşi 
încetişor în cercul de lumină. Americanul scoase braţul de sub 
pătură şi-l ridică, în semn că văzuse. Muller se retrase 
imediat. 

După câteva clipe, bătrânul puse la loc hârtiile în portvizit, 
fără să fi luat ceva. După ce mai lumină o dată chipul lui 
Deephill, părăsi odaia pe unde venise. 

În timp ce căpitanul mai era în cameră, Miller coborâse în 
grabă scara îngustă. Jos se lipi de-o coloană, să-l lase pe 
bătrân să treacă. 

Richemonte cobora încetişor treptele, părând foarte 
îngândurat. În apropierea profesorului se opri şi mormăi: 

— Drace! Deephill ăsta e un individ prevăzător. Ce-mi pot 
folosi mie cecurile dacă lipseşte semnătura! Americanii sunt 
oameni de afaceri ai dracului de precauţi. Dar de iscălit tot va 
iscăli. 

Trecu pe dinaintea lui Muller, ca şi cum ar fi vrut să se 
înapoieze la căsuţa din grădină, dar după doi paşi se opri iar. 

— Să mă duc la Rallion? murmură el. 

Privi o clipă în jos, pe gânduri, apoi urmă: 

— Marion trebuie îmblânzită, şi cât mai curând. Vreau să 
vorbesc cu dânsul, chiar dacă s-o speria văzându-mă pe 
neaşteptate lângă patul său. 

Se întoarse puţin din drum, după care urcă altă scară. 

Şi aceasta ducea în sus, printre două ziduri, dar spaţiul 

dintre ele era atât de strâmt, încât un om se putea strecura 
numai cu foarte multă greutate. Dădu şi aici în lături o tăblie 
şi intră prin deschizătură. Se afla în odaia tânărului Rallion. 

Căpitanul se apropie de pat şi lumină faţa aceluia care 
dormea, apoi îl zgudui şi zise: 

— Domnule colonel! 

Rallion sări în sus, deschise ochii şi, văzând lumină, se 
sperie. 

— Drace! exclamă el. Căpitane, cum ai ajuns în odaia 
asta? Uşile sunt zăvorâte. 

— Aceasta nu constituie o piedică pentru mine. Te rog 
însă să vorbeşti mai încet. Avem de discutat ceva. 

— De discutat? Cred că ai ales pentru discuţie o oră cam 
nepotrivită. 

— Ba e cât se poate de potrivită, te asigur. E vorba de 
Marion. 

— De Marion? Ah, în cazul acesta mă poţi trezi la orice oră 
din noapte. Dar cum ai intrat aici? 

— Despre asta mai târziu. 

— Fie! Ei, ce este cu Marion? 

— Fata se arată foarte recalcitrantă. 

— O tratezi cu o blândeţe de neiertat pe duduia asta. Poţi 
porunci şi în felul ăsta îi înfrângi împotrivirea. 

— Aşa voi şi face şi de aceea sunt acum aici. Am un plan. 
O vom sili pe Marion să devină soţia dumitale. 

— În ce fel vrei s-o sileşti, domnule căpitan? 

— O voi încarcera. 

— Şi unde va fi închisă? 

— Într-una din bolțile noastre. 

— Fi donc! Proastă locuinţă, căpitane. 

— Asta o va face mai blândă. 

— Şi-i vei da doar pâine şi apă? 

— Ba nu-i voi da nici un fel de mâncare şi nici de băut. Va 
îndura foamea şi setea până se va supune. 

— Dar ce va spune doamna baroană? 

— Va încuviinţa măsurile noastre: ba ne va fi chiar de 
ajutor, căci o urăşte pe Marion. 

— Dar ceilalţi vor observa lipsa fetei. 

— Nu, pentru dânşii ea va fi plecată în călătorie. 

— Cum vei proceda în acest scop? 

— Despre aceasta vom vorbi mai târziu. Nu va fi prea uşor 
s-o ducem pe Marion în boltă şi trebuie să contez şi pe 
ajutorul dumitale. 

— Îmi va face plăcere. Probabil că această comedie se va 
petrece noaptea? 

— Fireşte. 

— Cum vei pătrunde în camera ei, căci cred că doarme cu 
uşa încuiată. 

— Dar dumneata nu dormeai cu uşa încuiată? Şi cu toate 
acestea stau acum aici. În acelaşi fel tainic vom pătrunde şi în 
odaia încăpăţânatei. Intrăm încetişor la dânsa... o găsim 
dormind... îi pun o batistă îmbibată cu cloroform pe faţă şi, 
după două minute, o ducem la boltă, pe drumuri ce le vei 
cunoaşte abia atunci. 

— Bun! Şi apoi? 

— Foamea şi setea sunt chinuitoare. Sau te îndoieşti? 

— De formă se va supune; dar după aceea va trăda totul. 

— Nu. Nu-i vom da drumul până când nu ne va fi dat 
cuvântul că va tăcea toată viaţa. 

— De obicei, un cuvânt smuls în felul acesta n-are valoare. 

— La Marion însă, da. Are un caracter mândru. 

— Bine, vreau să admit că ai dreptate. Dar cum vei 
proceda cu voiajul ei, pentru a fi crezut? 

— Foarte simplu. Pun să înhame caii noaptea şi o ducem 
pe Marion la gară. 

— Nu te înţeleg. 

— Ei, nu Marion, ci altcineva urcă în trăsură: baroana. 

— Va fi iniţiată şi dânsa, deci? 

— Atât cât va fi nevoie. 

— Dar se va băga de seamă substituirea. 

— Nu prea; e întuneric. 

— Vizitiul... 

— N-am nevoie de vizitiu: iau docarul şi plec singur... 

— Şi te întorci înapoi cu dânsa? 

— Nu. O duc aparent la gară şi mă întorc singur. Ea va 
cobori îndată ce ieşim din curtea castelului şi se înapoiază în 
taină, pe întuneric. 

— Eşti un om foarte periculos, căpitane. Dacă nu ţi-aş fi 
prieten, m-aş teme de dumneata. Bun! Şi când o să se 
întâmple povestea? 

— Cât de curând posibil. 

— Mâine? 

— Da, mâine, în mod sigur. Voi veni eu să te iau. 

— Pe acelaşi drum? 

— Da. 

— AŞ putea să văd mai de aproape acest drum? 

— E mai bine să aştepţi până îţi voi dezvălui eu însumi 
această taină. Noapte bună. 

Căpitanul se răsuci pe călcâie şi intră în deschizătura 
secretă. De partea cealaltă puse iarăşi totul în ordine şi ciuli 
urechea. 

„E curios! îşi zise el. Nu vrea să aştepte, ci va căuta să 
cerceteze el însuşi lucrurile. Dar nu vei izbuti, băiete!” 

Muller ascultase totul şi de data aceasta. Când cei doi se 
despărţiră, el cobori scările şi aşteptă jos, la adăpostul unei 
coloane. Abia după ce-l văzu pe căpitan, îşi părăsi locul şi-l 
urmă în vârful picioarelor. Bătrânul se duse în camera sa şi 
Muller observă prin ochiul secret că se dezbrăca de culcare. 

„Bun! îşi zise el. E sigur deci că azi nu se va întreprinde 
nimic împotriva Marionei.” 

Porni înapoi pe scara care ducea în încăperea 
americanului şi-l găsi pe acesta la masă, cu lumina aprinsă. 

— În sfârşit! zise Deephill. Te-am aşteptat cam mult şi mă 
gândeam că nu mai vii. 

— Am fost reţinut de ceva neprevăzut. 

— la loc, te rog! Serveşte-te cu ţigări! 

Muller îşi aprinse o ţigară şi trase cu plăcere din ea. 

— Eşti un om extraordinar, spuse Deephill. Ceea ce ai 
prevăzut s-a întâmplat. 

— Ştiam. 

— Dar, explică-mi, te rog, cum puteai să ştii asta? 

— Am dedus, pur şi simplu. 

— Dar, desigur că pe baza unor anumite observaţii şi 
constatări, pe care le-ai făcut. 

— Fireşte. 

— Multe din cele ce se întâmplă aici nu mi le pot explica, 
dar de un lucru sunt sigur, şi anume că ai fost sincer cu mine. 

— Mă bucur că aţi ajuns atât de departe cu încrederea ce 
mi-o acordaţi. Credeţi deci în cele ce v-am spus? 

— Cred totul. Îl socot pe acest căpitan Richemonte drept 
un mare ticălos. Şi mai cred apoi că e şi dânsul amestecat în 
deraierea trenului. 

— Ba bine că nu! 

— Dumneata ştii mai multe decât mine, în orice caz. 
Atunci spune-mi sincer, la ce mă pot aştepta din partea lui 
Richemonte. 

— Prefer să aud propria dumitale părere, răspunse Muller. 

— Eu sunt convins că vrea să pună mâna pe banii mei. 

— Aveţi foarte mult spirit de observaţie, râse profesorul. 
Dar, iertaţi-mi ironia! Căpitanul Richemonte e un diavol cu 
chip de om. Ca să pună mâna pe banii dumneavoastră, să 
provoace deraierea unui tren întreg, sacrificând zeci de vieţi 
nevinovate... asta e îngrozitor. 

— Cred că cel mai bun lucru ar fi să plec de aici. 

— Un sfat mai bun nici eu nu v-aş putea da. 

— Dar asta e împotriva temperamentului meu. Vreau ca 


209 


acest diavol bătrân să se prindă în propriul său laţ. 

— V-aş sfătui să fiţi prevăzător. 

— AŞ! Acum, că sunt prevenit, nu mă mai tem de nimic. N- 
am încă nici o dovadă concretă împotriva lui, dar voi face rost 
de astfel de dovezi, chiar de-ar trebui să apelez la ajutor 
străin în acest scop. 

— Cum intenţionaţi să procedaţi? 

— Prefăcându-mă că am încredere într-însul şi primind 
propunerile sale. 

— Atunci sunteţi pierdut! 

— O, nu! Nu trebuie decât să nu semnez cecurile, pentru a 
fi în siguranţă. 

— Aşa pare. Aşa aş zice şi eu. Dar Richemonte este într- 
adevăr imprevizibil. 

— Deocamdată am un atu: îl bănuiesc, ceea ce bătrânul 
habar n-are şi cunosc secretul încăperilor tainice. 

— Toate astea nu vă vor ajuta la nimic. 

— N-ai putea să îmi arăţi gangul secret prin care a pătruns 
la mine? 

— Nu-l ştiu nici eu prea bine. Vă rog, încă o dată, 
respectaţi-mi rugămintea şi părăsiţi cât mai curând locul 
acesta. 

— Asta nu-mi poate aduce nici un folos. Ştii că sunt legat 
de ţinutul acesta... 

— Nu pricep. Veniţi încoace să încheiaţi o afacere cu 
căpitanul, vedeţi că el vă înşeală, ba chiar că vă poartă 
sâmbetele... atunci ce vă mai poate ţine legat de el? 

— Ah, nu de el, dar există o altă persoană care mă 
îndeamnă să rămân. Presupun că ai ghicit despre cine e 
vorba. Şi dacă tot m-am hotărât să nu plec, de ce n-aş 
continua să stau la castel? 

— Pentru că e locul cel mai primejdios pentru 
dumneavoastră. 

— O, nu, în bârlogul leului eşti adesea mai sigur ca în 

afara lui. Căpitanul mă poate găsi, fie că locuiesc aici sau la 
Thionville. 

Muller se ridică. 

— N-am nici un drept să caut să influenţez hotărârile 
dumneavoastră, zise el. O rugăminte mai am, totuşi. 

— Vorbeşte! 

— Nu lăsaţi pe nimeni să bănuiască cele ce ştim. Şi, orice 
s-ar întâmpla, nu trădaţi că eu cunosc culoarul secret prin 
care a venit aici, în camera dumneavoastră, căpitanul. 

— Îţi făgăduiesc atât una cât şi cealaltă, dar am şi eu, la 
rândul meu, o rugăminte. 

— Să auzim. 

— Doresc să obţin prietenia dumitale, dar văd că există 
ceva între noi, o piedică, pe care totuşi n-o pot preciza. Ţi-aş 
fi recunoscător dacă mi-ai spune în mod deschis care este 
aceasta. 

— O veţi cunoaşte la vremea potrivită. Acum nu pot vorbi. 

— E vorba de persoana mea? 

— Nu. 

— De vederile mele? 

— Poate. 

— Religioase, politice? 

Muller dădu din cap. 

— Stimate domnule Deephill, nu vă pot spune nimic, mi-e 
cu desăvârşire interzis a vă lăsa să ghiciţi secretul. 

— Eşti grozav de încăpățânat! Cred, însă, că am ghicit 
deja şi te asigur că voi medita asupra cuvintelor dumitale. 

— Aşa să faceţi! M-ar bucura ca apropierea noastră să nu 
fi fost de prisos. 

— Crede-mă, prietene — te pot numi aşa după cele 
întâmplate! — crede-mă, am suferit mult, mult peste puterile 
unui om normal şi acum mă simt ca după o noapte lungă; văd 
iarăşi răsărind soarele. Poate că mă înşel. Poate, într-adevăr, 
pentru mine nu străluceşte nici o stea, oricât de mică, în 

vreme ce deasupra celui mai sărac dintre muritori străluceşte 
soarele Domnului. 

Vorbise din adâncul sufletului. Îşi privea aproape cu teamă 
interlocutorul. Mişcat, Muller îi întinse mâna. 

— De ce v-aţi descurajat? Nu vă cunosc viaţa, dar sunt 
sigur că soarele şi stelele luminează pentru fiecare dintre noi. 
Dar, dacă sunteţi în căutarea fericirii, de ce vă aruncaţi în 
braţele întâmplării?! Vă poate ea, oare, oferi adevăratul 
noroc? Daţi-mi mâna! Vă stimez. Gândiţi-vă la cuvintele mele, 
găsiţi calea cea bună, ce vă va mâna spre norocul mult 
aşteptat. Noapte bună! 

— Noapte bună! repetă americanul, adâncit în gânduri. 

Privirea sa îl urmări îndelung pe Miller, care se îndepărta 
prin coridorul secret. Rămase multă vreme pe gânduri, apoi, 
la un moment dat, obrazul i se însenină. 

„Norocul mult aşteptat!”, murmură el, surăzând. Oare m- 
ar putea iubi? O fi vorbit cu fratele ei despre mine? Şi ce 
vasăzică asta, că voi fi fericit numai atunci când voi fi găsit 
calea cea bună?...” 

12. Aoleu! O greşeală! 


În dimineaţa următoare, după dejun, căpitanul puse să se 
înhame caii şi făcu o plimbare în dimineaţa proaspătă de 
vară. Acest fapt îi pică bine lui Muller, căci acum avea prilejul 
să vorbească cu Marion, fără a se teme că va fi spionat. Bătu 
la uşa ei şi intră. Fata rămase oarecum surprinsă de vizita lui, 
dar îl lăsă pe el să înceapă. 

— Te rog să nu te sperii de ceea ce-ţi voi spune, începu el. 
Am venit să te previn că vor să te închidă. 

— Să mă închidă? exclamă ea. Cine şi pentru ce? 

— Căpitanul şi colonelul Rallion, ca să te silească să te 
logodeşti cu acesta din urmă. 

— De unde ştii? 

— l-am spionat pe amândoi şi am auzit ce-au vorbit. 

— Când urmează să se întâmple asta? 


— La noapte. 

— Ah! Nu vor putea intra, căci zăvorăsc uşa în fiecare 
noapte. 

— Camerele dumitale au o intrare secretă. 

— Nu se poate. 


— Sper că-ţi voi putea dovedi contrariul. 

Muller îi povesti cuvânt cu cuvânt convorbirea pe care o 
spionase. Marion rămase câteva clipe înmărmurită, apoi se 
făcu roşie de furie şi izbucni: 

— Se vor înşela dumnealor. Surpriza va fi a lor, nu a mea. 
Dar, spune-mi, te rog, cum ai dat de firul acestei ticăloşii, 
domnule Muller? Unde i-ai spionat? 

— În odaia lui Rallion. 

— Cum ai ajuns acolo? 

El nu răspunse. 

— E o taină? întrebă ea. 

— O taină foarte însemnată chiar. 

— Pe care nu mi-o poţi împărtăşi? 

— Nu, căci taina nu-mi aparţine în exclusivitate. 

— Atunci spune-mi cel puţin atât cât ai dreptul să spui. 

— Voi face aceasta, împărtăşindu-ţi că n-am venit la 
castelul Ortry numai cu intenţia de a-l instrui pe fratele 
dumitale. 

— Asta e o surpriză mare pentru mine. Ai deci şi alte 
intenţii? 

— Una singură: să-l supraveghez pe căpitan. 

— Ah, ai venit pentru a-l supraveghea! Asta mă face să 
bănuiesc că nu eşti profesor de meserie. 

Întorsătura aceasta îi era neplăcută lui Miller şi hotărî să 
spună un mic neadevăr, decât să se pună într-o situaţie 
ambiguă. 

— Dar ce altceva să fiu? întrebă el. 

— Probabil detectiv... 

— Nu, detectiv nu sunt, duduie. Sunt într-adevăr educator. 
Dar am un prieten, care când a aflat că vin aici, m-a rugat să 
mă informez asupra unor anumite lucruri. 

— Pot afla care sunt acestea? 

— Privesc o familie, asupra căreia căpitanul a abătut o 
mare nenorocire. Familia cu pricina mai suferă şi astăzi de pe 
urma aceasta, şi misiunea mea e să aflu dacă nu există o 
posibilitate de a curma râul. 

— Atunci recunosc că nu eşti singurul stăpân al tainei 
despre care-mi vorbeai. Trebuie să fii discret şi eu n-am 
dreptul să stărui. 

— Mulţumesc, domnişoară. Căpitanul e un om primejdios. 
Am băgat de seamă că punea la cale ceva rău împotriva unei 
persoane care se bucură de interesul meu; de aceea i-am 
urmărit toate mişcările şi astfel am descoperit că există în 
castelul acesta scări secrete şi ascunse. 

— Dumnezeule, asta înseamnă că eşti înconjurat zi şi 

noapte de primejdii pe care nu le cunoşti. 

— Există însă ochi care veghează asupra dumitale. 

— Ai dumitale. Ştiu, şi asta mă linişteşte. Dar te expui la 
primejdii în felul acesta. Dacă bătrânul descoperă că i-ai aflat 
tainele, eşti pierdut. 

— Sunt cu ochii în patru şi mi-am luat toate măsurile de 
apărare. Chiar dacă bătrânul va izbuti să pună mâna pe mine, 
îmi voi recăpăta repede libertatea, căci am pe cineva care se 
va îngriji de aceasta. 

— Adevărat? Ai un om de încredere? 

— Da, şi-l cunoşti şi dumneata, duduie. E culegătorul de 
plante al doctorului Bertrand. 

— Acela? spuse Marion, surprinsă. Omul care a salvat-o de 
la înec pe Nanon a mea? 

— Exact. Suntem aliaţi. Ti-am spus demult că am deschis 
mormântul gol. El a fost cu mine şi a văzut-o şi pe mama 
dumitale. 

— Serios? Când? 

— Ne-a ieşit înainte. 

— Spiritul ei. 

— Nu. Repet, domnişoară, sunt ferm încredinţat că mama 
dumitale trăieşte. 

— Vrei să zici că e închisă acolo jos? 

— Da. 

— Groaznic! Dar am zărit-o amândoi în turn, iar dumneata 
ai mai văzut-o după aceea. Ar fi avut prilejul deci să-şi 
recapete libertatea. 

— Presupun că nu vrea să fie liberă. Ba, mai mult: 
bănuiesc că s-a lăsat închisă de bunăvoie. Există mijloace de 
a sili o astfel de fiinţă să renunţe la lume şi la toate. 

— Eu nu cunosc astfel de mijloace. 

— Totuşi există, de pildă dragostea de mamă. 

— Cum adică? 

— O ameninţi pe mamă că-i vei ucide copilul şi-i spui că-l 

poate salva numai dacă admite să se dea ea însăşi drept 
moartă. 

— Asta ar fi groaznic. Dar de ce n-o omoară cu adevărat? 
De ce o lasă în viaţă? 

— Or fi existând motive, chiar dacă nu le pot ghici 
deocamdată. 

— Domnule Miller, cu cât te ascult mai mult, cu atât 
trebuie să presupun că ai putea avea dreptate. Dar gândul că 
mama trăieşte îmi pare atât de extraordinar, încât îmi este 
aproape cu neputinţă să cred. 

— Eu sunt convins. 

— Grozav! Dar dacă e adevărat, atunci cea mai sfântă 
datorie a mea e s-o eliberez din mormântul ei aparent. 

— Eu mi-am luat demult această sarcină. 

— Îți mulţumesc. Totuşi, nu trebuie s-o las numai în 
mâinile dumitale. Trebuie să-mi îngădui să-mi dau şi eu 
concursul. 

— Cu plăcere. 

— Atunci suntem aliaţi. Uite mâna mea! Să luptăm 
împotriva căpitanului! 

— Un singur lucru putem face: trebuie să vizităm această 
presupusă fantomă. 

— Da, ai dreptate. Trebuie să pătrundem în gangurile 
acelea subpământene şi cât mai curând posibil. 

— Asta se va întâmpla îndată ce se va înapoia culegătorul 
de plante. l-am făgăduit să-l aştept. 

— Mai bine n-ai fi făcut-o. Acum, de când ştiu că biata 
mamă trăieşte, n-aş vrea să las nici o clipă să se scurgă în 
zadar. 

— Totuşi, te rog să ai răbdare. Fără el nu pot cuteza să 
pătrund în bolțile acelea. 

— Bine, mă supun. Şi zici că cei doi ticăloşi vor veni azi la 
mine? Ce trebuie să fac? Cum să-i întâmpin? 

— Va trebui să te prefaci speriată. Dar şi cei doi vor fi 

surprinşi, găsindu-te trează. Vor inventa atunci vreun basm, 
ca să-şi scuze venirea. 

— Crezi că nu mă vor ataca, deci? 

— Vor renunţa la asta. Lovitura poate izbuti numai dacă te 
găsesc dormind, ca să te poată ameţi fără să fii în stare să 
chemi în ajutor. 

— Sunt şi eu de aceeaşi părere. Vor găsi un pretext. Dar 
eu nu mă mulţumesc cu asta; aş vrea să-i prind asupra 
faptului, ca să le pot arunca în faţă ticăloşia. 

— Şi eu cred că aşa e mai bine! 

— Dar cum să fac asta? 

— Cei doi vor veni cu lumină, dar nu vor putea s-o ia cu 
dânşii în odaie. Îşi vor îndeplini opera pe întuneric. 

— Probabil. 

— Şi asta îmi dă o idee. Camerista dumitale are aproape 
aceeaşi statură cu dumneata, duduie. Ce-ar fi să-ţi ia locul? 

— Da, da! exclamă fata, cu însufleţire. E o idee. 

— Partea grea e de găsit motivul pentru care camerista 
doarme în camera dumitale. 

— Oh, voi găsi eu un pretext, chiar dacă ar fi să spun că e 
vorba de o glumă. 

— Atunci fata va fi ameţită şi transportată de aici. 

— Dar va fi adusă imediat înapoi, căci la prima rază de 
lumină se va observa greşeala. 

— Fireşte. Şi când o vor readuce, va fi momentul potrivit 
să li se spună c-au fost demascaţi. 

— Da, le voi arunca în faţă totul, şi la această satisfacţie, 
pe care ţi-o datorez dumitale, vreau să iei parte. 

— Să fiu de faţă, adică? 

— Da. Vino, te rog! 

Îl duse în odaia ei de culcare, unde se afla o uşă, a cărei 
fereastră era acoperită cu o perdea. 

— Vezi uşa aceasta? întrebă ea. Dincolo e vestiarul meu. 
Ne ascundem amândoi într-însul. 

— Dar unde ne întâlnim, duduie? 

— Te prefaci că te duci să te culci, dar imediat după ora 
zece vii încoace, fireşte, în taină. Restul lasă-l pe seama mea! 
Oh, ce nenorocire ar fi fost pentru mine dacă n-ai fi venit la 
Ortry! 

Îi întinse mâinile şi ochii ei erau umezi. El se înclină şi 
părăsi odaia. 


Ziua trecu în linişte. După-amiază, Marion plecă la 
Thionville, ca s-o viziteze pe „englezoaică”. Richemonte se 
arătase numai în timpul mesei, iar la cină veni doar pentru 
câteva clipe în sufragerie. Rallion nu părăsise odaia. 

Se apropia ora când locatarii castelului obişnuiau să se 
ducă la culcare. Muller încuie odaia sa şi se duse pe furiş spre 
apartamentul Marionei. 

— Bine ai venit! îl întâmpină ea. Eşti înarmat? 

— Da. 

— Atunci să ne retragem la postul nostru de observaţie. 

Ea stinse lumina şi-l duse în vestiar, unde ardea o 
lumânare. Încuie uşa în urma ei. Prin perdeaua subţire se 
putea observa tot ce se petrecea în dormitor. 

— Să stăm jos! spuse ea, stingând lumina. Acum 
reprezentaţia poate să înceapă. 

— Va dormi camerista dincolo? 

— Da. Am fost nevoită însă... să jertfesc oarecum 
adevărul. 

— Îmi pare rău. 

— N-a mers altfel. N-am găsit un alt motiv temeinic afară 
de acesta. 

Mai mult nu spuse, deocamdată. Însă după câtva timp 
reluă: 

— Trebuie să ştii că sunt o fiinţă foarte romantică. 

— N-am băgat de seamă până acum. 

— Şi totuşi aşa e! râse ea, încetişor. l-am spus că mi-am 

dat inima cuiva şi că am un adorator tainic. Mi s-a interzis, 
însă, să-i aparţin, de aceea ne întâlnim pe ascuns. 

— Ce mişcător! 

— Mă aşteaptă şi azi, dar baroana a devenit bănuitoare şi 
va căuta să se încredinţeze dacă sunt sau nu în odaia mea. 

— l-ai spus întocmai toate astea? 

— O! nu! l-am spus puţin, însă am lăsat-o să ghicească 
mult. Treaba ei dacă şi-o fi închipuind cine ştie ce. 

— Va afla însă curând de ce i s-a cerut să-ţi ia locul. Ah, 
uite că vine! 

Camerista intră cu o lumânare în mână. Răsfoi prin câteva 
cărţi, apoi se dezbrăcă, stinse lumina şi se culcă. 

— E unsprezece şi jumătate, şopti Marion. Când vor veni? 

— Cine ştie? Probabil când vor crede că dormi adânc. 

— Va fi o adevărată probă de răbdare. 

— Vă rog să vă odihniţi, eu vă voi supraveghea! 

— O, crezi c-aş putea să dorm? 

Nu mai schimbară nici un cuvânt. Era atâta linişte, că se 
putea auzi până şi respiraţia cameristei. 

— Auzi? şopti deodată Marion. 

— Ei sunt, au lovit un scaun. 

Ascultară, cu respiraţia oprită. Câtva timp domni iar 
tăcere adâncă, apoi auziră un zgomot, ca şi cum ar scârţâi un 
pat, după aceea percepură paşi şi, în cele din urmă, se făcu 
iar linişte. 

— Infamia s-a consumat! şopti Marion. 

— Vor băga de seamă eroarea şi se vor întoarce curând. 

— Dumnezeule sfinte, din ce primejdie am scăpat! Cât îţi 
mulţumesc, domnule! 

El îi simţi mâna într-a sa şi nu-i mai dădu drumul. Ea nu se 
împotrivi... După câtva timp simţi capul ei atingându-i umărul, 
unde rămase aşa mult timp... 

Se înşelaseră însă în credinţa lor că cei doi ticăloşi vor 
observa curând eroarea şi o vor readuce pe cameristă. 

După câtva timp se auziră tropote de cai jos în curte. Era 
căpitanul, care o ducea pe baroană la gară. Ea se declarase 
imediat dispusă să joace rolul Marionei şi nu-şi ascunse 
multumirea când Richemonte îi povesti că lovitura împotriva 
fetei izbutise. La oarecare depărtare de castel opri docarul, 
iar baroana cobori pentru a se întoarce pe furiş în 
apartamentul ei. Richemonte însă plecă mai departe spre 
Thionville, ca să înşele aparențele. 

A doua zi dimineaţa se răspândi repede vestea că Marion 
fusese nevoită să plece pe neaşteptate. Căpitanul socoti 
necesar să apară la dejun, ca să-i pună la curent pe cei de 
faţă cu plecarea nepoatei sale. Muller ascultă în tăcere, dar 
nu se putu abţine să nu arunce o privire spre uşă. 

Tocmai când începură să mănânce, uşa se deschise şi... 
Marion intră. 

Bătrânul sări de pe scaun şi privi cu ochii holbaţi la fată. 

— Marion? Tu? Pe toţi dracii! îi scăpă de pe buze. 

Ea se aşeză liniştită la locul ei. 

— Ce e? întrebă apoi, prefăcându-se mirată. 

— Cred... hm... de neînțeles. 

— Ce e de neînțeles? 

Muller se înclină politicos în faţa ei şi zise: 

— Domnul căpitan tocmai ne comunicase că aţi fost 
nevoită să plecaţi pe neaşteptate în cursul nopţii. 

Marion dădu din cap şi răspunse cu nevinovăție: 

— Domnul căpitan s-a înşelat. Nu ştiu ce m-ar fi putut 
îndemna să întreprind o călătorie. 

Richemonte nu izbutea să-şi explice apariţia ei. Era însă 
un adevărat maestru în a-şi regăsi stăpânirea de sine. Şi nici 
atitudinea fetei nu era duşmănoasă. Hotări, deci, să aştepte 
deocamdată. Dar, după sfârşitul mesei, când se duse la 
fereastră să privească afară şi Marion trecu pe lângă el, îşi 
aţinti privirea-i străpungătoare asupra ei şi şuieră: 

— Ce enigmă e asta? Mi s-a spus că ai fost condusă la 
gară. 

— De către cine? 

— Asta n-am întrebat. Şi-apoi am mai aflat că în timpul 
nopţii nu erai în odaia ta. 

— Cine a spus asta? 

— Camerista ta! minţi el. 

— E adevărat, n-am fost în odaia mea. 

— Dar unde? întrebă căpitanul, holbând şi mai mult ochii. 

— Te interesează? 

— Fireşte. Am auzit că eşti plecată, şi când colo apari la 
masă... Aş vrea să ştiu cum se explică asta. 

— Şi eu aş vrea tot atât de mult să ştiu. Nici nu mi-a dat în 
gând să plec. 

— Dar unde te aflai? 

— În siguranţă, domnule căpitan. 

Răspunsul acesta părea dat aşa într-o doară, însă fu 
însoţit de o privire care-l făcu pe căpitan să tresară. 

— În... în siguranţă? îngăimă el. Nu pricep ce vrei să spui 
cu asta. 

— Ghici ghicitoarea mea! mai spuse dânsa şi părăsi sala 
de mâncare. 

Atâta aşteptase baroana. Se apropie repede de bătrân şi-l 
întrebă: 

— Poţi să-mi explici ce şi cum? 

— Nu. 

— Ce-a spus? 

— N-am înţeles nimic. 

Baroana avu un zâmbet ironic şi zise: 

— Stimate domnule căpitan, încep să bănuiesc că iar ai 
dat-o-n bară! 

— Mulţumesc de compliment! mormăi dânsul. 

— Îl meriţi! Îmi dai voie să întreb cum se leagă ivirea 
Marionei cu presupusul ei voiaj? 

— Dracu' ştie! 

— Credeam că e prizoniera dumitale! 

— Eram convins de asta. 

— S-a eliberat singură, deci? 

— În privinţa asta mă voi lămuri curând. 

Zicând acestea ieşi, ducându-se în odaia lui Rallion. 

— Ah, domnule căpitan! spuse colonelul, care se afla încă 
în pat. Asta e o vizită neaşteptată, îmi dai voie să mă ridic. 
Vroiam să recuperez oboseala de astă-noapte. 

— Când te-ai culcat? întrebă Richemonte, aruncând o 
privire bănuitoare asupra colonelului. 

— Îndată ce ne-am despărţit. 

— Şi de atunci n-ai părăsit patul? 

— Nici o clipă. Dar ce rost au întrebările astea? Îmi faci o 
impresie cam ciudată. 

— Prietene, ai un dar de a te preface pe care nu l-am 
bănuit la dumneata până acum. 

Jignit, contele se ridică. 

— Domnule căpitan, joci teatru? strigă el. Observ, spre 
uimirea mea, că ai ceva împotriva mea. Ce vrei să zici cu 
acuzaţiile dumitale? 

— Că ai călcat interdicţia mea... Ai descoperit ieşirea 
secretă şi ai pătruns în gangurile subpământene, ca s-o 
eliberezi pe Marion. Vrei să negi cumva? 

— Căpitane, ai înnebunit! 

— Îți pot dovedi; am vorbit eu însumi cu Marion mai 
adineauri. 

— În închisoarea ei? 

— Nu, în sufragerie, la dejun. 

Contele sări jos din pat, îşi vâri picioarele în papuci şi îşi 
puse halatul. 

— Trebuie să mă scol, căci după câte văd ai început să 
vorbeşti în dodii. 

Apoi, prinzându-l de umeri, întrebă aspru: 

— Căpitane, cine are cheile la toate uşile prin care am 
trecut astă-noapte? 

— Eu. 

— Şi eu să fi deschis aceste uşi? Cu ce? 

— Fireşte, tot cu chei. 

— De unde să le fi luat? 

— Mă crezi atât de idiot, colonele? Credeam până mai 
adineauri că cheile duble pierdute trebuia să le caut sub lăzi, 
dar acum îmi dau seama că tatăl dumitale ţi le-a dat. 

— Dar bine, căpitane, ţi-ai pierdut cu totul minţile? Eu n- 
am nici o cheie. 

— Într-adevăr, n-ai? 

— Pe onoarea mea de ofiţer. Şi dacă le-aş fi avut, la ce mi- 
ar fi folosit? Tot nu pot merge acolo. 

Zicând acestea arătă spre peretele în care se afla ieşirea 
secretă. 

— Aşadar, n-ai fost acolo? Bine, să vedem! 

Se duse la tăblia din perete şi o examină. 

— Diable! exclamă apoi. E totul în regulă. 

Furios, bătu cu pumnul în masă. 

— Să fi visat oare? Erai doar de faţă. N-am fost împreună 
noaptea trecută în odaia Marionei? 

— Fireşte. 

— Şi n-am dus-o în boltă? 

— Ba da. 

— Şi n-am zăvorât-o acolo? 

— Sigur. 

— Atunci imaginează-ţi spaima mea, când am văzut-o 
adineauri intrând în sufragerie. 

— Dar n-ai întrebat-o? 

— Făcea pe nevinovata, de parcă n-ar fi ştiut nimic. 

— Trebuie să aflăm cum stau lucrurile. În ce fel a dispărut, 
vom afla cercetând închisoarea. 

— Da. Îmbracă-te repede şi vino cu mine! Te-am bănuit 

foarte tare. 

— Te iert. Dar vom descoperi noi vinovatul. 

— Sper asta şi va fi vai de el! Căci acela care a eliberat-o 
pe Marion trebuie să fi pătruns în tainele noastre şi se impune 
să fie făcut nevătămător. Îmbracă-te deci repede şi până 
atunci sunt şi eu înapoi. 

Plecă, dar numai după câteva minute deschise pe dinafară 
uşa secretă, ţinând lanterna în mână. Contele sfârşise cu 
îmbrăcatul. Pătrunseră în gang şi porniră spre celula din care, 
după părerea lor, dispăruse Marion. 

Când Richemonte deschise bolta unde, în partea din fund, 
se afla închisoarea, i se păru că aude un zgomot. Îl prinse pe 
conte de mână şi-l întrebă: 

— Auzi ceva? 

— Da, bătăi. 

— De acolo unde am închis-o pe Marion. 

— Aşa se pare. 

— Care vasăzică, e cineva înăuntru şi Marion e liberă! Nu 
cumva... se bătu cu palma peste frunte... nu cumva... 

— Ce anume? 

— Nu cumva am închis pe altcineva în locul Marionei? 

— Dar cum ar putea fi cu putinţă aşa ceva? 

— Mă întreb şi eu. 

Se uitară nedumeriţi unul la altul. Bătăile se repetară. 

— Aşa trebuie să fie totuşi! spuse Richemonte, cu 
hotărâre. Am pus mâna pe alta şi am închis-o aici. 

— Dar am luat-o pe Marion din propria ei cameră. 

— Chestiunea se va lămuri îndată ce vom vedea cine e 
cealaltă persoană. 

— Sunt extrem de curios. 

— D-apoi eu? Trebuie să ne prefacem că nu ştim nimic. 
Haide! 

Cu cât înaintau, cu atât se auzeau mai tare loviturile. În 
cele din urmă auziră şi un glas: 

— Ajutor! Daţi-mi drumul afară! 

Richemonte trase zăvorul şi deschise. 

Camerista Marionei le apăru în faţă. Îşi pusese veşmintele 
pe care cei doi le aduseseră odată cu dânsa. Era albă ca varul 
la faţă şi tremura din tot corpul. 

— Sacrebleu, dumneata eşti? exclamă bătrânul, 
luminându-i chipul. Dar cum ai ajuns în pivniţa asta? 

— Habar n-am, domnule căpitan. Oh, ce spaimă am tras, 
Dumnezeule! 

— Dar ce aveai de căutat aici jos? 

— Nimic, domnule căpitan. 

— Dracu' să mai înţeleagă. Cine te-a adus încoace? 

— Nu ştiu, zău nu ştiu. 

— Dar explică-mi atunci prezenţa dumitale aici! 

— M-am dus aseară să mă culc şi când m-am trezit mă 
pomenesc aici, alături de hainele mele. 

— Asta sună a basm. Unde te-ai culcat? 

— La duduia. 

— La baroana Marion? În odaia ei? Ai dormit în patul ei? Şi 
unde se afla Marion atunci? 

— Asta nu ştiu. 

— Cum de ţi-a îngăduit să dormi acolo? 

— Mi-a poruncit, chiar. 

— Pentru ce? 

— Nu ştiu. 

— Dar un motiv trebuie să-ţi fi dat. 

Camerista nu vroia să trădeze ceea ce vorbise Marion cu 
dânsa, astfel că răspunse: 

— Eu sunt servitoare şi trebuie să ascult, fără să întreb de 
motive. 

— Asta înseamnă că ai fost victima unei glume proaste. 
Voi cerceta cum stau lucrurile şi-l voi pedepsi cu asprime pe 
vinovat. Şi zici că nu ştii unde te afli? 

— Habar n-am. 

— la să vedem atunci cum se pot aranja lucrurile. Ştii să 
taci? 

— Oh, nu voi sufla nici un cuvânt, numai să ies din 
această gaură groaznică. 

— Vei ieşi. Dar dacă aflu că ai povestit cuiva despre 
chestia asta, să ştii că ai de-a face cu mine. 

— Jur pe tot ce am mai sfânt că am să tac. 

— Si faţă de baroană? 

— Da. 

— Dar cum vei justifica faţă de ea dispariţia dumitale? 

— Asta nu ştiu încă. 

— Părinţii dumitale locuiesc în satul vecin? 

— Da, aşa e. 

— Ei, atunci spui că ai aflat azi-dimineaţă că tatăl sau 
mama dumitale s-au îmbolnăvit şi te-ai dus acolo. Acum te-ai 
întors. Ai înţeles? 

— Da. E bine aşa. 

— Şi-mi vei comunica mie tot ce a spus Marion, fiecare 
cuvânt? 

— Cu plăcere, domnule căpitan, numai de-aş ieşi odată 
din această pivniţă groaznică... 

— Bine, te cred. Vino aici! 

Îşi scoase batista şi-i legă ochii. 

— Dar pentru ce faceţi asta? întrebă ea. 

— N-ai nici o teamă, nu ţi se întâmplă nimic, o linişti el. Nu 
trebuie să vezi pe ce drum apucăm. Urmează-mă, te conduc 
eu. 

Zăvori uşa şi, luând-o pe cameristă de mână, merse cu ea 
spre căsuţa din grădină, de unde o scoase afară. Acolo o 
plimbă de câteva ori de jur-împrejur, printre tufe, apoi îi 
scoase legătura de la ochi. 

— Acum eşti liberă, spuse dânsul. Du-te şi vezi-ţi de 
treaba dumitale şi ţine-ţi gura. De tăcerea dumitale depinde 
dacă voi pune mâna sau nu pe ticălosul care te-a închis acolo. 

Ea se îndepărtă cât putu de repede. 

— Ce zici dumneata de asta? se adresă Richemonte lui 
Rallion. 

— A fost o prostie din partea noastră, o prostie foarte 
mare. Ar fi trebuit să ne convingem dacă e într-adevăr 
Marion. Dar dumneata ai stăruit să nu aprindem lumina, 
astfel că eu nu-s vinovat. 

— Nici eu. Cum aş fi putut bănui că nepoată-mii îi va da în 
gând s-o pună pe cameristă să doarmă în odaia ei? 

— Şi pentru mine e de neînțeles. 

— Nu numai de neînțeles, dar şi suspect. Fără motive cu 
totul deosebite nu cedezi altuia culcuşul. 

— E treaba dumitale să descoperi aceste motive, 
căpitane. 

— Mă voi informa imediat. Hai la castel! 

— Mulţumesc. N-am nici un chef să-mi arăt în public chipul 
masacrat, până nu se va fi vindecat cel puţin în parte. 

— Atunci vrei să ne întoarcem prin gangul subpământean? 

— Da, te rog chiar. 

— Bine, ocolul nu e mare. 

La înapoierea cameristei, Marion se afla în odaia ei. Când 
o zări pe fată, ştiu imediat că bătrânul se dusese în boltă 
pentru a căuta o explicaţie misterului. 

— Am sunat după tine, spuse ea cu imputare. 

— Mă iertaţi, duduie, răspunse camerista, dar îndată după 
ce m-am trezit mi s-a adus vestea că mama e uşor bolnavă şi 
am plecat acasă... 

— Până când ai dormit? 

— Până... aproape de cinci. 

— Bine. Fireşte că trebuia să-ţi faci datoria de fiică. 

Fata fu foarte mulţumită că scăpă atât de uşor. Abia 
plecase, că Richemonte intră la Marion. Lucrul era cu atât mai 
surprinzător, cu cât foarte rar se ducea în persoană la 
nepoata sa. 

Îşi plimbă privirea cercetător prin cameră, apoi se aşeză şi 
se uită la fată cu chipul întunecat. Ea nici nu clipi. 

— Te miri văzându-mă aici? întrebă el. 

— Cam aşa, răspunse dânsa. 

— Am să te întreb ceva: de ce ai plecat atât de repede din 
sufragerie, când stăteam de vorbă cu tine? 

— Pentru că am crezut că discuţia noastră s-a terminat. 

— Abia începuse. Vroiam să ştiu unde te-ai aflat în cursul 
nopţii. 

— Întreab-o pe cameristă! 

— Ea ştie? 

— După cum mi-ai povestit azi-dimineaţă, ai chestionat-o 
în privinţa mea. 

— Aşa e. Ai ceva împotrivă? 

— Din partea mea poţi întreba pe cine pofteşti, însă 
procedeul nu-l aprob. Nu se obişnuieşte să interoghezi 
camerista în privinţa stăpânei. 

— Ce? Îți permiţi să-mi vorbeşti astfel? Ei, fato, de câtva 
timp îţi îngădui un ton care nu-mi convine deloc. 

— Pentru că ai fost obişnuit să te foloseşti numai tu de 
tonul acesta. Mai ai ceva să-mi spui? 

— În primul rând vreau să ştiu unde ai fost în cursul nopţii 
trecute. 

— N-am să-ţi dau socoteală în privinţa asta. 

Bătrânul sări furios de pe scaun. 

— Aşa-mi răspunzi? Ştii tu cine e stăpân aici? 

— Baronul de Sainte-Marie, nu căpitanul Richemonte. 

— Eu sunt tatăl baronului şi bunicul tău. 

— Dovedeşte-mi întâi rubedenia! 

Căpitanul rămase înmărmurit o clipă. 

— Ai înnebunit, fato? scrâşni el apoi. 

Cu un gest dispreţuitor ea întoarse capul într-o parte: 

— Să terminăm discuţia. Văd că nu ştii cum trebuie să te 
porţi cu o femeie. De câtva timp te comporţi ca un om de 

rând, căruia pentru lipsa lui de bună creştere... 

Furios peste măsură, el o prinse de mână şi o scutură cu 
putere: 

— Da, da, eşti nebună, altfel n-ai fi putut cuteza să 
vorbeşti astfel. Dar eu nu-s omul care să înghit aşa ceva. Te 
voi pedepsi dacă rămâi la tonul acesta. 

— Bine, să ne folosim de alt ton atunci. 

Înainte ca el s-o poată opri, Marion începu să tragă cu 
atâta putere de şnurul clopotului, încât ecoul răsună în tot 
castelul. Imediat se auziră uşi deschizându-se. 

— Ah, de data asta ai noroc! scrâşni el. Vreau să evit 
scandalul, de aceea plec. Data viitoare însă voi fi eu cel tare. 

Plecă şi, pe coridor, le strigă servitorilor, care veneau în 
goană: 

— Nu e nimic, duceţi-vă dracului! 

Apoi se întoarse în odaia sa, într-o stare de nervi cum nu 
mai avusese de mult. 


Poşta redacţiei 


Dintre scrisorile primite la redacţie în diverse rânduri 
răspundem acelora prin care tinerii cititori ne solicită mai 
multe date referitoare la modul de alcătuire a romanelor lui 
Karl May şi, mai ales, asupra documentării autorului, ţinând 
seama de bogăţia de informaţii conţinute în operele sale şi de 
puterea de redare a culorii locale, a atmosferei specific 
orientale sau, alteori, nord-americane. 

ciclul oriental, din nordul Africii până în Kurdistan, Irak, Turcia 
şi zona Balcanilor aflată, la acea vreme, sub stăpânirea 
otomană. 

Din lucrarea autobiografică „lch” aflăm că autorul a 
întreprins în mai multe rânduri călătorii de studii, atât în 
America de Nord cât şi în toate ţările din Orient. Aceste 
călătorii i-au completat impresionanta documentaţie obţinută 
prin cărţi de specialitate, note de călătorie, dicţionare, 
enciclopedii şi reviste de specialitate adresate orientaliştilor şi 
etnologilor. Nu a ezitat să facă apel şi la cărţi mai vechi, 
uitate deja de contemporanii săi. 

Pentru a satisface curiozitatea cititorilor menţionăm 
expunerea lui Hans Wachenhusen „De la Vidin la Stambul”, 
opera lui Cyprien Roberts, în şase volume, despre slavii din 
Turcia (1844), lucrarea lui Wurtzersch despre o călătorie în 

Mărturii ale călătoriilor sale sunt numeroasele obiecte, 

Karl May din Dresda, fondat după moartea sa. 

Karl May vorbea curent limba arabă iar engleza sa era 
specifică marinarilor şi locuitorilor din Vestul Sălbatic. 

Din bogata documentaţie adunată de-a lungul anilor şi-a 
însuşit Karl May informaţiile despre Ţara schipetarilor, adică 
vechea Albanie, despre Grecia de Nord, Macedonia şi 
regiunile locuite de sârbi şi de bulgari. Din acest material şi 
din călătoriile întreprinse, în diverse perioade ale vieţii sale, 
şi-a creat fundalul ciclului oriental şi scena marilor aventuri cu 
pieile-roşii, populate deopotrivă cu idealişti şi tâlhari, dar 
având ca obiectiv constant triumful dreptăţii. 

Fiind scrise la persoana întâia, Karl May se identifică în 
romanele sale cu eroii săi favoriţi, Kara Ben Nemsi în Orient şi 
Old Shatterhand în Vestul Sălbatic. 

El a creat personaje veridice, nu întruchipări palide ale 
vreunor idealuri utopice, ci oameni adevăraţi confruntaţi cu 
realităţile, uneori dure, ale vieţii. Povestirile sale, fie ele 
ficțiuni sau, dimpotrivă, relatări obiective, reuşesc să 

KARL MAY — OPERE 
cărţi apărute la editurile Eden şi Pallas 


Ciclul „De pe tron la eşafod” 

1. Castelul Rodriganda (Editura Pallas, 1994) 

. Piramida Zeului Soare (Editura Pallas, 1994) 
. Benito Juarez (Editura Pallas, 1994) 

. Plisc-de-uliu (Editura Pallas, 1994) 

. Moartea împăratului (Editura Pallas, 1994) 

6. Comoara din Lacul de Argint (Editura Pallas, 1995) 

. Slujitorii morții (Editura Eden, 1995) 


Ciclul „Satan şi Iscariotul” 

8. Capcana (Editura Pallas, 1995) 
9. Omul cu 12 degete (Editura Pallas, 1995) 

Ciclul „În ţara leului argintiu” 

38. Schut — căpetenia tâlharilor (Editura Pallas, 1998) 

39. Ultima iubire a lui Napoleon (Editura Pallas, 1998) 

OPERE 


Castelul din Ortry, cu misterioasele sale 
tainițe, devine sediul uneltirilor şi crime- 
lor bătrânului căpitan Richemonte, ce nu 
renunţă la planurile sale de răzbunare 
împotriva familiei Greifenklau, fiind avid 
de putere şi de acapararea unor averi 
străine. Noi personaje îşi fac apariţia, 
complicând intriga romanului cu întâm- 
plări neprevăzute şi aventuri pe care 
fantezia scriitorului le înlănţuie în epi- 
soade de mare tensiune dramatică. Din 
sumar: În cârciuma din Thionville; 
Umbrele trecutului; Pe drumuri subte- 
rane; Un atentat monstruos; Diavolul îi 
ajută pe ai săi; În pulberărie; Secretul 
tabloului; O peţire cu bucluc; Pe dru- 
muri secrete. 

